
Es verendum prope erat, ne hic libellus, quia nec vir sum- 
mus, de quo dicturi sumus, commendatione ulla indiget, nec 
quae nos de eo scripsimus si vitiosiora sunt, hoc externo quasi 
ornamento emendari possunt, omni prooemii ratione facile ca- 
rere posse videretur, committere tamen noluimus, ut nudam 
nec tamquam forensi aliqua veste indutam narrationem nostram 
dimitteremus. Intelleximus etiam unam maxime rem hoc loco 
esse vel exeusandam vel commemorandam. Relicta enim plu- 
rimorum consuetudine rediimus ad veterem illum, qui olim in 
magno honore erat, morem, quo viri in litteris nostris clari 
Latine laudabantur atque ad posteritatis memoriam propagaban- 
tur. Equidem vix ullum cogitari posse arbitror argumentum, 
quod etiam nune Latine si tractaris, minus vituperationem in- 
venire debeas quam hoc. Non dicam, quod C. T. Zumptii 
nomen non modo per patriae nostrae fines magnum habetur, 
verum etiam apud exteros latissime pertinet, quibus nisi Latine 
scribendo recte consuli nequeat, neque hoc afferam, Latine ut 
memoria huius fortasse apud pauciores qui nunc vivunt cele- 
bretur, ita diuturniorem apud eos fore, qui post futuri sunt, 
sed primum hunc ipsum constat Latine scripsisse et intellexisse 
eximie, cuius studia ac virtutes qui alia ac qua ipse praestitit 
oratione celebranda suscipiat, magis venia quadam indigere 
videatur. Deinde quid tandem habet viri docti vita, quod 
multitudinis ab Latinis litteris alienae animos capere eosque 


iucunditate aliqua afficere possit? Absunt ab ea ancipites rerum 

eventus, absunt temporum varietates, absunt fortunae vicissitu- 
dines, nec, si quid fuit in Zumptii vita, qnod cum oblectatione 
etiam indoctiorum exponatur, aut tradi id posteris vehementer 
opus est aut nos adeo sumus vel impudentes vel incuriosi, ut 
posthabita eorum quibuscum vivimus verecundia dicere velimus. 
Tum illud etiam ad Latinae linguae usum praeclare accidit, 
quod quicunque nomen Zumptianum cum caritate aliqua recor- 
dantur, etiamsi in litteris nostris non perstiterunt, tamen non 
possunt non aliquod Latinitatis studium retinere, qui si quid 
de huius vita audire cupient, id ea potissimum oratione, cuius 
causa primum cognoverunt, sibi offerri non indignabuntur. Deni- 
que nostris adiici cupiebamus ipsius Caroli Timothei orationes 
sex Latine habitas, quas si Germanicae narrationi addidissemus, 
insignis quaedam extitisset discrepantia ac merito reprehendenda. 
Latuerunt autem fere hae orationes Zumptianae; nam quattuor 
etsi editae sunt in programmatis, in paucorum tamen manus 
pervenerunt, quarta et quinta nondum usquam typis descriptae 
sunt. Quas viris doctis denuo proponi oportebat non solum 
propter admirabilem qua excellunt ubertatem atque elegantiam 
orationis, verum etiam quod ex his melius quam .ex ulla nar- 
ratione doctrinae Zumptianae rationem percipi existimabamus. 
Hoc igitur Latine scribendi consilium sive excusabitur sive 
contemmetur, res certe ipsas non laudatorum more, ut gloriae 
huius, de quo dicimus, quamvis eum omni laude dignissimum 
et fuisse putemus et videri velimus, stulte inserviremus, sed vere, 
sed simpliciter, sed ita ut litterarum dignitati convenire arbi- 
trabamur, narravimus, quarum lectione iis, qui hominem ipsum 
cognoverunt, memoriam amici praestantissimi renovari, iis, qui 
non cognoverunt, specimen viri et optimi et de litteris eximie 

PMiliquiseitüs est et omnium temporum ac populorum con- 
suetudine receptus mos, ut, si quis vir magnus et clarus ob- 
ierit, laudes eius celebrentur et quibus eas virtutibus meruerit 
examinetur: qui nisi in ipsa natura socletatisque nostrae qua- 
dam necessitate esset positus, non sic accidere videremus, ut 
neque ulla sit gens paulo ad humanitatem provectior, apud 
quam non laudationum funebrium aliquod reperiatur genus, et 
qui populi omni doctrina ac litteris floruerunt, ab hoc potis- 
simum genere ad alia deinceps gradum fecerint. Neque enim 
eorum causa, qui vita defuncti iudicia nostra nihil curant, fa- 
cimus, uf eorum virtutis meminerimus, neque ut gratiam quan- 
dam iis referamus, ea quae gesserunt recordamur, quae ipsa 
gratia referenda si quaereretur, magis ad nos quam ad illos 
pertineret, sed ut eorum laude intuenda atque imitanda ad 
rem gerendam ipsi excitemur. Qua maxime re nititur omnis 
hominum ad id, quod bonum verumque est, progressio: siqui- 
dem parum valet unius hominis ingenium, quod brevi vitae 
spatio coartatum, vix patitur quemque paululum procedere, at 
omnium coniuncta et per multas aetates quasi propagata inge- 
nia nihil prope est in rebus humanis quod adipisci nequeant. 
: Quare cum omnium, quotquot et in republica et in litteris 
laudem invenerunt, diligenter retinenda sit memoria, tum haud | 
scio an nulli id hominum generi magis sit faciendum, quam 
his qui appellantur philologi. Nam poétam quidem satis bo- 

num licet esse eum, qui quales ante se poétae fuerint nesciat, 
licet. historiam recte et vere scribere, qui reliquos ante se hi- 
storicos ignoret, licet rerum causas exquirere morumque for- 
mandorum praecepta statuere, qui alii quid egerint negligat, 
licet denique in republica utiliter versari, qui ante se quid 
gestum sit aliisque in civitatibus acciderit contemnat; ipsisque 
his in artibus si qui maioris laudis cupidi cum suis studiis 
aliorum studiorum curam coniungant, in alienam quasi posses- 
sionem invasisse videantur: philologiam vero, quae non magis 
in inveniendo, quam in recognoscendo et colligendo contineatur, 
nisi ad ea quae prior quisque egerit ac praestiterit diligenter 
conservanda incumbatur, tueri nullo modo possis. 

Quare qui nuper immatura morte decessit, Carolus Timo- 
theus Zumptius, vir multiplici philologiae laude insignis, litte- 
rarum nostrarum videtur interesse ut debita memoria ne ca- 
reat. Cuius mortis dolor eo acerbior debuit accidere, quod 
tempus nostrum magna rerum vicissitudine notabile non modo 
eorum, qui à republica remoti in otio versari litterisque. solis 
operam dare debent, animos paululum obtundit atque a stu- 
diis alieniores reddit, verum etiam nimis multos viros doctrina 
florentes nescio quo pacto absumpsit. Nam nostrarum quidem 
litterarum in nostra gente duo clarissima lumira intra breve 
spatium extincta dolumsus, unum (Qodofredum Hermannum 
Lipsiensem, alterum Fridericum Tacobsium. Goothanum, ma- 
gnos utique philologos veteribusque ilis, a quibus ars nostra 
condita est, simillimos. Quorum ille multiplici doctrina, acu- 
mine, denique varietate quadam ingenii instructus plurimas 
partes litterarum nostrarum amplificavit, hic, cui incredibilem 
quandam elegantiam ae suavitatem natura tribuerat, vere na- 
tus esse videbatur ad nostram aetatem antiquitatis quasi co- 
lore imbuendam. Quamquam horum utrique contigit, quod 
paucis omnino hominibus, ut vita, ut studiis, ut gloria denique 
quam peperissent perfruerentur eaque aetate decederent, qua 
qui mortuos esse doleret, communem hominum sortem pauco- 
rum annorum spatio finitam queri, ipsos velut omnibus, quae 
mortalibus bona tribui possunt, defunctos beatos praedicare 


deberet. At in Zumptio aecedit, quod hac aetate obiit, qua 
nec aliorum studiorum hominibus animi alacritas minuitur et 
philologi, qui nisi multa legerint et examinarint et cogno- 
rint, nihil admodum proficiant, contueri quodammodo disci- 
plinam suam et ex media depromptam scientiam proferre so- 
lent. Quo maiore ipse dignus erit et laude et admiratione, 
quod iis annis extinctus, quibus reliqui in medio campo ver- 
sari atque exerceri consuerunt, hoc tamen assecutus est, ut 
cuivis possit comparari. 

Est igitur, quod litterae nostrae hune sibi ereptum esse 
querantur nec vereor, ne non inveniatur, qui earum causa sus- 
cepta virtutibus huius commemorandis antiquitatis studium in- 
cendere velit. Nos quidem, ut de hoc scribere statueremus, 
aliae etiam causae moverunt prope necessariae. Quodsi con- 
sanguinitas valet multum in iisque qui ea coniunguntur efficit, 
ut etiam diversa studia ac mores nonnunquam sine familiari- 
tatis damno tolerentur, ex fratre sumus nàti uno quem habuit 
atque ad id vinculum, quod in eo, qui filio 1pse careat, solet 
esse artissimum, accessit, quod filiam eius duximus, ut paulu- 
lum admodum abesse videatur, quin pro filio haberi possimus. 
Summa igitur vitae cum Zumptio nobis intercessit coniunctio, 
quam maiorem effecit, qua alienissimi saepe consociantur, stu- 
diorum similitudo. Cum enim ab ipsa ineunte pueritia ita sen- 
tire consuessem, ut me ad patrui imitationem conferre oportere 
existimarem, ubi ei adolescens in disciplinam traditus sum, il- 
lum prope unum intueri, ad illus exemplum conformar! coepi, 
unde, qualiseunque vel sum vel ero, ab illo me factum, ab 
illo institutum esse confiteri debeo. "Veruntamen magna haec 
sint in aliis rebus (nec dissimulo esse maxima), ad scribendi 
quidem consilium minus valuerunt. Neque enim aut ea lege 
viximus, ut ille beneficiorum suorum gratiam reposceret et tam- 
quam pecuniam collocaret, perisse arbitraretur, unde non iusti 
reditus efficerentur, aut, si de quadam quasi gratia referenda 
cogitasset, non imitari me potius, quicquid haberet virtutis, 
quam verbis praedicare voluisset. Sed quae me maxime ad 
scribendum impulit causa, ita est mei propria, ut ad illum pa- 

rum pertineat. Etenim quod multi saepe confessi sunt, se 
luctum et aegritudinem animi, nisi scripsissent de ea re, quae 
aegritudinem attulisset, recte deponere non posse, id nescio 
quo pacto mihi hoc tempore accidit, ut patrui carissimi ima- 
gine intuenda omnibusque proponenda iustissimum dolorem si 
non tolli, at levari animumque meum ad eum statum redigi 
cupiam, a quo non sine aliquo studiorum meorum damno de- 
turbatus est. Quoniam autem haec princeps mihique prope 
necessaria fuit causa, quare de Caroli Timothei Zumpti vita 
quaedam litteris consignare statuerim, quiequid peccaro aut 
minus recte quam ipse velim exposuero, id ut mihi potius, qui 
animum meum continere non potuerim, quam ei, de quo scribo, 
quem ab omni vituperatione longissime abesse cupio, tribuant, 
eos qui haec legent vehementer obsecro. 

Natus est Carolus Timotheus Zumptius Berolini a. d. XIII 
Cal. April anni 1792 patre Ioanne, qui carpentaria facienda 
locum satis honestum inter suos tuebatur. Is postquam ex 
multis peregrinationibus aequievit (nam oriundus erat ex Saxo- 
nia), uxore ducta domoque comparata civitati nostrae ascriptus 
eo erat animo iisque studus, quae tunc multorum hominum 
frugalissimorum communia né nune quidem prorsus evanuerunt, 
ut suo artificio delectatus omnia alia contemneret imprimisque 
eorum ambitionem aversaretur, qui, quem ipsis fortuna altio- 
rem inter homines locum negasset, eum liberis eleganti ac li- 
berali educatione comparare studerent. Qui si filiorum suorum 
disciplinae praeesse nsque quid sequerentur praecipere potuis- 
set, adolescens profecto non ad minus honestum aut minus 
utile, fortasse etiam luculentius ac fructuosius, sed certe ad 
honoratum minus et litteris celebratum vitae genus esset de- 
ductus. Nune duo maxima bona filio reliquit, primum firmam 
laborisque patientem corporis valetudinem, qua ipse praeditus 
erat, deinde religiositatem quandam ac constantiam in mune- 
ribus semel susceptis, qua quam ad rem puer usurus esset, 
providere non potuit. .Duxerat enim alteram uxorem aetate 
iam provectus, plus quam sexagenarius, Christianam Christia- 
niam, mulierem prorsus egregiam. Quae cum patrem habuisset 

antistitem sacrorum pagi alicuius rustici, quo hominum genere 
nullum apud nos frugalius et liberorum praestantia insignius 
esse solet, etsi cum sene, cui ipsa septendecim annos nata 
nupserat, summa semper vixit concordia, altiora tamen specta- 
bat paternique instituti retinens nihil magis cupiebat, quam ut 
filii sui ab opificio, in quo ipsa diligentissime versabatur, ad 
aliud studiorum genus traducerentur.  Pepererat autem quat- 
tuor liberos, ex quibus quae mediae erant filiae mature ex- 
tinctae sunt, filorum ipsis undecim annis aetate inter se di- 
stantium alter, cum pater anno aetatis octogesimo quarto dece- 
deret, duodevicesimum annum agebat, alter Carolus septimum. 
Mater aliquamdiu sola domui praefuit, tum nupsit Michaéh 
Kuckio, viro admirabilis integritatis, modestiae, diligentiae, 
quo neminem unquam omni laude digniorem se cognovisse 
Zumptus profiteri solebat. Adde quod adeo erat privignorum 
studiosus, ut nullam molestiam, nullum laborem, nullas impen- 
sas recusaret, dum illi liberali educatione instructi ad litteras 
et ad honores pervenirent.  Mutatur igitur consilium, quod 
prius de puerorum studis initum erat, uterque litteris operam 
dare- iubetur, Carolus quidem, ubi primis elementis imbutus 
est, anno 1804 gymnasio Leucophaeo Berolinensi, quod tune 
summa cum laude Fr. Gedickius moderabatur, educandus tra- 
ditur. Id gymnasium illo tempore longe erat praestantissimum 
in haec urbe cum propter rectorem, virum non modo regen- 
dorum puerorum peritissimum, verum etiam librorum, quos 
commodissime in usum scholarum scribebat, laude florentem, 
tum propter magistros nonnullos, quorum et doctrina et digni- 
tate longe erat princeps Georg. Lud. Spaldigius. — Hune 
meminerat Zumptius optime narrabatque prorsus talem fuisse, 
qualem prodiderunt ;ali, virum dignissima corporis forma et 
morum insigni quadam quasi nobilitate, ex qua facile animus 
eius altissima quaeque complectens cognosceretur, sed eundem 
mirae industriae ad ingenia puerlia exercenda et erudienda. 
Qui cum in summis litterarum studis versaretur, tamen non 
modo adolescentibus delectabatur instituendis, quibus eos scri- 
ptores praeiret, quos ne philologi quidem unquam sine aliquo eru- 

ditionis suae fructu legunt, verum ipsa puerorum infantia atque 
inscientia, quam ad verum cognoscendum et ad recte eloquen- 
dum imprimis grammaticis rationibus accurate demonstrandis 
formaret. Quam rem quoniam ita administrabat, ut, si quos 
in aliqua re vacillantes deprehendisset, in iis diutius haereret 
neque ante dimitteret, quam radicitus evulso errore non ipsum 
modo illud, de quo agebatur, verum originem etiam rei uni- 
versamque rationem explicasset, saepe fiebat, ut is, quem se- 
mel ita correxisset, in perpetuum ad rectam viam deduceretur. 
Recordabatur etiam A. A. Langium illum, celebrem scholasti- 
cum, qui deinde scholam Portensem post Ilgenium rexit, cuius 
iucunditate mirifice se delectari esse solitum commemorabat, 
multosque alios, quorum vel doctrina vel industria minus exta- 
bat. Magna autem celeritate omnes ab infima classes emensus 
est, donec ad tertiam superiorem pervenit, in quam dum transit, 
subito a gymnasio Leucophaeo deterritus ad aliud minus tune 
quidem celebre ac minus utile decucurrit. Parvum esse scio, 
quod dicturus sum, sed dicam tamen, quod melius quam ma- 
gna multa, quorum rationes obscuriores sunt, ingenium Zum- 
pti illustrat. Causa enim relinquendi Leucophaei haee fuit. 
Cum propter modestiam morum assiduitatemque studiorum ita 
magistris probaretur, ut, quotiens omnino classes mutarentur, 
totiens superiori ascriberetur praemioque ornaretur, tunc nescio 
quo casu accidit, ut in tertiam superiorem non minus trans- 
poneretur ille quidem, sed praemio publice dato careret. Eam 
contumeliam (sic enim puer summa quaeque petens opinabatur) 
non ferendam esse ratus Leucophaeum gymnasium relinquere 
statuit veniaque a parentibus facile impetrata postquam per 
breve tempus alia studiorum consilia et agitavit et abiecit, 
auctore imprimis Erduin. lul. Kochio, viro non indocto, pu- 
blico sacrorum antistite, quo rerum domesticarum admonitore 
et adiutore parentes utebantur, ad gymnasium loachimieum 
transiit, celebre olim Meierottone rectore Engeliique elegantia, 
tune pristinae claritatis parum retinens. 

Atque hoe loco commemorabo, qued scholasticae institu- 
tioni ilius temporis videtur fere commune fuisse vitium, non 

ut detraham de ipsis hominibus, qui tunc scholis praeerant, 
in quibus multos fuisse scio et doctrina et puerorum erudien- 
dorum peritia praestantissimos, sed ut et Zumptius qua disci- 
pla usus sit intelligatur, et ut ne quantum nos nunc pro- 
fecerimus poeniteat. Commune igitur plurimarum, ne dicam 
omnium scholarum hoc tum erat, quod Graecae Latinaeque 
lnguae grammatice nulla certa ratione, nullo cursu constituto 
tradebatur, sed fortuito et ut quidque casu occurrerat, prin- 
cipia illa discebantur, quae nisi tenueris, nec tibi confidas nec 
facile ullum scriptorem recte intelligas, nedum ipse scribendi 
perieulum facias. Neque id in declinationibus modo et con- 
iugationibus, fundamentis ills cuiuslibet linguae, ita erat, sed 
etiam in syntaxi, cuius praecepta usu fere atque observatione 
pereipiebantur, unde tanta solebat esse omnium in his, quae 
prima ae firma teneri oportet, imbecillitas, ut, ne s1 unus qui- 
dem aut alter egregius magister, qualis erat Spaldingius, sin- 
gulos ad severiorem regulam revocaret aut singula corrigeret, 
multum aut ad universos aut ad omnia proficeretur. Zumptius 
quidem sese, qui summa semper cum laude ac celeriter clas- 
sium gradibus perfunctus esset, tantopere narrabat in his rebus 
incerto errore fluctuasse, ut Graece legeret difficillime, Latine 
nec periodorum nece constructionum rationem, qua maxime re 
omnis Latinitatis intellectus nititur, teneret et in scribendo 
misere ad omnes primordiorum scopulos affligeretur. lam in 
melioribus scholis hoc emendabatur aliquatenus usu continuo 
et legendi scribendique assiduitate, ut discipuli sensum aliquem 
perciperent, ex quo dubitanter illi quidem ac tarde, at disce- 
rent tamen vera a falsis discernere. In deterioribus vero scho- 
lis quot perisse ingenia non contemnenda, quot adolescentes 
optimae indolis retardatos esse putamus? | Neque schola Ioa- 
chimica ita tunc erat comparata, ut, quod in primordiis litte- 
rarum antiquarum tradendis peccatum erat, aut severitate di- 
sciplinae aut scriptorum veterum diligenti atque assidua lectione 
compensaretur. Velut Livium et Virgilium interpretabatur qui- 
dam non alienus a litteris, sed qui suis negotiis occupatus di- 
scipulos contemneret. Qui cum nihil curaret, nisi ut sine sa- 

lebris expeditu procederet interpretatio profectusque non co- 
gnitione aut intellectu, sed spatio tamquam viam aliquam me- 
tiendos esse arbitraretur, neque constructiones neque vocabu- 
lorum significationes nec denique quid seriptor diceret expli- 
cabat, et ne cui molestiam exhiberet aut ut ipse animi quandam 
tranquillitatem servaret, in cathedra haerens efficiebat, ut ex 
interpretatione aliqua per manus tradita Germanica legerentur. 
Ac quia omnis disciplina paululo erat dissolutior, Zumptius 
per longum tempus fatetur, cum et ratio illa interpretandi (si 
modo ratio potest appellari quae a ratione dissidet plurimum) 
et magistri socordia displiceret, sese praetermissis scholis Là- 
vianis abire esse solitum, ut in bibliotheca regia rariores ve- 
terum scriptorum editiones inspiceret aut alios libros legeret. 
Nec melius munere suo fungebantur, qui Ciceronis libros de 
officiis et Catonem maiorem classis secundae discipulis prae- 
ibant, qui grammaticarum rerum vel ignari vel incuriosi, si 
quid de trivio tamquam explicantes adiecissent, abunde et scri- 
ptorem elegantissimum illustrasse et adolescentium institutioni 
consuluisse sibi videbantur. Neque in prima classe, in qua 
iam aliqua solet ex antiquitate percipi delectatio, Latinae certe 
litterae. salubrius tractabantur. Nam Ciceronis orationibus Ver- 
rinis legendis praeerat homo, ut leniter dicam, inutilis et sus- 
cepto negotio impar; qui Tacitum interpretabatur, in tanta 
iucundissimarum rerum copia, qua hie scriptor abundat, illud 
unum agebat ut vulgaria quaedam de moribus eorum homi- 
num, de quibus narrabatur, adnotaret, studia autem puerorum 
obtundebat, dum a primo deinceps ad ultimum ex ordine de- 
scendens interpretari iubet, ut nemo quicquam praeter illud 
caput, quod sibi praesciret obtigisse, curaret, ac si qui socor- 
diores essent, facile sede mutanda ommem laborem effugerent. 
Qui denique scribendi Latine artem tradebat, et ipse medio- 
criter sciebat Latine (cognoscitur enim ex paucis, quae La- 
tine scripsit) et prava illa, qua utebatur, ratione omnium 
alacritatem  deterrebat. Sie mire sane accidit, ut qua arte 
ac scientia inter aequales suos egregiam ommium consensu 
laudem assecuturus erat Zumptius, eius pauca admodum in 

schola perciperet, pleraque suo studio ac sua disciplina di- 
sceret. : 

Quodsi in htteris antiquis, ubi ipsi qui leguntur scriptores, 
omnis elegantiae et sapientiae principes ac duces, invitos saepe 
homines ad rectam viam deducunt pigritiamque vel tardiorum 
ingeniorum superant, haec erat, quam exposuimus, institutio 
scholastica, qualem fuisse existimabimus in reliquis disciplinis, 
ubi suo Marte magistri docere solent? Itaque qui Germanica, 
quae tune rhetorica appellabantur, et Hebraica tradebat, odio- 
sis sane moribus homo, a quo Zumptii natura abhorreret, non 
delectatione, sed taedio afficiebat discipulos. Qui cum miri- 
fieus orator sibi esse videretur, in scholis Hebraicis nihil prope 
agebat, nisi ut adolescentibus suam docendi methodum ingen- 
tibus laudibus praedicaret, quae ipsa methodus quia in eo erat 
posita, ut neglectis grammaticis omnia usu vel nescio qua alia 
ratione perciperentur, id peribat, quo haec lingua, quae una 
fere ex semiticis cognosci solet a philologis, maxime et utilis 
est et delectat. In Germanicis idem Meierottonis libro, si non 
aptissimo, at utili nec incommodo, quem ducem institutionis 
habebat, ita utebatur, ut Zumptius pertaesus omnem illam di- 
sciplinam rhetoricarum scholarum excusationem magnis preci- 
bus impetraret, sodales eius ab eadem petenda poenis deterre- 
rentur. Mathematici vero magistri, hominis alioquin non in- 
docti atque ex eorum maxime genere, quos quidam ingeniosos 
appellare solent, discipulorum contemptio atque incuria vix 
fidem nune videtur posse invenire. Sed narrandum tamen 
quod Zumptius multique ali sibi accidisse saepe questi sunt. 
Etenim ad speciem honestam servandam iusto sane ille tem- 
pore ad scholas veniebat, sed confabulans cum paucis, qui 
urbanitate eius delectarentur, tempus terebat, dum altera horae 
pars praeterierat. Tum serio rem agere incipiebat, sed non 
cum omnibus, non ut interrogaret, ut excitaret, ut responderet, 
ut quicquam denique eorum, quae magistrum decent, tractaret. 
Verum pauci quidam hominem circumstabant, studiosi! mathe- 
maticorum, demonstrantique et in tabula scribenti operam da- 
bant, reliqui, si aderant, quiequid placuisset agebant, vel fa- 

bulis legendis occupati vel si quid omnino seri temptarent, 
quae ad alias scholas opus erant meditantes. Ut tres horae 
partes consumptae erant, egregius magister tamquam alter 
luppiter capite annuebat discipulis, significans nimirum, de- 
functum se esse institutione. Discedebant igitur, si qui atten- 
derant, ad suum quisque negotium; ipse interim stabat tacitus, 
ut si quis, quod raro quisquam sibi accidisse fatebatur vel 
fateri poterat, aliquid parum intellexisset, interrogandum se 
praeberet, tum paulo antequam hora exierat, discipulis rursus 
salutatis ac valere iussis abibat. Ac consimilis fere reliquarum 
scholarum erat disciplma, quam paucis exemplis demonstrare 
satis videbatur. 

Haec cum ita essent, quid miramur adolescentulo opti- 
marum artium amore inflammato, sed studiorum suorum re- 
ctorem desideranti, incredibile ortum esse omnium rerum tae- 
dium; ut de se et de litteris prope desperaret? Ferunt talia 
nonnulli, qui publicae institutionis defectu domestica disciplina 
compensato a parentibus altiora spectare discunt, superant 
etiam pauci, qui casu ae fortuna adiuti emicant, sed magnam 
omnino bonorum ingeniorum multitudinem hac socordia perire 
necesse est atque etiam qui eximie a natura sint praediti, ad 
turpes ac sordidas artes facile deducantur. Zumptius quidem 
quid habere poterat incitamenti in domo patria nunquam satis 
ampla et locupleti, tune vero communi patriae clade ita af- 
ficta, ut aegre, quo in diem sustentarentur, parentes quaere- 
rent? quid solatii in rebus publicis, hostili vi oppressis ac per- 
ditis, quae adolescentis animum, incredibili rerum Borussicarum 
amore incensum, vehementissime perculerant? Itaque inter- 
isset fortasse eius ingenium aut ab htteris ad vulgarem vitae 
quaestum esset detrusum, nisi ipso illo tempore, quo in primam 
gymnasii classem transcriptus est, tria optimae fortunae bene- 
ficia accidissent, quae animum eius erigerent atque ad id, quod 
Sibi proposuerat, fortiter persequendum confirmarent. 

Eorum primum ab ipsa patriae calamitate hostiumque in 
ea versantium crudelitate profectum est. Nam qui tune sum- 
mae rerum BDorussicarum praeerat, princeps Hardenbergius, 


11 


Napoleonis, Gallorum imperatoris, iram moverat praeter cete- 
ros, quam publice conceptam quoniam ille privata quadam ul- 
tione persequendam esse putabat, mihtes Gallici cum alia prin- 
cipis bona praedae loco habebant, tum villam, qua plurimum 
uti consueverat, diripuerunt, haud procul a Berolino sitam, 
quam dominus et alüs multis rebus eximiis et, quo erat litte- 
rarum studio praeditus, praestantissima bibliotheca, etiam scri- 
ptorum veterum plena, ornaverat. Quam bibliothecam cum 
centuriones et tribuni Gallici disturbassent, factum est, ut 
Zumptius aliquot libros, qui venales per urbem prostarent, 
parvulo compararet, veluti Taciti editionem Ernestianam, Clau- 
diani Geesnerianam, Tuvenalem, Persium, Lucianum Latina in- 
terpretatione instructum, alios. "Tantum sibi divinitus obtigisse 
ratus optimorum librorum thesaurum continuo legere coepit, 
excerpere quicquid notabile videbatur, virorum doctorum notas 
studiosissime examinare, interpretatione denique scriptorum 
Graecorum ita adiuvari, ut ab illo primum tempore Graecitatis 
cognitionem sibi apertam esse diceret. Imprimis autem Iuve- 
nali operam dabat, nulla alia opinor de causa, quam quod 
amplissima Henninii editio obtigerat, ex cuius notarum copia 
plurimum utilitatis percipi posse existimaret. Quod etsi pueri- 
liter fecit, idoneo studiorum rectore carens (neque enim lIuve- 
nalis ab adolescentulis aut debet legi aut potest intelligi), as- 
siduitas tamen eius solidaeque doctrinae cupiditas apparet. 
At ex Taciti editione Ernestiana elegantissima fructum habuit 
maximum et ad praestantissimum antiquitatis auctorem cogno- 
scendum et ad Latinitatem discendam; siquidem, qua erat se- 
dulitate, lexicon Taciteum condebat tantaque industria condi- 
tum locupletabat, ut eo etiam postea in summis studiis pluri- 
mum uti consuesset. | Atque hoc quidem tamquam £ouetov ma- 
teriem quandam studis eius subiecit, animum autem erexit 
amicitia iuncta cum eo, qui in scholis solebat esse proximus, 
adolescente optimarum artium morumque candidissimorum, 
quem tanto amore amplectebatur, ut, cum postea fortuna unum 
ad litteras, alterum ad rempublicam gerendam detulisset rarae- 
que propter studiorum diversitatem intercederent congressiones 

ac sermones, caritatem tamen eius usque ad extremum gra- 
tissima memoria retinuerit. Qua familiaritate adolescentuli lau- 
dabili prorsus litterarum discendarum cupiditate toti incensi 
non tam ad rerum domesticarum consuetudinem utebantur, 
quam ad studia acriter urgenda delectabanturque imprimis 
Herodoto communiter legendo, in quo dum privata disciplina 
compensare student, quod publica non praestabat, et praesidia 
interpretationis quotquot nancisci licebat adhibebant, et lexi- 
con Herodoteum instituerunt, quod pro fundamento totius quam 
cognossent Graecitatis esset. Ac leve fortasse cuipiam videa- 
tur, quod inter ea, quae adolescentuli animum ad se ipsum 
revocarint, amicitiam numerem, quae illa aetate non facilius 
iungitur quam dissolvitur. Sit hoc in alis; Zumpti quidem 
animus erat eiusmodi eamque natura habebat indolem, ut et 
admirabili caritate amicos complecteretur et tanta teneret con- 
stantia, quantam raro nec in multis invenias. Denique acces- 
sit tandem etiam idoneus litterarum dux Philippus Buttmannus, 
vir ingeniosissimus, qui tunc professuram gymnasii loachimici 
obtinebat. Qui cum etiam in tertia classe mythologiam et 
historiam antiquam traderet, quia tunc ab pueris litterarum mi- 
nus peritis parum intelligebatur, non eam habebat admiratio- 
nem, qua erat dignissimus; in prima vero quae didicisset, se 
ili omnia debere, illius recordatione iucundissima totam sibi 
loachimicam commorationem exhilarari Zumptius saepissime 
narrabat. Nimirum illa, quam paulo ante dixi, multorum ma- 
gistrorum vel negligentia vel imperitia, etsi ferenda non est in 
re scholastica bene constituta multaque minus alacria ingenia 
pessumdat, hoc tamen habebat commodi, ut, si qui essent ma- 
gistri boni ac diligentes (atque erant fere singuli in. singulis. 
scholis), quia illorum ductu quantum proficeretur facile disci- 
puli sentiebant, 11i universorum admirationem in se converterent 
omniumque studia regerent. Sic tum Buttmannus in gymnasio 
loachimico regnabat. Nam quaternis per hebdomadem scholis 
interpretabatur Arriani Indica, Demosthenis orationem Midia- 
nam, Euripidis Medeam, aliquando, sed minus saepe quam 
debuerat, Homeri lliadem iisque accurate explicandis et ver- 

tendis adolescentes exercebat; scribendi quidem Graece facultas 
neque erat ulla neque quaesita est unquam ab Buttmanno, sive 
quod non probabat sive alia de causa. Ne illud quidem fa- 
ciebat vir doctissimus, quod et ipsi Graece peritissimo non 
poterat non esse facilimum et discipulis fuisset utilissimum, 
ut ex grammatica, quam scripserat, partem aliquam perpetuam 
ratione atque. ordine exponeret, praecepta exemplis illustraret, 
denique ea, quae proprie appellatur, grammatica institutione 
animos formaret.  Malebat ille scriptores Graecos frustatim 
interpretans, ut cuiusque vel formae vel praecepti grammatici 
mentio facta erat, ita singula tractare. Quare quoniam tarde 
procedebatur, etsi necesse erat et scriptorum iucunditatis ma- 
gna pars periret et nonnulli stimulo quam freno aptiores ado- 
lescentuli paululum obtunderentur, cito tamen apparuit omni- 
bus, illam solidam ae germanam esse eruditionem, illam veram 
disciplnam. | Adde, quae discipulis fidem faceret, salubrem 
ilam, qua praeceptoribus nonnunquam utendum est, magistri 
iracundiam, qui cum omnium miseram detegeret ignorantiam, 
et verbis incorepabat et pede terram pulsabat, significans nimi- 
rum, quantum tantae optimarum rerum inscientiae sese pude- 
ret. Ex qua disciplina quantum profecerit Zumptius ad Grae- 
citatem cognoscendam, non opus est a me explicari, qui cum 
dudum sibi ipse quasi consulere assuesset, quae magister signi- 
ficarat aut correxerat, suo quidque loco inserendo apteque con- 
cinnando effecit, ut plenam atque accuratam grammaticae Grae- 
cae cognitionem compararet. Latine autem binis scholis Butt- 
mannus explicabat Horatium, non grammatica ile quidem in 
hoc poéta exercens, at metra diligenter et exponendo et pro- 
nunciando tradens sententiamque carminum interpretans, exci- 
piente omnia Zumptio et annotante, qui ne quid de magistri 
eruditissimi ore periret, singulorum carminum et prolegomena 
et interpretationem Germanicam et annotationem denique am- 
» plissimam scribere solebat, sua quidem sponte nec monitus a 
quoquam, sed sola poétae dulcedine litterarumque studio inci- 
tatus. Nam magistri ut quiequam eiusmodi aut poscerent aut 
iuberent aut curarent, non erat moris. Ne Buttmanno quidem 

satis vacabat, cum negotii multis: districto, tum summis phi- 
lologiae studiis dedito. Veruntamen incredibile est, quanta in 
ipsa eruditione vis posita sit ad erectiora ingenia inflammanda. 
Adeo enim nonnullos, in quibus erat Zumptius, antiquarum 
litterarum studio incenderat Buttmannus, ut privatam ab eo 
disciplinam petere statuerent. Obsecutus vir doctus adolescen- 
tulorum precibus, quia aliud nullum tempus vacabat, quamvis 
hiems summa esset, hora sexta matutina sibi operam dare i1us- 
sit. Accepta est magna alacritate condicio Platonisque Phae- 
drus electus, quem ex Heindorfiana editione legerent. Ac tum 
primum cum Platonis divinum ingenium idoneo magistro prae- 
eunte cognosceret, cum huius principis philosophorum tum uni- 
versarum litterarum antiquarum tanto se amore captum esse 
commemorabat Zumptius, ut habitare in iis eoque vitam suam 
studiaque omnia conferre decerneret. Quare laborabat ea pror- 
sus assiduitate, ut non scholae, sed vitae eum discere appare- 
ret. Nam et praesidus omnibus grammaticis, quae nancisci 
posset, utebatur, imprimis Hoogeveeni libro de idiotismis lin- 
guae Graecae, qui ex ipso Phaedro plurima excerpsit, et me- 
ditando scholas vel quae audiverat repetendo copiosissimos 
commentarios conficiebat. Quorum commentariorum adolescen- 
tuli studia testantium superest non exigua pars, quae cum 
legerem, intelligere coepi, quomodo accurata illa eademque 
ampla extitisset doctrina, qua Zumptius praestitit, ac sic mihi 
persuasi, nisi mature tali alicui scribendi generi assuefiant, 
nunquam adolescentes aut ad antiquarum aut ad aliarum litte- 
rarum idoneam cognitionem posse pervenire. Secutus est Pla- 
tonem Aristophanes, qui item magna cum delectatione, sed 
non eo animi fervore, quo ille omnes ceperat, lectus est, Ari- 
stophanem Homerus. Quamquam hune qui Buttmanniana stu- 
dia norit, non nimis adolescentibus fuisse iucundum intelliget. 
Dum enim vir doctissimus scholiastas citat, criticam examinat, 
orthographiam et etymologiam, quo in genere plurima ab eo 
inventa esse constat, persequitur, magnam partem adimebat et 
suavitatis Homericae, qua plurimum iuventus permovetur, et 

utilitatis, quae ex patre poétarum de universa Graeciae eru- 
ditione potest percipi. 

Inter haec studia praeterierat prope biennium, quod Zum- 
ptius in prima gymnasii classe consumere statuerat. Ltsi enim 
celerius tune saepe a gymnasii dimittebantur discipuli, ipse 
tamen erat admodum adolescens, modo expleto septimo decimo 
aetatis anno, nec poenitebat quantum proficeret. "Tum autem 
parabat in academiam abire. Sed paulo antequam abiret, in- 
signem quandam fortunae beneficio oblatam sibi esse felicita- 
tem semper gratissima cum delectatione recordabatur. —Obti- 
gerunt enim tres litterarum antiquarum magistri, quibus quam- 
quam non tam diu usus est, ut multum eorum ductu proficeret, 
cognoscendis tamen ac temptandis quasi adeo delectatus est, 
ut saepe memoria ad illos rediret et quotiens de ratione scho- 
lasticae institutionis sermo incidisset, totiens illos tamquam 
optima exempla adhiberet. Nam cum Buttmanno in academia 
Bavariea Landshutiana professoris munus oblatum esset, ille 
loci condicionisque ignarus, ut qualis esset provincia ipse in- 
Spiceret, quo erat iuvenili prope etiam provectior aetate im- 
petu atque alacritate, continuo profectionem suscepit, amicis 
ut interim scholis Ioachimieis praeessent rogatis. lIcce igitur 
Spaldingius prodit ad adolescentes Ioachimicos Homeri Ilia- 
dem interpretaturus, plenus naturali illa, qua excellebat, cor- 
poris habitusque dignitate, vetus disciplinae, excitatior denique 
paululo quadam aemulatione, ne scilicet Buttmannus desidera- 
retur. Quantam tunc eius fuisse putamus artem, quantam ad- 
mirationem, qui olim puerulum Zumptium ipso aspectu obstu- 
pefecisset!  Praeibat autem Homerum tantum afferens gram- 
maticorum, quantum opus esset ad intelligendum, erroresque 
vertentis accurate corrigens, tum, uti quemque locum 1illustra- 
rat, ipse suscepto negotio interpretabatur tanta verborum et 
diligentia et venustate tantoque ardore, quanta nunquam neque 
antea neque postea in quoquam sese cognovisse praedicabat 
Zumptius. Talis Homeri interpres si fieri posset ut omnibus 
contingeret adolescentibus, nae illi non modo quamdiu scho- 

lastica disciplina continentur, verum per totam vitam ommis 
elegantiae atque eruditionis principe delectari discerent. At 
Horatium explicandum susceperat Heindorfius, vir item clarus 
et in ipso illo poéta egregie versatus. Is Wolfiana disciplina 
eruditus quaeque illic aut didicerat aut ipse invenerat, probe 
tenens ingentem effundebat copiam observationum subtilissima- 
rum, quibus etsi obruebat paululum elegantiam, Horatianam, 
adolescentium tamen animos talium rerum imperitos praestrin- 
gebat, imprimisque Zumptius, qui privato studio similia com- 
prehendere consuesset, omnia cupidissime arrepta in commen- 
tarios suos de Herodoto et Tacito inserebat.  Quaerebatur, 
utrius superior esset disciplina, Spaldingii an Hemdorfiü. Aoc 
primo quidem sine dubio superabat Heindorfius, magnam acu- 
minis novitatem discipulis obiiciens, Spaldingii institutio omni- 
bus partibus aequalis ac perfecta, quoniam ipsa pulchritudo 
perfecta contemplationem quandam ac cogitationem  poscens 
minus solet hominis semel intuentis animum quam vel de- 
forme monstrum, vulgarior videbatur plerisque. | Sed tem- 
pore illius novitatis splendor evanescebat, huius incredibilis 
cum summa eruditione coniuncta dignitas cognoscebatur ac 
superaturus erat non magis dubie quam initio inferior visus. 
erat Spaldingius, si diutius uterque scholis Ioacbimicis prae- 
fuisset. Denique per breve tempus Zumptius magistrum exper- 
tus est Conradum Schneiderum, qui in provinciam Buttmannia- 
nam successurus lliadem et Platonis Apologiam explicabat, 
virum corpore procero, sed figura gracili coloreque suppallido, 
ex quo iam tune morbum, quo immatura morte periit, me- 
tueres. ls aequabili quadam elegantia solidaque doctrina, cui 
loci adolescentiaeque auditorum memor parceret, et delectabat 
et adiuvabat. 

lam cogitans Zumptius in academiam transire et familiares 
copiolas, quas tenues sane domus paterna praebebat, et quod 
ex veteri gentis nostrae legato, unde adolescentibus litterarum 
studiosis luculenta nonnunquam beneficia proponuntur, potuisset 
conficere collegerat. ^ Nec videbatur non omnibus magistris 
eximie disciplina scholastica esse perfunctus, imprimis Schnei- 

dero, qui eius et ingenium et mores et Graecae linguae scien- 
tiam vehementer approbabat. Atque examen quidem, cuius 
magna pars magistrorum humanitate (si humanitas illa appel- 
landa, non et disciplinae omnis dissolutio et magna iniustitia, 
qua socordibus et imperitis idem tribuatur quod sollertibus et 
peritis) eludebatur, facile superatum est; sed maius longe fuit, 
quod in ipso discessu copia ei facta est F. A. Wolfi, prin- 
cipis tunc philologorum. Qui cum gymnasii loachimici esset 
visitator (sic enim vocabatur), ne hanc nomine modo curam 
gereret, ad probationem adolescentium accessit spretisque ce- 
teris nugis, demonstraturus etiam, opinor, magistris quid esset 
interpretari, ex Taciti annalibus locum vertendum et explican- 
dum proposuit. Tum haerere ceteri, nescire, philologi subti- 
litatem non capere, Zumptius solus, qui et pridem fuisset as- 
siduo veterum scriptorum studio et recens Duttmanniana Hein- 
dorfianaque disciplina imbutus, non tantum intelligere, verum 
occurrere etiam quaerenti et quaedam, quae vir doctissimus 
animadversurus erat, occupare. ltaque non diu temptata ado- 
lescentium . scientia Zumptius cum altero quodam iudicantur 
sufficere studiis academicis, reliqui non sufficere. Simul Wol- 
fius, qui Zumptium ad litteras antiquas discendas in acade- 
miam Heidelbergensem abire velle aecepisset, DBerolimi potius 
remanere iubebat: expectaret, dum universitas litteraria Dero- 
linensis, de qua tunc plurimus erat sermo, constitueretur: sese 
interim proxima hieme de philologia aliquas scholas habiturum. 
Non movebant haec adolescentem, qui studio discendi inflam- 
matus nec expectandum amplius esse existimaret et novos ma- 
gistros novasque res cognoscere cuperet. Parere igitur maluit 
Buttmanno Heidelbergam commendanti, quae hodie amoenitate, 
illo tempore etiam severitate studiorum magistrorumque prae- 
stantia maxime per' Germaniam celebrabatur. Nam ex Bo- 
russicis quidem academus Halensem disiecerant hostes, Franco- 
furtanam mali studiosorum mores pessumdederant, hegiomon- 
tana et philologiae luminibus carebat et longe aberat. | At 
Heidelbergae tradebat litteras antiquas Fr. Creuzerus, nuper 

tus et ubertate quadam ingenii, quae facile audientium animos 
caperet, insignis. Magis etiam invitabat A. Boeckhi ado- 
lescentis tunc prope ingenium, quod etsi modo eluxerat, cele- 
riter tamen ea omnes admiratione affecerat, quae futuram viri 
gloriam, qua haud dubie princeps philologorum evasurus erat, 
significaret. ss 

Hae studiorum opportunitates superarunt et rei familaris 
angustias, vix magno labore inter belli calamitatem a paren- 
tibus indulgentissimis sustentatas et anxietatem animi, quam 
tanta, ut tunc erat, peregrinatio per media arma atque exer- 
citus suscipienda afferebat. ^ Profectus mense Septembri anni 
1809. Berolino Zumptius post viginti fere dies, quos pedibus 
iter faciens et hic ilie vel virorum doctorum visendorum vel 
urbium cognoscendarum causa commorans consumpserat, Hei- 
delbergam pervenit, sic prorsus animo affectus, ut Musis dum 
operam dare liceret, nec labori nec impensis parcere statueret. 
AÀc nomine quidem in academia erat theologus theologorumque 
ordini ascriptus, quo cum plerique illo tempore, qui htteris 
antiquis studerent, continerentur, tum parentum etiam volun- 
tati, qui veteri pietate illum tamquam finem honoris ac digni- 
tatis esse arbitrarentur, videtur tribuisse, ut inter theologos 
potius quam inter philosophos profiteretur. Nec sacras litteras 
negligebat; siquidem et scholis nonnullis theologicis intererat 
et linguam Hebraicam, qua in gymnasio levissime sese imbu- 
tum esse meminerat, assidue discebat. Veruntamen publice 
haec agebat, ne ab ns, in quibus nesciret an aliquando esset 
versaturus, desciscere videretur, nolenti ut opinor animo et 
querens subinde haec ab ingenio suo alieniora studia vitae 
necessitate sibi imponi; tum, si quando totus ad theologiam 
traduceretur, in confiniis potissimum theologiae et philologiae, 
qui campus est et amplissimus et fructuosissimus, habitare con- 
stituebat. Privatim. quidem ardebat totus antiquarum littera- 
rum, imprimis Graecarum studio: de illis loquebatur, de illis 
cogitabat, ad illas incredibili et alacritate et constantia omnem 
operam intendebat. 

Iam de studiis Zumptii academicis ipsis quid dicam? Erant 


ea talia, qualia in iuvene altissima quaeque sibi proponente 
ingentique animi ae voluntatis firmitate praedito esse oporte- 
bat, assidua, ad unam et summam philologiam directa, cum 
maxima diligentia coniuncta. Nam quod Cicero universe prae- 
cipit, in vero cognoscendo illud imprimis vitium esse vitandum, 
ne incognita pro cognitis habeamus hisque temere assentiamur, 
id et principium est omnis antiquarum litterarum scientiae et 
Zumptii ita fuit proprium, ut nihil cum eius natura magis con- 
venisse existimem. Quod qui negliget, ad nullam unquam co- 
gnitionem accuratam perveniet, qui religiose sequetur, fieri 
potest ut non multa amplectatur, sed ut non in suo genere 
excellat laudemque inveniat fieri non potest. Quare celebre 
prorsus est inter philologos illud, quo significant, nihil esse 
pro vero habendum, quod ubi tradatur non indicetur, ipsisque 
in coniecturis, quorum sane periculis nonnunquam necessario 
utendum esse non dissimulamus, causis et magnis et multis 
similitudinem certe aliquam veri effici volunt. Nec tamen in- 
genium humanum, quod plurimum auctoritate ducitur libentis- 
simeque quorundam celebrium nominum opiniones sequitur, sic 
est natura comparatum, ut dubitet, ut anquirat, ut non cre- 
dere quam doceri malit. Quare cum arte formandum sit, in 
nostris quidem litteris peritissimi viri statuerunt nihil esse uti- 
lius ei qui antiquitatem cognoscere velit, quam quarundam 
editionum amplis et doctis complurium virorum notis instructa- 
rum assiduam lectionem, de quibus dum cogitant, dum quae- 
runt, dum scribunt, quoniam universae interpretationis pro- 
gressus et quasi antecessiones intuentur, iuvenes suo iudicio 
uti et ab errore prohiberi discunt. Quo in genere quam ex- 
ercitationem in ipsa schola habuerat Zumptius cum maxima 
industria augeret in academia novasque res assidue adderet 
veteribus, quid miramur et in litteris nostris plurimum didicisse 
et doctorum academicorum admirationem ac caritatem tulisse? 
Princeps autem tunc erat inter philologos Heidelbergenses ille, 
de quo supra dictum est, Creuzerus, qui idem seminario phi- 
lologico praeerat. Inter cuius sodales Zumptius, etsi recens 


erat ex schola et modo ad studia academica admissus, paulo 
9 * 


20 


post receptus suam ille quidem, quia natura eius a magistri 
opinionibus ac doctrina paululum recedebat, persequebatur 
viam, sed eam tamen excitabat existimationem, ut bonus ali- 
quando philologus fore speraretur. Unam eum memini narrare 
esse solitum rem, cum paulo postquam receptus erat, commis- 
sus cum aliquo, qui sodalium facile primus atque eximie doctus 
esse putaretur, vereretur magnopere contrariam tueri senten- 
tiam atque et illum habere, nosset et magistro placere com- 
perisset ideoque rem quam diligentissime exploraret: quo facto 
cum sibi prorsus verum invenisse videretur, tanta sese con- 
stantia id, quod cognosset, defendisse, ut ne magistro quidem 
cum altero illo suam peritiam consocianti cederet eidemque 
alteris scholis rem repetenti causasque causis superstruenti ita 
resisteret, ut audientium pars aequo eum Marte, pars superio- 
rem haud dubie discessisse censeret. Talibus tamquam cer- 
taminibus, quae compluria accidebant, et confirmari oportebat 
adolescentem et animo augeri, ut fretus viribus suis per se 
incedere disceret. | Nec vero hane solum opportunitatem ei 
seminarium, quo adolescentes litterarum antiquarum studiosi 
erudiebantur, afferebat, sed etiam primum aliquam Latine scri- 
bendi ae dicendi facultatem, qua tunc demum imbui coeptus 
est. Nam in gymnasio quidem quam infructuosa omnis gram- 
matieae Latinae institutio fuerit, supra significavimus, loquendi 
vero vel nullam vel admodum exiguam occasionem in eo fuisse 
suspicor. Quae cum ita essent, adolescentis studia, ut fieri 
solet in discipulis magistrorum fere praestantium exempla se- 
quentibus, ad Graecas omnino litteras conversa erant, quae 
quidem, tametsi iam etiam Latinae excitatae sunt, superarunt 
tamen et tune et aliquamdiu post, dum tandem aliis causis 
accedentibus si non ex animo fugatae atque expulsae, at in 
subsidium quasi Latinarum recesserunt. Deinde tale studio- 
sorum antiquitatis sodalicium, cui idoneus magister praesit, 
quantum putamus habere commodi ad eam rem, ut quae re- 
pererint ac cognoverint adolescentes ea exponere, illustrare, 
litteris consignare discant? ^ Necessaria enim utique est per- 
petua institutio, qua litterae secundum rationem ordine expli- 

centur, magnamque in ea re tempore nostro intelligo factam 
esse progressionem, quod ea solet nunc et uberior longe et 
rectior tradi quam antea; sed haec parat scientiam, exercita- 
tionem non admittit nec potest unquam, quamvis regulas et 
praecepta persequatur quibus utendum sit, hoc efficere ut 
uti iis doceat. Ut medicus, qui perceptis scholis ad omnes 
artis suae partes pertinentibus, nullo antea nec viso aegroto 
homine nec temptato ad curandum si accedat, merito rideatur, 
ut de arte civitatis eubernandae qui omnia quae a magistris 
tradi possunt audierit omnesque leges cognorit, nisi ipse per 
parva quasi pericula quomodo gerere sese debeat didicerit, 
vix ulli parti recte possit praeesse, sic multo magis accidit in 
litteris, quas qui ad delectationem suam cognoscere cupiet in 
Hsque quae nota sunt consistere constituerit, utatur sane illa 
ratione, qui ipse aliquid invenire volet, si illam exercendi pa- 
laestram neglexerit, magno id damno ac multiplici labore re- 
dimere cogetur. Neque enim non inest in scribendo ipso ali- 
qua consuetudo atque usus, quem summi cuiusque aetatis scri- 
ptores multis periculis se assecutos esse confessi sunt, quorum 
initia intra paucorum sodalium cognitionem cohiberi et eorum 
interest qui scribunt et litterarum, quae satis detrimenti ex 
intempestivis multorum scriptionibus tulerunt. Quo in genere 
Zumptius, qui Buttmanniana disciplina egregie perfunctus esset, 
dissimilis ille quidem erat plurimorum qui in academia discere 
incipiunt, nec nominare licet, in quibus ille potissimum litte- 
rarum partibus sese exercendum esse putarit; veruntamen hoc 
seimus quam scribendi facultatem olim comparasset, eam se- 
minarii diligentissimo usu esse et amplificatam et confirmatam. 
Lectiones autem, quas Creuzerus eo, quo Zumptius Hei- 
delbergae versabatur; tempore habebat, pertinebant primum ad 
archaeologiam, quam nova ille atque ingeniosa ut videbatur 
ratione tractando et apud alios multos magnam laudem fere- 
bat et iuvenum fervidiores quam prudentiores animos vehe- 
menter permovebat. Quae ratio cum ne hac quidem aetate 
alioquin colligendis magis quam interpretandis monumentis oc- 
cupata prorsus exoleverit, quam tamen lubrica sit nec sufficiat 

ad artem antiquam inteligendam cognitum est. Idem Creu- 
zerus quas habuit de antiquitatibus Romanis lectiones, dubito 
an Zumptium minus excitarint: hoe scio Berolinensi demum 
non iam disciplina, sed doctrina imprimisque Niebuhri alio- 
rumque qui eum illo fuerunt praestantissimis de antiquitate 
Romana quaestionibus adductum eum esse, ut quam antea 
eidem rei fortuitam ac raro operam dederat, eam ad univer- 
sas antiquitates conferre et certo consilio regere statueret. Aoc 
sane qui liberum Creuzerianum de antiquitatibus ltomanis ad 
usum scholarum scriptum et Zumptii in eodem genere studia 
doctrinaeque universae rationem compararit, huie materiem a 
magistro praebitam utilem fuisse, ipsam quaerendi ae dispu- 
tandi viam non nimis placere potuisse animadvertet. Magis 
hunc movebant eiusdem studia Ciceroniana, quae etsi maiorem 
spem excitasse quam explesse videbantur, semper tamen con- 
fessus est sibi ad eadem alia ratione persequenda magno fuisse 
emolumento. Quapropter in hae doctrmae ac voluntatis di- 
versitate eam ille erga Creuzerum servavit pietatem, quae de- 
betur magistro, qui si quem tradendis ns, quae pro ingenio 
suo habet optima, erudiverit, hane certe meruit gratiam, ut, 
quamvis hie et aliam et rectiorem rationem ineundam esse pu- 
tarit (neque enim haee prohibenda studiorum libertas), ne ullo 
pacto laedatur. taque inter Creuzerum et inter Zumptium 
cum alia intercesserunt usque ad extremum conservatae ami- 
citiae documenta, tum publice extitit testimonium, cum con- 
ventus philologorum DDarmstadiensis anno 1846. Creuzero ab- 
senti gratulari statuit, cuius rei hie non modo maximus auctor 
fuit, verum etiam ipse suscepto negotio gratulationem compo- 
suit, quae viro in litteris nostris egregie versato, cul studiis 
defuneto naturae beneficio vita perfrui liceret, offerretur. 

Veruntamen Heidelbergensium  philologorum nescio quo 
pacto acciderat, ut tunc duae quasi essent partes, non invidia 
aliqua turpi aut artibus illiberalibus, sed aemulatione quadam 
honesta de principatu certantes. Earum una, Creuzero ad- 
dicta, adolescentium erat ex australi fere Germania ortorum, 
ipso eo, quod in patria quasi sua res gereretur, elata; altera 

eorum, qui ex septentrionalibus partibus, maxime ex Borussia, 
Heidelbergam studiorum causa convenerant. Hos tuebatur 
A. Boeckhius, vir clarissimus et ingeniosissimus. Qui quanto- 
pere moverit Zumptium, ut omnino Heidelbergensem Musa- 
rum sedem sibi petendam esse existimaret, supra significavimus; 
de amplissima eius doctrina, qua iam tunc apud peritiores 
summam laudem inveniebat, de singulari arte, qua non modo 
plurimas litterarum nostrarum partes vel primus constituit vel 
amplifieavit, verum novam omnino ac praeclaram toti nostrae 
scientiae formam induxit, de benivolentia denique atque huma- 
nitate, qua cum reliquos tum hunc adolescentem adiuverit, ad- 
hortatus sit, monuerit, dicere prohibet pudor, ne, a quo ipsi 
nos plurima accepisse beneficia fatemur, ei quodammodo as- 
sentari videamur. Hoc commemoro, quae coniunctio inter 
Zumptium et Boeckhium usque ad extremum sanctissime ser- 
vata intercessit, eam mihi videri prorsus pro exemplo quodam 
posse proponi  Paululum antecedebat aetate hic, quare, ubi 
ille ab discendo ad docendum transiit, quae fuerat antea inter 
magistrum et inter discipulum necessitudo, ea mutata est in 
amicitiam, ut, cum unus Graecas, alter Latinas litteras tractan- 
das sibi elegisset, pariter in suo uterque genere procederet, ac 
si quo alterius subsidio opus esset, id ab amico potius quam 
aliunde petendum esse existimaret. Adeo et illius auctoritas 
et huius observantia, in mutua doctrinae ac morum admira- 
tione positae, usque ad extremum constiterunt. Illud etiam 
pertinet ad Zumptianam doctrinam commemorari, cum materies 
ipsa studiorum, in qua elaboravit, ex alüs fere fontibus dedu- 
ceretur, rationem deducendi universamque quam appellant me- 
thodum ex Boeckhiano fere exemplo esse sumptam, praecipue 
postquam a grammaticis studis ad antiquitates quae proprie 
dieuntur transire coepit. Medii autem quodammodo Heidel- 
bergae ae sua ratione incedebant Vossiu, Io. Heinr. et Abraam., 
quorum ille clarus fuit nostrae linguae auctor et veterum scri- 
ptorum interpres, filius patris studia imitabatur. De quibus 
cum. plurima possint cum summa laude disputari, si quis uni- 
versam philologiam persequatur, qua re Zumptium adiuverint, 


nihil magnopere scio quod afferam. ^ Veruntamen filius huic 
comitate et facilitate librorum si qui opus essent commodan- 
dorum aliarumque rerum adolescenti difficilium monstrandarum 
magnopere proderat; in patre, qui iam ad senectutem acce- 
dens ingenio suo minus uti posset, delectabant ipsae praeteri- 
tae gloriae reliquiae: multa tradere poterat, multa praecipere, 
multa monere narrabatque Zumptius se adire ad illum esse 
solitum vesperi, cum senex post coenam otiosus plurima 1iu- 
cundissime confabularetur, quaedam etiam de litteris haud in- 
utiliter commemoraret. 

De privatorum Zumptii per commorationem Heidelbergen- 
sem studiorum ratione vel nihil est vel paucissima quae tra- 
dere liceat. Magna ea fuisse suspicor; neque enim misi sint 
magna, ab iis qui litteris antiquis operam dant ad ullam pot- 
est perveniri praestantiam, et Zumptium paulo post tantum 
fusse video, quantus subito existere non potuit. Iquidem 
duas omnino vias esse intelligo qua adolescentes philologiae 
studiosi ad accuratam et amplam litterarum suarum scientiam 
pervenire possint. lIZorum una, qua multi ac clarissimi viri 
eruditi sunt, fuit olim Batavorum maxime propria. Qui eum 
qua ratione natae essent litterae antiquae, eadem rectissime 
percipi iudicarent, hoc commendare solebant, ut scriptores ve- 
teres historica serie legerentur initioque facto ab eo, qui omnis 
veteris eruditionis auctor et princeps fuit, Homero ad reliquos 
deinceps ex ordine descenderetur. lta ex ipsis fontibus quae 
nunc ex perpetua magistrorum oratione petitur et Graecae La- 
tinaeque linguae et totius antiquitatis cognitio percipiebatur: 
quae res publieae fuissent, ipsi tradebant qui in uds vixerant, 
quae vita privata, qui ea usi erant demonstrabant; linguarum 
denique scientia non ex grammaticis, sed ex ipsis auctoribus 
quaerebatur. Nec, id quod nunc fere fieri solet, antiquitatis 
studium: ab linguarum cognitione seiungebatur, quae cum sola 
id suppeditaret, quo res antiquae intelligerentur, non poterat 
a quoquam qui vel historiae vel alicui antiquitatis. Graecae 
Romanaeve parti operam dabat negligi: simul, dum loci du- 
bii necessario constituuntur, difficiles explicantur, mendosi 

emendantur, facultas illa critica exercebatur, in qua magna 
philologiae pars posita est. Ea ratio multa habet commoda, 
ut remotis virorum doctorum opinionibus ipse iudicare discas, 
ut veterum rerum quasi progressiones intelhgas, ut denique ex 
assidua lectione sensus quidam antiquitatis imbibatur, quo et 
multa quae non sunt tradita expleantur, et libido illa prohi- 
beatur, quae nocet plurimum; sed hoc habet incommodi, quod 
lente proceditur et fructus studiorum, etsi maturi fere et adulti 
prodeunt, post longam demum moram edi possunt. Adde 
quod timidiora quaedam ingenia, quibus nisi cognitis omnibus 
rebus quae de antiquitate supersunt nihil suo Marte videtur 
esse aegrediendum, nimis retardantur, quale fuit F. W. heizi 
Lipsiensis, quem hac ratione a multis et magnis rebus, qua- 
rum capax esset eius doctrina, deterritum esse accepimus. 
ltaque nune contraria placere coepit via, brevior ac quasi ef- 
fieacior aetatique nostrae fructuum celeritatem poscenti aptior. 
Vix paucos nec eos fortasse totos adolescentes cognoverunt 
scriptores, vix paucis scholis quibus litterae ipsae tradantur 
interfuerunt, verbaque quaedam magnificentiora quam veriora 
usurpare didicerunt, cum quasi cognita universa disciplina 
eligitur ab iis, qui altiora in litteris nostris petere statuerunt, 
unus aliquis vel scriptor vel antiquitatis locus, in quo elabo- 
rent. Is utrum coniunctus sit cum elegantia bonae antiquita- 
tis propria necne, nihil magnopere interest, utrum aptus ad 
formandum ingenium, vix curant; ut difficilis et obscurus sit, 
hoe anquirunt. Quem dum cognoscunt, dum examinant, dum 
omnia ad eum pertinentia persequuntur, quoniam nulla pars 
litterarum nostrarum per se constat, sed omnes artissimo inter 
.se vinculo continentur, fit ut paulatim reliqua discantur; quic- 
quid deest, id magistrorum scholis ac praeceptis expletur. Sic 
multos nune per haec quasi compendia viarum properantes vi- 
deas, qui nisi multae antiquitatis partes satis accurate expo- 
sitae essent accurateque traderentur im academis, nihil agere 
possent; nunc, si caveant quaedam non parva pericula ae satis 
diligentiae adhibeant, sic quoque praeclare elaborare possint. 
Nee tamen dubium est quin tutior sit illa altera via, quae si 


a nimia severitate et quadam quasi calumnia temperetur, tem- 
pestivos etiam íÍructus ferre possit ^ Eaque fere usus est 
Zumptius, qui cum nullum unum certum scriptorem aut par- 
tem studiorum antiquorum vel sibi ipse elegisset vel, quod fere 
fit, ab alio commendatum accepisset, id solum operam dabat, 
ut et optimorum scriptorum diligentissima lectione animum 
aleret atque in recta veri intelügendi ratione contineret et 
universam, quantum fieri posset, antiquitatem cognosceret. Qua 
via cum alia multa, tum solidam illam atque accuratam qua 
praestitit doctrinam assecutum eum esse intelligo: nam bono- 
rum quidem scriptorum et Graecorum et Latinorum vix erat 
quisquam, quem non totum pertractasset, mediocrium eorum- 
que, qui magis rerum copia quam dicendi elegantia censentur, 
nemo, quem non ita temptasset, ut ingenium eius non ex alio- 
rum opinionibus, sed ex suo iudicio cognosset. Magnum esse 
video quod dico; neque enim modo multi sunt scriptores, sed 
quidam etiam ita alieni ab ns, in quibus postea habitabat, stu- 
. dus, ut eorum cognitione facile carere potuisse videatur. Sed 
dico vere. Notare enim solebat in exemplis quibus utebatur, 
quando quemque scriptorem legisset, adiicere etiam passim 
verborum contextui suas vel observationes vel emendationes, 
denique in omnibus ita elaborare, ut, ubi res spectandae es- 
sent, rerum seriem, ubi oratio, dicendi proprietatem in con- 
spectum quendam redigeret. Etenim urgebat prorsus studia, 
paucis subinde amicis, quorum idem esset animus, regionisque 
amoenitate ad recreationem et excitationem, non serio ac quasi 
illud agendum esset, utens. Nec res familaris, quae praeser- 
tüm lbrorum comparandorum cupiditate, qua iam tune arde- 
bat, minueretur, multorum sodalium consuetudinem, adolescen- 
tulis alioquin. gratam neque inutilem, patiebatur et, uti sibi 
ipse consulere inciperet, admonebat. 

Quare postquam annum Heidelbergae corimorafus est, in 
patriam rediit Berolinum, invitus ille quidem et ita, ut maxi- 
mam semper eius loci, quo primum quasi ex carceribus emis- 
sus liberiore campo decurrere viriumque suarum periculum fa- 
cere coepisset, caritatem retinuerit. Dubitabat etiam, num in 


hae urbe, in qua recens constituta esset academia, eandem 
studiorum opportunitatem, eandem magistrorum et doctrinam 
et humanitatem inventurus esset. Varii enim fuerant rumores, 
hune aut illum virum doctum quamvis magnis praemiis arces- 
situm noluisse venire, alium, quem oporteret, non esse invita- 
tum ad novam Musarum sedem, alium, quo opus esset, non 
posse inveniri ullum; denique certa incertis nonnunquam vide- 
bantur esse praeferenda. Sed rediut tamen ad semestre hiber- 
num miense Octobri anni 1810. in nascente modo academia 
auspicandum. Quam ut tetigit, quascunque habuerat dubita- 
tiones, continuo sublatae sunt.  Ardere enim videbat omnia 
studis optimis: eos, qui novam academiam moderarentur, 
summa uti munificentia, ut omnia artium ac litterarum prae- 
sidia quam lberalissime pararentur, doctores ipsos incredibili 
incitatos esse alacritate, ne, cum reliqua omnia adessent, ipsi 
tantae hominum expectationi deesse viderentur, studiosos un- 
dique frequentissimos convenisse ad ingenuarum artium prae- 
cepta percipienda. 

Quamquam maiorem vim quam aut magistratuum volun- 
tas aut praeceptorum industria aut discipulorum frequentia ad 
studia excitanda habuit ipsum illus aetatis ingenium, qua quod 
inter turpissimam patriae servitutem litterae subito erectae 
sunt, vix videtur homini cuiquam posse tribui De qua aetate 
quotienscunque aut a maioribus natu accipio aut ex monumen- 
tis rerum gestarum cognosco, totiens soleo ilos beatos prae- 
dicare, qui tunc vixerunt, non modo propter optimam concor- 
diam, qua omnes suorum commodorum obliti communi patriae 
subvenerunt, aut propter maximas res bello gestas, verum 
etiam propter studiorum ardorem, quo omnes pariter ita in- 
censi erant, ut: vel, minora ingenia conarentur magna. Non 
referam, quae et explicata sunt saepe et reposita in multorum 
qui supersunt memoria, quibus de causis, qui praeerant rei- 
publicae, litterarum amorem tunc restituendum esse putarint, 
quid fuerit in ipsis hominibus, ut post socordiam inaniumque 
rerum Studia, quae superiore aetate plurimorum animos cum 
iristissima patriae calamitate occuparant, cupide omnia prae- 


sidia, quibus depelli posse sperarent gravissimam servitutem, 
expeterent; sed hoe commemoro, illo tempore rectissime posse 
uti, qui antiquitatis studia suo quasi iure prae reliquis huma- 
nitatis studia et appellari et existimari censeant. Etenim ve- 
rum si quaeras, ab illis tunc prodisse invenias non solum scho- 
larum publiearum praestantiam, quam ex philologia maxime 
aptam esse nemo negabit, verum etiam philosophos acutissi- 
mos, theologos disciplinae suae principes, iureconsultos cele- 
berrimos, in omni denique arte quo quisque plus valeret ad 
hominum animos alliciendos et formandos, eo quemque magis 
ab antiquitate esse profectum. Quare cum maximae httera- 
rum partis communis quasi et nutrix esset philologia, ea ex- 
imio honore afficiebatur atque imperitiorum etiam favore ad- 
iuvabatur. Vulgo loquebantur homines de viris doctis eorum- 
que studiis, quid quisque ageret, quid pararet, quid invenisset, 
ut etiam qui nihil intelligerent, ne ceteris inferiores esse vide- 
rentur, simularent tamen se intelligere. Ipsum etiam pro na- 
tura sua quaestus magis litteraru quam litterarum studiosum 
genus librariorum , quia emptorum copia abundabat, ultro ad 
nova opera suscipienda invitabat, quaeque oblata erant facile 
luculentis praemus propositis recipiebat. .À quo tanto studio- 
rum ardore poenitet prope considerare quantopere nunc defe- 
cerimus. Sermones quidem ae studia hominum elegantiorum 
ad alia omnia abierunt, qui si quid omnino ferunt litterarum 
nec toti publicis privatisve negotiis occupantur, recens inventis 
quibusdam, antea latentibus, naturae viribus delectantur, ex- 
terna quasi corporis commoda anxie quaerentes, humanitatis 
verae incuriosi. [ta fit ut ipsos libros hoc tempore de anti- 
quitate seriptos possis quodammodo ab illis qui tunc prodie- 
runt dignoscere. Tum, etsi magna non pauca opera suscepta 
sunt, quae nostra antiquitatis contemptio non facile admittat, 
editionesque veterum scriptorum tantae absolutae, quantas nune 
redemptorum timor aggredi vix audeat, commune tamen fere 
erat, ut ipsa quasi antiquitatis pulchritudo quaereretur; nunc 
laboriose undique materies colligitur vel ad criticen scriptorum 
anxie exercendam vel ad antiquitatem cognoscendam, qua re 

quantum proficiatur cum non dissimulem, sic tamen prope ac- 
cidere video, ut, quae in ceteris rebus nostris dominatur uti- 
litatis ratio, eadem 1n studiis nostris vincere videatur. Quae 
si conferatur cum illa, quam ingeniosam dicere licet, dubium 
esse non poterit, quin illa plus valuerit ad animos adolescen- 
tum ardore quodam antiquitatis inflammandos, qui ipse ardor 
quoniam illa aetate rebus publice gestis augebatur, facile in- 
telligitur, cum in hanc urbem, quae nova lux in patria nostra 
extiterat, academia constituenda confluxisset virorumque docto- 
rum praestantissimi quique congregarentur, Berolimensi acade- 
mia nullam iuveni htterarum cupidissimo inveniri potuisse ac- 
commodatiorem. Quanta igitur alacritate, quanta delectatione 
Zumptium tantis copiis subito sibi oblatis occurrisse putamus? 
Itaque ex hoc demum tempore talem eum factum esse arbitror, 
qualis fuit postea, atque huius urbis, in qua natus esset, op- 
portunitate ingenium eius totum eruditum ac conformatum. 
Unum afferam, quod cum alis multis tum huic maximum stu- 
diorum urgendorum incitamentum extiterit. | Proprium enim 
erat civitatis nostrae, semper coetuum et celebrationum hone- 
starum amicae, ut sodaltates quaedam Llitterariae inirentur, 
parce ac modeste institutae, sed optimae aemulationis plenis- 
simae. Legebatur fere Graecus aliquis scriptor, cuius critice 
examinaretur, dicendi genus cognosceretur, rerum explicatio 
quaereretur: accedebat coena tenuis, super quam sermones 
docti vel de novis libris vel de quo quisque maxime laboraret 
opere serebantur, ac prorsus ad imitationem veterum illorum 
Graecorum cvuzóow quaedam celebrabantur, animi delecta- 
tione quam corporis deliciis commendatiora. Quae consuetudo 
eum adolescentibus multis de causis sit utilissima, tum vete- 
ranis ipsis duo imprimis haec affert commoda, primum quod 
una aliqua quaestione occupati in universae antiquitatis cogni- 
tione retinentur, deinde quod, etsi varietate ingeniorum ma- 
gnam omnino meditandi materiem subiici necesse est, à nimia 
tamen et anxia interpretatione arcentur idque in quoque scri- 
ptore maxime expetere discunt, quod cuiusque maxime est 
proprium, ut non immerito quibusdam ipsa qAoAoyíc ab ea 

re, quod talium sodalium sermonibus promoveatur, appellata 
esse videatur. Ac quam in adolescentia Zumptius coeperat 
atque adamaverat consuetudinem, eam usque ad mortem te- 
nuit constantissime; nullo ille conviviorum aut coetuum genere 
magis delectabatur quam iis, in quibus per varios de htteris 
sermones honesta animi remissio quaereretur. Vix igitur quis- 
quam tunc erat in hae urbe paulo doctior, quem non cogno- 
sceret, quocum non litterarum aliquam societatem iniret. Pos- 
sum praestantissimos in suo quemque genere nominare, qui 
nunc aut per academias Germanicas discipliis suis summa 
cum laude praesunt aut ad alia vitae genera traducti exoel- 
luerunt, quorum plerosque Zumptius morum candore et stu- 
diorum ardore ita cepit, ut, quos litterae primum, eos deinde 
ipsi animi voluntatesque coniungerent. Sed abstinebo nomini- 
bus, ne, cum omnes commemorare nequeam, si aliquem prae- 
termisero, imprudens crimen inveniam. Unum tamen etiam 
artiore cum Zumptio litterarum communione coniunctum no- 
mine appellare debeo, Fr. Aug. Wernickium, iuvenem moribus 
integerrimis ingenioque praestantissimo, litterarum quidem ul- 
tra quam valetudo pateretur studiosum. Is cum ingentem 
laborem in poétas Graecos contulisset, imprimis eos, qui he- 
roico versu scripserunt, singulorum dicendi genus et veterum 
imitationem notasset multipliceemque versuum componendorum 
artem perdidicisset, tandem Thryphiodorum elegit, in quo re- 
censendo et explicando quae invenerat referret. ^ Sic prae- 
clarum condidit commentarium, quo qui epicorum poétarum 
Graecorum studia cognoscere cupiunt, plurimum uti consue- 
verunt. Sed nondum descripto typis opere ac ne scripto qui- 
dem toto corporis vires scholis praeterea in academia habitis 
exhaustae defecerunt extremisque precibus cum mortem sibi 
instare intelligeret, ab amico petiit, ut inchoatum opus absol- 
veret et ederet. Praestitit Zumptius, quod dolens amici casum 
alacriter receperat; nam commentarii magnam partem perfecit 
totumque opus exornavit epistola Fr. lacobsio ex voluntate 
defuncti inscripta, qua vitam studiaque Wernickii enarravit, 

tanta diligentia ac caritate, ut vera eos amicitia coniunctos 
fuisse sentias. 

Sed haec quidem postea acciderunt; Tryphiodori enim 
editio produt anno 1819. Studiorum autem ipsorum in aca- 
demia Berolinensi dux praestantissimus tunc aderat Fr. Aug. 
Wolfius, pridem Zumptio cognitus, ut supra demonstratum 
est, postquam in hane urbem redut, unice ad admirandum et 
ad imitandum electus. De cuius viri virtutibus secundum egre- 
giam laudationem a W. Kórtio scriptam inutile videatur di- 
cere, ex quo libro praeclare omnino universum ingenium Wol- 
fiamnum cognosci potest. Neque ego hoc loco id agam, ut 
virum a multis celebratum, a quibusdam vituperatum aut pur- 
gem aut qualis vere fuerit describere coner, quod quidem 
nos, longe ab omni aut ira aut studio, quo tum animi homi- 
num vehementer movebantur, seiuncti rectius quodammodo vi- 
demur posse facere. Sed abest id ab consilio nostro nec tem- 
ptabitur. Illud autem hue pertinet paucis demonstrare, quibus 
maxime virtutibus suis Wolfius Zumptium excitarit, adiuverit, 
formarit. Nimirum Wolfius cum ea quae ipse Halae condi- 
disset studia Berolii eo produci vidisset, ut et ad rerum an- 
tiquarum plenissimam cognitionem et ad diligentem illam, quae 
nune placet, scriptorum tractationem incumberetur, etsi vel 
novam hominum et adolescentium et laudis cupidissimorum 
industriam posse a se aequari desperans vel, quia provectior 
iam aetate erat, fugiens laborem meritisque olim partis con- 
fidens, paulatim eam curam abiicere coepit, duo tamen reti- 
nuit bona maxima, ingenium, quod erat in eo prorsus admi- 
rabile, et pulchritudinis decorique scientiam, qua pauci eum 
unquam vicerunt. lam ingenio suo ad erudiendos animos aptis- 
simo incredibile est quantopere adolescentes capere consueverit. 
Neque enim satis est in docendo, ut res utiles afferas, quae 
adiuvant illae quidem, sed delectant fere paucos eosque peri- 
tiores, qui qualia sibi offerantur intelligant. .Accedere oportet 
nescio quid illecebrarum, quod nescientes capiat animos, ut 
admirari, ut imitari, ut credere velint, quod quoniam ab in- 

genio proficiscitur, magis cum adest intelhgi, quam quale aut 
sit aut esse debeat verbis definiri potest. Hoc autem quic- 
quid est, summum erat in Wolfio. Cui qui operam dabant, 
etsi parum ab eo laboris impendi ac nimis saepe lectionum 
spe sese decipi querebantur, quaeque dicerentur, non semper 
aut plena aut accurata esse intelligebant, quicquid tamen dis- 
putaretur, iucunde et ita disputari sentiebant, ut nulla re ma- 
gis se incensos, nulla ad litteras alacri studio persequenda 
magis incitatos esse faterentur. A cuius non dico levitate, 
sed fiducia sui, qua et in scholis et in alis rebus utebatur, 
etsi longe aberat Zumptius, hane tamen ingenii praestantiam 
semper admirabatur. Quanti autem faciendum esse putamus, 
si adolescenti litterarum. studioso magister obtingat tanta prae- 
ditus formae, ut ita dicam, scientia, quanta fuit Wolfius? 
Nam utrum praestet, rerum optimarum copia an formae ex- 
imia dignitas, difficile omnino dictu est: sin alterutrum utique 
sit optandum, haec nescio an praeferenda esse videatur. Qua 
quidem Wolfius quantum valuerit, testantur omnia quae scri- 
psit, in quibus etsi quaedam et nunc melius sunt explorata et 
ila aetate fortasse rectius potuerunt cognosci, ipsam dispu- 
tandi rationem dicendique genus summa laude esse dignissima 
nemo unquam negarit. Atque hanc artem Wolfius, cum re- 
liquas negligeret, retinuit vel auxit de industria. "Testes sunt 
interpretationes quas suscepit et Latina Platonis quattuor dia- 
logorum et Germanica Homeri et Aristophanis, tanto artificio 
factae, ut, cum omnes praestantissimas esse praedicarent, vix 
quisquam imitari ausus sit. Haec virtus Zumptium, naturali 
quodam sensu honestae dignitatis praeditum, non potuit non 
mirifica admiratione afficere. | Adde, quod coniunctum erat 
cum hac quam modo dixi arte, quod in Latinae linguae fa- 
cultate comparanda ita elaborarat, ut haud dubie optime et 
intelligere et scribere existimaretur. Quam laudem cum initio 
aetatis suae cum Ruhnkenio communicasset, tum nemo erat 
qui ad. eam aspirare posset. Neque enim solum, quod non- 
nulli etiam minus eleganti Latinitate praediti fecerunt, acutis- 
simis observationibus Ciceronis imprimis dicendi usum egregie 

illustrarat primusque quid in eo intelligendo et aestimando 
spectandum esset, saepe docuerat, verum etiam, quae praeci- 
piebat, ipse exequens colorem illum duxerat, quo, nisi natura 
ad eam rem factus sis, arte nulla imbuare. Quam perfectam 
Latinitatis scientiam cum in academia quamdiu erat admira- 
batur Zumptius, tum postquam studia sua ad Latinas potissi- 
mum litteras convertere coepit. Qui hac quidem in ratione 
quae praestitit, ea rectissime ex Wolfiana disciplina profecta 
esse dixeris. Quod cum ipse ita esse sentiret, pro ea quam 
habebat pietate Wolfium usque ad extremum coluit observan- 
tissime, eundemque sibi ducem ae magistrum fuisse saepe postea 
cum gratissima disciplinae recordatione commemorabat. Nam 
quae eum alus discipulis illi intercesserunt vel aemulationis vel 
discidii causae, ex Wolfii non dicam nimia, sed magna tamen 
sui fiducia, quam viri suo iam ingenio praeclare usi ferre nol- 
lent, profectae, eae nullae erant in Zumptio, qui cum incen- 
deretur certamen adolescentior erat nec magistro tanto non 
omnia concedenda esse putabat. | Nec vero Wolfius quanti 
tantum discipulum faceret aut quid de eo speraret, dissimu- 
labat, sed et varia deinde temptantem consilio atque auctoritate 
adiuvabat et palam Latinarum litterarum scientiam praedica- 
bat. Velut in schola aliqua, cum de arte Latine scribendi 
disputans eos, qui ea praestitissent, enumeraret suaque aetate 
paulatim deficere quereretur, duos omnino dixit Berolini esse 
homines qui scirent Latine; quorum alter quin esset ipse, ita 
esse non dubium, ut dicere non vereretur, alterum esse aetate 
quidem iuvenem, sed scientia veteranum, Zumptium.  Admo- 
dum hoe ille quidem severe et hoc agens, ut de quorundam 
laude de industria detraheret, sed quid tamen iam tunc existi- 
marit apparet. Ita cum mutua inter se caritate studiorumque 
communione coniungerentur, factum est ut idem vitae generis 
eligendi et ad rem scholasticam transeundi auctor existeret 
. Zumptio. 

Nimirum res ita accidit. Iam sextum anno 1812. stu- 
diorum academicorum agebatur semestre.  Cogitare hic pau- 

rei familiaris angustias emendaret parentumque optimorum cu- 
ras sublevaret, sed nescire quam viam ingrederetur; prospectare 
etiam nonnunquam ad rem scholastieam, ex qua et promptum 
stipendium quaereretur neque transitus ad alia, si ita res fer- 
ret, theologica studia intercluderetur; verum haerere, sibi dif- 
fidere, in cognoscendo etiamtum quam in quaerendo versari 
malle. Tum mense Tulio accidit ut apud Wolfium eum A. F. 
Bernhardio conveniret, rectore gymnasii Friderico-W erderani, 
tune urbis nostrae haud dubie celeberrimi. Qui cum inter 
gymnasii sui magistros Wolfii potissimum discipulos, quos ele- 
ganti doctrina expolitos esse nosset, recipere cuperet, sermo 
incidit, ut paucas scholas apud se vacare diceret, quas cui 
deferret se nescire. Ostendit Wolfius Zumptium eumque ex- 
imie collaudans idoneum esse significat. Placet rectori ado- 
lescens quamvis modo vigesimo aetatis anno expleto gravita- 
tem tamen quandam ae voluntatis constantiam referens. Col- 
loquitur cum eo, quaerit de eius rebus, proponit denique quid 
velit. Quid multa?  Accipitur utrimque condicio paucisque 
diebus interiectis non examine ullo temptatus, non puerorum 
ullo usu exercitatus, Zumptius ad gymnasium Werderanum 
admittitur. 

Ea tune erat in hac urbe scena omnium longe celeberrima, 
in qua qui arte scholastica valeret, et quasi igni spectatus pu- 
tabatur et celeriter praemia merita ferebat. Qui enim ei prae- 
erat Bernhardius aetatis suae ingenium callidissime perspexerat 
ac si quem invenerat, in quo eximiam virtutem cognosset, eum 
omni ratione evehebat. Quamquam difficile sane erat ado- 
lescenti ab umbra subito et studiis dimisso in sole ac pulvere 
recte versari, vexabaturque non mediocriter a pueris, ut fit, 
novi magistri quasi periculum facientibus, ut principio sibi 
disciplinam parum constitisse confessus sit. Sed tulit ita for- 
tuna, ut paulo post feriae aestivae interiicerentur, quae duas 
ei opportunitates obtulerunt, primum ut examen ad obeundum 
publici magistri munus necessarium superaret, deinde ut me- 
ditatione domandorum puerorum artem inveniret. Atque exa- 
men quidem non celerius est initum quam felicius peractum. 

Nam intra tres hebdomades et admissio petita et Theocriti 
carmen, quod iniunctum erat, commentario docto illustratum 
quaestioque paedagogica scripta et scholae probatoriae habitae 
et ipsa denique quae voce fit spectatio peracta eaque omnia 
ita absoluta, ut eximiam esse in sese indolem solidamque do- 
ctrinam probaret. Quae ipsa tanta celeritas, si alia nulla es- 
sent testimonia, quanta assiduitate studiis operam dedisset, de- 
monstraret, a qua quantum distat illorum tarditas, qui, tamquam 
diserepet examen cum studiis, non dico longum, sed proprium 
tempus illo apparando consumendum esse opinantur. At ma- 
iorem animi anxietatem afferebat puerorum vincendorum cura, 
sed effecit tamen ut, cum post ferias ad scholas rediret, non 
solum puerorum lasciviam superaret, verum volentes et ardore 
flagrantissimo impletos quocunque vellet duceret. Quare cum 
vehementer placeret Bernhardio, cito transactum est etiam 
illud, ut rite magister gymnasii crearetur. Quo in negotio 
non videtur esse silendum, quod animi Zumptiani simplicita- 
tem praeclare demonstrat. Cum enim de munere deferendo 
ageretur, Bernhardius solitas per hebdomadem scholas et cen- 
tum vigimti thalerorum annuum stipendium offerebat. Illud 
vero indignum videbatur Zumptio, publicum gymnasii frequen- 
tissimi magistrum tantulam mercedem accipere, negabatque. 
ita rem posse convenire. Tum illo, quantum tandem postu- 
laret, quaerente decem, inquit, addantur thaleri. Ae subri- 
dens rector, qui aliquanto plus et expectasset et facile con- 
cessisset, datum iri respondit. Ab qua modestia quantum di- 
screpat hodie nostrorum magistrorum ratio, qui quadam prope 
mercenaria elati arrogantia, non id agunt ut plus merere quam 
aecipere videantur, sed ut ipsa merita quasi praecipiant. Quam- 
quam ne illud quidem taceri par est, cognita semel praestan- 
tia celeriter eum auctum esse etiam externis illis operae prae- 
miis, ut et in gymnasio Werderano postea satis luculentam 
provinciam tueretur et in Ioachimico luculentiorem acciperet. 
Sed iuvat tamen meminisse, a quantulis initiis saepe magni 
viri profecti sint. 

Zumptii muneribus dicamus, faciendum videtur esse, ut de 
omni eius arte scholastica pauca exponamus, qua cum tantam 
laudem aec famam adeptus sit, quantam pauci per patriam no- 
stram tenuerunt, sint fortasse, qui quid de ea sentire, quo- 
modo in ea versari consueverit, cognoscere cupiant. Omnis 
autem ars scholastica duabus quasi partibus continetur, qua- 
rum prior eorum qui tradunt, altera eorum quae traduntur 
est propria. lllius praecepta nulla tradi possunt universa, quia 
alius aliam habet naturam, quodque unum decet unique omnium 
animos conciliat, idem alter si facere velit, locum suum tueri 
nequeat. Hic enim pueros regit comitate, ille severitate, hie 
capit aequabili quadam animi temperatione, ille urbanitate, hic, 
si iocum aliquando interserere velit, rideatur, ille nullam aucto- 
ritatis iacturam faciat. Quare fieri videmus ut, id quod nune 
multi sane facere solent, qui de hac scholasticae institutionis 
parte praecipiant, inania multa proferant. Semper enim fue- 
runt boni magistri plurimaque, quae a quibusdam tamquam 
recens inventa clamantur, pridem et meliora in aliis fuisse re- 
periantu | Quamquam non is sum, qui in hoc genere nihil 
praeceptis, nihil exemplis, nihil imitatione disci statuam; sed 
haec duo cavenda, ne aut, quae tu tibi apta esse intellexeris, 
eadem reliquis omnibus apta esse censeas, aut, quodcunque 
alios decere videris, temere ad tuam naturam transferas. Ve- 
runtamen haec. quae magistrorum est propria scholasticae in- 
stitutionis pars, cum sit ex eo genere quod diximus, duae 
res apertae erunt, primum eo quemque fore meliorem magi- 
strum, quo melius, quod naturae suae proprium sit, quisque 
perspexerit atque exercuerit, deinde eo quemque fore praestan- 
tiorem, quo praestantiorem indolem nactus sit. lta, quae de 
Zumptii arte scholastica suscepta erat disputatio, etsi fere ad 
mores ingeniumque eius universum, de quibus dicendi infra 
nobis locus constitutus est, traducitur, quaedam tamen iam 
nune afferenda sunt. Etenim haec quae diximus cum ita esse 
Zumptius prorsus intellexisset, primum puerorum animos eo 
capiebat, quod verus ommino erat talemque se ubique exhibe- 
bat, qualis erat. Nihil nec dissimulabat nec simulabat, nullum 

artificium excogitari posse putabat, quo veritas illa compensa- 
retur. Nam etsi certum est, aliis aliam magistrorum naturam 
placere pueris nec fieri potest, ut eadem omnes aequaliter de- 
lectentur, unde sapientissime in scholis nostris institutum est, 
ut pluribus discipuli utantur magistris, ex quorum multitudine 
unum certe vel alterum possint invenire, ad cuius exemplum 
conformari velint — veruntamen etsi alia placent aliis, nemo 
tamen usquam est, recte quidem a natura informatus, cui, qui 
remotus ab omni simulatione non alius esse velit atque est, 
non placeat. Quod cum valeat in omnibus hominibus, tum 
ad adolescentulorum animos, qui nondum ulla infecti labe quic- 
quid sincerum est, idem bonum esse existimant, nullus est adi- 
tus praeter hunc. Sume hominem natura comem et lenem. 
Is si prava aliqua quamvis boni exempli imitatione permotus 
severitatem induere velit, non possit totum se ita in alienam 
naturam abdere, ut non particula aliqua suae eluceat, quae 
animadversa efficiat, ut nec constantiam nec auctoritatem tuea- 
tur. Quare memini, cum interdum sermo incideret in homines 
et bonos et doctos, qui saepe experti impares tamen discipli- 
nae scholasticae inventi essent, Zumptium hane imprimis eius 
rel causam significare, quod ali ilh esse voluissent atque es- 
sent; qui si sua virtute contenti id operam dedissent, ut sui 
ingenui bona persequerentur, quin vehementer placerent pueris 
fieri non posse. Ac cum illam veritatem sibi ipsius muneris 
officio impositam esse arbitraretur, incredibili studio laborabat, 
ut suam naturam cognosceret et id quod eius maxime esset 
proprium sequeretur, non modo eam ob causam, quam sapien- 
tissimus Graecorum divinitus olim proposuit, illud omnis vir- 
tutis principium esse existimans, verum ut in institutione scho- 
lastioa ne quid unquam ab eo quod decet descisceret. Quo in 
genere diversissimus erat ab eo, qui tunc gymnasio praeerat, 
Bernhardio, viro ingenioso, sed minus in hac re religioso. Qui 
"eum satis esse existimaret, talem videri qualis esse vellet, multa 
saepe simulabat, nonnihil aliquando dissimulabat, ut, cum ob- 
iurgaret aut laudaret, quamvis eallidissime eam quam opor- 
teret speciem indueret, veri tamen animi significatio nonnun- 

quam proderetur. Quare etsi plurimum poterat, a quibus pe- 
nitus cognoscebatur, ii non minus ili quidem ingenium lauda- 
bant, at hominem parum probabant. Quamquam sane frustra 
laborasset Ziuumptius, nisi eam natura nactus esset indolem, 
quae cognita quemvis et admiratione et caritate afficeret: tanta 
erat naturali veri cognoscendi cupiditate, tanta integritate, tanta 
bonitate. Quod enim Quintilianus optimum oratorem instituens 
tamquam primum ponit, ut bonum eum virum esse velit, id 
haud scio an rectius ad magistros adhiberi debeat. Nam ce- 
teri quidem homines si quem vident magno ingenio praedi- 
tum aut insolita arte praestantem, quia fere id spectant, ut 
ingenio aut arte eius vel adiuventur vel delectentur, ferunt 
Saepe minus bonos mores excusantque naturam ab ea, quam 
in homine recte postulare possis, abhorrentem. ^ At pueri lit- 
teras non curant, eruditionem eatenus amant, quatenus a ma- 
cistro traditur, denique non rem, sed hominem sequuntur, quem 
si probi et benevoli et recti animi esse cognorint, si quid in 
eius scientia deficiat, facile praetermittunt. Ita nullum unquam 
naturae bonitatis maius periculum fieri dixeris quam in schola 
et magistri. Zumptii autem natura qualis fuerit, infra dicetur. 
Quae cum optima obtigisset, tum habebat hoc, quo nihil prope 
maius homini dari potest, eximiam religiositatenr et constan- 
tiam in omni quod suscepisset munere; quare simulatque ei ali- 
quid delatum est publici officii, id, tamquam a deo ipso iniun- 
ctum esset, ita tuebatur, ut nihil, quod ulla ex parte eo perti- 
neret, omitteret. Itaque ubi munus scholasticum tetigit, inter- 
missis interim quibus tunc operam dabat studiis illud unum 
sibi agendum esse putabat, ut scholis quam optime fungeretur. 
Atque ipse initio expertus erat, quam non esset facile, iusta 
disciplina continere pueros. Quod cum soleat ita fieri, tum 
illo tempore nescio quo pacto diffieilius videtur fuisse quam 
nostro. Ingentes enim erant classes, quas voce ipsa atque ocu- 
lis perlustrare haberet aliquem laborem, nedum ita regere, ut 
adolescentes ardore litterarum discendarum incensi ob eamque 
ipsam rem alacriores id, quod agendum esset, recte agerent. 
Tum finge tibi animo hominem, qualis tune erat Zumptius, 

corpore procero figuraque admodum gracili, a qua elegantia 
omnis abesse videretur, adde adolescentem puerorumque, quo- 
rum ingenia nunquam antea temptasset, omnino rudem. Is si 
subito in discipulorum multitudinem prodeat, nonne risum po- 
tus excitare videatur quam admirationem laudemque invenire? 
Sed per ferias aestivas, ut diximus, Zumptius meditatione pue- 
rorum regendorum artem didicit, qua meditatione nihil omnino 
in bono magistro magis est necessarium. Iitsi enim eum, quem 
quasi perfectum magistrum nobis finximus, non ex vero aliquo 
exemplo sumpsimus, nasci quodammodo, non fieri demonstra- 
vimus, quantum tamen etiam in hoc valeat id ipsum, ut esse 
velis quod esse debeas, apparet. Itaque primum Zumptius 
magna cura laborabat ut, quo eum dignitatis cum gravitate 
coniunctae studium natura ei tributum impellebat, externam 
quasi docendi rationem excoleret, ex eaque quicquid minus 
videretur decere, diligenter amoveret. Scio nunc esse quos- 
dam, quibus nihil magis placeat quam magister huc illuc per 
puerorum ordines decurrens, modo efferens vehementer vocem, 
modo remittens, denique in omnes partes corpus coniiciens disci- 
pulorumque corpora exagitans. LHaec qui habeat, ab eo prae- 
clare disciplinam administrari putant, hunc esse alacrem, ut 
volunt, magistrum, hune aptissimum ad pueros erudiendos. 
Quasi vero aut corpora, non animi movendi sint aut omnino 
dignitas, a qua bonum magistrum certe nunquam recedere 
oportet, in motu, non in aequabili quadam quiete posita sit. 
Ab hae ratione longissime aberat Zumptius, et ita aberat ut, 
quod in arte scholastica summum est, consecutus esse videatur. 
Spreta illa corporis volubilitate unum aliquem locum eligi iu- 
bebat, unde conspici possent adolescentuli obtutuque ipso, si 
quid accidisset, facile, coerceri, hoc loco ita manere magistrum, 
ut raro nec sine causa discederet imprimisque iactationem illam 
vitaret, ex qua magna fit significatio non adesse constantiam. 
Sedere quidem minus placebat; sic enim ardor disciplinae pau- 
lulum extinguitur; stantem rectissime dicas posse non suam 
modo alacritatem servare, sed discipulorum etiam animos ere- 
etos tenere. Ac consimile est, quod quidam in ipsa voce ni- 

mis contendunt, ut magnitudine eius adolescentulos excitent, 
qui rerum iucunditate, non sono capiendi sunt, ac, quoniam 
etiam magno sono paulatim assuefias, vel clamantem magi- 
strum, si parum recta ratione utatur, negligere discant, prae- 
sertim cum vox eius ne leviter quidem arrectas aures ferire 
non possit. Quare, si alterutrum utique est optandum, magis 
omnino probatur remissior vox, modo pronunciatio ipsa sit 
pressa et clara, quae intelligi possit: intendenda ea aliquando ^ 
nec saepe, sequendaque in omnibus aequabilitas illa, qua nihil 
in bono magistro est praestantius. Haec non ideo modo affe- 
ctabat Zumptius, quod natura eius a contrarüs rebus abhorre- 
ret, verum quia optimi magistri, cuius exemplum sibi effingen- 
dum esse putabat, haec esse sibi persuaserat, meminique saepe 
eum et alüs sic praecipere et quantopere ipse in his rebus la- 
borasset explicare. Possum alia eiusdem modi multa afferre, 
quae ille quasi pro subsidus disciplinae consueverit saepe in- 
venire cum magna ingenii ubertate, delectabaturque tantopere 
his, quae quodammodo eoroer5gynucre appellare possis, ut, 
postquam scholam deseruit, eadem ad alia negotia transferret 
ab nsque, qui indolem eius vere scholasticam ignorarent, pa- 
rum intelügeretur. Sed pauca ipsius generis exempla posuisse 
satis est; neque enim de arte scholastica disputamus, sed unum 
ilum qualis fuerit describere cupimus. Omnino autem impe- 
rator quasi quidam sibi esse videbatur, cui milites ducendi 
essent ad litteras, tamquam ad hostem communem, vincendas 
ac caplendas. Quare, ut imperatores, antequam proelium in- 
eunt, cohortari solent commilitones, eorum fortitudinem laudare, 
quae antea magno animo gesserint commemorare, hostium au- 
tem virtutem et multitudinem elevare, vel si fateantur, maiores 
tamen suas vires ostendere, sic ille agebat, ut magis cum ado- 
lescentulis scientiam, quam scientiae ope adolescentulos capere 
velle videretur. Itaque facile probabat, quiequid quisque prae- 
stitisset, raro ad castigandum accedebat, et ita, ut id invitum 
sese et necessario facere ostenderet. ^ Quodeum admonendum 
erat, paucos castigabat, laudans universos idque dicebat. esse 
boni et imperatoris et in republica principis, qui quamvis a 

plurimis peecari videret, in paucis tamen consistere deberet, 
quorum poena reliqui deterrerentur. | Unde fiebat ut inter di- 
seipulos etiam qui minus vel ingenio vel industria valerent, 
quia sibi quoque aliquid laudis tribui intelligerent, excitarentur 
eumque eximie diligerent, ad htteras etiam ipsas, quarum di- 
scendarum non omni spe excluderentur, promptiores fierent. 

Eumque morem postea ita tenuit, ut, quod in quoque homine 
vel in quaque re esset bonum (nec fere quicquam est, quod 
omni bono careat), id in quoque maxime efferret, vitia non 
dissimularet ille quidem, sed, quantum veritatis ratio pateretur, 
premeret, quae virtus quam sit et difficilis ad tenendum et 
laudabilis in eo, cuius vita prope universa in reprehendendo 
ac corrigendo versata sit, apparet. 

Hue igitur primum meditationem convertit Zumptius, ut 
talibus actibus suum ipsius animum temperans et ab omni actio- 
nis temeritate, qua nihil magis dedecet, revocans pueros ad 
quietem redigeret; verum posito illo omnis institutionis funda- 
mento, ut recte obediretur, longe maiore meditatione opus esse 
intellipebat ad conservandam illam obedientiam et ita incen- 
dendos animos, ut quae traderentur non reciperent modo, ve- 
rum ultro appeterent. Quod simulac semel coeptum est fieri, 
ut in militibus victoribus, remitti adeo paululum potest de re- 
liqua disciplina. Maxima enim in htteris ipsis posita est edu- 
candi vis, quas qui vere adamarit et discere inceperit, quo- 
modo animum inducere possit, ut ea disturbet, quibus sublatis 
disci nequeat? Deinde quae potest inveniri externa aut ars 
aut vis, ei voluntati par, quae ex litteris, omnium optimis ma- 
gistris, paratur? Litterae autem ut celeriter et libenter discan- 
tur, fit eo, si recte et ratione tradantur. Eo igitur altera ma- 
gistri meditatio intendenda est, ut ea quae traditurus est, post- 
quam ipse accuratissime cognovit, quomodo tradere velit re- 
periat. Quo in genere quanto opere Zumptius prope cum ca- 
lumnia quadam sui laborarit ut perspiciatur, duas res narra- 
bimus. Primum cum accidisset ipsi semel vel iterum, quod 
magistro, praesertim fervidioris animi, nulli accidere non pot- 
est, ut tumultuarentur discipuli, quos ipsos tumultus auctoritate 

sua facile compescuit, tanta erat modestia tantoque se ipsum 
emendandi studio, ut non iniuria adolescentulos succensuisse 
narraret ac minus se vel animo suo temperasse vel recta do- 
cendi ratione usum esse. Quod cum ita sentiret, iam vitatis 
is quae displicuerant, cito omnes ad veram poenitentiam re- 
digebat. .A qua tanti viri modestia, qui cum veteranus esset 
artis scholasticae, errorem tamen suum sibi fateretur, quantum 
discrepat illa multorum tironum consuetudo, qui ubi unam vel 
alteram horam eum mediocri quiete transegerunt, mirifice sibi 
ipsi placent ac praeclare a se rem geri opinantur! Quod ma- 
xime illum memini pro mali et imperiti magistri indicio habere 
esse solitum. Ipse singulas scholas aiebat esse meditandas et 
secundum artis regulas constituendas, ut omnes partes aequa- 
hnter inter se convenirent. Ut cum scriptor vetus interpretan- 
dus esset, primum definire iubebat, quantum quaque schola 
explicare velles, quod si casui permitteretur, negabat posse 
effici, ut aequales essent omnes partes. lis vel ad clepsydram 
constitutis pensis iam, tamquam in spectaculo res gereretur, 
meditari magistrum oportere secum ipsum interpretantem disci- 
pulique mediocris ingenium animo fingentem, quid ille esset 
peecaturus, quid quaerenti responsurus. Tum rebus ipsis, ad 
quas institutio dirigenda esset, repertis speciem esse formam- 
que exercendam, ut non modo quid, verum etiam quomodo 
quidque traditurus esses, antequam scholam ingrederere, pror- 
sus constaret. lta singulas scholas paulatim esse componendas, 
tamquam aut librum aliquem. aut. poéma aut artificium, in quo 
omnis partium discrepantia vitanda esset, conficeres. Atque 
haec, ut praecipere solebat aliis, ita quamdiu in re scholastica 
versatus est, servabat religiosissime exemplumque aliquod quasi 
divinum omnibusque numeris absolutum imitabatur, quod, cum 
assequi nequeas, nisi sequare, ad nullam unquam praestantiam 
pervenire possis. Quare plurimorum scriptorum, quos in schola 
praeibat, summa diligentia interpretationes et iustos commen- 
tarios conscribebat, historicarum lectionum omnem seriem ac- 
curatissime explicabat, in grammaticis denique assidua cura 
laborabat. Neque omnino ingenium humanum natura ita com- 

paratum est, ut sine exercitatione multum valeat. Nam si 
Demosthenes et Cicero, summo ingenio homines, quales pau- 
cissimi extiterunt, ut in ea, quam ipsa natura auctore sibi de- 
legissent, arte excellerent, perpetua meditatione utebantur nec 
fere ad ullam causam imparati accedere audebant, quid dubi- 
tabimmus de reliquis hominibus? Ac cum ingenium industria 
destitutum parum efficiat, ipsa meditatio diligens vel mediocri 
indole adiuta prodest aliquantum et, quia homines ingenium 
a deo datum minoris solent facere quam exercitationem in ho- 
minum potestate sitam, maiore nonnunquam honore afficitur. 
Quodcum ad religiositatem illam, quam in Zumptio singularem 
fuisse exposuimus, ingenium accesserit a natura ad rem scho- 
lasticam imprimis factum, quid est quod miremur, tantam 
eum laudem tulisse, quantam et discipulorum grata recordatio 
et omnium hominum rei scholasticae peritorum consensus ei 
tribuere solebat? ^ Nascitur autem ex diligentia praeparationis 
etiam illud, ut fidem habeant discipuli. Qui si videant, nihil 
esse quod non cogitaris, nihil in quo haereas, celeriter fit 
ut, quiequid dixeris, id illi certissimum esse iurent, qua re 
nihil accommodatius est ad. admirationem comparandam. Quo 
in genere eo magis placebat Zumptius, quod collegae eius, 
quamvis boni et periti magistri, minus tamen litterarum ipsa- 
rum solida aec perfecta cognitione nitebantur. 

Talis igitur, si modo paucis eam adumbrare aut omnino 
verbis consequi potuero, Zumptianae disciplinae erat imago, 
qua quem putamus fuisse qui non mirifice caperetur, qui non 
incredibili ad litteras colendas excitaretur studio volensque eum 
sequeretur, quem sibi et certum et bonum ducem esse videret? 
Quamquam paululum adiuvabatur aetatis ilius, quae saepe 
nobis praedicanda est, ingenio, longe quam nostra est ad 
omnia humanitatis studia pronioris. taque non difficile effi- 
ciebat, ut ipsi discipuli, quantum cuiusque vires paterentur, in 
litteris antiquis elaborarent. Hic, qui altiora iam spectaret, 
privatim venia petita codicem aliquem manuscriptum confere- 
bat, ille Latinitatem suam exercebat summa industria, alii age- 
bant sua sponte aliud: omnes autem magistro, quem rebus 

grammaticis delectari nossent, certatim, quod in quoque scri- 
ptore observassent, offerebant. Quem ardorem adolescentium 
qui excitari, quoniam non omnia tradi possunt, sed plurima 
suo cuiusque studio relinquenda sunt, plurimum omnino in re 
scholastica videtur praestitisse. 

Pertinebat autem omnis eius institutio scholastica ad lin- 
guas veteres tradendas et ad historiam veterem enarrandam. 
Casu id primum accidit, quia earum rerum magistri in gym- 
nasio Werderano deerant, tum confirmatum est ipsius in hoc 
genere praestantia. Ac de ceteris quidem partibus eius insti- 
tutionis paulo post dicetur, ubi libri ex ea nati commemora- 
buntur: nunc id unum explicabimus, quomodo Zumptius seri- 
ptores veteres discipulis praeire consueverit. 

Atque omnino quidem grammaticae in scholis plurimum 
tribuendum esse putabat: res veterum populorum scriptorum- 
que pulehritudimem posse fortasse etiam alia ratione percipi, 
sed linguarum ipsarum veterum qui accurata cognitione care- 
rent, eorum mentes esse inchoatas et aliqua parte imperfecta. 
Nec dubium est quin recte ita statuerit eruditionisque gram- 
maticae causa sit ea, quae maxime efficiat, ut adolescentes 
scriptorum veterum lectione assidua exercendi esse videantur. 
Sed huie rei peculiares sunt scholae constitutae ac magnopere 
fallantur, qui scriptores dum praeeunt discipulis, nisi gramma- 
tica nihil agant. Quae etsi nunquam in lectione praetermit- 
tenda sunt, usu tamen tum quidem magis imbibenda quam de- 
monstranda sunt imprimisque animus eo advertendus, ut scri- 
ptore ipso alatur. ltaque Zumptius, ut in multis aliis rebus, 
ità in hae maxime probabat Spaldingianam rationem, cuius 
praestantiam ipse expertus erat, rectam et simplicem et veri- 
tati illi, quam perpetuo sequebatur, accommodatissimam.  Ab- 
erat enim ab omnibus ingenii aut disciplinae ostentandae in- 
eptius, quibus ali magistri nonnunquam in errorem inducuntur. 
Veluti cognovi hominem et doctum et artis suae peritum, qui 
discipulos, antequam Tacitum Germanice verterent, prohiberet 
legere Latina, ut scilicet primo obtutu omnia intelligere vide- 
rentur; si quid esset difficilius, secum ipsos tacite considerare 

iubebat. Qua in ratione quid inesse dicas nisi inanis glorio- 
lae captandae studium, ex qua pereat, quod commodum La- 
ünitatis discendae nisi viva voce comparari non potest? Gra- 
vius peecabat alter, qui, quasi pueri ita perdidicissent eundem 
subtilssimum scriptorem, ut eum tamquam patria lingua uten- 
tem intelligerent, negabat opus esse Grermanice eum verti; re- 
citari volebat Latina ae pronunciatione ipsa sententiam sigmni- 
ficari. Is nonne de industria alere videatur levitatem illam 
puerilem, ad quam vincendam accurata veterum scriptorum in- 
terpretatione nihil prope potest inveniri aptius? His et talibus 
vitus (possunt enim multa in eo genere disputari) sedulo vita- 
ts Zumptius lectis Graecis Latinisve interpretari iubebat in- 
terpretantemque diligentissime sequens, quicquid is peccarat vel 
liberius verterat, notabat, non cavillans ulla ratione, a qua ma- 
lignitate longissime eius animus aberat, sed addens animos du- 
bitantibus et laude excitans. Ita dum modica celeritate quod 
ipse sibi universae scholae pensum ante constituerat, in multa 
parva discipulorum causa dividens procedit, aliquando tamen, 
ut remitteret paululum animos, interüciendam esse existimabat 
narrationem aliquam perpetuam. "Tum recliato in cathedram 
corpore, ut penitus cogitantis speciem praeberet, aperire inci- 
piebat antiquitatis cognitionem, qua iam adolescens erat am- 
plissima. Narrabat vel de homine aliquo, cuius mentio facta 
esset, quid ei notabile accidisset, quo patre, quibus maioribus, 
quibus studiis fuisset, vel de consuetudine aliqua veterum, vel 
de legibus atque institutis, eaque tanto ardore, tanta iucundi- 
tate demonstrabat, ut adolescentuli suarum rerum obliti illa 
quae praedicaret tempora tamquam omnium praestantissima 
adamarent, summaque antiquitatis caritate incenderentur. Non 
cuiusvis est magisiri hoc facere, requirit enim non modo co- 
gnitionem, verum etiam elegantiam, nec saepe est faciendum, 
ne pueri in audiendo omnem institutionem positam esse existi- 
ment, sed, si qui possunt, non invidenda aliquando pueris haec 
delectatio. Legebat autem in schola Latinos scriptores omnes 
fere, qui solent legi, Curtium quidem, elegantissimum summi 
regis praeconem, ipse primus reduxit, Graecorum cum alios, 

tum tragicos, imprimis Sophoclem. Latina lingua in scriptori- 
bus Graecis explicandis, cum discipulorum scientia patiebatur, 
plurimum usus est eaque re et Latinitatis facultatem magnam 
sine molestia comparari nec Graecae scientiae quicquam de- 
irimenti afferri putabat, in Latins seriptoribus eadem uti 
nolut. Quia enim longe maxima pars in eo posita est, ut 
recta interpretatio inveniatur, qua inventa explicatione aut 
nulla amplius aut brevissima opus est, quicquid Latine lo- 
quendo consumitur temporis, id ipsi scriptori subtrahitur. Est 
sane etiam aliud quoddam genus interpretandorum scriptorum 
Latinorum, ut ii non vertantur Germanice, sed sententia La- 
tine explicetur, qua re imprimis magna Latine loquendi facili- 
tas paratur atque etiam illud paulatim fit, ut intelligatur seri- 
ptor. Sed duo tamen sie pereunt bona, primum exercitatio 
illa linguae patriae, quae maxima efficitur vertendo, deinde in- 
tellectum aeeuratum et in intima quasi penetrantem nisi (er- 
manice vertendo non facile assequare. Atque hac accurata in- 
terpretatione, qua Wolfiana potissimum disciplina eum initiarat, 
Zumptius praestitit eximie, quae ars sane est difficillima. Nune 
quidem vereor, ne ipsa aetas nostra vel cum iactura Latinitatis 
nostrae linguae exercitationem omitti nolit: tum etsi aliter li- 
cebat, suo ille iudicio hane potissimum veterum scriptorum 
tractandorum rationem sibi eligebat. 

Veruntamen timeo hercle, ne longus quibusdam esse vi- 
dear, qui in iis me rebus commorari intelligant, quarum testes 
sint mentes multorum hominum praeclare excultae et ad studia 
conformatae, non libri aut alia, quae intuendo cognoscere liceat. 
Propero igitur, sed invitus tamen et ita, ut aegre ab optimi 
magistri exemplo, quod in illo expressum invenire soleo, divel- 
lar, propero igitur ad libros, quos scripsit Zumptius, cum ipsa 
eius institutione scholastica coniunctissimos. Ac quoniam gram- 
maticam maxime rationem. eum spectasse diximus, de hae pri- 
mum disputemus. Quae quam fuerit in scholis illo, quo Zum- 
ptius erudiebatur, tempore neglecta, ex iis, quae supra a nobis 
explicata sunt, satis intellectum esse putamus: ipse etiam Butt- 
mannus, qui grammatica praestantissima scribenda praeclare 


47 


de litteris Graecis meruisset, in schola etsi multa singula aut 
exponebat aut emendabat, perpetuam doctrinam aspernabatur. 
Nee sane grammatica Latina (nam de hac sola dicemus) ita 
tunc exculta erat, ut ad id negotium aut invitaret aut magi- 
stros minus peritos accedere pateretur. hegnabat enim in scho- 
lis Broederiana, edita primum Lipsiae anno 1787., post saepe 
repetita, quae qualis fuerit, paucis iam notum esse arbitror; 
sed iucundum tamen erit ad eam paululum memoria redire, ut, 
quantum ab ea profectum sit, perspiciatur. Primum igitur 
grammaticae eam partem, quae formis atque elementis linguae 
tradendis constat, incredibilem in modum videmus esse debilem 
ipsoque spatio coartatam, quippe quae quintam fere universae 
grammaticae partem efficiat, quare puerulis fortasse quae tra- 
duntur sufficiant, qui paululum profecerunt, undique se destitui 
sentiant. Nihil igitur ibi invenias nisi vulgaria quaedam et 
admodum tenuiter exposita praecepta, quae si aliqua ratione 
essent composita, praeclare videretur esse actum. Nam ne 
ilud quidem, quod in tanta argumenti exilitate iure postules, 
ut commode explicentur praecepta, ullo pacto praestari videas. 
Velut in coniugationibus, quae in quavis lingua sunt difficil- 
lima, verba a reliquorum formatione discedentia prorsus negli- 
gebantur discentiumque ipsorum fortuitae observationi permit- 
tebantur, in quorum numero cum sint ea, quae frequentissime 
usurpantur, quae ob eam ipsam rem, quod ad necessarium 
usum vitae ac cogitandi primum inventa sunt, id tempus, quo 
ex cerüs regulis lingua formari coepit, antecesserunt, fiebat 
ut a discipulis robur illud linguae, quo reliqua omnia nituntur, 
turpiter nesciretur. ln syntaxi equidem, quae vocatur, non 
negarim quaedam a Broedero non incommode esse exposita 
atque ita, ut puerorum captui consuleret, imprimisque magna 
exemplorum copia ex scriptoribus Latinis petitorum, quae ea- 
dem sententiae utilitate atque elegantia commendarentur, prae- 
cepta illustrabantur, qua maxime de causa videtur esse factum, 
ut liber tantopere propagaretur. Sed ipsorum tamen prae- 
ceptorum quanta est confusio! Res simillimae in multos locos 
stultissime discerptae, dissimillimae turpiter coniunctae, ut pror- 

sus farraginem quandam atque inconditam observationum ma- 
teriem temere congestam legere videare. | Quamquam etiam 
fortuita haec praeceptio poterat aliquam Latinitatis scientiam 
gignere, si ab eo profecta esset, qui usum linguae diligenter 
teneret aut acute, quid eius proprium esset, perspiceret. Verum, 
quia universa res scholastica fere contemnebatur, quique ei 
operam dabant, si altiora in litteris sibi proponerent, doctrinae 
plena quam adolescentulis utilia opera condere malebant, ita 
tum acciderat ut homines fere mediocriter Latine. docti gram- 
maticas scriberent. Nam summi illi philologi, qui Latinitatis 
scientia excelluerant, aut aemulandis elegantia veteribus scri- 
ptoribus aut docte illustrandis aec recensendis intenti, quid cu- 
raverant grammaticam? Ipsi quo usu ac veterum quasi fami- 
liaritate doctrinam adepti erant, eodem pueros erudiendos esse 
existimabant, et recte quidem, quamdiu hae unae litterae erant, 
quibus aut formari posset ingenium humanum aut opus esset 
ad vitam negotiosam. Post, ubi tot alia studia in disciplinam 
scholasticam necessario recipienda fuerunt, ars quaedam erat 
invenienda, qua vetera ila non minus, sed compendiaria qua- 
dam via traderentur. Veruntamen ita factum est, ut gram- 
maticarum scribendarum cura ad eos descenderet, quorum hu- 
meri tanto oneri impares essent. Itaque nullum usquam pro- 
sae et poéticae orationis discrimen observatum, scriptorum 
ipsorum nullus delectus habitus, qui pro norma quasi Latini- 
tatis habendi essent, quorum scribendi genus viris doctis esset 
utile, adolescentulis noxium, denique quia lingua quid postu- 
laret, quid ferret, quid non ferret, ignorabatur, nihil usquam 
ita praeceptum, ut, quae regula esset, quae exceptio, appare- 
ret. Adde ad haec, quae ex imperitia et confusione nascatur 
necesse est, garrulitatem quandam vix ferendam, ut nunquam 
res ipsa explicaretur, sed de ea disputaretur. Nam capita 
ipsa, quibus liber constat, sic fere inscribuntur: Quaedam de 
infinitivo ; explicatio comparativi et quaedam etiam de super- 
lativo; de nonnullis coniuncltionibus ; de usu pronominis rela- 
tivi cum accusativo el infinitivo, cum comparativo, cum aliis 
sententiis coniuncti, similiter. Multa etiam talia invenias, im- 

perativi explicationem, quae nec supervacanea sit nec ipsa 
iusti capitis spatium expleat, huie vel illi loco posse adiungi. 
Haec nunc quis ferat? cui non risum vel indignationem mo- 
veant? quis non tali disciplina corrumpi, non erudiri putet 
adolescentulorum ingenia? At tum non ferebant modo, verum 
laudabant. Quamquam quid consequi consueverit, supra ex- 
positum est. 

Insigni usi sumus exemplo, ut, quae tunc vitia gramma- 
ticae Latinae tradendae communia fuerunt, demonstraremus. 
Nam ceterarum grammaticarum plurimae rectiore ratione in- 
stitutae sunt. Velut I. I. G. Schelleri grammatica, anno 1779. 
primum edita, viri de cognitione Latinitatis etiam per lexicon 
Latinum quod scripsit bene meriti, etsi ea quae notavimus 
non effugit nec quibusdam disputandi ineptiis vacat, longe ta- 
men maiorem artem prodit. Quare mirari satis nequeo, qua 
iudicii perversitate factum sit, ut per has tune regiones pro- 
pter quandam commoditatis speciem, non veritatem Schellero 
succedere iuberetur Broederus.  Sentiebatur tamen vulgo a 
peritioribus, quantopere grammaticam Latinam tandem salu- 
briore ratione tractari opus esset. lta natae complures gram- 
maticae in scholarum usum destinatae, ex quibus nominabo 
E. I. A. Seyferti Magdeburgensis, anno 1803. primum editam, 
et Helfr. Bernh. Wenckii, anno 1814. emendatam et quasi re- 
stitutam a Georg. Er. Grotefendio. Neutra earum caret do- 
ctrina ac studio, ut etiamnunc ab iis, qui Latinarum litterarum 
accuratiorem cognitionem quaerunt, cum aliquo fructu legan- 
tur. Seyferti quidem maior grammatica abundat doctrina ho- 
minemque ostendit summa cupiditate in scriptoribus veteribus 
versatum, quare multa, quae a superioribus temere credita 
erant, correxit, multa ipse nova invenit. Sed carebat elegantia 
et diligentia critica, ut in iis quae tradit admodum cavendum 
sit, ne aut loco aliquo male intellecto aut aperte depravato 
decipiare. Neque illud praestitit, ut aut certos fines bonae 
Latinitatis describeret aut praecepta ipsa ratione atque ordine 
expliearet. Quo in genere ne minor quidem scholastica gram- 
matica (nam maior mira prorsus laborat partium confusione 

ac disiectione) ita erat digesta, ut DBroederi inscitiae praefe- 
renda esse videretur. "W enckianam grammaticam cum emen- 
daret Grotefendius negabat, quamvis veteribus et usu traditis, 
quantum fieri posset, maxime parceret, ita se potuisse resti- 
tuere, ut non universam prope converteret. Sed tantum tamen 
haec etiam antequam a Grotefendio mutata est peritioribus 
videbatur praestare, ut in gymnasio Werderano, rei schola- 
sticae tune in urbe nostra duce, in Broederi locum substituere- 
tur, expulsaque pigra illa et ineleganti consuetudine, qua ver- 
tendis exemplis Latinis hngua disci consueverat, aliqua vere 
grammatica disciplina expeti inciperet. 

Hane igitur, quam paucis significavimus, cum Zumptius 
inveniret grammaticam Latinae linguae institutionem, pro eo 
quo ardebat et scholae studio et litterarum amore, facere non 
poterat quin iis, quae in sua ipsius educatione expertus esset, 
mederi statueret. Quorum haec duo erant maxima, primum 
quod formae atque elementa linguae, in quibus discendis pueri 
nulla arte adiuvarentur, alterum quod syntaxis praecepta, quae 
fortuito nulla ratione aut ordine traderentur, parum teneban- 
tur. ltaque cum tertiae classis discipuli Latima grammatica 
ei imbuendi traditi essent, coepit primum secum ipse de prae- 
cipuis regulis ex ordine digerendis meditari, deinde cum pue- 
ros in formis haerere animadverteret quaerere, numquod me- 
moriae subsidium reperiretur. Atque hoc quidem invenit in 
vetere grammatica Marchica, in qua praecepta de generibus 
substantivorum et similia quaedam versibus comprehendeban- 
tur, inconditis ilhs quidem (neque enim in hoc genere elegan- 
üa expetita est), sed aptis tamen ad usum ac quodammodo 
propter ipsam rusticitatem iucundis; illud ipse scribebat, paucis 
quid vellet complectens, conficiebat etiam indices verborum 
et deponentium quae vocantur et reliquorum ab vulgari ratione 
recedentium. Haec dictare solebat et ediscenda proponere 
discipulis, quos ita cum et adiuvari videret et tamen peccare 
saepissime, dum dictata male excipiunt, im usum scholarum 
suarum paucas schedas composuit, quas mense Maio anni 1814. 


51 


typis desceribendas curavit. )  Tantula igitur initia fuerunt 
grammaticae ilius, ex qua maxima pars iuventutis altiora stu- 
dia appetentis non modo apud nostram gentem, sed etiam 
apud exteros populos inde ab triginta prope annis formata 
atque instituta est, hoc caput, ex quo laus illius per omnes, 
quae litteris nostris operam dant, nationes fluxit. In quo libro 
haud diffieille est ipsa illa, ex quibus deinde grammatica nata 
est, invenire principia. Uno perpetuo tenore praecepta syn- 
taxis explicantur, eo quidem ordine, qui a Zumptio servatus 
est ad extremum, ut primum de subiecto et praedicato, deinde 
de casibus, de accusativo, dativo, genitivo, ablativo, denique 
de temporibus et modis verbi disputetur. Praecepta ipsa bre- 
vissima sunt, quae fere discipulorum memoria contineri possint, 
sed longe tamen a Broederiana ieiunitate.aliena; qua necessi- 
tudine inter se coniuncta sint, non explicatur illud quidem, 
sed, si quis accuratius quaerat, non potest non intelligi. Exem- 
plorum illa infinita copia, quae olim propter praeceptorum ex- 
ilitatem necessaria fuerat, iam recte inutilis videbatur, et eo 
erat redacta, ut uno vel altero exemplo praeceptum illustra- 
retur, quo exemplo memoriae puerorum mandato fiebat, ut 
iuxta ipsam praeceptorum seriem altera teneretur exemplorum, 
quae, quiequid in illa obscurum esset, facile admoneret. De- 
nique illud etiam cautum erat diligenter, ne quid praecipere- 
tur, nisi quod ad optimos quosque scriptores, imprimis ad 
Ciceronem, pertmeret.  Appendicis autem loco his praeceptis 
adiuncti erant primum veteres ill, quos explosae grammaticae 
habuerant, de generibus vocabulorum versus memoriales, ad 
ingenium saeculi paululum expoliti, deinde indices verborum 
et deponentium et a vulgari regula discedentium, quibus edi- 
scendis efficere volebat, ut cum longius processissent discipuli 
turpibus soloecismis liberati intentius. ad syntactica praecepta 
incumberent. Hic libellus intra septuaginta sex paginarum 

spatium tantam optimarum rerum copiam coartans quantopere 
ila aetate placere debuerit, manifestum est; sed placuit is, in 
quorum usum scriptus erat; neque enim ultra id gymnasium, 
cuius magister erat Zumptius, propagatum esse arbitror. Neque 
id mirum est. Quamquam enim abundabat recta et salubri 
scientia, carebat tamen ea doctrina et studio, quae, quo magis 
tunc litterae per scholarum magistros propagabantur, eo magis 
requiri coeperunt. lis additis summam continuo laudem gram- 
maticam tulit Zumptius. 

Nimirum quae intermiserat paululum cum subito a di- 
scendo ad docendum traductus esset studia, ut muneris scho- 
lastici aliquam familiaritatem contraxit, magna alacritate resu- 
mebat.  Habitabat totus in litteris Graecis, multa de iis eum 
video illo tempore esse commentatum, multa temptasse; cogi- 
tabat adeo aliquando, a librario luculenta mercede amicorum- 
que adhortatione impulsus, Schneideri lexicon emendatum et 
locupletatum edere vel novum potius Graecitatis lexicon con- 
dere, cuius operis fundamenta iecerat amplissima. Sed post- 
quam ea studia cum scholis Latinis fidei suae. commissis minus 
concilari intellexit, ea cura abiecta, quam praesertim a Fr. 
Passovio, quo familiarissime utebatur, receptam esse videret, 
totus ad Latiitatem et ad grammaticam Latinam incubuit. 
Quam quidem non amplius tenuem et puerorum tirociniis suf- 
ficientem, sed eam scribere aggressus est, qua et gymnasiorum 
discipuli per totum cursum scholasticum formarentur, et quot- 
quot Latimis htteris operam darent, studiorum duce uterentur. 
Neque ignorabat per omnes grammaticae Latinae partes posse 
plurima aut luculentius illustrari aut rectius demonstrari aut 
acutius observari. Quare cum assidue scriptores Latinos co- 
gnosceret, omnia studia eo dirigebat, ut, quomodo perfecta 
grammatica Latina constitueretur, laboraret, quaeque nova in- 
venerat, ea suo quidque loco in eum, quem parabat, librum 
inserebat. Ita postquam quadriennium, nulla re interpellatus, 
nisi libro ad scholarum suarum usum adaptato, sed item ad 
Latinas litteras pertinente, de quo postea dicetur, accuratissi- 
mis studiis consumpsit, anno 1818. ineunte edidit grammaticam 

Latinam. In ea praecipua diligentia exposuerat doctrinam de 
formis linguae, ante minus a se tractatam; complectitur enim 
ea plus quam dimidiam libri partem. Sie ipse in praefatione 
admodum modeste scripta significat quidque imprimis secutus sit 
exponit. In syntaxi vetera sua praecepta ubique auxerat, ratione 
euiusque regulae addita amplificaverat, denique in ipsis prae- 
ceptis hoc adiecerat, quod specie parvum esse videatur, sed 
re magnum est, ut non genera modo substantivorum et adie- 
ctivorum et verborum, quae cum hoe vel illo casu vel con- 
iunctione vel constructione coirent, sed ipsa vocabula nomina- 
ret. Ubique autem diligentissime, quod principio sibi propo- 
suerat, tenuit, ut scriptorum modo optimorum, non aut poé- 
tarum aut deterioris Latinitatis usum sequeretur. Doctrina 
quidem per totum librum magis subest quam apparet. Quantis 
enim erroribus plurima lhberanda fuerit, quot res aliter con- 
stituendae, facile qui priores grammaticas conferet intelliget. 
Quo in genere saepe mirati sumus, quam brevis esset homi- 
num memoria vel potius quantopere sua cuique maxime pla- 
cerent. Etenim cum Zumptianis studis excitati existerent 
multi, qui multa in grammatica Latina invenirent, clamabant 
fere de sua laude, Zumptium quod hoe vel illud minus per- 
spexisset graviter incusantes. Quasi vero aut possint omnia 
ab uno inveniri aut, si fieri id posset, esset optabile. Nam 
mehercule grammatica Latina si aut esset eiusmodi, ut posset 
exhauririj aut esset aliquando exhausta et undique veris ac 
certis regulis comprehensa, perisset omnis ea, quae in discenda 
ea ponitur, opera ipsaque grammatica ulla esse desineret. Ac 
nescio adeo, an eam ipsam ob rem grammatica Zumptiana 
hominibus scholasticis grata fuerit, quod sine ulla doctrinae 
specie prodiit, in quam si insuetae, quales tunc erant, talium 
rerum subito mentes incidissent, factum esset ut ipso aspectu 
deterrerentur. Sic paulatim non modo rectiorem docendi viam 
ingredi, verum etiam maiorem doctrinam capere didicerunt. 
Postquam autem primum hoc periculum cum magna hominum 
doctorum approbatione excipi vidit Zumptius, ingenti incensus 
est ardore eorum, quae certa ratione iecerat, fundamentorum 

ex studiis, quae urgebat, amplifieandorum ae confirmandorum. 
Itaque altera editio, quae anno 1820. ineunte emissa est, ubi- 
que aucta et emendata est, qua in re eximie adiutus est Conr. 
Schneideri, olim magistri, tunc familiarissimi amici studiis. 
Qui cum formas Latinae linguae ex grammaticis veteribus et 
ex scriptoribus eritice examinatis exponere atque illustrare $ta- 
tuisset, id opus condidit, quo ne nune quidem suo in genere 
ullum est praestantius. Atque utinam quae praeclare inchoa- 
verat ad finem perducere illi licuisset! Ipse quidem, qua erat 
omni laudis vanitate liberrimus, cum maturum sibi vitae exi- 
tum imminere sentiret, saepius cum Zumptio agebat vel pre- 
cibus vel adhortatione, ut is in provinciam suam succederet 
coeptumque opus perageret. QCul si minus hie paruit, quam 
ipse cuperet, causa est et in ea re, quod admodum difficile 
est factu, ut intra alienos fines, quos egredi non liceat, coér- 
ceri velis, et in negotiosa vita, quae nullas alias occupationes 
ei imponi pateretur. Quamquam explevit, quod amicus opta- 
verat, sed sua ratione. Nam in altera grammaticae editione 
iam altius eum spectare et in ipsa penetralia Latinitatis in- 
credi manifestum est. Constitit ille quidem intra classicam, 
quae dicitur, Latinitatem, quam quia scholae et usui, non do- 
ctrinae scribebat, nunquam reliquendam esse putavit, sed illius 
ingenium accuratissime perscrutari coepit. "Testantur id cum 
alia, quae per totum librum passim emendata sunt, tum prae- 
cepta de coniunctionibus, in qua parte plurima tune vel falsa 
vel dubia tradebantur, tum notae regulis syntacticis adiectae, 
quibus quiequid apud scriptores optimos eosque, qui maxime 
ab adolescentibus legi solent, ab vulgari et certo usu recedit, 
persequitur, ipsis scriptorum locis citatis longioreque nonnun- 
quam disputatione inita. Quod cum item probari vidisset pro- 
pagarique librum per scholas accepisset, simul iubentibus mul- 
tis, cum tertia editio, quae anno 1823. prodiit, paranda esset, 
aliud addere statuit. Superioribus enim temporibus cum exi- 
les essent grammaticae ac longe remotae ab accurata doctrina, 
ut tamen discerent pueri Latine, commendabantur libri pecu- 
liares de difficilioribus Latinitatis locis in usum virorum docto- 

rum scripti, veluti de particulis, veluti de arte Latine scri- 
bendi, nec fere quisquam erat qui victis initiis carere his 
posse videretur. Tune ii non amplius placebant: partim enim 
prae rerum veritate discendi ratio ac forma neglecta erat, partim 
qua utebantur ratione, non conveniebat cum nova Zumptiana, 
denique inutile videbatur pluribus libris uti discipulos. ta 
motus est Zumptius ut, quiequid ad Latinitatis scientiam. ado- 
lescentulis et utilem et necessariam pertineabat, quamvis mi- 
nus eius quae proprie dicenda est grammaticae esset, complecte- 
retur. Ex quo genere cum pauca alia erant, ut metrica, quae 
nemo quantum scio utiliter adiecta esse negavit, tum syntaxis 
ornata. De hac quia vehementer his temporibus a quibusdam 
vituperata est, paulo plura disputanda sunt, ut et Zumptii 
quale consilium fuerit explicetur et ipse ab iniustissima repre- 
hensione liberetur. Atque illud quidem apparet syntaxim or- 
natam non esse habitam ab eo pro parte grammaticae Lati- 
nae necessaria, quod si existimaret, in primam editionem in- 
seruisset, non monitus a multis, ipse invitus prope ac nolens 
librum tantopere augeri, tertiae demum adiunxisset. Sed va- 
luit externa illa causa, quam significavi, quod unum librum 
postulari videret, quo tota institutio Latina gymnasiorum re- 
geretur. Quae ratio tam iusta est, ut ei nec ipse deesse de- 
buerit nec reliqui defuerint, ne ipse quidem ille, qui maxime 
in nomen syntaxis ornatae invehi solebat. Quo ille nomine 
cum abstinere utique statuisset, rem ipsam retulit, cum suae 
grammaticae appendices adiunxit, quibus, quasi iam nomine 
mutato grammaticaque absoluta liceret prorsus libere vagari, 
quaedam de his, quaedam de illis disputavit. Alterum est 
quod in eadem syntaxi ornata nullum necessarium ordinem 
servatum esse queruntur, fortuito singula connecti, non unum 
ex altero deduci et explicari. Quam ego rem magna meher- 
cule reprehensione dignam esse existimarem, si aliter constitui 
posse intelügerem. Veruntamen cum ommis syntaxis ornata 
non in necessaria linguae lege, sed in usu ac consuetudine 
versetur, quis eam secundum necessitatem aliquam exponi posse 
putabit? Ac consimilis est ratio paucorum aliorum capitum, 

quibus de coniunctionibus et praepositionibus et adverbis prae- 
cipitur, quae qui ex grammatica removebunt, suo iure defen- 
dere poterunt, ea lexicis esse tribuenda, sed utilitatem publicam 
violabunt. Cui si ita obsequi possis, ut rationem ex ceteris 
partibus non demas, quis consulere nolit? Itaque in quarta 
editione anni 1824. aliud caput adiectum est, quo de substan- 
tivorum et verborum origine ac formatione disputatur, quod 
caput, qui severa illa lege agent, non minus totum eiiciendum 
esse debent statuere. Sed ille, qui scholarum se commodis 
prospicere, non nescio quam ab omni usu liberam notionem sequi 
meminisset, adiecit idque effecit, ut 11, qui Latinitatem, qua- 
tenus ea scriptores usi sunt, quomodo inter se connexa sit, 
cognoscere cupiant, magnopere se adiuvari sentiant. Ultra 
enim progredientem ipsas vocabulorum radices persequi, quo 
pacto formatae, unde deductae essent, exquirere, denique alias 
linguas et veteres et hodiernas comparare, quae disciplina a 
magnis viris magna eruditione excitata merito nunc multorum 
studia cepit, ipse duabus maxime de causis noluit. Primum 
enim cum scriptores Latini ipsi, quia in vitae usum et dice- 
batur et scribebatur, talium rerum omnino incuriosi fuerint, 
praeclara sint illa ad ingenia hominum doctorum alenda, uti- 
lissima etiam ad populorum affinitates ac cognationes cogno- 
scendas, sed, quamvis bene perceperis, nihil conferant ad li- 
brum Latinum intelligendum aut ad eam rem, ut ipse recte 
Latine dicas. In ea re consuetudinem populi optimorumque 
auctorum usum sequi oportet, multis fortuitis casibus paulatim 
ab origine declinatum. Quare adolescentuli, qui uti debent 
lingua Latina, ab talibus rebus arcendi sunt. Deinde, ut fa- 
tear quod sentio, etsi plurima doctissime in eo genere dispu- 
tata esse video, pauca tamen ita sunt examinata, ut certa vi- 
deri possint; at quod fere fieri consuevit in recenti disciplina, 
coniecturarum et opinionum vel temeritatem vel libidinem non 
facile usquam reperias maiorem copiam. Ea de causa cum 
abstinuerit hoc doctrinae genere Zumptius olim ardentibus 
eum maxime illis studiis, nunc postquam paulum refrixerunt 

et ad iustum modum redacta sunt, recte plurimis videtur 
egisse. 

Intra hos autem quos diximus fines cum constiterit postea 
grammatica, incredibile tamen est, quanto studio, quanta con- 
stantia in ea emendanda atque augenda elaborarit. Testes sunt 
quae deinceps prodierunt editiones, quinta anno 1826., sexta 
anno 1828., septima anno 1834., octava anno 1837., nona anno 
1844., in quibus vix ulla invenitur pagina, in qua non vel ver- 
borum aliqua emendatio versata sit, vel vetus observatio rectius 
exposita vel nova aliqua addita; testis etiam retenti usque ad 
extremum studn editio decima, quae anno superiore ineunte 
prodit, cuis cum primae schedae typis descriptae essent, 
auctor ipse morte oppressus est. Tantam emendandi oppor- 
tunitatem praebuerunt et ipsius studia assidue in optima La- 
tnitate versantia et aliorum virorum doctorum vel grammaticae 
vel quaestiones singulares vel accurate in scriptorum commen- 
tarüs factae observationes. Quibus ille ita; utebatur, ut par- 
cens, quantum fieri posset, maxime veteribus, quae usu pro- 
bata nisi certissimis contra positis mutare nolebat, nihil quod 
usquam prodiret, non examinatum, nihil inexpertum relinqueret. 
Quo in negotio satis molesto saepe mirari solebam quomodo 
versari consuesset. Vix enim quicquam offerebatur, quod non 
ille suis adaptando aut restringendo vel amplificando 1n rectius 
mutaret, ut, quae aliena accepisset, ea tamquam sua dimitteret. 
Haec Zumpti ars grammatica, quam mne qui inimici quidem 
vel potius aemuli erant summam esse negabant, advertit etiam 
apud exteros populos omnium, qui Latinis litteris operam dant, 
animos, ut grammaticam in suas linguas conversam propaga- 
rent. Primum Anglice vertit anno 1823. Ioannes Kenrickius, 
Eboracensis, vir doctus et apud suos multiplici laude insignis, 
qui cum diu in Germania commorans diligenter studia nostra 
cognosset, popularibus suis eorundem copiam facere statuerat. 
Eius interpretationis quattuor extiterunt repetitiones, quae cum 
recentioribus studiis neglectis ad priores Germanici exempli 
editiones fierent, quia iusto plura videbantur omitti, ipso Zum- 

ptio non auctore, sed duce altera ad nonam editionem Geerma- 
nicam suscepta est nuper anno 1845. interpretatio a Leonh. 
Schmitzio, olim Bonnensi, nune Edinburgensi, viro et univer- 
sae philologiae et Anglice peritissimo. —.Ad eandem rationem 
Galli et Batavi et Poloni et Russi, cum totam apud se disci- 
plinam scholasticam nostrae imitatione emendare aggressi es- 
sent, Zumptianam grammaticam, auctore non consulto, saepe ne 
appellato quidem, expresserunt, quae singillatim persequi hi- 
storiae litterarum, non vitae Zumptianae est. Omnino autem 
quantum haec grammatica ad Latinitatem. nostrae aetatis exci- 
tandam et conservandam valuerit, memorabile est. | Neque 
enim, si libere iudicare velis, negari potest, quin hodie, etsi 
et pauciores scribunt Latine iique ipsi pauciora, ab iis tamen, 
qui scribant, scribi possit longe melius quam vulgo prioribus 
aetatibus. Ipsa illa, quae summa Latinitatis inter recentiores 
populos exempla extiterunt, multis locis nune ex praeceptis, 
quae diligenti scriptorum veterum observatione inventa sunt, 
emendentur. Quare si homines quae disciplina scholastica per- 
ceperunt conservare, usu augere, colore denique illo vere La- 
tino confirmare vellent, nae ego nostros homines veteribus illis 
Latinitatis artificibus parum cessuros esse censeo. Maximum 
vero studi sui praemium tulit Zumptius, cum in quintae edi- 
tionis praefatione sibi sic accidere confessus est, ut desidera- 
retur in grammatica sua certus a principio usque ad exitum 
pertinens ordo ae ratio. .Adeo igitur tempora "mutata erant, 
ut qua virtute olim grammatica maxime excellere putabatur, 
ea ipsa lam alus inferior videretur. Quamquam ii, qui hoc 
reprehendunt, si ipsi iubeantur emendare, quantopere, si pru- 
denter agere velint, dubitent, quam multa, quae olim erroris 
plenissima esse censuerint, rectissime se habere intelligant, vel, 
si temere mutarimt, quantas poenas dent! Sed duas tamen 
paulatim existere video grammaticorum quasi partes, qui La- 
tas litteras aliter in scholis tractari cupiant. Unum est ho- 
minum honestissimorum, sed ab omnibus litteris paulo alienio- 
rum. Qui cum in schola habitent puerorumque magis externa 
quadam disciplma quam vera eruditione delectentur, nocere 

censent in grammatica, quicquid memoria percipi ac teneri 
nequeat; nullum ill volunt librum esse ducem adolescentium, 
quo ipsi vel sine magistri auxilio utantur, quo, si altiora con- 
eupiscant, erudiantur, quo denique, si quid aliqua re moniti 
observarint, referant vel scriptorum locos vel suas ipsi notulas. 
Quibus si obtemperaretur, cito fieret ut detrusis ad veterem 
illam, a qua Zumptius profectus est, tenuitatem grammaticis 
ipsa etiam Latimitatis scientia periret. Qui quatenus recte 
statuunt, eatenus consuluit Zumptius. Cum enim aegre ferret 
librum suum, aliquando modesta specie commendatum, invito 
se, sed aetatis ingenio sic postulante augeri, ut puerorum prima 
linguae elementa discentium ratio haberetur, epitomen instituit 
amplioris grammaticae, quae epitome primum prodit anno 
1824, tum grammaticam ipsam insequens anno 1825 et 1850, 
tum anno 1836, 1840, 1845 repetita est. Ea uberius tractat 
priorem grammaticae partem de elementis linguae, quia ea in 
is classibus, quibus libellus destinatus est, proprie disci solent, 
syntaxis praecipua modo praecepta, sed liberata notarum mole 
in exceptionibus et elegantis versantium complectitur. —Uni- 
versa ratio, si pauca quaedam de declinationibus et coniuga- 
tionibus, quae pluribus exemplis illustrantur, excipias, eadem 
est quae in maiore grammatica, ne duobus diversis libris co- 
gnoscendis difficihus discipuli ab uno ad alterum transeant. 
Quamquam hoe ipsum fuerunt qui vituperarent; malebant di- 
versos esse libros, dummodo puerorum institutioni ita ut vel- 
lent provideretur. Quod qui queruntur, vereor ne iniquius 
eam legem huie grammaticae imponant, quam si teneret, non 
multis scholis multisque magistris posset esse utilis. Nimirum 
illa quam desiderant puerulorum institutioni accommodata ra- 
tio sive scholastica methodus, quia ab lingua eiusque natura 
selungitur, non iam ipsius rei, sed magistrorum est propria, 
quorum ali placere aliud nec mirum esse debet nec vituperari. 
"Tu ubi primam declinationem explicasti, docendam proponis 
unam vel alteram coniugationem, tum ad reliquas pergis de- 
clinationes, tu numeralia quaedam et pronomina adiungis alteri 
coniugationi, tu coniunctim tradis quattuor coniugationum for- 

mas activas, coniunctim passivas, tu tam religiose cursum tuum 
sequeris, ut nefas esse putes quicquam unquam occurrere, quod 
non ante perspectum penitus et memoria perceptum sit. At 
ego primum liberius paulo ago, sumo aliquando, quod quale 
sit postea explicetur, neque aegre fero declinationes discenti- 
bus aliquando offerri verbi formam, deinde declinationes ego 
coniungo, coniugationes item deinceps, ut poni solent in gram- 
matica, persequor. Haec quis dimdicet? quis praescribat? 
Nam sua cuique maxime probatur via nec fere est ulla, modo 
ne contraria sit rei naturae, quae non ab idoneo magistro mu- 
nirl possit. Quare illam methodum liber non paucis, sed plu- 
ribus scriptus totam relinquet magistris; ipse per summa. quasi 
capita progrediens quid, non quomodo utendum sit, praecipiet. 
Veruntamen redeo ad illos, qui quasi memoria explenda, non 
ingenium excolendum sit, quam modo ab quibusdam in minore 
grammatica postulari rationem diximus, eandem proponi velint 
maiori. Quorum voluntas si vicerit (ac metus sane nonnun- 
quam subit ne vincat), scholastica Latinitatis eruditio perierit. 
Alterum quod significavimus genus est hominum longe inge- 
niosorum, qui cum faveant litteris, iudicio utilitatis falluntur. 
Volunt hi omnia ratione demonstrari et tamquam systema ali- 
quod philosophi explicandum sit, sic mathematicorum more ab 
uno et certo principio omnia deduci. lidem causas omnium 
rerum addi cupiunt, nihil praecipi cuius non origo explicetur; 
üdem fere ex incunabulis linguam repeti. Ex eo genere sunt 
qui non quattuor, quas veteres grammatici, sed unam omnino 
statuunt esse coniugationem, qui simihter temptant declinatio- 
nes, in syntaxi vero multa subtiliora excogitant quam veriora. 
Qui hercule si paululum procedant, eo deveniant ut non La- 
tne, non Graece, non Gallice, non Germanice tradatur in 
scholis, sed una universa aliqua lingua, quae nusquam ulla est, 
sed ex qua omnes deductae sint. Quorum ratio quam incerta 
sit, vel inde colligas, quod vehementer ipsi inter se dissen- 
tunt. Verum etiam ii, qui ab libidine temperantes similia 
tamen sibi proponunt, videant ne bonam ili quidem gram- 
maticam conficiant, scientiam Latinitatis ad usum aptae per- 

dant. Nimirum hoc est quod quosdam peritiores iam nunc 
querentes audias, grammaticas emendari et augeri incredibiliter, 
Latine scribendi et intelligendi facultatem minui, ut in hac re 
idem accidere putent, quod in reliqua vita, cum summum ius 
summa iniuria existimatur. Veteres Romani ipsi cum optime 
scribebant, certa sane praecepta sequebantur, sed artificiosam 
grammaticam nec poterant habere nec volebant. Nos qui ra- 
tione aegre percipimus, quae illi facile discebant, si probabi- 
lem aliquam viam et percipiendi et usu exercendi invenerimus, 
tempus, quod in ipsam Latimitatem impendi praestat, in for- 
mas quasi, quibus disci possit, externas originesque linguae ab 
usu nimis abhorrentes ne temere consumamus. Quo in ge- 
nere Zumptium, qui mediam quandam viam magna cum arte 
tenuerit, optime versatum esse reperio. Nam antea cum pro- 
pter confusionem rerum nulla discipulis pensa proponi possent, 
effecit ut possent optime; cum ita Latine traderetur, ut gram- 
matica quae proprie dicitur eruditio in scholis esset nulla 
nec posset esse, ab inani illa et externa linguae Geermanicae 
et Latinae comparatione rem eo deduxit, ut et cogitandi for- 
mae, quatenus in linguae excultae praeceptis expressae sunt, 
intelligerentur nec usus atque exercitatio dicendi impediretur. 
Quamquam non negarim equidem posse ipsam hane Zumptia- 
nam rationem emendari et esse emendandam, quod si negarem, 
stultissimus sane essem praedicator; sed illud volebam cavere, 
ne iniqua vituperatione peccaretur. Atque etiam illud com- 
memorabo, quod ad ipsam praeceptionem pertinet, in qua qui 
recta alioquin ratione utuntur, paulo tamen 1inconsideratius vi- 
dentur versari. Sunt enim quidam, qui, dum laudabili studio 
subtilissima verborum et dicendi generum et constructionum 
discrimina rimantur, eo tandem deducuntur, ut regulam nullam 
possint statuere, quae non exceptionibus obruatur vel dissolva- 
tur. Ita in duo maxima incidunt incommoda, primum ut nihil 
certum offerant discenti, quod sequatur, deinde ut ipsa hac re 
timidum eum reddant ad audendum. Quare quia legentem 
vel scribentem in quovis vocabulo haerere iubent et delibera- 
tione uti, etsi scientia quaedam Latinitatis augetur, perit tamen 

necessario facilitas naturalisque ille rivus eloquentiae impedi- 
tur, qui quamvis sit nonnunquam minus purus, solus tamen 
efficit ut Latinus color ducatur. 

Neque vero Zumptius hae modo, de qua diximus, gram- 
matiea scribenda Latinitati recte discendae consuluit, verum 
medium intercessit alud opus, scientiae scholasticae et recti 
iudicii plenissimum, quo exercitationes Latine scribendi in schola 
regerentur. Vix enim primum illum libellum de praeceptis 
syntaxis Latinae absolverat, cum item ex suo usu natum edi- 
dit alterum, quo Latine discentibus pensa proposuit, quibus 
Latine vertendis usum eum linguae compararent, quo solo olim 
omnem Latinam institutionem confectam esse viderat.") Qua in 
re qua arte usus sit, memorabile est. Cum enim Latine scri- 
bendi facultatem in gymmnasüs exercendam esse consentiant 
viri docti longe plurimi cum alias multas àb causas, quas hic 
referre longum est et inutile, tum quod sic facillime ipsius 
linguae accurata scientia paratur tantumque abest ut ea re 
oneris quidquam discipulis imponatur, ut nihil sit quod eos 
cum delectatione non mediocri magis adiuvet: veruntamen cum 
Latine scribendi consuetudo retinenda sit, qua 1d ratione aptis- 
sime fiat? Sunt hodie vir quidam et doctissimi et optimae: 
voluntatis, qui illo, quod supra significatum est, linguarum 
inter se conferendarum studio ducti ab ea, qua quisque uta- 
tur, lingua patria proficiscendum esse existiment. Eius quae 
propria sunt postquam inquisiverunt, quomodo ea Latine di- 
cenda sint, examinant ingentemque acutissimarum observatio- 
num numerum congerunt. "Tum ex sua quisque lingua non 
quae Latinis similia sunt, eligunt, quae interpretari iubeant 
discipulos, sed dissimilima, in quibus non modo totus color 
diversus sit ab Latino, sed etiam earum rerum vocabula in- 
veniantur, quas veteres quia ignorarunt, ne appellarunt quidem. 
Sic ingenium exerceri apparet, nec, si nihil aliud esset pro- 


*) Liber sic inscribitur: Aufgaben zum Uebersetzen aus dem Deutschen 
ins Lateinische aus den besten neuern Lateinischen Schriftstellern gezogen von 
C. G. Zumpt. Berlin 1816, bey Ferdinand Dümmler. 

positum, quidquam videretur posse reperiri utilius. Sed ullam 
Latinitatis facultatem sic parari aut omnino scholis aptam esse 
eam exercitationem prorsus nego. Primum enim quod illi 
proponunt, est difficilius quam quod vel mediocriter in. scho- 
lis possit praestari. Ne ipsos quidem qui Latine sunt doctis- 
simi, satis recte in tanto negotio versaturos esse puto. Et- 
enim cum per omnes aetates paucissimos modo fuisse videam, 
qui de rebus a Romana consuetudine non abhorrentibus Latine 
ita dicerent, ut aliquam veterum scriptorum similitudinem ser- 
vasse viderentur, qualia existimamus puerulos Latine discentes 
de rebus alienissimis?. Tum in omni, opinor, lingua discenda 
hoe expetitur, ut facile ea et ad dicendum et ad scribendum 
utare: haec autem facihtas illa ratione perit tota. Quomodo 
enim facile scribat, qui linguarum diversitates rimari solitus 
in singulis prope vocabulis cogitare debeat, quo pacto quod 
Germanice mente conceptum sit Latine reddat? Ut hodier- 
nam aliquam a sua patria, quia tempore aequalis est, minus 
discrepantem linguam nemo recte ac facile ad dicendum vel 
ad scribendum adhibeat, nisi qui usu ac consuetudine ita per- 
ceperit, ut, cum ea uti velit, non per interiectam aliam in 
medio linguam, sed nativo quasi flumine dicat, sic Latinae 
orationis facilitatem, nisi omni alià ratione deposita Latine 
quae velis mente concipere, Latine cogitare assueveris, non 
assequare. Eodemque pertinet, quod ad scholasticam quidem 
institutionem neque libros cvrovvue Latinae linguae. vocabula 
subtiliter explieantes neque eos, qui antibarbari appellari so- 
lent, satis utiles esse iudicabat Zumptius. Illis anxietas quae- 
dam scribentis gignitur, qui non verendum est ut paulatim 
contracta aliqua Latinitatis familiaritate, non admonitus aliunde, 
quid cuiusque vocabuli proprium sit, sentire ac sequi discat. 
Hi non magis probandi quam illa puerorum educatio, quae ut 
deterreat a vitüs, vitia exponit. Ne enim dicam, quod et ve- 
.tus et verum est proverbium, deteriora facilius haerere, nonne 
idem tempus, quod malis cognoscendis consumitur, rectius 
longe apparet impendi in bona discenda? Itaque qui Latine 
dicere volet, Latina cogitet, Latina legat, cum Latinitate tam- 

quam consuetudinem habeat, et quidem legat optimum quem- 
que scriptorem, a màlis prohibeatur, quos, si bonis assueverit, 
magis ipso sensu aversabitur quam si malorum quoque perito 
non novum atque insolitum accidet quicquid. contra Latinitatem 
erit. Haec cum ita sint, etsi non dubium est quin Ciceronem 
potissimum legere atque imitari debeamus et ita quemque 
maxime, ut quisque Ciceroni est simillimus, cautio tamen quae- 
dam Zumptio erat adhibenda, ne iis, qui in Latinitate profe- 
cerunt, idem conducere arbitraretur quod adolescentulis, qui 
sunul atque ipsas formas atque elementa memoria recte per- 
ceperunt, ad scribendum accedere iubentur. Nimirum propter 
temporum ac vitae diversitatem tantum interest inter veteres 
illos scriptores et inter nos spatiü, ut superare id ne doctis- 
simi quidem viri, non pueri modo possint. Quare quoniam 
reperiendum erat, quo aditus facilior ad veteres scriptores ipsos 
muniretur, occurrebat interiecta inter nos et inter veteres illos 
magna bonorum scriptorum multitudo, qui cum nostra aetate 
viverent nostrisque moribus uterentur, et ingenii facilitate et 
studi constantia assecuti sunt, ut ad veterum scriptorum ora- 
tionem tantum quantum omnino nos quidem licet accederent. 
Quorum princeps longe fuit Antonius Muretus, cuius lectione 
plurimi veterem Latinitatem sibi patefactam esse confessi sunt, 
non pauci demeeps, ex quorum libris iucundissima et. utilis- 
sima Germanice conversa exhibuit Zumptius, quae Latine red- 
denda discipulis proponerentur. Itaque plurima excerpta sunt 
ex Mureti epistolis et orationibus et variis lectionibus, longe 
reliquis et elegantia et suavitate praestantia, quaedam ex An- 
geli Politiani, Petri Bembi, Christ. Longolii aliorumque eius- 
dem aetatis orationis Latinae magistrorum libris, tum ex Ioan. 
Aug. Ernesti, insigni orationis Latinae ubertate praediti, tum ex 
Batavorum illorum, quorum opera litterae nostrae saeculo pro- 
ximo superiore praeclare adiutae sunt, imprimis ex Dav. Ruhn- 
kenii scriptis. Viventium quidem scriptorum neminem in hune 
quasi canonem recipere voluit, quare ex Dan. Wyttenbachii 
scriptis. demum in editione altera, quae post annum 1820, 
quo mortuus est, prodit, quaedam leguntur. Uni Fr. Aug. 

Wolfio, quem summum dicendi artificem esse eaque re omni- 
bus aequalibus multum antecedere intelligeret, viventi tribuit, 
ut eius scripta adolescentibus imitanda exhiberentur. Hos igi- 
tur scriptores cum optima Latinitate excellere iudicasset, ani- 
madvertendum est, quanta diligentia caverit, ne quid adole- 
scentibus offerretur, quod non idem rerum utilitate praestaret. 
Quare cum multa reiecit elegantissime ab iis quos nominavi- 
mus scripta, tum quosdam Latinitatis optimae auctores, qui 
prae orationis studio rerum veritatem atque utilitatem  negle- 
xissent, prope totos repudiavit, veluti Facciolatum et Manu- 
tium, atque in quinta editione confitetur Sigoni luculentam 
belli Numantini narrationem , quam prius receperat, ideo esse 
à se omissam, quia tristissima, fortissimae civitatis calamitas 
indigna esset quae adolescentium animis proponeretur. Quo 
in genere quam alia ratione usos esse videmus eos viros do- 
etos, qui cum post illum similes libros scribere cuperent, ipsa 
nonnunquam inopia adducti sunt, ut inania et inutilia profer- 
rent! Haee autem exempla cum elegisset Zumptius, vertit 
Germanice, non ad eorum quos supra dixi rationem, qui lin- 
guarum diversitates exquirendas esse putant, sed ita, ut quae 
communia in utraque essent sequens verba eligeret Latinitati 
non dissimilia eademque nostrae orationi tolerabilia, quare ef- 
fecit, ut, qui sua accurate prope verbum de verbo convertisset, 
optima Latinitate imbueretur. Deinde notas subiecit breves, 
doctas, elegantes, quibus etiam si quid minus Latine apud eum, 
quem interpretabatur, scriptum erat tacite correxit, ut macula 
ab inquirente et Latinum auctorem comparante detegi posset. 
Neque paucae eae sunt maculae. Illi enim etsi universum co- 
lorem Latinum in potestate sua habebant, in multis tamen 
rebus grammaticis obscurioribus peccare solebant, quarum usum 
nostrae demum aetatis studia demonstrarunt. Duo sunt quae 
addere placeat, non quod magna sint, sed quia ex uno ars, ex 
altero ingenium Zumptii cognosci potest. Primum enim ap- 
pendicis loco breves recentiorum Latinitatis auctorum vitas 
adiecit, admodum iucunde scriptas, quibus hoc assequitur, ut 

gnoseant e amorem quendam eorum studiorum imbibant, qui- 
bus cum parta sit ea qua nune utimur humanitas, tum omnis 
omnino tuenda ae conservanda est. Alterum est, quod pro 
animi sui simplicitate et candore celare noluit, unde quidque 
sumpsisset, sed singulis pensis et auctores et auctorum libros 
et librorum. locos praemisit. Quamquam huius veritatis poe- 
nam solvit, cum Lipsiensis aliquis homo facilem quaestum, non 
aut litterarum decus aut honestatem sequens piratarum more 
ipsa ea pensa, quae Zumptius Germanice exhibuerat, Latine 
edidit, quo libro discipulorum laborem fugientium fraudem ad- 
iuvaret. Atque ile quidem praedo adeo instabat, ut ter edita 
Latina versione mutationes Zumptiani librij quas sui eludendi 
eausa factas esse sentiebat, insequeretur: nec tamen sustulit 
eius utilitatem, quem Zumptius cum primum anno 1816. emi- 
sisset, anno 1822. et 1825. et 1829., denique post longum in- 
tervallum anno 1844. repetivit aequique iudices et ab hoc 
omnem eam consuetudinem Latinae orationis exercendae ortam 
esse confitebuntur, et ab ipso peculiaribus quibusdam virtutibus 
reliquos superari intelligent. 

Hi libri ex Zumptii scholis Latinis nati sunt: ex eiusdem 
scholis historicis prodierunt annales veterum regnorum et po- 
pulorum, imprimis Romanorum, editi anno 1819, repetiti anno 
1838. Eorum consilium historiae tradendae apparet; sed iuvat 
tamen etiam commemorare, quomodo cum Latinitate coniuncti 
fuerint. Etenim cum discipulis primum grammaticam ex certa 
serie atque ordine tradidisset, deinde eosdem assidue vertendis 
iis quae scripserat pensis colore quodam Latino imbuisset, 
hoe reliqui fieri videbat, ut usum aliquem Latine et dicendi 
et scribendi consequi deberent, quo addito institutionem scho- 
lasticam absolutam esse putabat. lam scribendi usus a ma- 
gistro, qui pluribus praesit, non potest praeberi is qui sufficiat; 
loquendi qui est et facillimus et iucundissimus, in Latinorum 
scriptorum lectione propter eas quas supra diximus causas 
spernebatur; Graecorum scriptorum tum quidem non fiebat 
copia. Quid igitur faceret? An voce disputare iuberet ado- 
lescentes de locis quibusdam communibus? Potest id fieri et 

nescio an fecerit; sed verebatur, opinor, ne hae disputationes 
aut nimis difficiles essent, aut inani loquacitate continerentur, 
nisi pro materia quasi, in qua versarentur, subiectam haberent 
historiam veterem. Haec enim Latine et potest rectissime 
tradi et apud eos, qui satis valent, debet tradi, siquidem au- 
ctores eius aut homani fuerunt, aut, qui erant Graeci, quó- 
niam illis affinitate et morum et dicendi coniuncti sunt, Latine 
redduntur facilime. Quare impetravit Zumptius, ut historia 
vetus in gymnasi classe prima et secunda (nam eae in his 
scholis coniunctae habebantur) Latine narranda sibi permitte- 
retur, unde adolescentes quia idoneo magistro praeeunte per- 
petuo Latinitatis usu exercebantur, non modo formas et prae- 
cepta, quae memoria ante didicerant, in sucum quasi et san- 
guinem vertebant, verum etiam eum sensum imbibebant, qui 
elegantiam dicendi quaerere iuberet, ab omni barbarie prohi- 
beret. Ipsum enim, qui et naturae quodam beneficio ad La- 
tinitatem recte percipiendam factus esse videretur et studiis 
grammaticis maximam operam dedisset, cum recens ab Livii 
uberrima narratione ad adolescentes prodiret, quanto usum esse 
putamus ardore, quanta copia, quanta facundia? ut prorsus ab 
hoe tempore coeperit et in dicendo et in scribendo tantum 
valere Latinitate, quantum vix unus aut alter nostra aetate 
valuit. Neque vero ad discipulos modo, quibus voce historiam 
veterem exponeret, verum ad omnes, qui veteris historiae cum 
accurata temporum notatione cupidi sunt, studiorum suorum 
utilitatem pertinere voluit. Retult igitur id genus librorum, 
quod satis frequens fuerat apud maiores nostros, ut quasi ta- 
bulam quandam efficeret brevitate et accuratione insignem, 
eandemque ab elegantia non abhorrentem, in qua viri docti 
quae memorabilia viderentur suo quidque loco annotarent. 
Atque in Romana quidem historia prorsus hoc egit, ut singu- 
los annos eum consulibus notaret, quare si quos in priore edi- 
tione omiserat, in altera addidit. In Graeca autem fundamen- 
tum illud chronicorum iacere noluit, cum eam àb causam, quod. 
Atheniensium archontes izovvuor minus late patent quam con- 

aut incertam desiderant, facile ad alios libros doctrina abun- 
dantes confugere solent. Similique de causa videtur accidisse, 
ut Romanam historiam, quatenus ex lectione auctorum opti- 
morum ipsa cognosci potest, brevius et summis modo capitibus 
significatis narraverit, extremam aut idonea scriptorum illustra- 
tione carentem aut ex multis atque obscuris fontibus petendam 
copiosius exposuerit. Unum est, quod a nonnullis vituperatum 
esse inveniam, qui vel consilium chronicorum seribendorum 
parum tenebant, vel quod omnem doctrinae speciem abesse 
moleste ferrent, illud reprehendebant, quod auctorum loci, unde 
quidque petitum esset, non indiearentur. Atque erat id utile 
in us rebus, quae ex variis vel remotioribus fontibus collectae 
Sunt; nam si cuius temporis unus vel plures sunt auctores 
continui, eorum locos citare nihil sane attinet. Sed etiam 
illud sprevit Zumptius plerumque, constantia opinor aliqua 
adductus et quod speciem et onus fugiebat. Nam ipsam do- 
ctrinam eum non fugisse qui annalibus utetur cito intelliget, 
quos ubi etiam in parvis ae difficilibus rebus certos duces esse 
cognoverit, consilii, non inopiae illam brevitatem esse intelliget. 
Quamquam adolescentibus seriptorum imperitioribus Zumptius 
consuluit, quorum causa brevem de auctoribus historiae veteris 
institutionem praemisit, iucundissime scriptam et saluberrimae 
doctrinae plenissimam. 

Scholastici fuerunt, de quibus hactenus exposuimus, Zum- 
pti libi, qui quamquam aliquantum etiam ad litteras ipsas 
vel augendas vel ornandas valuerunt, imprimis tamen ad di- 
scentium commoda spectabant. Quos quis putabit aut a quo- 
quam posse recte scribi aut a Zumptio, singularis diligentiae 
homine, esse scriptos, ut non alerentur quasi perpetuo et ve- 
terum scriptorum et antiquitatis studio? Etenim grammaticae 
Latinae qui operam dat, quomodo non redeat ad fontes illos, 
ex quibus ommis linguae cognitio petenda est, quos qui minus 
assidue legunt, plurimi documento sunt in quantos errores in- 
cecidere soleant? Historia autem Romana potest illa quidem 
etiam neglectis veteribus auctoribus exponi, sed nec potest 
Latine nec ommino ita, ut exposita est in annalibus. Itaque 

ille tametsi diu nullos maiores studii sui fructus protulit, dudum 
in quibus elaboraret sibi elegerat Ciceronis orationes Verrinas 
et Q. Curtii Rufi libros de gestis Alexandri: accessit postea 
amieorum causa receptus Quintilianus. Ex horum trium prae- 
stantissimorum scriptorum tractatione, si verum quaeris, nati 
etiam libri scholastici: his ilh exculti, his aucti. Quamquam 
editionum ipsarum una modo Curtii intra illud tempus est ab-. 
soluta, quo in schola Zumptius versabatur, reliquae, postquam 
schola mutaverat academiam. Nos quidem coniunctim de iis 
disputabimus, postquam pauca antea de muneribus Zumptii 
scholasticis erusque mn academiam transitu dixerimus. 

In gymnasio enim Werderano eum cursus scholastici prin- 
cipia auspicatum esse supra exposuimus. Perstitit in eo usque 
ad annum 1821. idque semper in magna felicitatis parte ponebat, 
quod ea sibi ab initio scena contigisset, in qua et optime ex- 
erceretur et nomen suum illustraret. In qua cum hominum 
spem non expleret, sed superaret, celeriter factum est ut tria 
illa assequeretur omnibus bonis magistris exoptatissima, primum 
ut in summas classes translatus ea praeiret discipulis, unde 
ad ipsius scientiam ae doctrinam aliquid utilitatis redundaret, 
deinde ut magna discipulorum et ingenuorum et litterarum 
amore inflammatorum copia uteretur, denique ut operae mer- 
cede ornaretur, quae si non sufficeret usui aut magna omnino 
videri posset, tamen et eorum qui gymnasio civitatique prae- 
erant optimam voluntatem proderet et spem faceret fore ut, 
si res.ita ferret, etiam augeretur.  Accedebat discipulorum 
quasi privatorum magna multtudo, ex gentibus clarissimis 
amplissimisque civitatis nostrae oriundorum, qui cum in scho- 
lam Werderanam illo tempore confluere solerent, si quid in 
scientia sua deficeret, a Zumptio, quem prae ceteris diligerent 
et eruditione excellere viderent, privatae disciplmae adiumenta 
petebant. Inter hos primo loco nominandi principes serenis- 
simi de hadzivill, clarissima gente oriundi eaque indole prae- 
diti, ex qua lam tune quanti aliquando publice privatimque 
futuri essent augurarere. Qui quanto cum litterarum tum 
magistri eas tradentis amore incensi fuerint testatur Zumptius 

in dedicatione Curtii ann. 1826. editi; quem fratribus augu- 
stissimis inscripsit; quanta autem ipse fuerit amoris constantia, 
documento est extremis prope vitae diebus inter tristissimam 
corporis debilitatem iisdem fratribus inscripta altera Curtiani 
operis maior editio, quam si licuisset, item iusta dedicatione 
exornare voluerat. Ex reliquis privatae disciplinae alumnis 
nominabo Michaelem Beerium, praestantissimi ingeni virum, 
qui cum iuvenis prope immatura morte obierit, tamen gentis 
suae nomen a Meyero fratre per omnes populos cultu atque 
humanitate praeditos musica arte celebratum poética quoque 
laude in patria sua illustravit. Inter eum et inter Zumptium 
quantum ex disciplinae illius consuetudine ortum intercesserit 
litterarum commercium, duae res testantur. DBeerius enim eum 
suarum rerum causa Parisios profectus esset, ut magistri stu- 
dia in Ciceronis accusatione Verrina tune versantia adiuvaret, 
simul ut ipse in hoe genere quid posset temptaret, codices 
aliquot contulit collationesque, quas Zumptius in prooemio edi- 
tionis suae pag. XX X accuratissime factas esse ait, Berolinum 
asportavit. Zumptius autem, cum ille primam tragoediam Cly- 
temnaestram edidisset, de ea in ephemeridibus lenensibus re- 
tulit sic iudicans, ut et indolem iuvenis ornatissimi praedicaret 
nec quod in fabula minus placeret tacendum esse putaret. 
Neque silentio praetereundus est loannes Kenrickius Anglus, 
magnae elegantiae ac doctrinae vir, qui inter populares suos 
cum alis hbris, tum Herodoti editione meritissimam laudem 
tulit. Is cum nostrarum litterarum cognoscendarum causa Be- 
rolinum venisset, operam dedit imprimis Zumptio eiusque La- 
tinitatis scientiam admiratus ut in patriam rediit grammaticam 
eius Anglice vertit multisque epistolis ultro citroque missis, quid 
apud se gereretur, exponebat, ipse, quid hic in litteris accideret, 
accipiebat. Taceo de multis, velut de alio adolescente nobi- 
lissimo, qui etsi ad aliena longe studia se conferre statuerat, 
ita tamen Zumptio duce in litteris Latinis profecit, ut hie plu- 
rimis eius observationibus uteretur in annotatione, quam adie- 
cit vitae Reiskianae a Sam. Fr. Nath. Moro scriptae, quam 
Frid. Traug. Friedemannus inter vitas hominum quocunque 


litterarum genere eruditissimorum Brunsvigae ann. 1825. repe- 
tivit. Sed properandum est, ne, si diutius in his studiis scho- 
lasticis immoratus sim, reliquis, non minus magnis ac memora- 
bilibus, nihil spatii relinquatur. Hoc tamen apparet, non poe- 
nituisse Zumptium loci, quem in gymnasio Werderano tueretur. 
Itaque frustra saepe alio invitatus est, veluti paulo postquam 
init, Brombergam, tum Lipsiam ad scholam illustrem "Tho- 
manam; ipsum etiam gymnasium Ioachimicum, in quo luculenta 
provineia ostendebatur, sprevit, ne ab ea, cui praeerat, sum- 
marum classium institutione detruderetur. Veruntamen, ubi 
Bernhardius, rector gymnasii, mense lanuario anni 1820. ad 
gymnasium F'riderico-Guilelmum avocatus ac paulo post mense 
Iunio ineunte mortuus est, subito omnia mutata sunt. Fuerat 
ille tabs, qualem supra significavimus, qui cum haberet quae 
merito a multis improbarentur, ingenio tamen, quod eximium 
in eo esse omnes consentiebant, capiebat cum alios tum Zum- 
ptium, qui praesertim ab illo se evectum et praeclare adiutum 
esse recordaretur. Ei suffectus est homo, ut lenissime dicam, 
oneri suscepto impar, qui cum propter singularem quandam 
«fAswiav et usreogíav vix antea magistri locum recte tueri 
potuisset, nescio qua arte post longum tempus magnasque mul- 
torum dubitationes ab iis qui rei scholasticae praeerant im- 
petravit, ut celeberrimo gymnasio praeficeretur. Cuius exitus 
fuit is, ut perdita schola fugatisque non discipulis modo, verum 
magistris etiam bonis prope omnibus, cum cognitus sero esset, 
a magisterio honesta specie removeretur, initium autem hoc, 
ut Zumptius, impatiens talis hominis, omni ratione sibi disce- 
dendum esse statueret. 

Eius rei occasio oblata est tristissimo Conr. Schneideri 
easu, viri non modo doctissimi, quem ipsi Zumptio olim ad 
litteras discendas utilissimum fuisse ducem supra exposuimus, 
verum etiam candidissimi et integerrimi, qui quos litterarum 
studiosos esse cognosset, eximie diligeret. Quare quoniam 
Zumptium summo prorsus amore amplectebatur, cum sibi mor- 
tem instare intelligeret, saepe cum hoc egerat, ne grammaticam 
suam Latinam destitueret, ne a studiis descisceret, denique, 

. si ullo modo fieri posset, ut ad gymnasium Ioachimicum, certe 
in suum aliquando locum traduci vellet. Id noluerat ille an- 
tea, tunc fatigatus incredibili confusione, quae in gymnasium 
Werderanum irrumpebat, non potuit non ultro summa alacri- 
tate appetere, omnique ratione agere, ut tantae non iam lau- 
dis, sed inscitiae ac negligentiae scenam relinqueret. Ac spes 
fiebat ipso illo tempore ab summo rei scholasticae praefecto, 
fore ut in academiam Vratislaviensem traduceretur.  Agitarat 
enim iam antea talia consilia Zumptius, cupiens in ipsarum 
litterarum sedem et ad adolescentes, non iam ad pueros ad- 
mitti, adhortabanturque et amici et patroni, qui eruditionem 
eius altissimaque spectantem animum nossent: tunc accidit ut 
Fr. Passovius, professor Vratislaviensis, cui quanta eum Zum- 
ptio intercesserit familiaritas a nobis significatum est, communi 
academiarum nostrarum labe infectus nescio quos offenderet 
molestissimisque negotius implicaretur; leges adeo violasse vi- 
debatur poenaque ex crimine iniuriarum coércendus esse. Nee 
satis erat puniri eum sex hebdomadum libera custodia; nam 
et qui rebus academicis praeerant eum ab loco, quo peccas- 
set, alio traducendum esse putabant neque ipse pertaesus et 
urbem et molestias sibi exhibitas noluit academiam bibliotheca 
Halensi, quae proponebatur, mutare. Sie igitur constituitur, 
Zumptius autem sufficitur in provinciam Vratislaviensem trans- 
actoque negotio res regi proponitur, qui quae reliquis placuis- 
sent iussu suo sanciret. At rex benignissimus ac clementis- 
simus satis severitatis. adhibitum esse ratus locum eum suum 
tueri iussit remittique quae ultra proposita erant. Sie depul- 
sus hae spe Zumptius (atque iterum de eadem provincia Vra- 
tslaviensi deiectus est undecim annis post, cum mortuo Pas- 
sovio suffici cupiens ideo non impetravit, ne Berolinum tanto 
Latinarum litterarum lumine privaretur), attamen hac spe de- 
stitutus cupientibus omnibus adeptus est, ut in Schneideri lo- 
cum substitueretur eique mense Octobri rite succederet: simul 
spes ostendebatur non obscura de academiae Berolinensis pro- 
fessura. | 

Ioachimiea autem omnis haec commoratio Zumptii, quae 

quinque omnino annorum fuit; paulo mihi videtur fuisse vel 
tristior vel infelicior, siquidem felicitàs non externis quibusdam 
commodis, quorum magna sane suppetebat copia, sed iucun- 
ditate vitae, sed otio, quod philologo necessarium est, sed 
eventu denique censenda est.  Florebat ille quidem magna 
laude et doctrinae et disciplinae. Nam grammatica aucta et 
emendata per illud tempus eam virorum doctorum comproba- 
tionem meruit, quam tenuit postea, pensa Latinitatis repetita, 
epitome grammaticae instituta est. "Tum ipse gymnasu quasi 
ornamentum videbatur esse ac columen. JCelebre id tum erat 
magis multitudine quam modestia aut industria discipulorum, 
sed constabat ipsi disciplina optime, cum ali varie iactati ae- 
gre magistrorum auctoritatem sustinerent. Quare regnabat 
fere, ut, quod plerumque fieri diximus, adolescentuli cum in 
omnes litteras antiquas, tum in Latinas incumberent: neglige- 
bantur reliquae scholae, ut Zumptianis opera daretur, hic, quid 
quisque ageret, quid sequeretur, cuique praescribebat. Quid 
poterat requirere amplius? Praefecti rerum scholasticarum du- 
dum magna eius admiratione capti quodcunque postulabat, con- 
cedere consueverant, eamque apud omnes tulit laudem et 
sic per hominum orà ferebatur, ut etiam multis annis post, 
cum dudum academiae ascriptus alio discessisset, ab Ioachi- 
mico potissimum gymnasio appellaretur. Cepit etiam anno 
1824. ineunte eum eruditionis fructum, quem adolescens ab 
universitate properans ad scholam sibi parare prohibitus erat, 
ut ab academia Bonnensi honoris causa philosophiae doctor 
crearetur. Sed haee tanta bona aequabantur prope quibus- 
dam satis magnis malis. Primum enim ipse valetudine minus 
commoda utebatur, quam cum ex nimio labore studiisque as- 
siduis fatigasset, non prius constituit, quam aestate habitatio- 
nem urbanam  praediolo suburbano commutare corpusque 
scribendo ac docendo defessum aéris salubritate recreare coe- 
pit. Tum ipso illo tempore calamitates quasdam domesticas 
perpessus est, imprimis morte duarum filiarum, quas infantes | 
extinctas doluit acerbissime. Denique munera paulatim ita 
augebantur, ut oneri essent. Non dico quod classes quibus 

praeerat ingentes erant, quod etsi est molestissimum propter 
corrigendi laborem, qui multitudine discipulorum magistro re- 
ligioso ae diligenti imponitur, hoc tamen habet delectationis, 
ut excitetur animus numero audientium, qui ubi pauci sunt, 
quoniam facile et reguntur et erudiuntur, cum ipsa commodi- 
tate aliquam afferre solent inertiam. 'Tum in magno numero quia 
multos esse oportet ingeniosos adolescentes et industrios, hi 
non commilitones modo reliquos vel nolentes solent secum tra- 
here, verum ipsum magistrum nonnunquam impellunt. Sed 
praeter has scholasticas occupationes ei, qui suis praeterea 
studis vacare et velit et debeat, prope nimias erat inter Vvi- 
ros examinandis et probandis munerum scholasticorum candi- 
datis, qua cura qui recte fungetur, optime ille quidem de ht- 
teris se mereri intelliget quantumque proficiatur quasi intuens 
magnam etiam delectationem capiat, veruntamen otii necessa- 
rio magnam partem perdat. Tum adiunctus est Vviris re- 
gendis: studus militaribus, quod munus et consuetudine et quod 
fere solum relinquebatur, postea coepit esse gratissimum, illo 
tempore multum operae afferebat. Tum luculento stipendio 
invitatus receperat historiam veterem in academia militari tra- 
dendam, quae iucunda sane, sed laboriosa erat provincia. Gra- 
vissimum autem onus accesserat bibliothecae Ioachimicae, quae 
cum et magna esset et utilissimorum librorum plenissima, ia- 
cuerat antea situ obtecta, ab Zumptio in iustum ordinem di- 
gesta, accurato catalogo ornata, denique in eum statum redacta 
est, ut uti ea liceret. Quae tot negotia quantam anxietatem 
animo elus religioso susceptorumque munerum observantis- 
simo, eidem studiorum litterarumque cupidissimo afferre de- 
buerint, apparet. Ipse quidem in commentaruüs eum solutum 
se esse scribit uno ex 1s muneribus, gratulatur sibi magnopere 
negatque ullum a se unquam debuisse recipi offieeum, quod 
non cum literis coniunctum esset. Atque inde accidit ut 
studia ipsa minus placerent aegreque ferret nihil eorum quae 
dudum pararet. absolvi atque edi. Etsi enim ex longo tem- 
pore trium .praestantissimorum scriptorum, Curtii, Ciceronis, 
Quintiliani editiones instituerat, tarde tamen, dum modo huc 

modo illue avocatur aut domesticis negotus distinetur, proce- 
debat. Intelligebat etiam ad eam se aetatem pervenire, qua 
utique reliquae vitae certa ae constans ratio ineunda esset cu- 
pideque aliquam mutationem prospectabat. Ea evenit aliter 
ac putarat. 

Anno 1825. exeunte qui praeerat gymnasio loachimico, 
vir morum probitate atque integritate insignis, Snethlagius, 
senectute 1am tardior neque onera muneris amplius ferens pe- 
tiit, ut in otium se recipere sibi liceret. Ea res Zumptium 
vehementer movit, qui nec quantum in re scholastica laboras- 
set, ignoraret et ea etiam spe ad hoc gymnasium transisset, 
quod in eo Trectoratus spem sibi patefieri existimaret. Nec scio 
quemquam fuisse aut reliquorum. hominum: aut eorum, qui res 
scholasticas regebant, quin tanto eum munere dignissimum esse 
censeret eoque duce scholam putaret rectissime posse consti- 
tui; sed intercesserunt cum aliae res extra ipsius potestatem 
sitae, quas referre inutile est, tum honesta illa species, quae 
praetexebaturf, novo aliquo opus esse rectore, qui aliunde ar- 
cesseretur. Quare cum excidisset Zumptius ea spe, quam non 
lpse inani vanitate conceperat, sed alii, tamquam res esset 
certa atque explorata, multis modis aluerant, omnem rem scho- 
lasticam in odio habere coepit, quodque antea saepe cupiverat, 
ut in academiam transiret, id iam sic efficere, ut et alios mul- 
tos homines offenderet et suis ipse rebus damni aliquid affer- 
ret. Magistratus enim, qui iniuriam ei factam esse intellige- 
rent, simul veriti, ne iratus discederet, certatim auctius sti- 
pendium aliaque offerebant, ne id gymnasium, cuius praecipuum 
ornamentum fuisset, desereret; recipiebant etiam paulatim se 
reliqua quae vellet'esse effecturos. Non movebant haec eum 
nec saepius deceptus denuo fortunam experiri voluit, negavitque 
se ullo pacto posse teneri. Qua in re fuerit ille fortasse paulo 
vehementior, qui fortunae vicissitudines nullas esse perpetien- 
das arbitraretur, damnabatque postea suam ipse iram; nos 
quidem, si demissiore esset animo, intellipemus non potuisse . 
ea praestare quae praestitit nec, quae minus prospera primum 
videbantur, postremo feliciter evenisse dissimulabimus. Nam 

ubi discedere statuit, praestantissimi amici fideli opera impe- 
travit, ut professura ordinaria Kiliensis ei offerretur, ex qua, 
ni fallimur, Car. Frid. Heinrichius Bonnam avocatus discesse- 
rat. 'Tum adeptus erat, quod tamdiu expetiverat, et adeptus 
erat ita, ut, quantum nominis sul celebritas etiam apud exteros 
valeret, insigni exemplo experiretur; etenim provincia erat 
ampla, honorifica, luculenta, in qua et docendo et scribendo 
ilustrari posset, ut plerisque nihil omnino desiderandum esse 
videretur. Veruntamen cupido alioquin talis mutationis, ubi 
certum consilium capiendum erat, alia obversari coeperunt, 
quae animum diu anxium et utrum eligendum esset nescientem 
tandem eo perpulerunt, ut quibusdam minus con$tans esse vi- 
deretur. Natus erat Berolini, ibi maiores eius ex longo tem- 
pore consederant patriaeque et bonas et malas res perpessi 
erant; ipse cum adolescens esset ancipitia Borussorum peri- 
cula pertulerat, ex quibus cum tandem emergerent, incredibili 
laetitia, quantum in eo fuerat, votis ac rebus omnibus prose- 
cutus erat. Haee ille iam relinqueret? Discederet ille non 
modo ex urbe patria, in qua eum propinquorum, affinium, 
amicorum magna multitudo eximia cum caritate amplecteretur 
(nam et antea Vratislaviam discedere paratus fuerat et fuit 
postea), sed ex republica ipsa abiret, quam eo qui intelligi 
magis quam exponi posset, sed flagrantissimo amore diligeret? 
Assuesceret non hominibus alis (nam id semper ei fuit iucun- 
dissimum), verum legibus et institutis aliis? Rideant fortasse 
nonnull qui haec legant academieumque professorem, qui ex 
litteris, non ex legibus pendeat, illud omnino sequi velint, quod 
nescio quis primus invenit, qui patriam ibi esse dixit, ubi bene 
esset. Alia longe fuerat Davidis Ruhnkenii causa, qui item 
genere Borussus ad Batavos migraverat eaque sede ita dele- 
ctabatur, ut quemquam eo venire nolle demiraretur, alia W yt- 
tenbachii, alia. multorum aliorum, qui apud exteros vivere con- 
stituerunt. Scio equidem Holsatos non esse nobis tam exteros, 
quam illis summis philologis fuerant Batavi, uti eos simili in- 
genio, similibus legibus, eadem denique lingua, deteriorque 

erat Ruhnkenii ratio, qui prodito sermone Germanico neces- 
sario in Latino habitavit. Sed est tamen illud etiam vincu- 
lum magnum, quod ex malis bonisque toleratis communiter 
nascitur nec nostro tempore viros doctos quisquam amplius 
putabit adeo seiunctos esse a reliquis civibus, ut nullum in 1s 
patriae sensum esse censeat. llaec igitur et talia movebant 
Zumptium, quae cum repeto mente et qualis ipse per totam 
vitam fuerit, considero, prorsus similia videtur sensisse ac So- 
crates, cum amici ei fugae consilium darent, cui ille sine du- 
bitatione. vel iniustissimam mortem praeferendam esse arbitra- 
batur. Inter has ancipites deliberationis curas aliunde ei 
munus offertur, quod dubitantem impulit ut mora abiecta ex- 
ternisque omnibus spretis in patria remanere statueret. Nimi- 
rum ubi percrebruit avocari Zumptium, cum alii quidam tacite 
querebantur talem virum sibi suisque rebus eripi perituramque 
apud se significabant bonam litterarum Latinarum partem tanto 
lumine orbatam, tum nescio quis ex Vviris illis regendis studiis 
militaribus, legatus ut opinor regius, qui Zumptii praestantiam, 
quia collega eius erat, re iam, non solum fama perspexisset. 
Itaque, ut forte cum eo congressus est, negat rem posse ferri, 
expostulat omnino, quod de relinquenda patria cogitaret, denique 
rationes demonstranti necessitatemque suam excusanti profes- 
suram academiae militaris ostendit brevique perficit ut rite 
ei deferretur. Sie liberatus cura Zumptius et in patria et De- 
rolini remansit. 

Obtinebat iam professuram historicam in academia mil- 
tari, antea a nescio quo administratam, ab illo summa cum 
omnium laude illustratam. Atque ipsa academia est omnino 
praeclara, condita, nisi fallor, ab eo, qui regnum nostrum sta- 
bilivit, Friderico Magno, qui cum exercitum suum, ut virtute 
praestabat reliquis, sie scientia superiorem esse vellet, semina- 
rium hoc humanitatis, ut ita dicam, militaris instituit. In quo 
nune subcenturiones selecti postquam aliquamdiu stipendiis fa- 
etis rem bellicam cognoverunt, ad discendum iubentur redire, 
solvuntur muneribus, augentur stipendio, adiuvantur omnibus 

rebus ad studia necessarüs, traduntur denique magistris, qui 
cuiusque artis optimi luculenta mercede proposita inveniri pos- 
sunt. Inter hos auditores recte versari non est facile. Non 
dico quae externa sunt, quod maturioris fere aetatis sunt, quam 
iij qui academicis scholis operam dant, quod elegantioris fere 
vitae nobilisque generis, denique quod eum vitae gradum te- 
nent, quo cuivis aequentur. Haec alis incommoda sint, qui 
studio docendi efferuntur nee sibi ubique temperare consueve- 
runt; Zumptium quidem invenio, id quod summum est, duo 
haec coniunxisse, ut et unus de ipsorum numero esse videretur 
et eum gravitatis auctoritatisque locum tueretur, quem nisi 
teneas, fieri vix possit ut ea quae tradas auditorum animis 
satis imprimas. Veruntamen haee leviora, illud magnum, quod 
militares illi homines cum academicorum civium studiis nihil 
cedant (multi enim sunt in exercitu nostro, qui historiae ope- 
ram dent librosque adeo de ea exquisitae doctrinae plenos 
ediderint), eo superant, quod rei bellicae periti sunt, qua magna 
historiae pars continetur. Quare magistrum de his temere 
disputantem cito contemnant. Sunt iidem reipublicae geren- 
dae, cuius iam partem sustinent, longe peritiores nec facile 
capiuntur speciosis quibusdam, sed a veritate et natura alienis 
opinionibus, in quas qui librorum scientia nutriti a rebus ge- 
rendis abstinent, nimis saepe incidunt. Atque antiquam qui- 
dem historiam pridem ita perdidicerat Zumptius, ut eam vix 
ulla adhibita propria opera quibusvis tradere posset; aluerat 
eiusdem scientiam perpetua auctorum lectione, ipsas denique 
illas scholas per paucos annos administraverat, ut haec pars 
novi muneris assueta prorsus esset neque ullum laborem desi- 
deraret. At recentior historia, quamvis non esset incognita 
ne haec quidem, magnam initio imposuit curam, quam citius 
opinione vicit. Vix enim veteribus muneribus solutus erat, 
cum omni studio ad eam tractandam incubuit, qua in re usur- 
pavit eam rationem, quam omnino in scholis meditandis se- 
quebatur. Scribere enim solebat, quidquid erat dicturus, non 
capita modo praeeipuasque cuiusque generis res, sed omnem 
orationis perpetuitatem litteris persequens, spernebatque, non 

quod natura deficeret, sed quia sic officii sui esse iudicabat, 
eorum morem, qui eloquentia freti subitaque dicendi facultate 
laborem scribendi fugiunt, quos ille existimabat posse illos qui- 
dem in nonnullis litteris tradendis versari optime imprimisque 
idoneos esse ad animos audientium oblectatione quadam ca- 
piendos, sed in antiquis litteris minus probandos esse intelli- 
gebat eosdemque in scientia sua breviter ae succincte expli- 
canda fere vacillare. Extant igitur lectiones eius historicae 
ingentibus voluminibus comprehensae, incredibilis laboris opera, 
quae cum legerem, illo tempore hoc prorsus eum egisse vide- 
bam, ut relictis litteris antiquis ad historiam totus transiret. 
Adeo ubique auctores recentioris historiae, etiam qui a vul- 
gari cognitione remoti sunt, persequitur, critice quae tradun- 
tur examinat, comparando inter se et ad communes leges re- 
vocando illustrat. Ac prope abest ut taedio quodam philolo- 
giae eum captum esse suspicer, cuius studiosissime tractatae 
fructu quia deceptum se esse arbitrabatur, aliarum litterarum 
fortunam experiri satius interdum ducebat. MMovebatur etiam 
illa, quae saepe commemoranda est, religiositate, ne quod mu- 
nus suscepisset, eo non dignissimus omnibus esse videretur, 
neve studia privata cum eo, quod publico officio iniungebatur, 
discordarent. Itaque plurimum tune cogitabat de opere aliquo 
historico condendo elegeratque locum aliquem recentioris aeta- 
tis, quo illustrando omnes boni historici virtutes in sese esse 
ostenderet. Id consilium aegre ac multo post aliis negotiis 
occupatus reliquit, sed ita retinuit animo, ut quidquid de re- 
centioris aetatis rebus et apud nos et apud exteros gestis 
scribebatur, cognosceret, ipsa etiam, quae suo tempore ageren- 
tur, non eorum more, qui faeilem in coetibus ac circulis lo- 
quendi materiem quaerunt, sed causas cuiusque rel notans 
omniumque progressus et quasi antecessiones explorans per 
diurna acta et ephemerides magna cum cura persequeretur. 
Earum rerum plenissimi sunt eius commentarii, ex quibus eum 
perspicio, cum utroque genere excellere posset, otii inopia con- 
sulto historicis libris scribendis abstinuisse. Nec vero, ut scri- 
bendas esse putabat scholas historicas, ita de scripto recitan- 

das existimabat. Seriptione enim utendum est tamquam ad- 
iumento aliquo memoriae, quam si tam firmam haberemus, ut 
ei omnem scholarum seriem committeremus, tantaque- coniun- 
ctam cum constantia, ut, quamvis subitae eloquentiae confidi 
posse videremus, tamen diligentem meditationem non asper- 
naremur, rectissime scribendo abstineremus. Itaque sic prorsus 
narrabat historiam, quasiloqueretur, nec scripsisse eum medi- 
tandi eausa quiequam auditores suspicabantur. Stabat fere 
cireumdatus audientium frequentia, dextra manu in sinum ve- 
stis inserta capiteque leniter, ut moris ei erat, inclinato; flumine 
orationis nulla mora impedito libere ac diserte loquebatur. 
Assiduitatis autem illius in scribendis iis, quae meditabatur, 
hune cepit fructum, quod res gestas earumque et tempora et 
seriem ita impressit paulatim memoriae, ut vix quemquam in - 
hoe genere praestantiorem fuisse putem, neminem certe cogno- 
verim. Cuius virtutis admirabile edidit documentum extremis 
vitae annis, cum oculorum lumine prope orbatus nihil inter- 
misso scholarum làbore, quamvis eum meditationis cura ad- 
iuvari valetudo minus pateretur, quaternas de historia scholas 
habebat, nam in universitate locum aliquem veteris historiae 
explieabat, in academia militari item veterem, tum recentiorem 
historiam narrabat, ita distinens has scholas animo ae separa- 
tim singulas persequens, ut auditores nulla re de infirmitate 
elus admonerentur. His studiis quantam caritatem apud au- 
ditores adeptus sit, quid narrem? Fuit ea non minor quam 
illa, quam olim apud adolescentulos gymnasii excitarat, cepit- 
que eius plurima testimonia, cum vel consulebant de suis rebus 
ac studis, vel rogabant, hune illumve historiae locum uberius 
persequeretur, vel quid de quaque re iudicaret quaerebant. 
Per totum exercitum nostrum qui academia illa militari eru- 
diti sunt, gratissima memoria Zumptianarum scholarum recor- 
dationem retinent ae diu retinebunt. Ipse etiam vicissim postea 
cum Saepius amici de levando nimio scholarum onere adhor- 
tarentur rationemque et quietis et valetudinis habendam esse 
dicerent, hoc, quo per plus quam viginti annos assuesset, 

munere solvi noluit; adeo liberalem illam ac vere ingenuam 
et auditorum et disciplinae rationem adamarat. 

Veruntamen mihi quidem semper hoc maxime dignum est 
visum quod quaererem, quid historica haec studia ad Zumptii 
studia antiquitatis conformanda contulissent. Multi enim fue- 
runt philologi non contemnendi iidemque historici praeclari, . 
quo utroque in genere nuper longe eminuit Niebuhrius, antea 
apud Batavos imprimis Iac. Perizonius, vir singularis acuminis, 
recentioris non minus quam veteris aetatis peritus, complures 
apud Italos, qui quam animi elegantiam atque humanitatem 
antiquitatis studiis comparassent, eam ad sui temporis historiam 
seribendam adhibuerunt. Erant igitur illustria exempla, quae 
sequeretur Zumptius, maximeque Niebuhrius quantum nostra- 
rum rerum accurata atque usu etiam percepta scientia ad an- 
tiquitatem cognoscendam valeret, luculento documento demon- 
strarat. Usque ad illud tempus in grammaticis fere studiis 
habitaverat Zumptius, a quibus qui quicquam in philologia 
praestare vult, proficisei omnino debet. Nam cum auctores 
veteris historiae Graece aut Latine scripserint, has linguas 
qui minus tenet, quoniam firmo quasi fundamento regulaque, 
ad quam omnem scientiam dirigat, caret, in multos necessario 
errores deducatur. Studium igitur grammaticum ut est bonum 
et utile e£ necessarium et id denique, a quo exeundum sit, 
ita nescio quid habet vel ieiuni vel inchoati, quod aliunde sup- 
plendum sit; etenim grammatica est quasi pro nervis et ossi- 
bus, quibus nisi tamquam caro et sanguis aliunde petita scien- 
tia adiiciatur, iustum corpus non efficiatur referaturque illa 
quorundam veterum deterioris aetatis scriptorum exilitas, qui 
verborum elegantiae unice dediti, etsi suae aetati placuerunt, 
a nobis merito vituperantur. Quare ut perfectus quasi philo- 
logus constituatur cum accedere oporteat vel historiae vel phi- 
losophiae aliquam partem; Zumptius professurae historicae oc- 
 casione ad historiam deductus est, quam ubi universam vel 
recentiorem scribendo illustrare prohibitus est, ad veterem per- 

coepit, veterem historiam vel universam enarrare solebat vel 
eius partem aliquam, maxime ltomanam, omninoque cum in 
academia celeberrima Berolinensi peculiarem. quendam locum 
oceupare difficile esset, philologiae cum historia coniungendae 
provinciam tuendam.elegit. Eaque maxime de causa, ut cen- 
templatione ipsarum regionum, in quibus res gestae sunt, et 
incenderetur animus et aleretur cognitio, itinera in Italiam et 
Graeciam, de quibus infra dicemus, suscepit ac multa studia 
instituit, quorum publica testimonia extant nulla. Quamquam 
ut haee quoque adderet, historiae Romanae scribendae consi- 
lium cepit, nec cepit modo, verum exequi instituit, eoque, cum 
necessaria quaedam opera dudum promissa vix absolvisset, ita 
incensus est, ut cum redemptore librario rem transigeret pro- 
pediemque se confecturum polliceretur. Fines operis sie de- 
scripserat, ut duobus voluminibus res populi Romani liberi 
complecti statueret, ne aut nimia longitudine legentes deterre- 
ret aut scholis modo atque imperitis consuleret. Ac doleo 
sane hoc non esse perfectum; aegre enim et cum magna no- 
stra molestia tali aliquo opere caremus, quod res ipsas bre- 
viter atque eleganter complectatur, quaestionum, quas plurimas 
sane ac difficillimas suscipiendas esse Zumptius non ignorabat, 
summa quasi capita significet magis quam exponat. Quam- 
quam ipse postquam scribere aggressus est, minus sibi placere 
coepit. JPrimordiis enim rerum Romanarum, in quibus multi 
haeserunt, breviter sed dilucide, et ita ut plura eum posse 
quam velle dicere appareret, narratis, ut ipsas res attigit, du- 
bitatio extitit, utrum eloquentiam Livianam imitaretur an re- 
centiorum virorum doctorum quaerendi et a summa rerum 
digrediendi rationem sequeretur. Quo in genere cum mediam 
quasi viam, admodum ingeniose inter utriusque rei fines ele- 
ctam ingressus esset, rursus processit aliquantum, sed, ut in 
difficiles locos incidebat, doctrinae tamen verique inveniendi 
cupiditati ita temperare non potuit, ut non ad peculiares quae- 
stones sibi deverteretur. Sic factum, ut lentius paulatim in- 
cederet, ut haereret, ut dubitaret, ut denique totum opus, ne 
aliqua parte minus absolutum prodiret, in plenioris otii tem- 

pus, quod aliquando sibi concessum iri putabat, differret. 
Iaeent igitur haec nunc, tacita Zumptianae et eruditionis et 
industriae testimonia; neque enim aut inchoata, ut relicta sunt, 
edentur, aut perfici erit facile; illud eius nomine indignum esse 
censemus, hoc ut recte administret vix quisquam poterit facere. 
Ipse quidem si ad absolvendum accessisset, non modo retra- 
ctasset, opinor, sed toto consilio immutato longius et doctrinae 
apertae plenius opus, quale postrema eius studia et postulabant 
et facile patiebantur, condidisset. Hoc autem quod maximum 
philologiae cum historia coniunctionis, quam sequebatur, docu- 
mentum extare volebat, cum non liceret absolvere, minoribus 
tamen quibusdam disputationibus quid esset praestaturus signi- 
ficabat, quo ex genere cum alia sunt, quae infra afferentur, 
tum ila, quam de hominum frequentia in veteribus populis 
scripsit, commentatio, quam omni laude dignissimam esse iu- 
dicamus. 

Sed redeo ad Zumptii professuram historicam, in qua per 
annum fere ita versatus est, ut scholarum meditandarum càusa 
nihil prope aliud ageret vel, si quid ageret, de historia scri- 
benda cogitaret. ^ Prospectabat nihilominus ad universitatem 
Berolinensem. Litteras enim antiquas ut remiserat interim 
temporibus, ita dimittere ex animo quaeque olim magna cum 
laude ingressus erat, relinquere non poterat: videbat etiam 
paulatim fore, ut satis sibi otii superesset ad duo munera recte 
obeunda in ipsaque universitate cum reliquarum vetustatis 
partium praestantissimi magistri essent, eum, qui antiquitates 
Romanas et optimorum Latinitatis auctorum interpretationem 
non muneris modo publici eausa, verum tamquam suam pe- 
euliarem. provinciam privatis etiam studiis tueretur, desiderari. 
Petit igitur anno 1827. exeunte et impetravit, ut professor 
extraordinarius universitati adiungeretur, tum anno 1836. pro- 

Passovio, quem sibi litterisque communibus ereptum vehemen- - 

tissime doluit, in sedem Vratislaviensem suffici cuperet, tum 

litteras Latinas in hae urbe praestantissimo doctore privandas 
esse negarent; postea autem ad eam aetatem pervenerat, qua 
omnis mutatio paulo molestior est, studiumque eo intendendum, 
ut, quem loeum ceperis, eum expleas, in litteris quae pridem 
proposueris perficias. 

Lectiones, quas Zumptius habuit in academia, ad quas 
litteras pertinuerint, ex iis quae supra a nobis exposita sunt 
fere potest intelligi. Erant eae ex duplici genere. Versaban- 
tur enim primum in rebus veterum populorum, imprimis Ro- 
manorum, explicandis, ex quibus praecipue fuerunt scholae, 
quas per bienniorum fere intervalla de antiquitatibus Romanis 
habere consueverat. De quibus eum omnino egregie meruisse 
iudico plurimumque contulisse ad studia Romana, quae pau- 
lulum iacere coeperant, denuo incendenda hominibusque com- 
mendanda. Ea enim, si vere existimare volumus liberarique 
inani quadam specie, paulatim a veritate recesserant. Olim, 
si à C. Sigonio paucisque alüs prope antiquis discedas, pecu- 
laris ea disciplina fuerat nulla: auctores rerum. Romanarum 
legebantur, explicabantur, illustrabantur; his continebatur prae- 
cipua philologorum cura, qui cum antiquitatum, quae proprie 
appellantur, mentionem fieri videbant, eas collatis alus similibus 
locis interpretabantur, sed neque haee coniungebant nec de 
corpore quasi reipublicae Romanae constituendo cogitabant. 
In privatis autem Romanorum rebus multi laudabili admodum 
studio elaborabant, quorum disputationes etiam nune pro fun- 
damento omnis quaestionis esse et debent et solent. Sie etsi 
multi loci praeclare examinati erant, nulla tamen ea ars erat, 
nulla disciplina, quae reperta erant, carebant necessitatis vin- 
culo imprimisque id in publicis antiquitatibus sentiebatur. Cui 
rei cum subvenire vellent viri docti, accidit, quia minus quam 
olim assidua veterum scriptorum lectione regebantur ideoque, 
ubi testimonia deerant, sensus etiam ille qui in subsidium suc- 
cederet deficiebat, ut, dum universae rei conspectum sequun- 
tur, ab singularum partium veritate aberrarent ac philosopho- 
rum in suo genere admirabilem rationem male ad rerum vete- 
rum explieationem traducerent.  Accedebat, quod coniunctum 

quodammodo eum hoc vitio erat, ut ea maxime rerum Roma- 
narum tempora tractanda eligerent, quae quia fabulosa sunt 
remotaque a veterum ipsorum, nedum nostra cognitione, fer- 
tilissimam divinandi ac de ingenio quasi, non de rebus ipsis 
deducendae disciplinae materiem praebebant. Graecas equidem 
antiquitates hac coniecturarum vanitate longe liberiores esse 
reperio; at in Romanis nescio quomodo factum est, ut Nie- 
buhriü prava quaedam imitatio multos a vera inveniendi ra- 
tione deduceret, cuius acumen et usu partam rerum scientiam 
et ingenium quotusquisque est qui referat, licentiam quidem 
coniiciendi veterumque auctorum contemptionem nemo est qui 
sibi non permittendam esse existimet. Unde qui nati sint vi- 
rorum doctorum errores, non opus est exemplis demonstrari; 
adeo id nune postquam prima illa alacritas defervescere coepit, 
à plerisque intelhgitur. Laeta igitur erant antiquitatum Ro- 
manarum studia, $i speciem sequerere, sed plura habebant 
quae tolleres quam quae relinqueres. Ex quo morbo inter phi- 
lologos princeps fere recreavit hanc disciplinam Zumptius, qui 
cum in omni re ab inani specie abhorreret assiduamque veri 
investigationem vel ingeniosissimae divinationi praeferendam 
esse existimaret, ut antiquitates Romanas tuendas recepit, et 
quo vitio laboraretur et quid sibi praestandum esset, animad- 
vertit. Studi autem eius testes sunt cum commentationes ali- 
quot, de quibus infra dicendum erit, tum scholae in univer- 
sitate habitae, recta et sana doctrina refertae, multorumque 
adolescentium excitata industria, quibus non modo dicendi ar- 
gumenta proponere, sed adiumenta etiam privatim subministrare 
quaerendique rationem praecipere solebat. Ac memorabile mihi 
videtur, quo pacto in ipsa antiquitatum doctrina paulatim pro- 
cesserit; neque enim ea una semper eademque fuit. Quam ubi 
anno 1828. primum suscepit, cum historia coniunxit, quam 
rationem in Graecis antiquitatibus complures cum magna laude 
executi sunt. Incipiebat igitur disputare de origine urbis Ro- 
.mae, tum regum, tum libertatis tempora enarrabat, in Augusto - 
fere consistebat, non certa ulla ratione adductus aut quod im- 
peratores eontemnendos esse putaret, sed temporis inopia ex- 

clusus, et quae quoque tempore instituta sunt, ea suo quidque 
loco explicabat. Ita quin respublica illustretur optime, non 
dubium est nec quisquam in publicis antiquitatibus tradendis 
historia potest omni abstinere; sed privatarum rerum longe 
maior pars nullum certum locum inveniet appendicisque quo- 
dammodo ratione adiungenda erit: publicarum etiam rerum 
magna saepe fiet disiunctio, quae conspectum impediat. Neque 
enim si, quid quoque tempore in senatu Romano mutatum sit, 
id separatim quoque tempore commemoretur, quisquam discet 
qualis omnino senatus fuerit, dubitaturque merito an coniun- 
ctio temporum minor sit quam rerum. Aliter hoc sit in aliis 
populisy qui maiore novandi cupiditate praediti modo hoc 
modo illud sequebantur, cum secundum certam aliquam, quam 
mente concepissent, rationem rem publicam universam. muta- 
runt; Romanorum quidem cum tanta in hoc genere fuerit. re- 
ligio, ut nihil prope ab imperatoribus institutum sit, cuius non 
origo apud reges inveniatur, nihil in regno valuerit, cuius non 
vestigia imperium servari, res quam tempora sequi videtur 
esse rectius. Quid enim? Imperatorem Augustum cum constet 
plurima, quae saluberrime in republica edixit, non de ingenio 
suo invenisse, sed antiquitus consueta ac paulatim usu abolita, 
diligenter repetisse, quo haec loco recensebuntur?  Eiusque 
exemplum qui deinde imperarunt, eo magis secuti sunt, quo 
magis labente re Romana vetera tempora laudari ae desiderari 
coepta sunt. Hac de causa ne illorum quidem ratio satis pla- 
cet, qui historia liomana in periodos quasdam divisa, qualis 
in quaque vita et privata et publica fuerit, persequuntur, qui 
si teneant propositum suum neque veritate rei victi interdum 
in rectiorem viam redeant, et repetere multa saepius cogantur, 
et quae summa cognatione continentur, divellere. Denique ut- 
ut de hae re iudicabitur, hoc constat, nullam illa ratione ar- 
tem condi, nullam disciplinam, quique antiquitates in iustae 
scientiae formam redigere cupiat, ei efficiendum esse ut, quod 
artis est proprium, ex uno aliquo fonte atque una ratione de- 
duetae partes inter se conveniant. Haec et similia Zumptium 
cogitasse suspicor, cum anno 1836. aliam tradendarum anti- 


87 


quitatum Romanarum viam ineundam esse statuit, quam tenuit 
deinceps. Ea haec erat, ut finibus scholarum suarum descriptis 
auctoribusque recensitis praemitteret quaedam, sed non multa, 
de ingenio homanorum, deinde omnem vitam populi Romani 
per certas quasdam partes divideret et quid in quaque dicen- 
dum esset, a primordis usque ad extrema imperii tempora 
aequabili aec constanti ratione persequens primum quid per 
omnem historiam idem, tum quid quoque tempore mutatum 
esset, ostenderet. Ilaec una est ratio et cum natura rei con- 
iuncta et ad docendum apta, qua antiquitatum Romanarum 
disciplina locum suum tueri possit, quam in libro quidem non- 
dum inveni satis servatam ullo, in scholis num alii sequi con- 
sueverint nescio; Zumptium vero in hae ita acquiesse intelligo, 
ut multa singula mutaret saepe, de universa relinquenda non 
cogitaret. lloc autem addo, pro mente sua ad usum vitae 
apta omniaque inania spernente tantum eum tribuisse antiquae 
ac fabulosae Romanorum aetati, quantum oporteret, ut poste- 
rior respublica cognosceretur, sed abstinuisse ab omni conie- 
cturarum captatione, habitasse igitur imprimis in praeclara illa 
hnbertate Romana, in qua et integritas publicae privataeque 
vitae omnium animos maxime allicere solet, et eximium adiu- 
mentum ad optimos scriptores intelligendos positum est. Sie 
cum certam antiquitatum disciplinam descripsisset, peculiaribus 
iam scholis historiam narrare coepit, tum universam veterem, 
tum Romanam, aliquando imperatoris Augusti, bis terve im- 
peratorum Romanorum; addidit etiam saepius Strabonis geo- 
graphiae libr. V et VI interpretationem, nimirum uf praestan- 
tissimo illo duce situm ac populos Italiae illustraret. De his 
multa nos dicere non est opus, quae scholae quales fuerint, 
ex lis quae supra disputata sunt intelligitur. 

Sed quomodo litterarum Romanarum historiam Zumptius 
narrare consueverit, longiore disputatione videtur esse dignis- 
simum; nam has quoque scholas philologo vehementer neces- 
sarias certis intervallis habebat. Quo loco rursus perspicietur, 
quantopere se ipsum diligenter emendando profecerit. Me- 
mini enim cum litterarum Romanarum decursum illa ratione nar- 

raret, quae in plerisque libris consueta est, ut periodis certis 
descriptis singula litterarum genera cum vitis et libris aucto- 
rum explicarentur, easque scholas cum magna delectatione re- 
cordamur, non modo quod amplissimus optimorum scriptorum 
campus aperiebatur a duce peritissimo, quem quamvis tempe- 
rantem doctrinae properantemque ad eum, quem sibi propo- 
suisset, exitum ex singulis prope verbis et suis studis parta 
depromere, et plura, si vellet, afferre posse eluceret, verum 
etiam, quod multi loci egregie prorsus illustrabantur. Velut 
 admirabamur origines litterarum Romanarum non ingeniosius 
ab illo quam verius expositas dolebamusque quendam ex au- 
ditoribus in libello, quem de initiis poésis Romanorum epicae 
scripsit, abusum prope esse iure auditoris, cum multa, quae 
ex scholis iliis perceperat, tamquam sua non sine aliqua iacta- 
tone proferret. Quem quidem nunc facile ferimus illa, quae 
alioquin obscura iacerent, litteris consignasse, tulitque ipse 
Zumptius, communem illum esse existimans magistrorum aca- 
demicorum casum. Veruntamen etsi placere has scholas in- 
telligebat et necessariam scientiam afferre auditoribus, paulatim 
tamen sibi ipse minus satisfacere coepit. Nimirum sic videbat, 
ab litterarum. Romanarum historia, id quod ipsum nomen si- 
gnificaret, non hoc postulari, ut vita librique et editiones scri- 
ptorum cognoscerentur: utilia haec esse et quodammodo ne- 
cessaria, sed nec tam opus esse voce tradi quam libris exponi, 
quia semel audita cito de memoria evolarent, nec ipsam litte- 
rarum vim ac naturam in eo esse positam. Eam contineri 
ingenio scriptorum cognoscendo neque hoc ingenium intelligi 
aliorum verbis, sed sua lectione; qui aliorum modo iudicia 
audisset, eum non iudicando ipsum assuefieri, sed inani qua- 
dam ali eloquentia. "Tum academiarum nostrarum rationem 
ferre, ut non iis modo consuleretur, qui cum in iisdem studiis 
habitare statuissent, otium voluntatemque iudiciorum magistri 
sua cognitione confirmandorum haberent, verum ut etiam re- 
liquorum occupationibus provideretur. Ea de causa pridem 
consuerat, ut de quoque scriptore disputarat, locum eius ali- 
quem difficilem unum vel plures commilitonibus proponere, 

quibus vel explicandis vel emendandis ad ipsius scriptoris ali- 
quam cognitionem adducerentur, magnamque eae quaestiones 
aemulationem incendebant, cum certatim quid quisque invenis- 
set, offerret. Postea ex singulis scriptoribus longiores quos- 
dam locos eligebat, quos ad cuiusque ingenium et dicendi genus 
cognoscendum imprimis aptos esse putaret, eosque accurate 
interpretans, quid cuiusque esset proprium, qua re vel alios 
superaret vel ipse superaretur, demonstrabat. "Veluti cum de 
Cicerone disputabat, ut eius eloquentia qualis esset, doceret, 
ex orationibus duos vel tres locos solebat proponere, unum ex 
iis sumptum, quas adolescens habuit, cum omnes, quae in per- 
fecto oratore requiruntur, virtutes complectens iuvenili tamen 
quadam vel abundabat vel laborabat ubertate, maxime ex Sex. 
Rosen defensione, quae et nota est plurimis et illaà quae dixi 
manifesta habet. Deinde ex medius, quas vocari licet, oratio- 
nibus similiter caput aliquod exhibebat, plerumque ex Laga- 
rana, quam maxime admirabatur, in qua iuvenilem copiam 
virli prudentia contractam esse significabat oratoremque suis 
ipsum temperantem viribus ita dicere, ut gravitatis cum summa 
ubertate coniunctae specimen exhiberet. .Addebat saepe ter- 
tium locum, aut ex Verrmis aut ex Philippieis orationibus ele- 
ctum, quarum in ilis eam ingenii ubertatem | demonstrabat, 
quam admirans Quintilanus Ciceroni quiequam demi posse 
negavit, in his nobilissimo exemplo docebat, quid esset quod 
Cicero Demostheni facetüs atque urbanitate praestare existi- 
maretur. Sic si intueri quasi in tabula explicatas liceat scri- 
ptorum virtutes et vitia, quis non facile et percipiat et teneat, 
quod cuiusque sit ingenium? Etenim si verum est, quod summi 
quidam viri censuerunt, historiam litterarum in generibus di- 
cendi cognoscendis esse positam, quae externa sunt, de vita 
et libris et editoribus scriptorum, quae ad usum magis quam 
ad litterarum vim intelligendam necessaria sunt, non spernemus 
nos quidem, sed magna laude efferemus Zumptianam historiae 
litterarum. tradendae rationem, quae cum illa subiungi facile 
patiatur, tum hoc, quod praecipuum est, ut scriptorum inge- 
niis cognoscendis ipsa scribendi genera perspiciantur, optime 

assequatur. Habebat autem haee ratio etiam aliud Latinarum 
litterarum proprium, quod non videtur silentio esse praeter- 
mittendum, praesertim. eum à plurimis vel ignorari vel negligi 
videam. Quoniam enim in vetustissimis Latinitatis auctoribus, 
quorum perpauca supersunt, idem faciebat Zumptius, ut ex 
fragmentis maioribus unum vel alterum proponeret, ipsa origo 
decursusque Latinitatis aperiebatur. Non dico, quod quaeri 
nune solet a multis magnaque cum doctrina, unde orta sit La- 
tina lingua, quomodo formata vocabula (hoe enim ille eatenus 
significabat, quatenus per usitatae Latinae orationis monumenta 
persequi licet), verum illud, quod Latinitatis ex omnibus lin- 
guis maxime est proprium, periodorum ratio quomodo nata, 
quomodo exculta sit. Eam absolutam admiramur in Cicerone, 
sed licet etiam quo pacto paulatim extiterit, cognoscere. Vel- 
uti C. Gracchum summum fuisse oratorem omnes consentiunt: 
qualis eius fuerit eloquentia, quotusquisque scit? De quo quae 
supersunt qui considerabit, ipsa initia vinctae orationis inveniet 
et quomodo naturale illud dicendi genus necessario in artifi- 
ciosas periodos coierit, sentiet. Unum commemoravi exem- 
plum et quidem scriptoris, sed licet multorum et scriptorum 
et poétarum, quae si quis subtili ingenio idoneaque Latinitatis 
scientia praeditus examinet, pateat prorsus nulla alia ratione 
optimorum auctorum virtutes posse cognosci. Magis nota sunt, 
quae de deterioris Latinitatis vitiis tradi solent, quomodo con- 
fusa poétarum et scriptorum proprietate paulatim argentea 
quae appellatur Latinitas extiterit, quomodo deinde extincta 
virtute ad inanem antiquorum imitationem reditum sit, denique 
collabente imperio barbaries superarit. Sed haec quoque, quae 
complures animadverterunt, exemplis luculentis demonstrari 
quam verborum incertis sonis adumbrari utilius erit. 

Atque hae quidem quas diximus scholae ad universam 
rerum Homanarum doctrinam pertinebant: altera Zumptii pro- 
vincià haec esse debuit ut scriptores Latinos interpretaretur. 
Quae quam propria quadam difficultate laboraret, non ignora- 
bat. Romani enim haud dubie, ut rebus gestis et institutis 
superant Graecos, ita litteris vincuntur; quare cum apud eos 

non magna seriptorum et oratione et rebus aeque commendan- 
dorum copia sit, accedit. quod in gymnasiis eorum plurimi satis 
diligenter tractantur, unde fit ut, qui nostrarum litterarum 
studiosi ad academiam aggrediuntur, his quasi defuncti sibi 
esse videantur. Quotus enim quisque est adolescens qui non 
Tacitum tamquam sua scientia inferiorem spernat? qui non 
Horatium sese perdidicisse opinetur? A Cicerone vero, cuius 
ingenium nisl summis studis deprehendi nequeat, abhorrent adeo 
eumque, quem vel mediocriter Latine doctus aliqua ratione 
vertere possit, contemnunt. Quare interpretationis doctrina ac 
copia, quod ab scriptoribus ipsis repetere non licet, efficiendum 
est. Ea doctrina cum posita sit vel in rerum vel in verborum 
explieatione, utramque omnino pro instituto suo coniungendam 
esse censuit Zumptius. Nam in hae, etsi ipse, ut minus iam 
esset necessaria, Latinitate per gymnasia propaganda ae con- 
firmanda providerat, multa tamen supererant ad proprietatem 
sermonis intelligendam totiusque linguae ingenium perspicien- 
dum; imprimis autem ad accuratam illam et in intimos scri- 
ptoris quasi sensus penetrantem interpretationem, qua omnis 
antiquitatis cognitio nititur, animos advertebat. Quamquam 
paulatim. sane magis in rerum explicationem incumbens eos 
scriptores eligebat, qui huius maxime occasionem praeberent, 
sed ita tamen, ut in optimis Latinitatis auctoribus, quorum 
lectio aleret etiam dicendi genus, consisteret. Quare primum 
praeibat Ciceronis Verrinas, quamdiu iis illustrandis occupatus 
erat, quas ubi edidit, transut ad alias orationes, cum Plancia- 
nam et Coelianam, tum actiones consulares, quas aliquando 
edere statuisset. Deinde Ciceronis libros de offieus et de le- 
gibus, ut in his studiorum suorum causa versabatur, bis terve 
interpretatus est. Equidem, si conferendae inter se sunt omnes 
de scriptoribus Latinis scholae Zumptianae, has Ciceronianas 
maxime mihi placuisse fateor: adeo Latinitatis subtilissimae 
ostendendae oecasionem praebebant. Incredibile est quantum, 
qui Latinae linguae peritus est, in hoc genere efficere possit: 
in vocabuli usu ac potestate demonstranda, in constructionis 
vi significanda, in ipsa verborum collocatione notanda licet 

ab omnibus ineptiis abhorrentem plurimas et maximas res ad 
Latine discendum utilissimas persequi, quae, etsi possunt etiam 
in alis minus bonis scriptoribus commemorari, quia rectius 
tamen bono exemplo incitamur, quam malo deterremur, in eo 
potissimum locum suum tuebuntur, qui ab omnibus pro norma 
Latinitatis habitus est. Accedit quod vix ullius scriptoris 
Latini ratio critica aut salubrior est aut certioribus regulis 
astringi potest. Nam in poétis quidem quaeritur saepe an 
excusandum sit aliquid; argenteae aetatis scriptores imprimis- 
que Tacitus ab communi elegantia adeo recedunt, ut, etiamsi 
quid careat exemplis, careat similitudine, careat probabiltate, 
tamen incertum sit an de industria vitiosius scriptum fuerit. 
Cicero solus, quia per omnes libros Latinitatis perfectae spe- 
cimen exhibet, eiusmodi est, ut ipsa Latinitatis scientia, quid 
scripserit, assequi liceat. Quare qui criticam. artem non solam, 
sed cum Latinitate coniunctam discere volent, iis Ciceronia- 
norum librorum tractatione assidua nihil potest esse utilius. 
Has Zumptianas scholas eum recordor, contendere maxime 
soleo cum huhnkenu quibusdam dictatis, quae etsi nune fere 
in communem virorum doctorum notitiam transierunt, exqui- 
sitissimae olim doctrinae plena fuisse omnes consentiunt. Quam- 
quam his scholis haud scio an idem acciderit, quod Ruhn- 
kenianis illis ipsique Ciceroni, ut pauci quantum solidae atque 
reconditae eruditionis subesset sentirent, plerique res et par- 
vas et inutiles agi arbitrarentur. Itaque immiscere solebat 
Zumptius aliorum scriptorum interpretationes, aliquando, sed 
non saepe Quintiliani, cui tum maxime edendo operam dabat, 
saepius ae certis intervallis constitutis. Taciti et Horatii et 
Persu et Iuvenalis. Ac Taciti quidem annales explicabat, quo 
libro adolescentium animi mirifice capiuntur, ipse ad aliam 
rem ac vulgo fit, uti solebat. Non dico de oratione, quae 
quoniam ingeniis recte a natura formatis veraque ae sincera 
quaerentibus placere non potest, ita ab illo exponebatur, ut 
virtutes non dissimularentur, vitia ostenderentur; sed artem 
eius scriptoris praecipuam in rebus domesticis, non in bellicis 
narrandis positam esse iudicabat. Nam bella quidem, quorum 

esset ignarus, poétarum prope more scripsit, locorum situs et 
itinera et copias et pugnas et ducum peritiam, militum forti- 
tudinem luminibus orationis illustrare quam vere et accurate 
exponere maluit, unde fit ut, qui hodie easdem res explicare 
cupiunt, maximis difficultatibus 1mplicentur. At domesticarum 
rerum erat peritissimus, quare in hoc potissimum genere illa 
eius praestantia, quam admiramur, extitit: imperatorum artes 
ac libidinem, senatus adulationem ac servitutem, adde etiam 
leges et iudicia haud quisquam rectius et verius persecutus 
est. Haec igitur Zumptius ceteris fere praetermissis sequens 
amplissimam universae reipublicae Romanae 1illustrandae occa- 
sionem inveniebat. Horati vero sermones elegerat, ingenio- 
sissima summi poétae carmina, quae multiplicem doctrinam 
cum elegantia coniunctam requirunt. Ea quanta in illo fuerint, 
ostendit disputatio de vita Horati eiusque carminum chrono- 
logia, satirarum editioni Heindorfianae anno 1843. repetitae 
praemissa. Quam cum pararet E. F. Wuestemannus, Gotha- 
nus amicus, ab Zumptio facile impetravit, ut haec editioni 
praestantissimae. adiicienda reciperet. Hoc argumentum ipsum 
est eiusmodi, ut novi quicquam proferre sit difficile: adeo 
multi et olim de vita poótae et de carminum eius temporibus 
per nostram aetatem scripserunt. Quare, nisi im subtiiora 
quam veriora aberrare vellet, a quo eius natura aberat, relin- 
quebatur ut, quantum certe traderetur, definiret, ut probabih- 
bus coniecturis testium lacunas expleret, denique ut haec pro 
ratione libelli, quem exornabat, luculente atque eleganter ex- 
poneret. Haec eum praestitisse negavit nemo nonnullique sunt 
loci, quibus exquisita eius eruditio effecisse videatur, ut ex solo 
exhausto novi prope fructus provenirent. Cum autem semel 
hoc satiricorum poétarum genus propter rerum ubertatem ora- 
tionisque difficultatem placuisset, pro Horati sermonibus ali- 
quando etiam Persium et luvenalem adolescentibus philologiae 
studiosis explicabat, aut coniunctos, ut ab Iuvenale ad Per- 
sium descenderet, aut singularibus utrumque scholis. Quam- 
quam hos ille poétas, quamvis et boni sint et bonae volunta- 
tis, minus delectabiles esse iudicabat, non tam sua, quam 

aetatis qua. vixerunt eulpa. Quae cum esset mala intereun- 
tisque imperi ae nominis Komani vestigia iam satis expressa 
haberet, ipsi quidem omni laude digni sunt, quod aequales 
suos emendare cupiebant, sed legentibus nequaquam laetam 
offerunt materiem. Ut enim communes hominum errores ex- 
agitantem non modo cum utilitate, verum etiam cum voluptate 
audias, sie vitia ac flagitia insectantem diu ferre nequeas. 
Adde in Persio ingenium, ut par erat, tristius, in luvenale 
orationem  declamandi studio elatiorem. — Quibus quantopere 
praestant Horatii carmina, qui et elegantia omnes poétas La- 
tinos superat et in rebus risu, non odio dignis versatur! 
Superest unum quod commemorandum sit, quod affine 
est eius, quod supra in reliquis Zumpti scholis academicis 
accidisse diximus.  Solebat enim antea aequalter in seripto- 
ribus interpretandis procedere, ut pariter omnia, quae propo- 
neret, et critice. examinata et rebus diligenter exploratis per- 
sequeretur, quae via plerisque doctorum academicorum placet 
et placet merito. Ea enim sola adolescentes a levitate quadam 
interpretandi, quae nimis facile invalescit, revocati disciplinae 
severiorl assuefiunt. Veruntamen habet ea incommodum, olim, 
quamdiu alià studiorum ratio erat, non ita magnum, nunc 
grave nec parvi faciendum. Pauca enim sie iusta ac plena 
interpretatione persequi licet, quique librum aliquem se expli- 
caturos esse professi sunt, fit ut exiguam eius particulam ab- 
solvant, reliqua auditorum studiis privatis relinquant. Quae 
ubi sunt assidua et ad antiquitatem universam cognoscendam 
directa, facile illud quiequid relictum est suppletur. At no- 
stris temporibus cum properantes omnes videamus, ut cursu 
academico confecto ad negotia sua perveniant, cum ingens sit 
rerum discendarum copia, cum denique etiam qui vero nostra- 
rum litterarum amore incensi sunt, compendiaria illa quae 
supra exposita est via uti malint, quam longiore et tutiore, 
qua cognitis optimis quibusque scriptoribus tum demum uni 
alieui studio se dedere olim viri docti solebant, haec eum ita 
nune sint, quis miretur alium discedere uno et vix altero Ta- 
citi libro lecto, alium Horatii sermonum priore libro cognito, 

multosque multorum scriptorum initüs intellectis reliqua | au- 
ditu ab alus, non suis ipsos studiis cognosse? Quare quo diu- 
tius doctrina academica uteretur, eo magis ad utilitatis illam 
rationem incumbens Zumptius consueverat non minus ille qui- 
dem et iusta praefatione scriptores illustrare, et res orationem- 
que curare, sed, ubi viam cuiusque scriptoris legendi satis 
monstratam esse putabat, capita ipsa sequens aliis quae minus 
magna viderentur omissis, alüs non leviter, sed breviter per- 
strictis, sic instituebat, ut, quod in indice scholarum professus 
esset, id vere absolveret. "Velut memini eum aliquando unis 
scholis coniunxisse Horatium et Iuvenalem et Persium, quibus 
qui operam darent, de tribus ilis Romanorum poétis satiricis 
quae praecipua sunt, cognoscerent et sua ipsi scientia iudicare 
discerent. Ad eam rem, ne puerilia agantur, quanta opus sit 
arte apparet, nec assecutus est Zumptius aut subito aut fa- 
cile, sed quam sibi utilitatis cum eruditione coniunctae viam 
aperuerat, eam munivisset plane atque absolvisset, si diutius 
ei vita studiisque frui licuisset. 

Relquae sunt lectiones inter doctrinam antiquitatis Ro- 
manae et inter scriptorum interpretationem quasi interiectae, 
quarum primae erant de arte Latine scribendi, qua cum ex- 
celleret unice, unus omnium maxime videbatur idoneus ad 
erudiendos adolescentes. Itaque bis terve eum laborem 
suscepit, sed omisit paulatim, corrigendi ut opinor operam 
veritus, quae non poterat non subiri; nam ad Latine discen- 
dum non scientia solum, sed etiam usu opus est nec qui hunc 
omiserit, multum proficiet. Divisis scholis partim. quae ad 1il- 
lam artem pertinere arbitrabatur, perpetua oratione perseque- 
batur, partim auditorum pericula emendata explicabat. Nec 
tamen eius ratio hoe mihi loco exponenda erit, quae qualis 
fuerit, ex iis quae de libris eius grammaticis disputata sunt 
abunde intelligitur. Hoc commemoro, ad scribendi exercita- 
tionem consuevisse eum scriptores Graecos proponere, quos et 
faciles et iucundos et ab Latinitatis natura non alienos esse 
iudicaret; eaque de causa videtur etiam semel Aristophanis 
Plutum Latine praeisse. Veruntamen has scholas, quamvis 

desiderarentur ab auditoribus, omisit; alias scholas non multo 
ante obitum iniit magnoque studio persequi parabat de historia 
philologiae, cuius admodum eum peritum fuisse reperio. Non 
dico eam partem, quae ad veteres populos pertinet (nam eam 
historia litterarum vel Graecarum vel Romanarum rectius com- 
prehendet), sed eam, quae ab excitatis in Italia saeculo quarto 
vel quinto decimo studiis usque ad nostram aetatem pertinet, 
eaque eo erat utilor, quod, quantum scio, ex nullo uno libro 
satis cognoscitur. Ipse ex longo tempore in ea re elaborarat, 
libros veterum philologorum legerat, quae cuiusque vitia, quae 
virtutes essent, notarat, quid cuiusque aetatis proprium quidque 
nobis relictum esset, perspexerat. Haec. quae et tironi nostra- 
rum litterarum utilissima sunt nec veteranum nequeunt dele- 
ctare, iucunde et cum summa artis suae caritate narrabat. 
Sed inchoatae hae fuerunt eius scholae, ut dixi, nec scripsit 
quicquam ex eo genere, si Laurenti Vallae vitam excipias, 
quam accurate narravit in disputatione inserta Ad. Schmidtu 
annalibus historicis Berolinensibus anni 1845. 

Ac cum supra de scholastica Zumptu disciplina dixeri- 
mus, non alienum erit pauca de academicis lectionibus addere, 
vel conferendi causa, ut in academia quid vel addiderit vel 
ademerit, intellimatur. lam qui in gymnasio ita versatus sit, 
ut non in litteris ipsis maximum educandi quasi instrumentum 
positum, sed omne id ab externa quadam vi vel coércitione 
repetendum esse putarit& is in academiis nostris nihil efficiat, 
quae cum merito vitae studiorumque libertatem, qua sublata 
nihil quod bonum sit existere possit, sequantur, nullam prae- 
ter litterarum auctoritatem admittunt. Zumptio vero facillimum 
aecidit ad studia totum converti. ntrabat fere auditorium 
properanti similis, qui rem agere cuperet, discedebat aegre et 
fere invitus, cum saepius monitus auditorum strepitu alii ma- 
gistro cedendum esse intellexisset. Oratio ad negotium accin- 
cti, ubi consederat, seria erat, intenta rei, a iocis atque urba- 
nitate aliena, raro elata, nisi cum res ipsa ardorem aliquem 
animi posceret, plerumque aequabiliter ac iucunde temperata; 
scriptum illa quidem nihil anxie sequebatur, sed de iis, quae 

meditatus erat, libere evagabatur, ut aliquando, dum dicendi 
proprietatem quaerit, haerentis speciem praeberet, sed in hae 
tamen libertate dicendi brevis et concisa, quae addi potius 
quam demi quicquam pateretur. Ipsa dicentis species nihil 
habebat quod notabile esset; adeo id quod decet ubique se- 
quens, quiequid ab litteris audientium animos avocare posset, 
evitabat. Unum autem doleo vehementer, quod ex academiis 
nostris Latine dicendi consuetudo prope tota sublata est, ut, 
nisi quis rideri ac tamquam ex prisca aliqua disciplina con- 
temni velit, vix cuiquam ulla eam ex parte revocare liceat. 
Fuerat ea sine dubio olim nimia nec ferendum est nostra ae- 
tate reliquarum litterarum magistros ea uti lingua, quam nun- 
quam ita possint scire, ut bene loquantur, quaeque ab omni- 
bus nostris rebus sit alienissima: nequaquam enim is sum, qui 
aut nostra spernam aut Latina supra omnia extollam; video 
etiam ex ipsis antiquis litteris quasdam partes rectius patria 
lingua exponi: veruntamen eiici Latinam ex omnibus de an- 
tiquitate lectionibus et exulare eam, qua et natae sint litterae 
nostrae et magnam partem etiam nune contineantur, hoc pro- 
bari non posse censeo. Zumptius Latinarum litterarum pro- 
fessuram tamquam suam provinciam tuebatur, sciebat Latine 
optime, sed scholas vel semel vel nunquam habuit Latine. 
Quare sie accidit ut nos, cum per viginti annos eo usi simus 
familiarissime, cum, quamdiu aetas tulit, omnibus eius scholis 
interfuerimus, cum cotidiani prope de litteris ac studus ser- 
mones intercesserint, Latine loquentem audiverimus nunquam. 
Quamquam accepimus ab iis, qui audiverunt, locutum esse et 
facillime et, quod maius est, elegantissime, ut cum Germanica 
oratio salebris nonnunquam impediretur neque aequabihter 
procederet, Latine tamquam nativo flumine diceret. Idque in 
hoc propter eam ipsam rem, quod rarissime loquebatur, eo 
maiore admiratione dignum est. Nam veteres illos philologos 
et recentiore aetate Ruhnkenium et Wyttenbachium aliosque 
ex eo genere facillime lingua Latina usos esse quid habet ad- 
mirationis? Loquebantur illi cotidie, quiequid de litteris scri- 
bebant, scribebant Latine, in ipsis adeo domesticis rebus sic 

saepe instituerant, ut a consueta sua oratione non discederent, 
denique patrium vix ullum sermonem sibi reliquerant, unde 
ad doctrinam apud illos accedebat perpetua exercitatio. At 
Zumptius sola eruditione mentisque quasi agitatione assecutus 
est, ut cuivis illorum possit comparari, plurimos, quia perpe- 
tuo in grammatica versabatur, elegantia superarit. Quo magis 
molestum esse solet, quod maluit posse Latine loqui, quam 
quid posset ostendere. Quamquam non ipsi id tribuendum est, 
sed vel aetatis nostrae mori, cui obniti nollet, aut aliis quibus- 
dam rebus, quas mutare nequiret, neque hic locus est conque- 
rendi de Latinitatis interitu, quem cum pro viribus suis retar- 
daret, ne si locutus quidem esset Latine, impedire potuisset. 
Propero enim ad studia eius litteris consignata, quorum 
cursum, ut munera eius narraremus, interrupimus. Ea studia 
postquam ab gymnasio abit, diximus ab libris scholasticis tra- 
ducta esse ad eos, quos viris eruditis, non tironibus scriberet, 
nec, si utrum vellet licuisset, ad illos unquam redisset. Ac 
prima quidem ex hoc genere fuit Q. Curtii Rufi editio, coepta 
paulo postquam Latinarum scholarum in gymnasio tuendarum 
provinciam accepit, inchoata magna alacritate, tum diu alus 
necessarüs negotiis remissa, denique absoluta in ipso vitae 
exitu, ut nihil sit quod magis cum eius studiis coniunctum 
esse videatur. Magnas hic scriptor, cum diutius quam par erat 
iacuisset, ante hos triginta fere annos excitarat virorum docto- 
rum controversias, quas testantur imprimis trium principum 
de éo scriptae commentationes, Phil. Buttmanni, Aloys. Hirtii, 
Barth. Niebuhru. Disceptabatur enim de aetate Curtii, quando 
vixisset, quis fuisset, unde pendebat illud, num dignus esset, 
qui et in rebus Alexandri tradendis fidem inveniret et oratio- 
nis Latinae bonus auctor existimaretur. In diversissimas illi 
sententias abierant; nam quem Hirtius imperatoris Augusti 
temporibus tribuerat, eum Buttmannus Vespasiano, Niebuhrius 
Septimio Severo imperante vixisse iudicabat, ut parum reces- 
sum esse appareret a veteri dissensione, quae fuerat tanta ut, 
cum item essent qui Augusto tribuerent, alii ad Constantini 
vel Theodosi tempora detruderent. Ipse quidem Zumptius 

quid iudicaret, secum statuerat, cum anno 1816. quaerens, 
quem ex iis scriptoribus, quorum publice interpretandorum 
cura sibi mandata esset vel mandari posset, privatis studiis 
expoliendum atque enarrandum sumeret, Curtium sine dubi- 
tatione elegit. Adeo, ut primum eum cognovit, fieri non posse 
intellexit, ut elegantissimus scriptor ad deteriorem Latinitatem 
pertinere£: nam Livio est similimus, quamquam in diverso 
consilio aliud dicendi genus sequitur, Senecam, Tacitum Pli- 
niosque superat haud dubie, infra Traianum vero qui coniece- 
runt, incredibile est quantopere iudicio decepti sint, quo tem- 
pore nemo aetatis suae vitia fugere aut voluit aut potuit. Hoc 
Latinitatis argumentum, quod, etsi magis sensu quodam per- 
cipitur quam demonstratur, apud eos tamen qui sciunt Latine 
valet plurimum, Zumptius sic stabilivit, ut vix videatur quis- 
quam amplius posse existere, Curtium qui in mediam argen- 
team quae dicitur aetatem inserat. Nimirum priores inter- 
pretes fefellerat verborum vitiositas, quae per usitatissimas 
editiones propagata ipsum scriptorem in malam virorum do- 
ctorum famam adduxerat. Id incertis antea vestigus indagare 
coeperat Zumptius, prorsus intellexit, ubi aditu ad Florentinae 
bibliothecae thesauros amicorum quorundam opera aperto con- 
tigit, ut praestantissima emendationis subsidia nancisceretur, 
codicum octo Laurentianorum collationem, a nescio quo vel 
monacho vel monachorum certe assiduitatem aemulato tam di- 
ligenter factam, ut vix quicquam in eo genere possit esse lau- 
dabilius. Quam cum scribentes haec intuemur, praedicamus 
felicitatem etiam Zumptii, qui quod unum deerat mature ad- 
eptus sit: singula enim prope verba sequitur, ipsos levissimos 
errores apicesque annotat prorsusque conferenda est cum illa, 
quae pro optima celebrari solet, Ciceronis collatione Lago- . 
marsiniana. Veruntamen, etsi optima haec erant subsidia ea- 
que quae cuivis scriptori emendando sufficiant, difficile tamen 
tunc erat iis utij neque qui ex hoc nostrae aetatis more iudi- 
cabunt, quamquam nihil fere quod recte reprehendant invenient, 
vere quae Zumptii laus sit poterunt intelligere. Etiam veteres 

qui nobis suppeditantur, sed usi sunt hie illic, nullo certo con- 
silio, nulla constantia, nulla ratione. Ne Wolfius quidem, qui 
omnes philologiae partes excitasset, haec ingenio suo vincula 
imponi patiebatur, ut aequaliter ad eos, qui cogniti essent 
optimi, codices scriptorem exigi vellet, neque eae Latinorum 
scriptorum editiones, quae nunc sunt satis multae, quibus cri- 
ticae artis fundamenta constituta sunt, tunc prodierant. Nuper 
Io. Aug. Goerenzius, ni fallor, invenerat, ut classes quasdam 
et familas ac quasi cognationes codicum distingueret, qua 
sola re efficitur, ut numero codicum liberati pondus cuiusque 
sequi possimus, sed quantopere quod posuerat ipse non exe- 
eutus sit, cum ali docuerunt, tum in Ciceronis libris de fini- 
bus apparuit. Quare ut initia criticae in scriptoribus Latinis 
factitandae erant sane bona, ita exemplum quod imitaretur 
Zumptius illo tempore habebat nullum. Curtii autem historiae 
ita erant habitae, ut emendatione constantissima egerent. Tu- 
lerat enim fors ut Vindelio Spirensi, qui anno 1471. primus 
Venetiis Curtianos libros typis descripsit, codex deterioris no- 
tae offerretur, qui cum expressisset quae invenerat, repetitus 
erat ad nostra usque tempora nec fides habita Fr. Modii edi-. 
tioni Coloniensi anni 1579., in qua quae bona. erant, quia 
mixta erant malis, immerito iacuerunt. Ex huius Modii opera 
quam Curtiani libri fortunam fuisse suspicatus erat Zumptius, 
eam intellexit subsidus suis criticis diligenter examinatis vidit- 
que, etsi omnes eodiees ex uno aliquo vetustissimo, tristitiae 
barbarorum saeculorum superstite, manassent, duas tamen esse 
quasi familias, unam integriorum, qui solitos librariorum erro- 
res perpessi essent, alteram de industria corruptorum vel ab 
viro aliquo docto correctorum. lam hoe faciebat ut, quae 
vetera exemplaria ratione usuque proba invenisset, ea constan- 
ter sequeretur neque ab iis discederet, nisi ubi eadem ratio 
mendosa esse evicisset. Nam modo haee modo illa sequi et 
diversis confundendis novum aliquid ex bono maloque mixtum 
efficere censebat esse interpolare scriptorem. laee si quis nunc 
profiteatur, quis recta esse neget? quis vituperet? At tunc nondum 
ferebant invectusque est in Zumptium tamquam cupidum rerum 


101 


novarum Georg. Lud. Walchius, deum hominumque fidem im- 
plorans, ne criticam artem everti paterentur, cuius iniustam 
ille iraeundiam atque inhumanitatem, qua censuram bene lon- 
gam in ephemeridibus Halensibus anni 1829. implevit, inultam 
praetermisit. At nunc (vide quam mutata sit aetas et quo 
ipsum illud, cuius magnae partis auctor fuerat Zumptius, eva- 
serit) longe diversa vituperent viri docti: querantur non satis 
servatam esse codicum fidem, prodi velint rationem, quia ali- 
quando apud aliquem scriptorem inveniatur, quod librariorum 
inscitia admisit, negent etiam hune vel illum codicem esse de- 
teriorem. Velut ipsam illam de vetere interpolatione codicum 
sententiam improbavit vir doctus, qui nuper Curtio operam 
dedit, negavitque potuisse Curtium saeculo quarto vel quinto 
decimo interpolari, quem ex episcopi Philppi Gualteri Alex- 
andreide intelligere sibi videretur iam saeculo altero vel tertio 
decimo iisdem fuisse vitiis inquinatum. Minus ille quidem 
recte; si quidem multa necessario codicum integrorum et in- 
terpolatorum communia in vetere dozsrvzqQ fuerunt incertaque 
carminis cum scriptore comparatio, quare quos ille attulit locos, 
nihil prorsus efficiunt. Mitto alia, quae tunc novari homines 
non ferebant, velut, quod leve est, quod Dareus rex appellaba- 
tur, qui Darius esse consuerat, quantos clamores excitavit? 
quem nunc non ferunt modo, sed quatenus consuetudo nostra 
patitur, probant atque imitantur. Quamquam dolendum sane 
est, operam Zumptii Curtianam, qua novam hane criticae artis 
viam muniturus erat, non esse continuo absolutam vel viris 
doctis patefactam. ^ Recensuerat totum librum, conscripserat 
commentarium, quo et de rebus et de oratione satis dispu- 
tarat, paraverat alia interpretationis praesidia, sed redemptor 
properans ad lucrum faciendum editionem quasi scholasticam 
praecurrere cupiebat. Ea prodit anno 1826., praefatione in- 
structa, qua et de nova recensione et de aetate Curtii breviter, 
ut oportebat, sed luculente exponitur, tum discrepantia codi- 
eum lectionis, ubi quiequid ab codicum fide discessum est re- 
ligiose notatur. Maiorem ac iustam editionem paululum dif- 
ferebat redemptor, quam, ubi minorem, quod statim ubique 

repeteretur, minus cupide expeti vidit, damnum timens, susci- 
pere amplius noluit iacueruntque commentarii Zumptiani per 
tres et viginti annos. Tum Curtü condicio erat sane longe 
melior, quam fuerat antea (legebantur enim scriptoris verba 
elegantissima, non prava alicuius librarioh inventa), sed ali- 
quanto tamen deterior, quam esse vel debuerat vel potuerat. 
Sciebant homines docti, elaborasse in eo Zumptium, esse apud 
eum praesidia critica optima, quotannis expectabant ut ederet 
sua, denique desperantes de aenigmatis propositis partim, quod 
certe fieri non debuit, fidem eius incusare audebant. Sic ille 
fatigatus tandem amicorum precibus ubi commentarios edere 
statuit, poenam dedit longae morae, non quod multa mutanda 
esse videret minusve iam vetera placerent, sed quod quem 
sibi absolverat Curtium, alüs repetere molestum erat, nec mul- 
tum solati afferebat codicum Bernensium nova collatio, quibus 
ut vetera sua confirmari gaudebat, ita novi nihil praeberi do- 
lebat. Commentarus quidem adiecit quaedam interim inventa, 
sed pauea, non quod virorum doctorum operam contemneret 
aut editionem suam quam locupletissimam esse nollet, sed quod 
nisi plena lectionis varietate diligenter examinata, quae nemini 
. patuerat, ad veram scriptoris manum perveniri non posse cen- 
sebat. At interpretatio historica et geographica magnopere 
interim erat aucta, neque in ea Zumptius non elaborarat, cuius 
rei testes sunt imprimis tres commentationes ad geographiam 
Asiae et ad historiam Alexandri pertinentes, quas in annales 
militares, qui tune Berolimi edebantur, anni 1824. et 1825. 
inserendas curavit." In ipsam maiorem editionem, ne liber 
ad ingentem molem produceretur, pauca modo, quae ad intel- 


*) Apponimus titulos commentationum, quia paulo obscuriores sunt nec mul- 
tis notae. Prima sic inscribitur: ,, Bemerkungen über Alexanders des Grofsen 
Geschichte, die Organisation seines Heeres, und seine Art den Krieg zn führen, 
in annalibus qui sic nominantur: Zeitschrift für Kunst, Wissenschaft und Ge- 
schichte des Krieges, sechstes Heft, Berlin und Posen 1824. Altera haec est: 
Geographische Nachrichten bei den alten Schriftstellern von Medien, Persien und 
Susiana, verglichen mit den Entdeckungen der neueren Reisenden; tertia haec: 
Ueber die Verhültnisse der Griechischen Freistaaten zu Philipp und Alexander 
von Macedonien, in iisdem annalibus anni 1825. 


103 


ligendum scriptorem necessaria esse viderentur, recepit.  Ab- 
soluta est haec altera opera Curtiana anno 1846., cum Zum- 
ptius iam ingravescente malo, quo triennio post perit, vix 
magna animi constantia vim morbi superans tardius rem ges- 
sisset nec ea alacritate, quam in tanti operis fine expectes. 
Addiderat etiam maiori editioni minorem in usum scholarum 
destinatam, brevibus et perspicuis notis ornatam. Ipsam li- 
brorum descriptionem impediverunt aliquamdiu rerum novarum 
minae, quae paulo post per patriam nostram eruperunt, quibus 
paululum sedatis cum tandem nitidissime descripti prodirent, 
auctor ipse paucis diebus ante decesserat, invidia quadam for- 
tunae ita extinctus, ut, quae viris doctis promiserat, absolve- 
ret, sed absoluta intueri eorumque merita laude frui non liceret. 

Diximus de Curtio fortasse plura, quam ferat nonnullo- 
rum cupiditas; veruntamen explicanda haec erant studia, ut 
quam critieam Latinorum scriptorum artem Zumptius invenis- 
set, quam ipse tenuisset ac posteris reliquisset, intelligeretur, 
paucioribusque licebit defuüngi reliquis eiusdem generis studiis. 
Ex quibus, si temporis ordinem sequemur, deinceps comme- 
morandus erit Quintilianus, non sua sponte susceptus, sed ami- 
corum causa et ut optimi olim magistri memoriae satisfaceret, 
receptus. litenim, etsi in ipsis cursus scholastici initiis de de- 
cimo libro Quintiliani edendo cogitarat, totius scriptoris recen- 
sendi negotium a DButtmanno sibi delatum subit. Nimirum 
notabilis fuerat Quintiliani Spaldingique eum edituri fortuna, 
ex qua apparet quam vera sint, quae de critica arte ineuntis 
huius saeculi disputavimus. Etenim cum vir doctissimus et La- 
tinitatis peritissimus Quintilianum edendum eligeret, de critica 
eius recensione cogitabat minime, communi omnium usui con- 
sulens in interpretatione maxime versari statuerat nec tamen, 
si quando ita res tulisset, ab emendando abstinere; quare prae- 
sidia critica nec quaerebat anxie nec, quae habebat, constan- 
ter ac diligenter adhibuit. Sed ut inito opere primum volu- 
men absolutum est, et ipse maiora paulatim spectare coepit et 
viri eruditi multa offerebant utenda. Ita alterum volumen fa- 
ctum est copiosius primo, tertium altero, nec dubium est quin 

ultimum volumen iusta ratione ad codicum fidem exacturus 
fuerit, si veterem viam, quam ingressus erat, deserere vel po- 
tuisset vel voluisset. Accessit enim ad illam, quam diximus, 
universi consili mutationem primum hoc, quod cum in penuria 
bonorum codicum, qua initio laborarat, deteriores duces ele- 
gisset, hos ne inventis quidem melioribus destituere voluit, 
deinde quod ipsos hos meliores paulatim, optimum omnium 
paulo antequam obit nactus est. Quae cum ita sint, nonne 
querenda est viri praestantissimi infelicitas, qui cum abunda- 
ret ingenio ac doctrina, cum excelleret industria, cum ab ipsa 
natura ad elegantissimum scriptorem restituendum unice factus 
esse videretur, hane fortunae invidiam perpessus sit, ut quae 
externa humani ingenii subsidia necessaria sunt, ea sero acci- 
peret? Nam etiam illud, quod de supplementis edendis saepe 
cogitarat, praecisum est fati iniquitate, qua nondum absoluto 
quarto volumine subito extinctus est. Amici casum dolens 
absolvendum recepit Phil. Buttmannus, alacri primum animo, 
quia rem paucorum mensium fore sperabat, tum, ut multa su- 
peresse vidit, invitus prope ac querens otium suis multis ac 
necessariis negotiis subtrahi tandem absolvit anno 1816., quinto 
anno postquam aggressus est.  hestabant supplementa illa, 
quae Duttmannus adiucere noluit, vel quod otium deesset vel 
quod hane omnem operam ab consuetis suis studiis nimium 
abhorrere intelligeret. Certe in quarti voluminis praefatione, 
quo erat insigni animi candore, fatetur cum alias tum in Quin- 
tiliano se esse expertum, quam non esset Latini sermonis pe- 
ritus: adeo sese, ubi ex interiore Latinitatis scientia iudicium 
repetendum esset, nescisse quid diceret eaque de causa saepe 
tacere quam peccare maluisse, Sie Quintiliani absolvendi cura 
anno 1821. ad Zumptium pervenit, qui, ut erat unus omnium 
maxime idoneus, ita, quamquam quantae molestiae plena fu- 
tura esset opera perspielebat, et scriptoris et Spaldingii cau- 
sam alacriter recepit. Iam cura duplex esse debuit, primum 
ut Spaldingianam editionem. per totum opus aequalem redde- 
ret, si quid Spaldingius se ipse emendans ad notas suas adiici 
voluisset, adderet, praesidia critica omnia a primo libro usque 

ad extremum commemoraret, deinde ut secundum quem postre- 
mo ile habuerat apparatum criticum cum constantia et ra- 
tone subtilissimi rhetoris opus emendaret. Ita fructuosior 
eius opera extitit quam ad speciem iucundior aut eruditior. 
Maior enim labor erat ex alienis copiis addere quam ipsum 
scribere atque ingens taedium in tot editionum ae codicum 
varietate enotanda superatum est. Quare ut fructum etiam 
aliquem tanti laboris ferret, simul veritus ne, quod in Curtio 
el acciderat, continuo existeret qui secundum ea, quae abdita 
quasi laterent in multiplici annotatione, facile novam recensio- 
nem institueret, Zumptius postquam anno 1829. quintum vo- 
lumen editionis Spaldingianae absolvit, anno 1831. adiecit al- 
teram editionem, quae tantum verba Quintiliani emendata cum 
brevi annotatione, quid in codicibus quid de coniectura lege- 
retur, breviter significante exhiberet; ipsam autem Quintiliani 
orationem magna rerum copia abundantem codicum fidem se- 
cutus capitibus et inscriptionibus eorum distinxit. | Auctor 
etiam extitit, ut lexicon Quintilianeum conderetur ab Ed. Bon- 
nello, viro doctissimo, tunc auditore suo, hoc in genere et prin- 
ceps fere et optimum, cuius generis si haberemus plura, mul- 
tum hercle ad Latinitatem accuratius cognoscendam proficere- 
tur. Sie tandem plus quam triginta annis postquam primum 
volumen prodiit, Spaldingiana editio absoluta est et ita abso- 
luta, ut luculentus Latinitatis auctor, artis vero suae sine du- 
bio praestantissimus magister in eum quem assequi licet, ni- 
torem restitueretur. 

Veruntamen Quintilianea opera, etsi nec parva fuit et lit- 
teris nostris utilissima imprimisque ad criticam rationem con- 
firmandam valuit, aliunde imposita erat Zumptio; ipse enim 
eodem, quo Curtium coeperat, tempore Ciceronem elegerat, in 
quem summa studia dirigeret. Causa eligendi quae fuerit nesci- 
mus, sed videtur haec fuisse, quod ab ipsis doctrinae suae 
incunabulis sie sibi persuaserat, nisi qui huic operam dedisset 
et assiduam et diligentissimam, Latine scire posse neminem, 
quod si antea dubitarat num ita esset, certe postquam in gram- 
matieam Latinam incubuit, non amplius dubitavit: adeo ad 

illam unam normam omnia Latnitatis praecepta regenda esse 
perspiciebat. Ac bona quadam fortuna accidit ut in id opus 
Ciceronianum incideret, quo haud facile ullum est praestantius, 
sive ingenii ubertatem cum divinae eloquentiae vi coniunctam, 
sive rerum copiam ae varietatem sequimur. Invenio enim eum 
ab ipso anno 1816. cum modo in scholastici doctoris munere 
quasi incaluisset, Verrinas sibi tractandas sumpsisse. Quam- 
quam nolim hercle hoc ita dicere videri, ut eum unquam a 
reliquis libris Ciceronianis vel tantillum recessisse putem, quos 
tanta industria cognovit, ut omnes quasi memoria teneret sin- 
gulasque non modo res, verum etiam voces, quae in quoque 
legerentur, meminisset. Provocabat amicos ad periculum sui 
faciendum, ut dicerent sententiam aliquam Ciceronis, tum ipse 
indicaret, ex quo esset libro sumpta et quomodo cum reliquis 
connexa, solebatque vincere. Sed in Verrinis praecipue ope- 
ram collocare statuerat, ut, quae ex reliquis didicisset, ad has 
et recensendas et explicandas adhiberet, ipsaeque grammaticae 
eius observationes ex his orationibus ita pendebant, ut harum 
causa primum factae essent, quarum maxima parte postea ad 
grammaticam locupletandam usus est.  Ciceronianae autem 
omnis interpretationis longe tunc alia erat condicio atque hoc 
tempore. Nitebatur enim fere Ernestio, viro ingeniosissimo 
et de Cicerone praeclare merito, sed ab ea, quae nune posci- 
tur, constantia critica remotissimo. Eorum, qui certatim deinde 
in Ciceronis libris elaborarunt, nondum prodierat quisquam 
praeter Heusingeros quidem, quorum paulo post mentio fiet; 
Graratoniana studia, si ab Philippicis orationibus discedas, nec 
aequali cura per omnes Ciceronis libros versabantur et in hae 
regione magis incerta fama audiebantur quam cognoscebantur. 
Schützius, qui pessumdederat criticam artem, dum adiuvare 
videtur ingenio, paulatim intelligebatur qualis esset; at Groerenzii 
in quibusdam rebus nova, sed in plurimis et temeraria et levissima 
opera magni fiebat Beckiusque maiora secutus quam. assecutus 
erat. Ne Fr. A. Wolfius quidem, etsi sensum Latinitatis prae- 
clare acuerat animosque ad aliam ante apud nos prope igno- 
tam de veteribus iudicandi rationem adverterat, in Cicerone 

satis constanter elaborarat. Cui ille quodammodo nocuerat. 
Eum cum consuessent omnes tamquam summum non modo 
dicendi, verum etiam sapientiae exemplum venerari ac quic- 
quid ab illo profectum esset, ut divinitus prope traditum co- 
lere, ille primus vituperare ausus est ac praecipue inconstan- 
tiam quandam vitae gloriaeque captandae vanitatem insectari. 
Quae fuerit sane in Cicerone (neque enim defendam), sed ne- 
que ulla humana natura omnibus numeris absoluta est, et Ci- 
cero hoe quiequid est vitii, tantis totque compensavit virtuti- 
bus, ut quod aequales fortasse debuerant improbare, posteros 
dissimulare magis quam nimis urgere deceat. Nunc enim sic 
usu venit, ut haec dum iactantur, incredibilis prope Ciceronis 
praestantia contemnatur neque eam admirationem inveniat, qua 
est dignissima. Haec igitur tunc sic erant, cum nascerentur 
Zumpti studia Ciceroniana; nam quadriennio antequam pro- 
dierunt, emitti coepta est Orelliana editio, quae ut ad multos 
libros non tantum novi attulit, quantum olim Ernestiana, ita 
quia complectebatur quiequid extiterat, novorum tamen studio- 
rum certissimum quasi fundamentum factum est. Adde quod 
Zumptio ingredienti opus non eadem aderant subsidia critica 
quae finienti. "Tum paucis uti licebat codicibus, qui boni illi 
quidem essent duces, sed non omnem critices Ciceronianae 
decursum explicarent. ltaque improbissimus ei labor toleran- 
dus erat in conferendis editionibus veteribus, quae essent de- 
ductae ex codicibus et ex quo genere codicum et quanta fide 
ac constantia, qua opera fastidii plenissima postquam originem 
lectionis vulgatae rationemque eius emendandae invenit, acces- 
serunt tandem etiam copiae criticae, quas si ab initio nactus 
esset, longe faciliorem habere potuerat recensendi operam. 
Neque enim licuit facere, quod nune solent, qui satis copioso 
instrumento critico adiuti ad scriptorem edendum aggrediuntur, 
ut neglectis editoribus superioribus solos codices manu scriptos 
sequantur, et ex his omnium optimis testibus orationem con- 
stituant. Sic abrupta quodammodo serie historica, qua scriptor 
ad nos pervenit, altera quasi princeps editio nascitur, in qua 
'si universe significetur, quid superiores interpretes praestite- 

rint, neque iniuria cuiquam fiat nec quicquam sit, quod recte 
desiderari videatur. At Zumptio ipsa, qua initio laborarat, 
praesidiorum criticorum inopia magnae laudis principium ex- 
titit, tulitque fructum operae consentaneum; insigni enim exem- 
plo rationem veterum editorum demonstravit, vulgatae lectio- 
ni$, à qua desciscere olim piaculi instar habebatur, honorem 
convellit specimenque exhibuit, quo et eruditi viri, si codicum 
ope destituantur, regantur et homines critices recte factitandae 
studiosi doceantur, cuius nullum alium scriptorem tantam prae- 
bere opportunitatem, quanta in Cicerone est, significavimus. 
Quamquam ita etiam aliud ipse commodum habuit non par- 
vum. Etenim cum initio magis ratione quam testimoniis cum 
lectionis vulgatae vitis, quae certe ex codicibus ducta esse 
norat, pugnaret, fieri non potuit ut, dum vinculis communi- 
bus hberari cupit, in contrarium errorem incideret codicum- 
que, rei saepe fallacissimae, in servitutem sese addiceret. Id 
enim accidere non paucis nunc vidimus, qui prodita ratione 
quicquid ab libro aliquo manuscripto traditur, id verum esse 
iurant grammaticaeque et sanae mentis leges violare malunt 
quam ab testium modo incertorum modo corruptorum fide vel 
tantillum recedere, qua re, ne alia commemorem, fiat ut 
ad veteres illas propemodum sordes detrudamur, ex quibus 
priscorum philologorum ingenio emerseramus. Mediam quan- 
dam et ratione ubique temperatam viam Zumptius sic seque- 
batur, ut quos ratio docuisset meliores esse codices, eos tan- 
tum exprimeret, quantum ipsa, a qua initio profectus erat, 
ratio pateretur, atque ita, dum ratio ne in libidinem vertatur 
testium ope, testes ne in errorem inducant ratione prohibetur, 
illud effecit, ut editio sua, emissa anno 1831., princeps esset 
ex tribus illis vel quattuor operum Ciceronianorum editionibus, 
quibus hoc tempore litterae nostrae ornatae sunt. Diximus 
de critice, quae cum in iusta hac et viris doctis scripta edi- 
tione magnam commentarii partem occupet, tum dominatur in 
altera, quae illi paucis mensibus praecurrit, in adolescentium 
usum confectae. la praeter verba oratoris diligenter recen- 
sita brevemque Ernestianae varietatis indicem verbis subiectum 

nihil habet novi, nisi forte partes orationis in margine accu- 
rate notatas paucaque alia eiusdem generis pro artis Zum- 
ptianae quodam argumento accipere placet. Nec vero praeter- 
mittenda est ipsarum rerum, quas Cicero commemorat, inter- 
pretatio (nam de grammaticarum rerum explicatione paulo ante 
dictum est), quarum rerum in nullo prope Latinarum littera- 
rum monumento maior est copia, ut hoc si careremus, quas- 
dam reipublicae Romanae partes, veluti vectigalia, veluti pro- 
vinciarum administrationem , prope ignoraremus. De his cum 
posset uberrime disputare, admiratus saepe sum, quantopere 
brevitatis ratione adductus vela doctrinae suae contraxerit, ne 
scilicet quem ornare vellet scriptorem oneraret, sentioque id a 
nonnullis ei vitio esse versum, imprimis quod causam Verris 
non perpetua oratione explicasset. Verum qui accuratius li- 
brum cognoverit, etsi quicquid ab superioribus recte explica- 
tum esse videbatur, praetermissum inveniet, reliqua tamen 
brevissime sed quod viro docte satis sit commemorata repe- 
riet; de causa autem Verrina aliquanto post in commentatione 
altera de iudiciis repetundarum opportunam nactus occasionem 
plene disputavit. Quamquam etiam in ipso commentario in- 
sunt longiores aliquot disputationes, velut de lege Voconia, 
de Sicularum civitatum iure, aliae, ut prorsus eum hoc libro 
quasi gradum fecisse appareat ad antiquitatis studia, in quae 
postea incubuit. | 

Sed de his quidem paulo post narrabimus; nunc dolen- 
dum quod non plures Ciceronis libros edere ei licuit. Sta- 
tuerat enim eiusdem actiones consulares, et eloquentiae vi et 
rerum maximarum copia praestantissimas nova cura recensere, 
qua de eausa cum Romae versaretur, collationes Lagomarsinia- 
nas diligentissime descripserat, ut, quae fides sit in ipso La- 
gomarsinio, eadem in Zumptianis schedis esse videatur. Quam 
iucundissimam sibi operam dum ad provectiorem aetatem re- 
ponit, factum est ut nec viris doctis saepius ut ederet hor- 
tantibus obtemperaret, et ipse morte occuparetur; neque enim 
quicquam, quod eo pertineat, scriptum esse scio praeter com- 
mentatiunculam recitgtam in consessu aliquo academico anni 

1848., in qua de universa codicum ratione ad orationem pro 
Murena adhibendorum disserit. In schedis etiam, quas reli- 
quit, videntur perisse si quae scripsit alia; in quibus nihil quod 
ultra ipsum inchoandi initium procederet, invenimus. At hercle 
alium Ciceronis librum, si non magna, at eleganti doctrinam- 
que et iudicium testante opera elaboratum edidit, eum qui est 
de officiis. Quem cum pridem soleret non modo propter ora- 
tionis ad praecipiendum ac disputandum aptissimae praestan- 
tiam, verum etiam propter rerum copiam ac prudentiam .ita 
admirari, ut nullum adolescentibus ad animum erudiendum, 
nullum viris ad delectationem magis commendaret, facile pa- 
ruit bibliopolae Heusingerianae editionis repetitionem mandanti. 
Haec enim editio omnibus semper eximia atque Ciceroniano- 
rum librorum una, in qua interim acquiesci posset, visa erat. 
Quae cum ab duobus Heusingeris profecta esset, superior Ioan- 
nes Michaél elegantissima interpretatione Latinitatisque obser- 
vatione, minor lacobus Fridericus arte critica excelluerant. 
Quorum editionem supplere quasi et ad hoc tempus deducere 
erat operae pretium; nam mutari quidem ex iis, quae tanti 
viri seripserant, debebat nihil. Hae igitur ratione usus Zum- 
ptius parce et modeste, quiequid vel ex codicibus post Heu- 
singeros cognitis collgebatur, vel ab iis minus recte disputa- 
tum esse videbatur, annotavit, nee scio quicquam in iis quae 
scripsit esse reprehensum; hoc video fuisse qui plus addi cu- 
perent, quibus non tam rei administratio, quam consilii ratio 
displicuit. Sed praestitit tamen sine dubio ut viam codicum 
alterius familiae, quae dicitur, Heusingeris admodum leviter 
cognitae recte utendae monstraret aliosque qua incedere de- 
berent, adhortaretur. Quicquid autem in maiore editione, quae 
prodit anno 1838., interpretando clarissimo veteris sapientiae 
monumento effecerat, id in usum adolescentium converti cu- 
piens eadem ratione, qua Heusingeriana olim editio omissis 
criticis notis in scholasticam mutata erat, adiecit editionem 
minorem, scholarum usui destinatam. In ea exolutus fide, quae 
nomini Heusingeriano debebatur, suum ingenium sequi licuit 
ususque Heusingerianis ut suis editionem effecit iis, quibus 

scripserat, accommodatissimam. ^ Abhorrebat nimirum nescio 
quo pacto ab omni ilo genere editionum, quae appellantur 
eum notis variorum, non quod eas contemneret aut utiles esse 
negaret, sed quod ipse pro sui animi sensu minus probabat. 
In quibus quae necessario existit varietas coloris, recedere vi- 
debatur ab illa quam ubique sequebatur, constantia atque 
aequalitate; quare in interpretationibus cum laudes superio- 
rum eximie celebraret, vix tamen erat quod non mutando 
suum faceret, atque in maiore editione Heusingeriana ob eam 
ipsam rem, quod condicionem sibi impositam minus probabat, 
suorum fuerat parcior. Unum addo, cum celeriter divenditis 
editionis scholasticae exemplis redemptor hbrum repetiturus 
deliberaret, an praestaret notas scribi Grermanice, pernegasse 
Zumptium. Curtii ile historiam Germanicis notis illustravit, 
idem in scholis, quia ea et brevissima et utilissima videbatur 
ratio, semper loquebatur Germanice, at Ciceronem quique alii 
adolescentibus, non pueris proponuntur scriptores, Latinis no- 
tis instrui volebat, ne scilicet et inertiae modo discentium con- 
suli et ex omni institutione Latinitas tolli videretur. 

Atque hi quidem, quos commemoravimus, fructus erant 
studiorum Zumptii in universitate Berolinensi versantis, quo- 
rum origo referenda est ad priorem aetatem, qua ad scho- 
lasticorum munerum necessitatem etiam otium accommodaverat; 
novum accessit antiquitatis Romanae studium, quod regere 
iussus in universitate privatim quoque excolere statuit, qua in 
re externam quasi formam ab alio vel honore vel munere sibi 
inincto repetebat. JAdditus enim est anno 1836. academiae 
regiae Berolinensis sodalibus, quibus quae impositae sunt seri- 
ptiones, optimam eorum, quae invenisset, exponendorum occa- 
sionem praebebant. |Universam quidem eam doctrinam uno 
opere complecti non audebat, non quod non, quiequid obscu- 
rum est, à sese illustrari, quiequid incertum, confirmari posse 
desperaret, sed in tanta nostrorum temporum diligentia ac se- 
dulitate nec mediocria ferri nec bona proferri posse putabat; 
quare cum pridem, ut per antiquitatem cognoscendam pro- 
grediebatur, locos quosdam, qui imprimis interpretatione ege- 

rent, notasset, paulatim coepit eos exequi. Extra eorum or- 
dinem posita est commentatio de decreto muniecipah Terge- 
stino, edita anno 1837. professurae ordinariae adeundae causa, 
qua celebre illud in epigraphice Latina Fabii Severi monu- 
mentum ad exemplum accuratissimum Tergeste missum recen- 
set historiamque civitatis, cuius respublica commemoratur, 1l- 
lustrat." ^ Erudita est et acuminis plena disputatio, quae, 
quantum antiquitatis et linguae accurata cognitio ad monu- 
menta vetera explicanda conferat, luculente demonstret; sed 
magis tamen placet exquisita illa doctrina, quae ex commen- 
tationibus academicis intelligitur. Earum prima produt anno 
1837. de comitiorum centuriatorum populi Romani ratione, quo 
argumento nullum prope constat esse in antiquitatibus Itomanis 
aut obscurius aut difficilius. Ipsi enim Romani Graecique rerum 
Romanarum scriptores, ut in re nota omnibus nec dubia paucis- 
sima commemorarunt, quae non ad rationem ipsam cognoscen- 
dam pertinent, sed ad reipublicae universum regimen, quae 
partes populi hae vel ill comitiorum ratione plus valuerint. 
Quid igitur est mirum nunc frustra fere ad haec, quae in 
parvis rebus nituntur, intelligenda esse laboratum, aut fuisse 
adeo quosdam, qui ut aliquid afférre viderentur, quia a vete- 
ribus aperta testimonia peti non posse viderent, etiam pauca 
ila à certis auctoribus tradita everterent? Assensus quidem 
virorum doctorum difficile factu est ut feratur; quia enim ex- 
pressa vestigia nulla sunt, res fere pendet ex accurata uni- 
versae antiquitatis intellientia, quam neque habent multi ne- 
que, qui non habent, qualis sit aut esse possit percipiunt. 
Neque decernam equidem, utrum Zumptius verum reperisse 
videatur (in utramque enim partem potest disputari); sed hoec 
equidem video, cum veterum auctorum testimonia non repudia- 
rit sed conservarit, non correxerit sed explicaverit, prolatam 
ab eo esse eam rationem, qua haberi comitia potuerint, nec, 
si quis probabiliorem posthac invenerit, quae accipiatur a viris 


*) Titulus eius est hic: Decretum municipale Tergestinum de honore Fabii 
Severi secundum veterem lapidem denuo recensitum et illustratum. Berolini 1837. 

doctis, qualis quidem adhue extitit nulla, doctrinam Zumptia- 
nam inecusari posse. . Adiecta huic commentationi est altera 
perbrevis de M^. Curio annotatio, qui lacum Velinum per cu- 
niculos in Narem emisit, quem eum reliqui statuerint fuisse 
veterem illum et clarum regis Pyrrhi victorem, Zumptius du- 
bitavit an ad Ciceroniana potius tempora referri oporteret. 
Quae coniectura si quibus minus placet, (ae scio displicere 
nonnullis, qui Curi gloriam tanto opere spoliari nolint) in re 
incerta prorsus tantum tribuant auctoritati Zumptianae, ut in 
ipsorum auctorum testimoniis esse existiment, in. quo merito 
offendatur. Nec minus difficili in. argumento versatur altera 
de iudicio centumvirali disputatio, edita anno 1838., qua prae- 
sertim in alienam provinciam, quam tamquam suam leti tueri 
solent, invasisse videretur. Res est ea, de qua. nihil certi tra- 
datur, sed eadem ad iuris Romani originem cognoscendam 
valet plurimum. Quare divinatione maxime opus erat, ut col- 
lectis causis centumviralibus statueretur, quid earum commune 
ac iudicii centumviralis proprium fuisse videretur. Tertia de 
equitibus Romanis equestrique ordine commentatio scripta anno 
1840. tantundem habet ilius, quae appellari poterit. divinatio, 
quantum eruditionis. Obscurissimus antea fuerat de equitibus 
locus in antiquitatibus Romanis, quem qui quaedam de C. 
Gracchi legibus, de iudicis, postremo de suffragiis attulissent, 
praeclare videbantur illustrasse; fuerunt etiam qui nostrorum 
temporum simihtudine decepti nec fontem nec decursum rei 
perspicerent a veroque prorsus aberrarent. Àt Zumptius quae 
illii egerant, quia cum aliis multis et magnis legibus coniuncta 
esse intelligebat, leviter perstrictis, ipse cum totus intra eque- 
strem ordinem contineri cuperet, quicquid is in republica va- 
luit, omisit idque unum egit, ut quomodo extiterit et interierit 
doceret. Et tamen ne de origime quidem multa dixit, quae 
cum celeberrimo illo argumento, quod hac aetate certatim tra- 
ctari solet, de regum legibus et institutis cohaerent; fugiebat 
enim longiorem disputationem in his, quae cum vix ipsis Ko- 
manis fuerint cognita, nedum a nobis possint perspici, ingenti 
opinionum et coniecturarum copia prope obruta sunt. Quan- 

topere autem Zumptius fuerit suus, apparuit cum paulo post 
I. Marquardtii Gedanensis doctissima eiusdem. argumenti com- 
mentatio prodiit, quae cum via a superioribus temptata potis- 
simum incederet, factum est ut neutra sua laude carere vide- 
retur. Venio ad eam, quae praestantissima ex Zumptianis 
commentationibus mihi videtur esse, quam anno 1841. edidit 
de hominum frequentia per veteres populos. la mixta est 
ex genere historico et, ut ita dieam, antiquario. Nam ut sum- 
mum illud quod efficitur valet plurimum ad universae veteris 
historiae naturam cognoscendam, ita singula nisi ab eo qui 
antiquitatis sit peritissimus inveniri non possunt. Factum enim 
est nescio quomodo, ut qui veterum populorum res scripserunt, 
magnitudine rerum gestarum litterarumque et artium splendore 
decepti quo quemque populum tempore maximum imperium 
habuisse viderent, eodem copia ac frequentia hominum maxime 
floruisse existimarent. Hinc magni magnorum virorum errores 
nati sunt, ut eorum, qui Antoninorum tempore et quiete do- 
mestica et bonis ac sapientibus legibus felicissimo imperii ho- 
mani vim quasi internam summam fuisse iudicarunt, ut aliorum, 
qui Atheniensium non modo imperium verum etiam populum 
belli Peloponnesiaci tempore maxime floruisse statuerunt, omni- 
noque magna gravissimarum rerum ignoratio extitit, ut nec 
leges institutaque multa intelliperentur, nec interitus quomodo 
tam subito accidisset perspiceretur nec denique quod ex uni- 
versae veteris historiae conspectu de populorum fortuna disci- 
tur, animadverteretur. aec luculenta et magnifica ratione 
demonstrat Zumptius, per maximas ille quidem res ingrediens 
neque singula pluribus quam opus est persequens. Summa 
autem eius disputationis haec est, cum vis frequentiaque Grae- 
corum maxima fuerit paulo ante bella Persica, Romanorum 
ante bellum Punicum primum, potentiam quasi internam po- 
puli hominum et frequentia et frugalitate nixam, non ex im- 
peri magnitudine esse iudicandam, sed sie fere accidere ut, 
quo tempore hoc sit maximum, eo illa minuatur. Non agemus 
hoc loco, ut ipsi tantum quo quivis merito delectetur, ar- 
gumentum explicemus, sed quam esset magnum, saepe in 

multis rebus cognovimus optamusque ut plurimi singula per- 
tractando veram humani generis historiam condere incipiant, 
qua nihil ad antiquitatem intelligendam, nihil ad nostras res 
regendas potest esse utilius. Tum commemoranda est com- 
mentatio de scholis philosophorum Atheniensium et successione 
scholarcharum, scripta anno 1843., quae duas habet partes, 
quarum priore demonstratur, qua ratione impensae scholarum, 
quae quattuor diutissime Athenis constiterunt, toleratae sint, 
altera nomina vitaeque eorum qui sectis praefuerunt expli- 
cantur; nam opiniones ipsae philosophorum nom attinguntur. 
Haec opera novum argumentum viris doctis aperire coepit, 
quod quale esset, antea magis obscure suspicabantur, quam 
perspiciebant. Docetur énim non privatam et fortuitam Athe- 
nis fuisse philosophorum congressionem, sed quae a privata 
sane hberalitate atque admiratione profecta esset scholarum 
istitutilo, eam paulatim, cum publica utilitas cognosceretur, 
ita esse confirmatam, ut ab nostrarum academiarum similitu- 
dine non multum abesset. Quod autem Zumptius de Athe- 
niensi philosophia meruit, optandum est ut ali de Romana, 
de Alexandria, de alius litterarum sedibus mereantur, qua ra- 
tione non parva veterum studiorum pars nondum satis cognita 
illustretur. Ultimae ex hoe genere fuerunt tres commentatio- 
nes de legibus iudiciisque repetundarum in republica Romana, 
editae anno 1845. et 1847. Earum priores duae libertatis 
tempora comprehendunt, tertia ad imperatorum aetatem per- 
tinet. Quod argumentum quantum ad universam iudiciorum 
Romanorum rationem cognoscendam conferat, qui peritus est 
reipublicae Romanae intelligit; repetundarum enim crimen cum 
sub imperatoribus pateret late principemque locum certe apud 
bonos imperatores obtineret, quamdiu libera fuit civitas, patuit 
latissime, maximas potentissimorum hominum calamitates effe- 
cit, maxima patronorum ingenia exercuit. Quare operae pre- 
tium erat etiam secundum praeclaras et philologorum et Icto- 
rum disputationes, quibus nostra imprimis aetas aucta est, 
tantam rem singillatim persequi. Accedit quod illae praecipue 
in veteris libertatis temporibus versatae sunt, imperatorum, 


S* 


116 


non dico posteriorum, a quibus omnis iudiciorum ratio mutata 
est, sed superiorum, qui speciem libertatis retinuerunt, insti- 
tuta minus curanda esse putarunt. Quare tertia imprimis 
commentatio sequitur multa et nova.et utilissima. Nee vero 
reliquae. duae non habent quo litteras nostras adiuvent impri- 
misque magni faciendum quod series et quasi successio legum 
de repetundis latarum patefacta est, quae dum explicatur, ce- 
leberrimum legis fragmentum, quod Serviliae nomine usurpari 
consueverat, demonstratum est potius esse Aciliae. Quod qui- 
dem ita esse debuit persuadere Zumptius omnibus neque ulla 
amplius tolerari dubitatio, quae sicubi relieta erit, ipso tem- 
pore certissime evanescet. 

Omnium autem harum de quibus diximus commentatio- 
num, etsi singulae fere habent singula quibus excellant, com- 
munes tamen sunt quaedam non parvae virtutes exemplaque 
possunt esse similium quaestionum instituendarum. Earum 
virtutum maxime apparet luculenta brevitas, ad id quod agitur 
directa omnemque supervacaneum apparatum studiosissime fu- 
giens, quae quidem tanta est ut ad ipsam orationem confor- 
mandam valeat eamque ab inutili copia prohibeat. Nascitur 
inde singularis quaedam ipsarum rerum perspicuitas, ut quid 
voluerit, ac quale quidque esse existimarit, nusquam sit dubium. 
Hue cum aecedat accurata antiquitatis scientia, completum vi- 
detur esse quod in quaerendo potest postulari. Quae scientia 
si absit, fiat ut quo quisque minus antiquitatem cognorit, eo 
dissimiliorem vero, dum clare quod sentit exprimere studet, ima- 
ginem reddat expertique sumus his temporibus ad quantos errores 
quidam hae via deducti sint. Quamquam malim mehercule viros 
doctos perspicuitatis studio longe aberrare quam obscuris et pa- 
rum expressis contentos propius videri ad id quod verum est 
accedere; illud enim cum appareat quo ferat, facilius fere cave- 
tur et aliquantum reliquis affert utilitatis, hoc incautiores homi- 
nes capit. In Zumptio quidem quae fuerit universae antiqui- 
tatis Romanae cognitio, saepe admiratus sum. Qui campus 
cum tam late pateat tamque multa habeat nondum satis a 

viris doctis explorata, illud quidem iniquum sit postulari a 
quoquam ut quid quoque loco verum sit sciat; quae autem 
res potest praestari, ut quid possit esse verum, quid a simili- 
tudine veri discrepet, magis sensu quodam quam certis expli- 
catisque causis percipiat, ea summa fuit in Zumptio. Cui cum 
nos in rebus longe ab eius studio dissitis quid verum esse 
videretur proponeremus, aliud negare solebat posse esse verum, 
aliud videri probabile, quo iudicio tamquam norma aliqua, ad 
quam omnis quaestio regeretur, utendum esse reperiebamus. 
Itaque ipsi eius errores (neque enim quisquam non aberrat 
aliquando a vero) habent magnam utilitatem, qui ubi convin- 
cuntur, significare debent, esse in ius quae adhibuerit quiddam 
quo recte offendare. Fuit enim hoc proprium eius quaestionum 
ut proficisceretur omnino ab accurata veterum auctorum inter- 
pretatione, in qua cum propter perfectam illam quam attule- 
rat Latinitatis scientiam plus soleret videre quam ali, fiebat 
ut ad veriora deveniret. Nam quod rectissime solet a quibus- 
dam praecipi nisi penitus percepta linguarum veterum cogni- 
tone ad antiquitatis quae proprie dicitur studium non esse 
aggrediendum, id alüs viris sunimis ratione ac consilio, huic 
etiam fortunae beneficio contigerat, quae ipso muneris, quod 
tuendum esset, officio primum ad grammaticam, tum ad res 
popuh Romani cognoscendas detuht. Ideoque consentaneum 
erat ut hane auctorum fidem semel inventam constantissime 
teneret nec pravam illorum criticam imitaretur, qui suis opi- 
nionibus elati eos, quibus insistere debent, contemnunt. Scio 
quam lubricus sit locus quem attigi. Est enim dubitatio etiam 
cognoscendi initium imprimisque in historia Romana ad vete- 
res sordes redire videantur qui ommia credunt omnibus. Sed 
interest inter ea quae auctores tamquam certa tradunt et inter 
ea quae quamvis fortasse ipsi credant, fabulis vel incertis te- 
stibus niti confitentur. In illis non perniciosa solum, verum 
etiam odiosa est illorum vanitas, qui ut ipsi sapiant, veteres 
peccasse statuunt, quorum temeritate nune in antiquitate pleni 
sunt loci plurimi. Quo vitio si laboraret Zumptii vel doctrina 

vel ingenium, appareret id in tribus commentatiunculis, quae 
et in rebus obscurissimis versantur nec tam proprie in usum 
virorum doctorum quam delectationis causa scriptae sunt. 
Nam quas de domo Romana et de religione Romanorum edi- 
dit anno 1844. et 1845. recitationes in coetu hominum ele- 
gantium habitas, eae argumenta habent varia ac difficilia, quae 
ille ita persecutus est ut et hominibus ab antiquitate alienio- 
ribus iisdemque eius studiosis prorsus satisfaceret, nec doctis 
non praeberet aliquid quo in tanta rerum obscuritate animos 
dirigerent imprimisque ea, quae est de domo lLomana quae- 
dam incertissima, velut de atrio, breviter sed luculente expla- 
nat, de quibus qui documenta desiderabit, et occasionem scri- 
ptionis excusabit et plus cogitatum ae quaesitum quam sceri- 
ptum atque expositum esse considerabit. "Tertia commenta- 
tiunecula est de iure civitatis Romanae, lecta in congressu phi- 
lologorum Germanicorum Darmstadiensi anno 1846., quae cum 
sit ex intima antiquitatis scientia et praeclara quaedam ac 
nova de legibus et poenis Romanorum comprehendat, non de- 
buit tamen non eruditionis speciem vitare. 

Atque hine aptissime transitus fiet ad aliud genus scri- 
ptionum, in quod Zumptius semper magna cum industria, al- 
quando plus quam reliquis eius operibus expediret, incubuit. 
Qui quoniam non sua modo peculiaria studia persequebatur, 
sed quiequid omnino in litteris nostris elaborabatur, cognoscebat, 
ipso naturae impetu ad relationes illas de libris recentibus 
scribendas ferebatur, quibus magna pars ephemeridum nostra- 
rum doctarum compleri solet. Iam adolescens, quemadmodum 
fit ut prius de alienis iudicemus quam ipsi aliquid elaboremus, 
ad illud studium delatus innotuit viro de litteris nostris bene 
merito ac tum prope in una hac re occupato, Eichstadio 
Ienensi, qui actis lenensibus praeerat, a quo invitatus de plu- 
rimis libris referre solebat. Multa eum ex eo genere scripsisse 
aecepimus, quaedam etiam ita ut haud dubie virorum docto- 
rum assensum moveret; sed ipsa eius vestigia persequi difficile 
est, quia nomen fere non subscribebat; sparsit etiam compluria 
per similes ephemerides. Certus autem ac magnus campus ei 

apertus est constitutis annalibus criticis Derolinensibus, quibus 
regendis cum alis nonnullis viris doctis ita praefuit, ut ipse 
Latinarum litterarum provinciam tueretur. Itaque ab anno 
1827. vix ullum prodiit maius de Latinis affinibusque litteris 
opus, de quo ille non aut ipse referret aut per amicos refe- 
rendum curaret, atque etiam post extinctos annales Berolinen- 
ses, apud quos ad extremum permansit, passim per alias ephe- 
merides de libris recens editis scribebat. Possum praestantis- 
sima aetatis nostrae opera afferre, quorum ille laudator ac 
commendator exüterit; sed quia eum illi tempori: quo refere- 
bat iisque apud quos referebat, non omnibus aut temporibus 
aut lectoribus scripsisse video, tacebo. Rationem enim refe- 
rendi sequebatur eam, quam naturae talium actorum accom- 
modatissimam esse intelligeret, quae alioquin cum ipsius in- 
genio optime conveniebat. Breviter exposita studiorum de 
quibus agebatur condicione, quid libri cuiusque auctor voluis- 
set, quid praestitisset indicabat paucisque exemplis positis pro- 
babat. Ab infinita enim illa longitudine, qua quidam referendi 
occasione usi egredi suaque exponere solent, abhorrebat animad- 
vertique eum paulatim cum quantopere ita ephemeridum usui 
noceretur et res per se ipsa esset non probanda, in eum mo- 
dum coartari, ut demi nihil liceat. Quamquam relationes Zum- 
ptianae abundant hercle non iudici modo sanitate verum 
etiam copia doctrinae multaque, quae pluribus postea aut per- 
secutus est aut persequi statuerat, alienorum operum occasione 
data primum prolata esse invenio. Unum autem maxime est 
quod semper in hoe genere praecipue admirati simus. —Zum- 
ptius enim cum ita assuesset criticae factitandae eique quod 
verum est persequendo, ut vix ullum legeret paulo maiorem 
librum, de quo non aut publice aut privatim in schedis suis 
referret, de qua eius consuetudine infra plura dicenda erunt, 
tamen et naturae quadam bonitate et ratione lenitatem tantam 
iudicandi induerat, ut ab omni morositate et acerbitate repre- 
hendendi abesset longissime. Sunt enim quidam homines sane 
utiles, sed parum iucundi, qui cum iudicis personam subierint, 
tamquam condemnandi causa constituti sint, religioni sibi ha- 

beant laudare, vel si quid cogantur laudare, laudi ita misceant 
reprehensionem, ut ill prematur, haee eluceat. Non loquor de 
iniustis iudicibus, sed de viris bonis, qui pravitate ingeni 
adducti quiequid minus perfectum est irascuntur nec diligenter 
ponderatis vitiis ac virtutibus, ubi illa superare vident, tum 
demum ad vituperandum accedunt. Ex qua ratione multas 
nasci oportet multorum inimicitias oriturque eorum sententia, 
qui ne offendant, de nullo libro referre volunt, ut ipsi effu- 
giant sane molestiam, litteris autem quod commodum sine du- 
bio ex relationibus rectis et iustis parari potest, detrahant. 
At Zumptio dubito num ullae hine inimicitiae extiterint. Etsi 
enim fere ingratum est quiequid vituperatur, si simul appa- 
reat bona laudandi voluntas, non modo reprehensio ipsa utilis 
fit, verum tempore etiam offensio perit Neque omnino Zum- 
ptius graves cum viris doctis habuit dissensiones, quales saepe 
incidere solent. Iniuste in eum impetum fecit Ramshornius 
Alteburgensis, qui invidia quadam mercenaria ductus, ut suam 
grammaticam Latinam commendaret, illus grammaticam per 
multas ephemerides accusare instituerat; fecit etiam QG. L. 
Walchius Gryphiswaldiensis, non privata causa motus, sed 
litterarum. ut opinabatur patrocinio suscepto, qui.cum veteris 
critices exercendae artifex sibi eximius esse videretur, Curtiani 
operis restitutionem acerba reprehensione ultus est; fecerunt 
etiam ali quidam nec saepe nec multi. Ex quibus ille uni 
respondit Ramshornio graviter, sed semel; neque enim homi- 
nem, quem ab omni critica ratione alienissimum esse cognos- 
set, pluris faciendum esse putabat, reliquos contempsit et 
contempsit recte, qui si ultione digni habiti essent, nunc non 
sua laude, sed illius reprehensione cognoscerentur. 

Nec vero omittendum est hoc loco, quod cum multum 
contulerit ad studia Zumptii adiuvanda, tum ad ingenium for- 
mandum valuit plurimum. Quoniam enim in maximis occu- 
pationibus, quae non animum modo, verum etiam corpus fati- 
garent, versari solebat, etsi bona fere utebatur valetudine, 
necessario tamen faciendum esse videbat ut, quotiens feriae 
vacatioque operis concedebatur, peregrinatione aliqua reficere. 


tur. Quam ne sine fructu suscepisse videretur, sic instituebat 
ut, corpus dum recreat, simul scientiam augeret. .Ac quam- 
diu scholasticae vitae finibus continebatur, cum breve feriarum 
tempus conceditur, solebat per patriam nostram excurrere, non 
tam ut urbes locaque videret eorumque amoenitate delectare- 
tur, quo genere apud nos magnam hominum partem nimium 
duci saepe querebatur, verum ut hominum mores et imprimis 
virorum doctorum ingenia cognosceret, tractandisque de com- 
munium litterarum studio sermonibus adiuvaretur. Idque adeo 
in eius natura situm erat, ut et in illa peregrinatione, quam 
primam ex domo patria ad academiam Heidelbergensem susce- 
pit, ad quoscunque viros doctos aditus dabatur, accederet, 
quid agerent, quaereret, se suasque res commendaret, et ean- 
dem commilitonum salutandorum consuetudinem usque ad ex- 
iremum teneret, quare pauci omnino per patriam nostram erant 
paulo doctiores, cum quibus non aliquo necessitudinis vinculo 
coniungeretur. Post, ubi in academia longiorum feriarum usus 
patebat, longius excurrebat quotannis, in Galliam, in Angliam, 
ad Batavos, quorum vetusta doctrina neque imminuto littera- 
rum antiquarum studio imprimis delectabatur. In Italia fuit 
bis, primum anno 1831., tum anno 1842. Eo eundi consz- 
lium cepit praecipue, ut terram hominesque, in quorum hi- 
storia omnis vita sua occuparetur, cognoscendo sensum quasi 
antiquitatis acueret. Scio equidem et fuisse olim et esse 
summos in litteris nostris viros, qui cum ea loca, quorum re- 
bus explieandis excellerent, nunquam vidissent, studio solo 
ac doctrina tantam eorum tamquam familiaritatem — contra- 
xissent, ut plurimos superarent; item multos video fuisse, 
qui locorum cognitione confisi studia prope contemnerent eo- 
que non modo in vanitatem quandam, verum in magnos saepe 
errores deducerentur. Atque hi quidem quantopere sint re- 
prehendendi, facile apparet; studia enim sunt pro certissimo 
fundamento, quod nisi ita esset, et desperandum prope esset 
nobis ab veteris humanitatis sede longe dissitis nec ita.accidere 
posset ut plurimas antiquitatis partes rectius perspiceremus 
quam ipsi Italiae Graeciaeve incolae. lllos ego soleo maxime 

admirari quantum sola mentis intentione assecuti sint; qui ta- 
men si oculorum intuitum ad scientiam assumere voluissent, 
dubitandum est an quaedam verius intelügere potuerint: adeo 
omnis scientia humana errori subiecta est. Erat igitur quod 
Zumptius Italiam visere cuperet. Accedebat, cum primum eo 
adiit, ut Lagomarsinianas Ciceronis collationes Romae  asser- 
vatas aliosque Italicarum bibliothecarum thesauros consulere 
vellet, quod consilium tanta assiduitate et fide executus est, 
ut valetudini non mediocre damnum afferret. Febri enim tem- 
ptatus non destitit, ut post longam demum moram et aegre, 
postquam domum rediit, convalesceret. Nec vero deterritus 
est quin anno 1835. simili de causa Graeciam peragraret, 
quod regnum tum recens erat constitutum magnosque cum 
aliorum tum doctorum virorum amores incendit. Quo in iti- 
nere in idem mortis periculum incidit, quo non multo post 
cum summo omnium nostrum luctu C. O. Muellerus, vir inge- 
niosissimus, periit. Annus erat Athenis pestilentissimus febris- 
que quae in Zumptium invasit tanta vis, ut, postquam diu 
frustra ea liberari studuit, vix compos mentis in navem dela- 
tus diligentissima medici cura servaretur, reliquias autem. morbi 
diu traheret. Horum itinerum monumenta publice edita ex- 
tant paucissima. Nam etsi saepe adhortabantur amici ut quae 
cognovisset et vidisset, quae solebat domum reversus diligen- 
ter perscribere, typis describenda curaret, ipse ea erat mo- 
destia, ut de se tacendum esse statueret, quae autem de lit- 
teris nostris didicisset, ea per alios hbros passim spargenda 
esse putaret. Nonnulla tamen recitavit in societatibus erudi- 
tis Derolinensibus, quae cum plena sint non oblectationis, sed 
studiorum, expediet fortasse aliquando edi; itineris Graeci ali- 
quam partem amico in acta quaedam de elegantibus litteris 
et artibus inserendam concessit. 

Haec egerat, dum valetudo erat firma corpusque studiis 
atque animo multa et magna molienti sufficiebat. Ac fami- 
liares quidem, qui olim gracili figura ae debilem fuisse memi- 
nissent, mirabantur robur virile tamque validum corpus esse 
arbitrabantur, ut etiam in tantis quos suscipiebat laboribus 

tolerari posset, cum iam versabatur intus vis mali, qua pau- 
latim consumptus est. Cuius quae origo fuerit non comperi- 
mus, sed natum esse suspicamur in ipsa adolescentia, cum 
imperite curatus pro parvo, quo temptabatur, morbo magnum 
et invietum contraxit, nutritum deinde febribus, quibus per iter 
Italieum prius et Graecum decubuit, auctum denique ingenti 
studiorum assiduitate, cum multiplex docendi onus sustinens 
noctes soleret cum diebus continuare, ut otium suppeteret. 
Parum enim ipse curabat valetudinem, quam cum ex longo 
tempore firmam habuisset, nullo labore infringi posse putabat, 
spernebatque et suorum preces et amicorum consilia ut par- 
ceret corpori quietemque sibi concederet frustra rogantium: 
quibus ille partim necessitatem suam excusabat, partim tolera- 
bilia esse quae vituperarent, partim non laborem, sed delecta- 
tionem .à se suscipi respondebat. Cuius rei si ille poenas de- 
dit, queremur communem hominum sortem, quorum natura 
ita comparata sit ut corpus cum animo dissidere soleat: in 
quibus illud vincat, eos fere intelligemus etsi diu vixerint nihil 
relinquere quo posterorum memoriae commendentur, in quibus 
animus superet, et magnos et luctu dignissimos esse videbi- 
mus. Erumpere quidem coeperunt mali indicia aestate anni 
1844., cum maximo per hiemem cum scholarum tum imprimis. 
studiorum tolerato onere fatigatus esse videbatur otioque re- 
creandus; ipse quia eundem morbi fontem esse opinabatur, 
aquarum usu, quem usque ad illud tempus contempserat, resti- 
tui vires ratus ad aquas Mattiacas per ferias aestivas migra- 
vit iucundissimeque per amoenissima loca peracto auctumno 
domum rediit sic affectus et animo et corpore, ut non cura- 
tus sibi quidem, at sublevatus esse videretur malumque repe- 
titis ilis aquis sublatum iri confideret. Quare cum negotio- 
rum nihil intermitteret, hieme rursus aucti intestinorum dolo- 
res, quibus cruciabatur, accessit etiam quae maxime angeret 
primum alterius, tum utriusque oculi debilitatio. Qua etsi 
patientiae suae periculum fieri sentiebat, medicorum tamen ope 
liberari se posse sperabat.  Versari tunc statuerat in Curtio 
iterum edendo, quae opera per se minus grata magnopere hoc 

malo aucta est; sed peregit tamen solus, ut raro et modo in 
molestioribus quibusdam negotiis, quae magnam scribendi di- 
ligentiam requirerent, aliena manu uteretur. Quam ubi anni 
1946. aestate absolutam operis describendam permisit simul- 
que minora quaedam dudum inchoata perfecit, tamquam po- 
tissima vitae negotia peracta essent, subito et dolores ingra- 
vescere et oculorum lux imminui coepit. Antea ex solita vitae 
consuetudine perpauca mutarat, amicorum coetus non minus 
frequenter, sed paulo fortasse prudentius obierat, quieti cor- 
poris paulo plus dederat; interfuerat congressui philologorum 
Darmstadiensi, item Dresdensi, cum multas familiaritates ve- 
teres renovatas, multas novas initas esse narrabat nec quic- 
quam tune ex consueta eius comitate aut ingenii studiorumque 
ardore desideratum esse arbitror. Post, quoniam medicorum 
ars nihil auxili ferebat nec ferre poterat, aliud sibi vitae ge- 
nus ineundum esse videbat, ut corpori paulatim primas, animo 
secundas tribueret. Studiorum vero amor ipso illo tempore 
magis incensus est, ac tamquam vitae quae superesset diligen- 
ter rationem duci oporteret, vix ullum tempus ab audiendo 
vel dictando vacuum relinquebat; inter ipsas etiam coenas ami- 
corum quesalutationes, ne quid periret temporis, pergere iube- 
bat recitantem. Nimirum ad alienos ille oculos et manus con- 
fugere coactus erat, ut suorum oculorum defectum suppleret, 
qui vix iam ad pauca necessaria negotia sufficerent: quare 
adolescens à manu erat, antiquarum litterarum peritus, qui 
quae ad studia pertinebant legeret aut scriberet; reliquum 
tempus filiarum minima, quae sola tunc domi erat, explebat. 
Neque ullo eum tempore magis admiratus sum.  Honestam 
enim habuisset excusationem vel firma valetudine ab labore 
paululum remittendi; iustissima vero erat tantorum dolorum 
causa, qui vix summa constantia tolerarentur. Est etiam phi- 
lologorum peculiaris quaedam ratio, ab alis multis viris doctis 
diversa. His licet sola mentis cogitatione studia sua persequi 
atque in quibusdam doctrinae generibus ipsa oculorum debi- 
litatio quia colligit animum et ab rerum externarum confusione 
prohibet, intendere videtur ingenii vim, quemadmodum claris- 


125 


simos poétas accepimus fuisse coecos; aliorum certe non tota 
ars ex visu apta est. At philologum, qui nisi multa legat, 
multa conferat, nihil recte possit administrare, quis oculorum 
usu orbatum credat htteris suis posse operam dare? Ac de- 
trusus esset necessario ad intolerabilem sibi inertiam Zum- 
ptius, nisi et multiplicem ac promptam scientiam firmissima 
memoria tenuisset et libros suos ac quo quidque loco si opus 
esset inveniretur, indicare scribenti potuisset. Multa igitur per 
illud morbi molestissimi tempus dictare solebat et Germanice 
et Latine, ut praefationes editionum Curtii, ut alia, quae vel 
de libris quos legerat referebat vel de antiquitatis Romanae 
partibus quibusdam exponebat. Imprimis autem providendum 
esse existimabat ut, si spes de oculorum lucis reditu sese fe- 
felisset, tamen haberet quo et suum otium expleret et arti 
suae consuleret.  Cogitabat igitur de antiquitatibus Romanis 
populari oratione exponendis, ut per occasionem fabulae ali- 
cuius vel epistolarum a viris doctis per Italiam peregrinantibus 
Scriptarum praecipuos antiquitatis lvomanae locos illustraret. 
Valere enim sese sentiebat tantum et ingenio, uf argumentum 
fabulae non modo per se iucundum, sed etiam ad rem aptum 
inveniret, et doctrina, ut inventum iis quae explicare vellet 
ornaret. Hoc consilium extremis vitae annis plurimum agita- 
bat animo; nam scriptum de eo reliquit nihil. Etenim ante- 
quam aggrederetur, continua scriptorum veterum lectione me- 
moriam reficiendam antiquitatemque ipsam quasi imbibendam 
esse videbat. Qua in re, ut consueverat omnino ad eruditionis 
amplificationem utilitatis rationem adiungere, aliud simul se- 
quebatur, quo tironum usui consuleret. Adierat enim ad eum 
Germaniam peragrans redemptor librarius Edinburgensis, -W. 
Chambers, vir artis suae peritissimus propagandarumque litte- 
rarum cupidissimus. Qui cum varia de ns quae ageret narra- 
ret, invitare coepit ut optimorum scriptorum Latinorum iu- 
ventuti erudiendae aptorum editiones susciperet sibique in Bri- 
tannia Anglice describendas traderet. Res non videbatur con- 
temnenda; saepe enim Zumptius questus erat multa, quae im- 
primis de Livio, de Horatio, de Tacito alüsque scriptoribus 

commentatus esset, iacere nec publice proponi; sed defuerat 
et occasio et otium, nescierat etiam quam viam ingrederetur, 
quia nec vulgarium ilarum quae in tironum usum fiunt edi- 
tionum numerum augere volebat et eas, quae cum eruditione 
suscipiuntur, parum cupide expeti videbat. Tum accedebat 
otii honeste explendi ratio, quam in dies sibi difficiliorem fieri 
intelligebat, accedebat consilii quod modo exposuimus persequendi 
cupiditas, accedebat denique illud quod reputabat, quantam res 
habitura esset utilitatem ad litteras nostras eruditionemque 
Germanorum per exteros propagandas. Quare alacriter acce- 
pta condicione socius asciscitur Leonh. Schmitzius, de quo 
ante dictum est, qui in Britannia rem gerat, consiliumque rei 
administrandae constituitur. Id erat tale, quale Britanniae 
redemptorisque rationes postulabant, a nostra consuetudine 
paululum abhorrens. Nam teneri omnino necesse erat illos 
fines, qui saepe apud nos confunduntur, et scholae et adole- 
scentulorum, tum hoc prospiciendum ut editiones essent parvo 
pretio parabiles, qua sola re effici poterat ut fugatis veteribus 
libris ad minus rectam rationem institutis novi propagarentur. 
Expulsa igitur est omnis disputatio critica, quae cum insueta 
sit omnibus prope Anglis, tum pueris intolerabilis, sed verba 
Scriptorum quam maxime fieri potuit emendata, sed oratio 
grammatice illustrata, sed res breviter explicatae, quam ean- 
dem prope rationem cum maxime multis editionibus scholasti- 
cis proponi videmus. lam cum augerentur dolores visusque 
prope totus deficeret, habebat Zumptius, quo iucundissime at- 
que utilissime occuparetur. Quid enim ipsi gratius esse pot- 
erat, quam  praestantissimorum scriptorum, quibus inde ab 
pueritia delectatus esset, lectionem repetere atque in media 
antiquitate versari? Quid litteris ipsis salubrius, quam virum 
eruditissimum consuinmata artis suae scientia, seiunetum ab 
externarum rerum confusione solique mentis agitationi inten- 
tum quid de humanitatis optimae monumentis sentiret depro- 
mere? Sedebat ille fere, recitabat adolescens a manu constitu- 
tus verba scriptoris; ille sequebatur recitantem tacitus, ubi 

offendebat subsistere iubebat, ut aut interpretes alüve libri 
consulerentur, aut ipse si res videretur esse certa, notam di- 
ctaret. Sie lente procedebatur; tum absoluto opere comple- 
ctens quae vel ipse animo observarat vel ex pristina lectione 
meminerat vel notari iusserat, de vita atque ingenio scriptoris 
quae editioni praemitterentur dictabat. Hac ratione duos scri- 
ptores illustravit. commentaris et utilibus et admodum 1ucun- 
dis, Sallustium, qui prodiit anno 1848., et Livii libros quat- 
tuor; nam plures redemptor veritus ne volumen nimis augeretur 
admitti nolebat. Curtii etiam editionem minorem scholasticam 
modo in Germania descriptam paucis vel adiectis vel mutatis 
Anglice repetendam curaverat, postquam impetravit ut elegan- 
tissimus scriptor, qui illie fere ab scholastica institutione exu- 
laret, in ordinemi reciperetur. Denique aggressus est ad Ho- 
ratium, in cuius primis carminibus defecit. 

Nimirum írustra repetiverat aquas Mattiacas, frustra al- 
tera aestate per silvae Hercyniae delicias aéris salubritate usus 
erat, frustra aquas Carolinas Bohemiae adierat, quibus quidam 
morbum radicitus evelli posse dixerant. Vis mali interim au- 
gebatur, ut remitteret tamen aliquando spatiaque intercederent 
libera ab doloribus, per quae ad veteres amicorum coetus re- 
dire veteremque vitae consuetudinem usurpare liceret. Adde- 
bat etiam ea res animos, ut bene de valetudine sua speraret 
paucorumque annorum molestia delectabilorem vitam redimi 
posse existimaret; sufficiebant enim corporis vires, quae ad- 
modum tarde et ut ipse quidem nihil sentiret attererentur. 
Unum illud cruciabat quod studia retardabat oculorum de- 
fectus; sed huic quoque rei medicorum arte opem ferri posse 
putans dies mensesque numerabat, cum redituram sibi lucem 
speraret, ceterum subveniebat huie infirmitati quam poterat 
optime. Vehementer ille quidem motus est ingentium rerum 
minis, quae anno 1848. rempublicam nostram concusserunt, 
quae cum in apertam seditionem erumperent, memini quanto- 
pere perturbatus sit. Cum enim ab omni temeritate abhorre- 
ret, tum tanto incensus erat patriae amore, ut turpitudinem 

ilarum turbarum vix ferret nec dubium est quin hine orta 
animi aegritudo etiam mali intus saevientis vim auxerit. Inter 
haec advenit a. d. XIII Kal. April anni 1849., quo die na- 
talieia sua festo amicorum conventu lautioreque convivio ce- 
lebrare consueverat et cum satis commode, ut tune esse pot- 
erat, valeret, eo minus huius diei hilaritatem praetermittendam 
esse iudicavit, quod anno proximo antecedenti quod institutum 
erat convivium, seditione DBerolinensi prope discussum erat. 
Convenerunt igitur familiares, male ili quidem suspicantes, 
quod graviter eum aegrotare nossent, sed excepti sunt hilari 
non modo animo verum etiam vultu pertulitque salutandi ae 
gratulandi laborem spe facilius; sermones etiam per convivium 
fuerunt iucundi, quibus ipse cessit nemini, ut prorsus bonae 
spei pleni atque optime augurantes amici discederent. Atque 
hie illi dies ultimus vere delectabilis contigit, nam quae super- 
erant etsi animum non fregerunt, corpus tamen ita vexarunt, 
ut tristissimam sui memoriam reliquerit. Vix enim discesse- 
rant sodales, cum tamquam exhaustis viribus in lectulo repo- 
situs ingentem morbi impetum sustinuit, quem aegre post pau- 
cos dies vicit. Tum recreatus aliqua dolorum intermissione 
rediit ad solita munera audiendi et dictandi, tantum adeo va- 
luit, ut rogatus a nescio quo apud universitatem candidati ali- 
euius publice examinandi onus subiret et supra omnium ex- 
pectationem fortiter perageret. Inde nova spes addita, quam 
qui cum eo fuimus, scimus imminutam esse nonnunquam, to- 
tam ab eo discessisse nunquam. Acceperat enim de aliis, qui 
diu doloribus fatigati valetudinem recuperassent, cognoverat 
aliquos ipse, qui toleratis similibus morbis convaluissent, deni- 
que si non pristinum robur redderetur, at mediocrem corporis 
vim recipi posse sperabat. Neque liberi et uxor aut tantam 
vim esse mali quanta erat, aut periculum tam prope imminere 
 suspicabantur monebantque ut aquarum Carolinarum salubri- 
tatem repetendo sibi consuleret. Id cum pridem ipse concu- 
pisset, tune tanta vehementia petebat ut medicus cedendum 
esse ratus, ubi primum per tempestatem liceret, proficisci iu- 
beret. Abit igitur, quo non rediturus erat, a patria sede, 

exeunte mense Maio, satis firmus etiamtunc corpore, animo 
quidem sic paratus, ut post usum aquarum illarum totam ae- 
statem peregrinando consumere statueret. Atque iter quidem 
non fortius iniit quam pertulit; nam Halae Saxonum, ubi bi- 
duum substitit, iucundissimorum familiarium. consuetudine de- 
lectatus est sermonesque plurimos de studiis instituit et refe- 
rens, quid ipse sibi proposuisset et quae alii agitarent accipiens, 
ut ilh qui corpus eius prope deficere animadverterent ac ve- 
rerentur, ut itineris molestiam toleraret, animi tamen magni- 
tudinem invictam admirarentur. At ubi ad aquas, quas dixi, 
pervenit, vel quia vires imminutae erant vel quia quietem sibi 
expedire putabat, vix semel iterumque cubiculo egressus est; 
mane relicto lectulo aliqua ambulatione utebatur, plerumque 
ad fenestram sedens laetis hominum coetibus delectabatur; ac- 
cepit etiam familiarium paucorum salutationes, cum quibus fere 
in pristinorum studiorum memoriàm redibat, cum iuvenili ar- 
dore incensus litteris operam dederat, aut de itineribus suis 
confabulabatur. Imprimis autem nihil ei dulcius erat suorum 
epistolis, quas ubi peregrinabatur semper poscebat et longas 
et frequentes, tunc exclusus ab studiis anxie expectabat. Ne- 
que ipse respondendo deerat; multa enim dictabat, cum de 
alis rebus tum, quod maxime ab omnibus expeti sciebat, de 
valetudine sua: refici videri corpus, non poenitere sese quan- 
tum recrearetur, placere sibi aquas locorumque amoenitatem; 
addebat etiam admonitiones, ut suo casu edocti dum liceret 
corpori consulerent. Sie praeterierat maior pars mensis lunii, 
ipsi quidem satis iucunde; videbatur enim valetudinem pau- 
latim emendare neque medici expedire putabant naturam mali 
quo laborabat ostendendo spem omnem adimere. Solito autem 
iucundior fuerat dies a. d. VIII Kal. Iul; adierat visendi 
causa post prandium familiaris quidam vetustissima consuetu- 
.dine cum illo coniunctus, sermones fuerant et cum hoc et cum 
suis hilares, pleni caritatis, pleni consiliorum ae spei. Tum 
tempestive in lectum sese recepit noctemque satis quicte nec 
moleste transegit. Mane postridie eius diei expergefactus circa 

miendum sese composuit. JDiscessit igitur ab lecto quae cum 
eo erat uxor fidelissima, ne dormire cupientem interpellaret, 
ille ut corpus composuerat, sine ulla doloris significatione ne- 
que ulla omnino voce edita subito nervorum defectu extinctus 
est. Neque uxor animam excessisse sensit, adeo corpus nihil 
ex solito aspectu mutatum dormientis speciem praebebat; ipsi 
nos eum divinatione quadam mala ut aegrotantem consolare- 
mur domo exciti ad aquas Carolinas properassemus, ubi tribus 
fere horis post advenimus iussique leniter ingredi ad lectum 
accessimus, quid accidisset cognovimus. lacet corpus in coe- 
meterio Aquensi ornaturque sepulchrum brevi nominis inscri- 
ptione. 

Graviter permoveri nos sentimus, cum ad exitum viri de- 
sideratissimi pervenimus, ut cupiamus omnino desinere neque 
ultra, quam ipsius vita orationem regere potuit, progredi. Sed 
faciendum necessario, qui de studiis narraverimus, ut de animo 
moribusque quaedam addamus, in quibus non dubitamus, quin 
offensionem negligentiae vitare atque effugere non possimus. 
Multi enim amicorum consuetudine cum eo coniuncti ita di- 
cent: de illo nihil dixit, quod ego expertus sum, illam virtu- 
tem non attigit, quae mihi semper summa admiratione digna 
esse visa est, cuius ego plurima documenta habui. His me 
vehementer excusatum volo, non negligentia mea fore, ut multa 
praeteream, sed quod alia ab hac, cui studia maxime propo- 
sita sint, scriptione alieniora esse iudicem, multa autem pro- 
pter rationem brevitatis praetermittenda existimem. Infinita 
enim cum sit de quolibet homine dicendi copia, eius, cuius 
propter multiplicem virorum doctorum usum nulla prope res 
in obscuro versari potuit, si pauca praecipua adumbrandae 
quasi imaginis causa dixerimus, satis munere nostro functi esse 
videbimur. Quamquam quae disputationi nostrae obesse debet 
studiorum ae celebritatis ratio, eadem quodammodo subvenit, 
Siquidem quales illius mores fuerint, potest ex iis ipsis quae 
de studiis eius narravimus, magna ex parte intelligi. Fingi 
enim solet animus studiis et qua quisque in re elaborarit, ea 
nescio quomodo fit ut conformetur paulatim eius vim ac 

natura. Non dico de reliquorum hominum studiis atque arti- 
bus, in quibus quanta vis sit ad ingenium fingendum apparet, 
sed de nostris litteris, ex quibus cui quisque maxime generi 
operam dederit ex animo moribusque videatur discerni posse, 
num criticam potissimum artem exercuerit, num huie vel illi 
scriptori et quomodo studuerit. Exempla eius rei afferre for- 
tasse et difficile sit nec offensione aliqua careat; res quidem 
ipsa certissima. Quoniam enim eo quisque melior interpres 
futurus est, quo magis se in eius quem interpretatur animum 
ac sensus quasi insinuaverit, si diuturna ea studia fuerint, ne- 
cessario prope accidet, ut paulatim ex eo, cui operam dat, 
dueat aliquid, quod ipsius animum conformet. Iam Zumptium 
ab ineunte aetate nihil fuerat quod moveret praeter antiquitatis 
studia optimorumque scriptorum interpretationem, in quae ita 
incubuit, u£ non unam aliquam particulam ceteris neglectis ex- 
coleret, sed universa quatenus fieri licet complecteretur. Pro- 
fectus enim a Graecis litteris in: lomanis postea constitit, sed 
illas animo nequaquam dimisit, deinde in ipsis Romanis egres- 
sus a grammatica ratione assumpsit historicam, tum antiqui- 
fatis universae cognitionem.  Similiterque cum initio puerulo- 
rum erudiendorum causa litteras tractasset, paulatim ad ado- 
lescentes ac iuvenes, postremo eo pervenit, ut non docendi 
sed'sua causa coleret; quare nulla omnino studiorum nostro- 
rum pars est, ex qua ad ingenium formandum profici possit, 
quam non attigerit, cognoverit, retinuerit Unde admirabilis 
quaedam extitit animi eius temperatio et aequabilis. Neque 
dubium est quin antiquarum litterarum studia reliquis aptiora 
sint ad ingenium humanum excolendum, ut non magis propter 
historiae quendam casum quam ex naturae ipsius necessitate 
humanitatis studia appellata esse videri debeant. Ipse quidem 
cum nequaquam alios contemnere aut sua extollere consuesset, 
.quo magis animi humani naturam perspiceret, eo magis sibi 
dicebat persuaderi inventionem quidem ex eaque aptas litteras 
et artes proficisci a divina ingenii vi extra hominum potesta- 
tem sita, reliquarum autem disciplinarum, quae communi cum 


antiquitatis studio fonte atque origine deducerentur, hoc longe 

esse praestantissimum atque homine dignissimum. taque in 
arte sua sic versabatur, ut extra eam nihil ne voluptatis qui- 
dem expetendum esse putaret. Saepe enim confessus est, nulla 
re animum suum magis gaudere quam docta aliqua disputa- 
tione recte quidem et cum fructu instituta. In morbis ac cum 
corporis valetudo reficienda esse videbatur, raro ex fabulis si- 
milibusque libris legendis recreationem petebat, vel si quando 
petebat, ad suae artis regulas revocando inveniebat; in itine- 
ribus quidem scio eum plerumque, nisi quid aliud usus ferret, 
Cieeronis vel Horati vel Martialis exemplum secum habere 
eoque quiequid superesset otii conferre consuevisse. Sermo- 
nesque ipsos maxime probabat de doctrma vel de doctis ho- 
minibus, quorum vitam moresque magna cupiditate cognoscebat. 
Quo in genere quia et praestantissimi sunt et proxime ad no- 
stram aetatem accedunt, imprimis Batavorum philologorum, 
quibus saeculum superius ornatur, rebus delectabatur, quas 
cum aspectu ipse cognosset, memini quanto opere omnibus 
commendare solitus sit. Rursus autem ex his Dav. Ruhn- 
kenii elegantissimum ingenium maxime admirabatur, quem 
tanti faciebat, ut ei facie similem se videri non invitus a mul- 
tis audiret. Ac praeter hoc artis suae animique eius ope 
emendandi studium quid aliud 1impelleret ut tanta assidui- 
tate, tanta reliquarum rerum contemptione in litteras incum- 
beret? Nam externa industriae praemia, honores opes gratiam, 
in alüs vitae generibus ampliora proponi videbat neque un- . 
quam quaerebat. Famam vero ac gloriam, quae quibusdam 
minus recte ex litterarum potissimum laude videtur peti posse, 
ita aspernabatur, ut eius causa laborandum esse negaret. Et- 
enim sponte sua eam consequi, ab. iis'autem qui cupide ve- 
nentur fere recedere, deinde esse plerumque aptam ex fortuna 
neque hominum potestati subiectam. Quid enim? Qui rex 
sit magni ac potentis imperii, eum esse clarum, quamvis sit 
homo ad nullam rem idoneus, nullius operae, nullius negotii, 
at qui ingenio sint altissimo et amplissimo, plurimos ex tene- 
bris atque humilitate non emergere, iisdemque studiis eundem 
hominem hae aetate celebrari, illa contemni. Sic casu ac 

tempore regi famae, laudis, gloriae rationem. Tum ipsam illam 
famam, si qua contigerit, in hominibus doctis fere eo perti- 
nere, uf eorum nomen in aliquo librorum catalogo legatur, 
opera in bibliotheca lateant, et ex eo esse genere, quod quam- 
vis ad posteros docendos atque erudiendos valeat, cum iis qui 
celebrentur non coniunctum sit. Sic cum sentiret Zumptius, 
quid erat quod eum ad studia doctrinamque impelleret? Ni- 
mirum hoc, quod summi viri propositum esse statuunt omni- 
bus hominibus, ut ingenium a deo datum excoleret. Quare 
incredibile prope est, quanto studio et quam assidua sui ipsius 
emendatione elaborarit, ut eas quas probaret virtutes asseque- 
retur. Neque enim fortuito talis extitit qualis fuit nec solo 
naturae beneficio, quae quamvis bona contigisset; confirmata 
tamen est consilio ae voluntate. Id quale fuerit perspicitur 
ex commentarüs quos reliquit. Eorum habere solebat duo 
genera; unum instituebat ad marginem nostrorum calendario- 
rum, ubi paucis notabat et quid ipse egisset et quid omnino 
memorabile aecidisset. Invenitur igitur in his annalibus vitae 
Zumptianae et de studiis, quando et quomodo quemque librum : 
inceperit vel finiverit, quando munera susceperit vel deposue- 
rit, et de rebus domesticis quodcunque notabile videbatur, et 
de coetibus ac conviviis quibus interfuit, et de mortibus ae 
easibus vel amicorum vel virorum clarorum, denique quiequid 
unquam eum paulo magis moverat, ut in hac quasi tabula to- 
tam eius vitam singillatim ex temporis ordine digestam per- 
sequi liceat. De morbo adeo suo eiusque decursu ipsis extre- 
mis vitae diebus, cum oculi deficerent, quaedam dictavit, me- 
tuens opinor, ne haec sibi postea ex memoria exciderent. 
Alterorum vero commentariorum etiam memorabilius est volu- 
men, in quo de libris a se lectis referebat, dicta factaque in- 
signia commemorabat, omnia quae calendarii illius margo non 
. eaperet perscribebat. Sed quod proprie huc pertinet, in utro- 
que genere etiam de moribus suis dicebat. Nam in priore ad 
singulorum annorum initia notabat consilia sua, quae cum ple- 
rumque ad litteras et ad studia aut ad alias res externas re- 
ferantur, saepe tamen ea sunt, unde eum de cognitione atque 


134 


emendatione sui multum laborasse intellipas; in plenioribus 
autem illis multa omnino sunt ex hae ratione, cum vel irasci- 
tur sibi, quod hoc vel illo modo egerit, vel exponit quid de- 
inde secuturus sit, vel deliberat quid maxime deceat, vel in 
alis quae vitia animadverterit persequitur, ut prorsus cum 
haec legerem tantam quae in illo fuit morum praestantiam 
animique constantiam ipsi magis quam naturae eius tribuen- 
dam esse perspicerem. 

Etenim ut paucas ex illius virtutibus singillatim comme- 
morem, haec prae ceteris praedicanda est constantia, quae 
quanta in illo fuerit, vel ex iis quae modo dixi cognoscitur; 
consuetudinem enim illam de se ipso commentandi coeptam 
ab vigesimo quarto aetatis anno, ex quo familiae praefuit, ita 
ad extremum tenuit, ut nullum sit intervallum, nullum tempus 
quo ab proposito desciverit, nullum quo ad id redierit. Atque 
idem ex libris eius intelligi licet. Documento est imprimis 
Curtiana opera, inchoata ab adolescente, quam cum necessa- 
ris de causis coactus esset interim intra minorem illam quae 
primum prodit editionem continere nec vereretur, ne quis iis- 
dem praesidis instructus rem susciperet, non omisit animo, 
sed multis annis post improbissimo labore tolerato ad sua ipsius 
verba refingenda atque amplificanda eaque quae sibi ipsi du- 
dum absolverat tandem publice proponenda accessit. Idem 
prope evenit et in Ciceronis orationibus Verrinis edendis, quas 
ab ineunte aetate perpetuo studio tractavit, et in plurimis eius 
commentationibus, ad quas non forte fortuna delatus, sed iu- 
dicio ae voluntate electas post multa studia aggressus est. 
Quare nihil eum arbitror ex tot consiliis, quae agitarat, reli- 
cturum fuisse, si quantum multis hominibus conceditur, tantum 
ipsi vitae spatium in eaque extrema paulo plenius otium con- 
üigisset. Eaque constantia vicit ipsam naturam suam, quáe 
paulo erat vehementior. In iuventute enim paulo facilius com- 
movebatur, ut irasceretur, ut corrigeret, ut aliorum non modo 
vitia, sed infirmitatem non toleraret, ut denique quicquid mi- 
nus recte fieret iniquius ferret ac quam sibi ipse agendi et 
vivendi regulam posuisset, eandem in reliquis requireret. Haec 

ubi non dedecere modo, sed inutilia etiam esse intellexit, vicit 
consilio tantumque profecit, ut quae aliena proprie a natura 
fuerant, in naturam verteret. Neminem illo cognovi leniorem 
in iudicando, placabiliorem, aequabiliorem, faciliorem in iis 
quae nisi aequo animo ferre discas, societas humana non con- 
sistat. Quodsi quo tempore naturalis: illa vehementia erupisset 
(neque enim non effugimus aliquando rationis voluntatisque 
vincula), non perstabat in perversitate, sed cito poenitere sese 
significabat cum verbis tum re. Vicit eadem constantia, ut 
cum natura ab rerum externarum prudentia alienior esse vi- 
deretur, insignem dexteritatem et ad usum aptam scientiam 
assequeretur. Eius rei documentum supra allatum est, ubi de 
initiis disciplinae eius scholasticae disputavimus, quam medi- 
tatione talem factam esse diximus qualis fuit; eiusdem in aliis 
rebus plurimis extiterunt argumenta haud dubia et in libris 
quos scripsit, quos eximia quadam utilitate commendari omnes 
consentiunt, et in reliqua vita.. In qua si quid concupierat, 
quod sibi assequendum esse statuisset (atque ea erat animi in- 
tegritate, ut nihil aut stulti aut quod adipisci nequiret sibi 
proponeret), primum meditando quae in eo essent difficultates 
et quo pacto eae superari possent inveniebat, ac tam accurate 
explieabat, ut vel scribendo quid de quaque re sentiret expo- 
neret, tum quae invenerat strenue ac constanter sequendo ab- 
errare non potuit. Quare cum in adolescentia, quia ex domo 
parum locupleti profectus erat plurimumque temporis solitu- 
dini ac studiis tribuerat, timidior fuisset hominumque sane im- 
peritus, naturam suam magna cura exercuit, ut quae in ea 
bona hercle semina practicae quam appellant scientiae invenis- 
set produceret ac confirmaret. 

Coniuncta autetn cum hac, de qua diximus, constantia 
fuit alia et praeclara virtus religiositatis et officüi, quae tanta 
in eo erat, ut cum per extremos vitae dies pauca de se di- 
ctaret, hane maxime naturae suae propriam esse iudicaret. 
Ea duos habebat fontes, unum ingenii alterum sapientiae. 
Innatum enim ei quasi erat et a patre traditum, ut quiequid 
sibi iniunctum esset muneris, id tamquam a deo ipso fidei 


suae commissum tueretur cupiditatesque omnes quae evaga- 
rentur coerceret. Tacebo hoc loco, quod huie rei affime est, 
quid de dei cultu fideique Christianae veritate senserit; et- 
enim hoc, etsi multam magnamque laudem admittit, tamen et 
ita fuit ipsius proprium, ut divulgari non opus sit, et certe 
ab hac scriptione alienum esse debet. Quamquam illud com- 
memoro, cum a matre pia ac religiosa, quam summa. cum 
caritate revereretur, magna cura educatus esset ac postea 
theologiae studiis multum temporis tribuisset, nunquam haec 
prorsus ex animo esse dimissa, unde et praecipuos eius gene- 
ris libros perlustrare solebat et cum suis saepe ac libenter 
de his rebus confabulabatur ac quid sentiret liberrime, sed 
modeste ac verecunde docebat; imprimis autem sie sibi per- 
suasum esse dicebat, sine certis iisque ex divina fide repetitis 
formis ac regulis vitam humanam nullo modo regi posse. 
Veruntamen haee praeteribimus; illa enim, quam dicimus, of- 
ficii religiositas jam ineunte aetate in eo ita confirmata erat, 
ut hoc freno non amplius egeret. Quam ubi coluit aliquam- 
diu, intellexit quod officio imperaretur 1dem conducere maxime. 
Tenebat enim quod lo. Matth. Gesnerum, magnum philolo- 
gum eundemque virum. prudentissimum, dicere solitum esse 
accepimus, natura omnes res humanas ita esse inter se con- 
nexas ae copulatas, ut si quis unam bene gessisset sponte ad 
alteram maiorem traduceretur, qui minorem negligeret maioris 
assequendae causa, ei fidem haberi nullo modo posse, narra- 
batque hoe maxime vitio plurimos hoc tempore laborare, quod 
eos, intra quos positi essent, fines egressi aliena agerent, unde 
fieri, ut neque ea quae deberent satis tuerentur, neque in 
alienis, quibus non omne tempus tribui posset, proficerent. 
Itaque ipse quamdiu in scholasticis muneribus erat, cum sup- 
petente otio ad litteras et studia magna cupiditate ferretur, 
nihil tamen egit, nisi unde ad scholas suas utilitas aliqua re- 
dundaret; ubi academiae adiunctus est, huie, quantum reli- 
quorum eius munerum ratio patiebatur, totum sese tradidit, 
quae virtus quomodo omnium prope eius librorum et causa 
et occasio extiterit indicavimus. Ac quod publice praestitit 

offieeum, idem privatim. explevit, siquidem ut tardior erat et 
cunctantior ad promittendum, ita certus in faciendo fidemque 
semel datam servabat sanctissime. ^ Velut cum compluribus 
redemptoribus libraris res contraxit de iis negotiis, quae ipsi 
certe magna viderentur, sed cum nullo, etsi nunquam litteris 
consignavit condiciones poenisque "propositis fidem devinxit, 
ad querelas et expostulationes et lites pervenit. Adeo quae 
in ipso erat religiositas efficiebat ut nec ipse unquam iniusta 
postularet et alii quae cum eo pepigissent, servarent. 

Quare quid miramur, insignem in eo fuisse pietatem? quam 
sitam in natura sua excoluit voluntate ac consilio, ut quid 
euique deberetur, diligenter ratione inita exquireret. Neminem 
ab eo scio unquam aut verbo aut re laesum esse, a quo be- 
neficium accepisset, neminem cui gratia referenda esse videre- 
tur. lILandemque pietatem exhibuit publice cum per totam 
vitam tum ultimis annis, cum regem eiusque ministros omnis 
generis insidiis peti videret. Quo tempore tanta erat animo- 
rum concitatio cupiditatesque omnes adeo incensae, ut admo- - 
dum paucos meminerim non esse aliqua ex parte motos, etiam 
bonos alioquin homines, qui tamen reipublicae imperiti non 
ea eventura esse existimarent quae evenerunt. À quorum ille 
Sententia, etsi causa irascendi quae esset videbat, vehementer 
tamen dissidere solebat cum prudentia et futurarum rerum 
divinatione ductus, tum pietate, quam ulla ratione violari ne- 
fas esse putabat. Quamquam minime hercle eum videri velim 
fuisse inimicum honestae libertati aut alienum ab republica 
lisque quae in ea vitiosa essent corrigendis. Sed primum ca- 
vendum esse dicebat, ne legibus illis sublatis, quibus cupidi- 
tates hominum coércentur, quae leges fere molestissimae solent 
et esse et videri, eà libertas introduceretur, quae non modo 
respublicas, verum homines ipsos pessumdaret, quae quanto 
detrimento veteribus populis fuisset, praestantissima disputa- 
tione exposuerat. Deinde omnem veram ac salutarem emen- 
dationem non subito, sed paulatim fieri nec vetera unquam 
nisi novorum periculo facto abucienda esse didicerat vel ex 
suis ipsius quamvis parvis rebus, imprimis ex grammaticae 

suae amplificatione, in quam novi nihil recipiebat nisi diligen- 
tissime cognitum et examinatum idque ipsum ad vetera ac- 
commodatum. Fuit item in reliqua vita eorum quae semel 
probasset admodum retinens, ut nihil temere mutaret, nullum 
instrumentum cui assueverat facile abiiceret, vetera omnia 
quam maxime fieri poterat conservaret. Velut (licet enim ex 
parvis rebus magnae virtutis significationem petere) saepe io- 
cans dicebat simgulis se calamis singulos libros perscripsisse. 
Itaque domesticae vitae consuetudinem in adolescentia prope 
institutam tenuit perpetuo ac vix ipso morbo adductus est ut 
paululum mutaret. Dormüebat ad horam sextam, nisi qua ne- 
cessitas maturius surgere iuberet, scholas academicas habebat 
plerumque ab hora octava, rarius ab septima; nam quod ali- 
quando ceperat consilium horis pomeridianis utendi mox im- 
probavit. Sequebantur una vel etiam altera hora interiecta, 
quam meditatione explebat, lectiones historicae in academia 
militari habendae, quas ante prandium absolvebat. A prandio 
residens in lectulo dum legebat brevem et salutarem somnum 
invitabat, quo et corpus ab labore scholarum reficiebatur et 
animus intervallo quodam ab mnegotus seiunetus ad studia 
acuebatur. Nam quod deinceps usque ad horam nonam erat, 
dabat totum studnus, nisi aut ab salutantibus interpellaretur 
aut ad negotia avocaretur aut denique aestate modica ambu- 
latione uteretur. Coena sumpta invitus ad studendum redibat 
idque cum saepius necesse esset et molestum sibi et pernicio- 
sum esse querebatur; plerumque suorum sermonibus se dabat 
vel unum et alterum familiarium admittebat. Neque quicquam 
memini suavius fuisse his sermonibus vespertinis, cum circum- 
datus suorum circulo et ipse de iis quae egisset, audisset, co- 
gitasset liberrime disputabat et alios disputantes audiebat, ut 
saepe post mediam noctem discederetur. In quibus sermoni- 
bus elucebat imprimis singularis quaedam animi lenitas ac 
mansuetudo, non nata paulatim ab lentitudine aliqua aut in- 
iuriarum excipiendarum consuetudine, a qua aberat longis- 
sime, sed ingenita in ipsa natura. Quis enim credat homi- 
nem omnium prope quos novi gravissimum cum tragoediam 


audiret aut fabulam narrationemve tristiorem, ita moverl esse 
solitum, ut lacrimas non teneret animique dolorem invitus 
proderet? Ipse quidem cum nimiam aegritudinem non minus 
quam voluptatem dedecere existimaret, temperabat sibi con- 
silio raroque et apud eos, qui caritate intima coniuncti erant, 
vinci se patiebatur, unde fiebat, ut quibusdam, qui externam 
modo speciem sequerentur, asperior nonnunquam et durior 
esse videretur et quam: superandae naturae causa maiorem se- 
veritatem induisset, ea ex natura repeteretur. Quare cum 
animum haberet lenem et ad omnes affectus facilem eundem- 
que consilio ac constantia ab omni hbidine prohiberet, utrum 
pronior an aptior ad amicitias iungendas fuerit difficile est 
dietu. Non loquor de vulgaribus familiaritatibus, sine quibus 
nemo recte vivere potest. is ille plurimis utebatur. Omni- 
um enim erat hominum, neminem ab aditu suo ac sermone 
deterrebat. Si quis erat eruditus, eum doctrinae copia ae 
varietate litterarumque amore capiebat, si quis quaestui com- 
merciove deditus, eum non aegre ferebat de suis rebus dispu- 
tare, unde quantulum ipsius intererat sumebat tantumque ab- 
erat ab omni arrogantia ac fastidio, ut nec intempestive acce- 
dentibus irasceretur nec unquam de alis detrahendi causa 
male loqueretur, sed ultro sese summitteret atque ipsos ado- 
lescentes et tirones facile pateretur usque sese interrogandum 
praeberet. Ut personae vel res vel tempus postulabat, ita 
iucunde ac commode sermocinabatur. Quare coetuum festo- 
rum ac conviviorum erat cupidissimus non tam ad oblectatio- 
nem quam ad utilitatem; siquidem omnium hominum esse iu- 
dicabat excoli velle ingenium suum aliorum hominum consue- 
tudine, eorumque intuendis virtutibus et excitari et emendari. 
Epulas reliquumque apparatum pro simplicitate victus, cui 
assueverat,. parvi omnino faciebat vel eatenus probabat, qua- 
tenus externum decus servarent congrediendique occasionem 
praeberent; sermones ipsos tamquam vere q«AóAoyoe seque- 
batur.  Eruditarum quidem sodalitatum, quae plurimae in 
urbe nostra sunt, prope omnium fuit socius, quas, quantum 
maximae occupationes patiebantur, et frequentabat libentissime 

et ex studiis suis adiuvabat. Nulla vero aeque delectabatur 
atque ea quae Graeca appellatur, in qua semel per hebdo- 
madem cum paucis viris doctis scriptorem aliquem veterem, 
maxime Graecum, interpretabantur, a qua rarissime et fere 
necessaria de causa aberat. Inter tot autem familiares si 
quem repererat, cum quo mores et ingenium convenirent, 
cum eo artius verae amicitiae vinculum iungebat. Supra 
cum de prima eius aetate narrabamus, quantopere puerum 
moverit amicitia diximus idque fere fit in hominibus, sed in 
illo hoe fuit singulare, quod etiam postquam adolescentiae 
fervor subsedit, alios in idem 1ius ascivit. uerunt 1 neces- 
sario perpauci, quorum maiorem partem nunc mors absump- 
sit, sed his nihil prope erat quod non tribuendum esse puta- 
ret. Raro apud nos et inter homines prudentiores fit, ut 
casus insoliti talis. amicitiae periculum fieri iubeant,. sed si 
qui aut inciderunt aut incidissent (neque enim scio), quin 
ille omnia verae amicitiae officia aut praestiterit aut praesta- 
turus fuerit non dubito. 

Ac eum inter familiares talis fuerit Zumptius, qualem 
fuisse putabimus inter suos, quos non magis caritate quam 
naturae necessitate secum coniunctos esse videbat, ut ad vo- 
luntatem aecederet officium? Decet sane de his tacere, prae- 
sertim cum ipsi ex eo numero simus; sed saepe illum memi- 
nimus dicere esse solitum, omnium curarum ae sollicitudinum 
perfugium esse domum ac familiam; inde requiem ex labore, 
inde doloris solatium, inde studiorum alacritatem esse peten- 
dam. ltaque cum uxore, quam duxit viginti quattuor anno- 
rum adolescens, Albertinam Wideburgiam, medici Silesiensis 
filiam, vixit concordissime et amantissime, filias tres singu- 
lari caritate amplectebatur, ut earum causa omnia facere 
paratus esset, quas quod commode collocatas reliquit ex iis- 
que neptes et nepotes suscepit, si mortem praesensisset, in 
magna felicitatis suae parte posuisset. 

Ille vero abit, quo tota eius vita spectaverat, quo in- 
genium tetenderat, quo ipse studia ac mores accommoda- 
verat; perfruetur illius animus, corporis vinculis solutus, iis 

bonis, quae in rebus humanis expetiverat ipsamque divinam 
veritatem et perfectionem nullis tenebris aut erroribus caecatam 
intuebitur. Felix ille hie fuit, si quiequam in voluntate feli- 
"eitatis est, felix certe nunc erit, iis si quae ex terrena faece 
adhaerentia voluntatem optimam impediverunt, liberatus. Ne- 
que nos infelices et brevi ab illo spatio seiuncti et aeternam 
illius imaginem memoria animoque amplexi. Quicquid enim 
ex Zumptio amavimus, quicquid admirati sumus, manet man- 
surumque est, cuius doctrinam humanitatis historia perpetuo 
honore illustrabit, mores quotquot cognovimus carissima recor- 
datione recolemus. Have, pia anima, nosque ad imitationem 
tuarum virtutum incende. 

CAR. TIM. ZUMPTII 
ORATIO DE MARTINO LUTHERO, SCHOLARUM IN GER- 
MANIA CONDITORE ET EMENDATORE.*) 


Non eram nescius, auditores ornatissimi, cum mihi a collegis hone- 
stissimis mandaretur, ut hodierno die verba facerem quantum mibi 
oneris imponeretur. Dicendum enim est de Martino Luthero, reli- 
gionis ac litterarum in his terris vindice, de quo viro nemo vestrum 
est, qui non a primis inde annis tam multa cognoverit, ut difficile 
sit, quiequam novi proferre; dicendum est hoc ipso die, quo post 
tot orationes auditas et vero etiam habitas, benivolentia erga hanc 
scholam adducti, convenistis, ut paene postremo loco nos memoriam 
ilius temporis celebrantes audiretis; dicendum denique est oratione 
Latina, cuius ea est iniqua condicio, ut nisi omnibus perfecta nu- 
meris ad aures: accidat, statim ieiuna habeatur; quandoquidem 


*) Ne quis me forte putet gloriolae cuiusdam quaerendae causa, vel quod 
domi continere non didicissem, quaecunque occasione aliqua oblata scripsissem, 
hane orationem edendam curasse, vere profitebor hoc loco, me paene renitentem 
hoe voluntati viri meritissimi, qui huie nostrae scholae praeest, et veteri cuidam 
instituto scholastico dedisse, ut quod ad illum exoptatissimum diem celebrandum 
scripsissem, typothetis traderem. ^ Accedebat etiam haec causa, quod non inutile 
videbatur, adolescentes disciplinae nostrae commissos, qui illo die propter loci 
angustiam arcendi potius nobis erant quam advocandi, habere quod ipsorum quo- 
que causa scriptum recitatumque esset. Alioqui poteram atque adeo debebam 
fortasse nonnulla hie illic refingere: dies enim diem docet, ac multa interea, qui- 
bus tum carebam, mihi innotuerunt, quibus hortulum meum irrigare possem: quod 
non feci inter has muneris scholastici iucundas sane at maximas occupationes, 
sed sicut tum, cum omnes festinabamus, scripsi, ita in hoc libello typis excuden- 
dum curabo. (Habita est oratio nonis Novembr. anni 1817., cum in gymnasio 
Friderieiano Lutheri memoria celebraretur, edita iam anno 1818. in programmate 
gymnasii.) 

haec est multorum opinio, Latine dicendo nihil quaeri, nisi inanem 
aurium delectationem et verborum formularumque dicendi bene so- 
nantem compositionem. Itaque facile huius muneris diffieultatem de- 
fugissem, nisl et vestra mihi humanitas dudum cognita esset, et meo- 
rum collemgarum honestissimae voluntati deesse turpe videretur, qui 
ob nullam aliam causam Latine me dicere vellent, nisi ut in me- 
moria immortalium illorum virorum celebranda eadem oratione haee 
omnia personarent, quam illi tantopere iuventuti excolendam statuis- 
sent, neve nos ab illorum antiquissimis institutis degenerasse videre- 
mur. Ac per deum immortalem, quis est, qui de Lutheri laudibus 
dicens non eloquens fiat, quamvis alioquin infans sit? cuius viri in- 
genio tanta omnium rerum subito faeta est commutatio, ut sive de 
religione, sive de reipublicae condicione, sive de litteris dicere velis, 
non possis non insigni rerum verborumque copia abundare. 

Ac mihi circumspicienti, quam rem in hoc ornatissimo conventu 
mihi tractandam sumerem, nihil muneri meo atque huie ipsi loco 
aptius visum est, quam ut breviter ac dilucide de re scholastica di- 
cerem, quae et ipsa per illos restitutae religionis Christianae aucto- 
res insigniter commutata est. Neque sane vereor, ne cui forte ve- 
strum minus dignum argumentum ad concelebrandam Lutheri me- 
moriam elegisse videar, cum omnes consentiant, nullam rem esse, 
quae bene maleve instituta tantos tamque insignes in utramque par- 
tem eventus habeat. Ilie enim omnium litterarum iaciuntur funda- 
menta, hine inventa virorum in unaquaque arte praestantium propa- 
gantur ac disseminantur, hinc magna ex parte repetendum, quicquid 
ex illo tempore in rebus divinis humanisque eognoscendis profecimus. 
Quodsi hane laudem scholarum institutarum Lutheri propriam esse 
vindiearimus, quid est quod praeter illam amplissimam laudem re- 
ductae veritatis Christianae maius atque amplius de viro immortali 
praedieari possit? Haec igitur prima pars orationis nostrae erit: tum 
breviter ostendemus, quales Lutherus atque eius socii scholas esse 
voluerint, quaque diseiplina iuvenes regendos putaverint. 

Sed mihi quidem, quotiens de institutis emendatisque studiis scho- 
lastieis cogito, obversari nonnullorum videntur sermones, ita fere 
dieentium: Quid tandem? Vosne etiam hanc laudem Luthero vestro 
vindiceabitis, non contenti amplissima illius viri gloria? Videte, ne 
immemores ingratique sitis erga eos viros, qui iam fere centum, 
certe quinquaginta annis ante Lutherum in Italia litterarum studia 
ita emendarunt, ut iam nemo doctus haberetur, nisi qui illie prae- 
stantissimos humanitatis auctores Graecos Romanosque cognovisset. 
Illis igitur viris et his, qui in Germania illorum exempla secuti sunt, 
Rudolpho Agricolae, Reuchlino, Erasmo, meritam gratiam habete, 


novumque ingeniorum cultum ascribite! A quo iudicio ita dissentio, 
auditores, ut existimem, quamvis magna illorum virorum merita de 
universa ingeniorum nostrorum cultura sint, eruditionem tamen scho- 
lasticam unice reformatoribus ascribendam esse, neque unquam bonas 
litteras in Germania tam altas radices agere potuisse, nisi Lutherum, 
Melanthonem, ceteros patronos nactae essent. 

Constat enim per longum seculorum tractum novam religionis 
lucem antecedentium nullas scholas fuisse nisi in aedibus monacho- 
rum, (praeter paucas, quae in urbibus a scholasticis illiberali mer- 
cede conductis regebantur,) omnemque disciplinam adolescentium in 
eo constitisse, ut legendi scribendique artem, atque initia linguae 
Latinae pereiperent. Sed cuius, quaeso, linguae Latinae? Illi enim 
magistri proeul aberat ut scriptores Romanos discipulis praelege- 
rent et recte cogitandi dicendique inde praecepta ducerent; quod 
cum plerisque nefas videretur, libellos quosdam barbare ac ieiune 
conscriptos, ex quibus neque sermo rectus et elegans, neque res 
bonae, sed Latina vocabula peterentur, discipulis describendos atque 
ediscendos dederunt. Ex his tenebris si qui forte ad medicorum ac 
iureconsultorum scholas delati essent, aut theologiae operam daturi 
ad seminaria episcoporum et philosophorum auditoria demigrassent, 
quo tandem illie suecessu graviores artes didicisse putatis? Illi qui- 
dem admirabilem certe solertiam in explicandis iuris Romani ac phi- 
losophiae Aristotelicae nodis posuerunt, sed irritos plerumque homi- 
num ingeniosorum conatus ignorantia sermonis reddidit, neque sub- 
actum ingenium iis artibus, quibus iuventus a teneris exerceri debet. 
In quo misereri profecto licet illorum hominum, qui acumen ingenii 
consumerent in extricandis reconditissimis philosophiae locis, neque 
tamen ipsos huius doctrinae fontes adire possent, sed de libellis bar- 
bare conscriptis ita disputarent, ut maiores sibi ipsi tenebras offun- 
derent. f 

Sed ortum est tandem aliquando, centum fere annis ante Lu- 
therum, illud salutiferum sidus veteris doctrinae, cum Graeci e pa- 
tria fugientes vetere hospitio Italiae excipiebantur, memoriammque lit- 
terarum diu latentium renovabant. "Tum etiam scriptores Romani 
situ tenebrisque liberabantur, et quasi quadam salutari aura afflati 
certatim summi viri novum eruditionis fontem appetebant. O iucun- 
. dissimum illud spectaculum neque satis unquam nostris iuvenibus 
proponendum, cum viri ex remotissimis orbis terrarum partibus lon- 
ginqua itinera susciplebant, ut sitim eruditionis restinguerent, et in 
patriam reversi facem liberalis doctrinae accenderent! 

Sed per deum immortalem, quem tandem fructum ex hace lae- 
tissima segete ad scholas, praesertim Germaniae, putatis redundasse? 

Mihi quidem errare videntur, si qui ex illorum nominum claritate de 
litteris ubique cultis coniecturam faciant. Illa enim studia in aedibus 
principum ac nobilium tractabantur, aliqua etiam ex his fontibus hau- 
riendi facultas in universitatibus dabatur, sacerdotibus vero illis ac 
monachis, qui scholas regebant, invisa erat haec ratio: veteres scri- 
ptores Romani longe arcebantur, et Graecorum vix apud nos vesti- 
gia quaedam deprehendebantur. Quid igitur dicimus futurum fuisse, 
nisi Lutheri divinum ingenium subito hasce tenebras discussisset? 
Num desperamus, lucem litterarum aliquando quidquid obstaret su- 
perare potuisse? Non erat illud quidem desperandum, auditores hu- 
manissimi, crescebat enim quotannis copia virorum doctrina ac pie- 
tate praestantium, florebant etiam aliquot scholae in Germania infe- 
riore, ubi pius ille senex Thomas a Kempis idem facem elegantioris 
doctrinae praetulerat, fortasse ipsae litterae temporum decursu satis 
per se valebant, ut debitum honorem recuperarent. 

Sed cur tandem excogitamus, quid fieri potuerit, quoniam Lau- 
therum videmus in media Germania exortum, qui, cum fortiter dei 
cultum superstitionibus liberaret, et grave vetustarum opinionum im- 
perium frangeret, totumque ecclesiasticum ordinem monasteriis dele- 
tis cum vita communi coniungeret, hac ipsa re scholarum institutum 
refecit et recreavit! Haec enim est una causa duorum ordinum etiam 
ceteris in rebus coniunctissimorum, ut ne divina veritas humana au- 
ctoritate constringatur, neve illi; qui ceteris viam ad veram liberta- 
tem ostendere debeant, ipsi servire et alienis rationibus obedire co- 
gantur. Itaque etiamsi nullam huius rei propriam curam gessisset 
Lutherus, hoc ipso tamen praeclaro opere religionis redintegratae 
etiam scholasticae disciplinae novam lucem dedisse iudicaretur. Sed 
nequaquam in eo constitit immortalis viri industria. Nam et ipse 
et socii illius operis, recte intelligentes hoc esse totius vitae funda- 
mentum, cum coenobiis desertis etiam scholae deessent, primum au- 
ctores fuerunt principibus, ut ne illa bona dissiparentur, sed partim 
ecclesiis servarentur, partim scholis restituendis adhiberentur, tum in 
hoe maxime elaborabant, ut principes magistratusque civitatum doce- 
rent, quanta scholarum dignitas esset, et quam bene de religione 
deque vita communi mererentur, si omnem curam diligentiamque 
adhiberent, ut novae scholae conderentur, et docti homines iis prae- 
ficerentur. 

Horum praeceptorum et cetera Lutheri scripta plena sunt, et 
singulares extant libelli; cohortatio illa ad omnium civitatum magi- 
Stratus, ut scholas instituere velint, ac nobilis oratio, accuratissime 
scripta de liberis in scholas mittendis. 

Neque vero hae insigni laude fraudandi sunt ceteri defensores 

fidei nostrae, imprimis Melanthon, iure communis Germaniae nostrae 
praeceptor appellatus, quippe qui hane peculiarem laudem ceteris 
suis virtutibus adiunxerit, quod ipse Vitebergae plurimos iuvenes 
Graecis Latinisque litteris erudivit, qui postea novis scholis praefice- 
rentur Ac per deum immortalem, nunquam tanta, tam praeclara 
ingeniorum coniunctio visa est! cui nulla ratione felicissimus eventus 
deesse potuit. Nam vere hoc confirmare possumus, ex illo tempore 
usque ad finem seculi sexti decimi multo maximam partem earum 
scholarum, quae nune in Germania florent, conditam esse, et habuisse 
moderatores quantos viros! Iam vellem mihi temporis angustia per- 
mitteret, ut vobis in memoriam omnes revocare possem. psa tan. 
tum lumina nominare longum est, Trozendorfium Goldbergae in Si- 
lesia, qui gloriabatur, se ex suis discipulis iustum adversus Turcas 
exercitum conscribere posse (tot apud eum Poloni et Ungari stude- 
bant) Rivium et Georg. Fabricium Misniae, Basilium Fabrum, con- 
ditorem illius thesauri Latinitatis, Erfordiae, Michaelem Neandrum 
Ilefeldae, Hieronymum Wolfium Augustae Vindelicorum, Glandorpium 
in Westphalia, quibus adiicere licet Camerarium, omnium celeberri- 
mum et plurimarum scholarum parentem: qui omnes Vitebergae in 
familiaritate Lutheri et Melanthonis versati erant. Ipsa vero Saxo- 
nia praecipue horum laborum fructum percepit, quae quia tunc omni- 
bus Germaniae terris in illa laude praeeurrerat, per tria continua 
secula insigni doctissimorum hominum copia abundavit. 

Iam eum satis, opinor, demonstratum sit, Lutherum non iniuria 
scholarum in Germania conditorem vocari, quippe cuius ingenio etiam 
ceteri reformatores. excitati et mirifice adiuti sint: videamus, si pla- 
cet, auditores ornatissimi, quibus illi studiis adolescentes in his scho- 
lis exerceri voluerint. Neque tamen hoe loco de scholis oppidanorum 
et rusticorum dico, quarum uti necessitas et dignitas sane maxima 
est, ita ratio disciplinae simplicior invenitur; in quibus si pueri ex- 
pedite legere, scribere, numeris uti didicerint, et capita religionis 
Christianae perceperint, aequi iudices facile acquiescunt. 

Sed de scholis maioribus saepe dubitatum et summa contentione 
certatum est, cum nonnulli putarent, antiquitatis cognitionem minus 
esse utilem, neque tantis opibus expetendam: a quorum sententia 
mirum quantum abhorruit Lutherus, qui haec studia una cum religio- 
nis veritate cadere et promoveri diceret, qui infantes appellaret, si 
qui priorum temporum accurata cognitione carerent, qui denique in 
veteribus linguis discendis omne tempus adolescentibus ponendum 
iudicaret. Sed videte in hae ipsa re hominis sapientiam! Cum in- 
telligereí, grammaticae studium non sufficere ad liberalem eruditio- 
nem, ipsos scriptores veteres Romanos praelegi discipulis iussit, ut 

inde praecepta eloquentiae et memoria rerum gestarum ducerentur, 
id quod nusquam ad id tempus factum erat, nisi in academiis, ac 
ne in illis quidem satis constanter. taque scholis eiecit insanos 
illos libellos, quos ipse vocat, Catholieon, Floristam, Graecistam, La- 
byrinthum, Dormi secure, ceterosque eius generis, in quibus ediscen- 
dis antea labor viginti saepe annorum consumeretur, contra in ipsis 
praestantissimis humanitatis auctoribus mature pueros exerceri volebat. 

Iam accessit lingua Graeca, inusitàta illa quidem et plane se- 
gregata a eurriculo studiorum iuvenilium. Sed Lutherus ipse in in- 
terpretandis sacris libris intellexerat, quanti facienda esset illius lin- 
guae eognitio, et Melanthon, eum eam Vitebergae doceret, omnium 
studia cum ipsius linguae perfectione, tum scriptorum Graecorum 
praestantia excitaverat. Itaque etiam haee tum primum in scholas 
introducta est, et brevi tempore ita effloruit, ut, paene dicam, nullo 
tempore plures Graece doctissimi patriam nostram ornaverint Non 
dieo de aliis, quorum memoriae libentissime immorarer, si tempus 
suppeteret, sed nemini vestrum sunt incognita nomina Neandri, Ca- 
merarii, Hieronymi Wolfii, Rhodomanni, quorum vix similes posterior 
aetas tulit. Quorum quisque cum innumeros discipulos haberet, ce- 
leriter litterae per totam Germaniam divulgatae sunt, longe aliter 
atque in ceteris terris, ubi eadem studia exercebantur quidem a com- 
pluribus eruditis, sed e scholis exclusa vita et sanguine carebant. 

Etiam Hebraica lingua, quam olim ne doctissimi quidem theo- 
. logi cognoverant, aditum in scholas invenit et sedulo colebatur, tum 
quidem propter eximium usum, qui inde ad sacras litteras intelli- 
gendas redundaret, sed postea intellectum est, quantum fructum etiam 
ceteri omnes ad Orientis cognitionem ex hae quasi praeparatione 
capere possent. 

Itaque campus, in quo puerorum ef iuvenum industria excurre- 
ret et exerceretur, eximie dilatatus erat, suppetebat insignis praestan- 
tissimarum rerum copia et varietas, qua discentium animi excoleren- 
tur, sed deerat tamen commune harum disciplinarum vineulum, hi- 
storia, quippe cuius officium sit, ut dispersas rerum notiones colligat, 
et remotissimorum temporum memoriam cum nostra aetate coniun- 
gat. Sed videamus, ne simus iniusti, qui postulemus aliquid, quod 
ne in ipsis quidem tunc aeademiis maturioribus enarraretur! Sed quid 
multa? Etiam huius disciplinae tum primum necessitas intelligebatur, 
ae statim ipsi principes rem aggressi sunt, Melanthon et Sleidanus, 
historieorum illius aetatis excellentissimus, quorum alter Carionis 
Chronicon auxit et correxit, alter utilissimum historiae conspectum 
in usum scholarum scripsit, quo duce adolescentes per illum laby- 
rinthum diversissimarum rerum certo itinere proficiscerentur. 

Iam nihil, auditores humanissimi, in hoc curriculo communium 
studiorum deesse videtur. Quid enim est, quod desideretur, si quis 
adolescens in religione Christiana bene institutus, veterum linguarum 
et praestantium scriptorum cognitione instructus, intellecta priorum 
aetatum historia, in academias demigraverit, certo cuidam studiorum 
generi operam daturus? Tamen deesse aliquid negare non debemus! 
Neque enim nostri sermonis patrii leges et rectum usum perceperat, 
nondum mathematicis artibus ingenium exercuerat! Hoc vero nostrae 
aetati relietum erat! Nobis igitur elaborandum est, ut et illius di- 
sciplinae praestantiam retineamus, et huius aetatis iustissimo desiderio 
satisfaciamus. Lutherum certe omni culpa eius rei vacare omnes 
intelligimus, cui non solum illud cordi fuit, sed qui longius etiam 
vidit, et aliquid postulavit, quod ne nune quidem vulgo institutum 
est, ut in quavis schola libri colligerentur, ex quibus cum discipuli 
tum vero etiam magistri discerent. Quod quam necesse sit, ex illa- 
rum scholarum misera condicione apparet, quae in oppidis minus 
frequentibus conditae nulla re aeque laborant, atque librorum pe- 
nuria, ita ut hic ordo, quem pauperrimum omnium esse constat, 
saepe in solitudine quadam destitutus esse videatur. 

Omnino vero, ut me non fingere quae velim intelligatis, veniam 
mihi date, auditores humanissimi, ut vobis particulam quandam ex 
illus maximi nostri patroni scriptis praelegam. Verecundia enim me 
subiit, cum de loco latine vertendo cogitabam. Omnibus enim scri- 
ptus est, recitetur ergo quasi testimonium quoddam in iudiciis. 

(Omisi illos loeos hue transscribere, cunr quod facile in eosdem incidere puto, 

quibus haee res cordi est, tum quod melius legi possunt a iunioribus in edi- 
tione Lomleri, quae eum nuper prodierit, in manibus Jlurimorum versatur, 
versari certe debet. Conferant imprimis part. I. 382. 386 sq. part. II. p. 374 sq.) 

Superest, auditores ornatissimi, ut videamus, numquae commu- 
tatio in moribus adolescentium regendis inducta sit ab his nostris et 
religionis et scholarum emendatoribus. At eam dico maximam fuisse. 
Nam antea iuventus academica (sit venia verbo) in collegiis semi- 
narlisque continebatur: tum illis libera vivendi ac studendi potestas 
data est. De qua re nihil addo, cum facile appareat, hoc discrimen 
nostrarum ef veterum universitatum, quod etiamnunc apud catholicos 
plerumque servatur, omnium esse gravissimum. Nostra porro haec 
iuventus scholastica tota erat magistris demandata. Ne hoe quidem 
vere. Nulla est enim morum melior disciplina, quam cura et indul- 
gentia parentum. At vero etiam apud nos nonnullae scholae ita in- 
stituebantur, ut adolescentes procul a domo paterna et educarentur 
et erudirentur. Sed animadvertite hoc discrimen: nam cum matu- 
riores tantummodo reciperentur, nostri maiores ita sibi persuaserant, 

iuventutem, quae diligenter litteris operam daret, et hoc unum agere 
cogeretur, et modo ab illecebris vitiorum defenderetur, sibi ipsam 
satis tuto posse committi. Nam illa superstitiosa cura, quae hodie 
in plerisque catholicorum scholis adhibetur, saltem simulatur, magis 
etiam incendit alumnos, ut leges clam violare conentur, quam ut 
honeste vivere discant. 

Neque vero haec res parvi momenti ad omnes litteras est. Nam 
cum sexaginta fere annis post reformationem lesuitarum ordo efflo- 
resceret, et laudabili cura patrocinium scholarum susciperet, easque 
nostro potissimum exemplo institueret: hae sola in re vetus institu- 
tum diligentissime servarunt, ut omni modo caverent, ne quid disci- 
puli cogitarent, et auribus oculisque acciperent, quod fidei catholieae 
contrarium esset. Numquid eos magnopere hac cura profecisse exi- 
stimatis? Illud quidem assecuti sunt, ut regnum vetustarum opinio- 
num servarent ac tuerentur, sed num melius moratos cives, num 
homines liberaliter eruditos reddiderunt, num litteris hac disciplina 
profuerunt? 'lTantum abest, ut hoc assecuti sint, ut ne illud quidem, 
quod tantopere studebant, diutius retinere potuerint. Itaque iure lau- 
dabimus maiores nostros, qui liberaliter liberos habendos esse iudi- 
carent. 

Iam vero,.si totam illam aetatem in universum contemplamur, 
quis est, auditores ornatissimi, qui non hoc facile agnoverit, nunquam 
Germaniam maiore floruisse multitudine virorum, in omnibus lit- 
terarum et reipublicae partibus excellentium, quam medio illo sexto 
decimo seculo. Nulla enim erat ars, nulla disciplina, cui non plu- 
rimi simul optimo suecessu operam darent, atque illo tempore hoc 
assecuti eramus, ut Germania magistra ceterarum nationum et esset 
et appellaretur. Cuius rei praecipuam quandam causam esse scho- 
larum una cum veritate Christiana restitutionem nemo nostrum du- 
bitabit, qui de sequentis seculi misera facie cogitaverit. Nam cum 
inter turbas belli tricennalis omnes scholae, praecipue evangelicorum, 
desererentur ac diruerentur, ut in ipsis illis scholis Saxonicis, a Mau- 
ritüio magnifice exornatis, vix decem discipuli alerentur, ubi olim du- 
centi amplius fuissent, cum praeterea funesta opinio mentes theolo- 
gorum invasisset, non opus esse, ut litteris ethnicis opera insumere- 
tur, quoniam sacros libros haberemus, cum ita denique omnes opi- 
narentur, grammaticae studium inutile esse, realia, uti vocabant, esse 
discenda, cum ludi magistrorum nomina in ridiculum et contemptum 
abissent: tum celeriter novam ingruere barbariem videmus, vixdum 
satis adulta prioris aetatis segete. Iterum scriptores veteres scholis 
eiiciebantur, Melanthonis, Erasmi, Lipsii libelli, boni illi quidem, sed 
huic.instituto minime apti, praelegebantur, Graeci prorsus in obli- 

vionem abierant. Quid vultis amplius? Omnia prioris seculi insti- 
tuta perversa sunt. 'Tum vero senserunt omnes litterae, sensit ipsa 
patria, contempta a peregrinis, quantopere haec studia iuventutis cum 
universa vita' cohaererent, novo tandem opus erat Luthero, qui cum 
theologia, male contentionibus lacerata, etiam rem scholasticam col- 
lapsám restitueret. Qui quidem non extitit, sed longo errore ac 
malis edocti tandem ad veram rationem reversi intelleximus, a libe- 
rali iuventutis institutione inciplendum esse, si quid reipublicae, si 
quid divinis humanisque litteris consultum vellemus. 


ORATIO IN VIGINTIQUINQUENNALIBUS REGIS SERENIS- 
SIMI FRID. WILH. IH CONCELEBRANDIS HABITA IN GY- 
MNASIO REGIO IOACHIMICO A. D. XVII KAL. DEC. 
MDCCCXXII. 


Quae iueundissima atque honestissima bonis principibus merces 
laborum obtingere potest, ut cives imperio eorum gaudeant, ut vota 
suscipiant de incolumitate eorum ac diuturnitate vitae; eam his die- 
bus undique ad regem nostrum Friderieum Wilhelmum et cumula- 
tissime deferri videmus, serenissime princeps, auditores omnium or- 
dinum spectatissimi. Nulla enim civitas est in hoc amplissimo regno, 
nullus ordo civium, nullum hominum genus, quin gratulentur, quin 
aedes sacras adeant votaque sua pro salute principis coniungant, quin 
omnem denique laetitiam publice privatimque effundant. Atque hoc 
faciunt non admoniti neque invitati à quoquam, ipso rege absente 
et proeul a patria, sed non sua, sed patriae causa commorante. 
Sentiunt enim atque intelligunt hoc omnes, quoniam respublica bene 
constituta summum inter res humanas bonum sit, quantae gratiae 
deo optimo maximo debeantur, quod regem vere patrem patriae et 
dederit nobis et per viginti quinque annos, grande mortalis aevi spa- 
tium, servaverit. Neque vero nos hisce annis, sicut illustrissimus re- 
rum Romanarum auctor de sua aetate queritur, per silentium ac se- 
gnitiem pueri ad iuventutem, iuvenes ad senectutem pervenimus. Fuit 
enim haec aetas, si ulla unquam alia, gravissimis tempestatibus com- 
mota, et singularium atque incredibilium eventuum plena. Cuius 
primo ortu regna vicina, non unum et alterum, sed omnia fere par- 
tim civium efferatorum discordiis, partim hostium turbulentorum im- 
petu aut corruerant aut graviter concussa ruinam minabantur; novae 

rerum publicarum formae extiterant, non secundum quas homines 
iuste temperateque viverent, sed de quibus partium studio incensi 
inter se contenderent ae digladiarentur; quidquid, ex vetustate repe- 
litum, longa consuetudine suum honorem obtinere videbatur in legi- 
bus, moribus, institutisque civitatum, abrogatum erat. 

Quid multa? Quasi quaedam elementa, communi vinculo soluto, 
ita tum fere omnium civitatum ordines ae potestates inter se depu- 
gnare coeperant. Atque nos quidem tum regis sapientissimi consi- 
lis tecti armatique procul ab incendio late vaganti manebamus, diu- 
que procellas debaechantes quasi ex alta turri securi, nec tamen sine 
commiseratione aliorum populorum aspiciebamus. 

Iamque illa tempestas furere desierat, sana ratio hominibus re- 
disse videbatur, cum ecce nova pestis ingruit, insatiabili cupiditate 
amplitudinis, gloriae, imperii inflammata, c/aeos trabales et cuneos 
manu gestans ahena, ut poeta ait, omnes terras peragrans, ubique 
suas leges, diram necessitatem parendi serviendique imponens. Quam 
cum regis sapientia a finibus nostris arcere non potuisset, secutum 
est illud tempus septem annorum, quo sicut aurum igni, ita regis 
nostri populique concordia, fides, virtus gravissimis periculis specta- 
tae sunt. Neque dubito quin multi futuri sint, qui illud septuennium 
ex annalibus nostris ita deletum voluerint, ut nusquam eius vestigium 
appareat: ac vidimus ipsi, qui tum honorem nominis Borussici im- 
minutum se ferre posse negarent, vitaeque suae finem imponere quam 
cum ignominia, ut sibi quidem videbantur, vivere mallent. Sed nune 
quidem quis est, auditores ornatissimi, qui magnifico illo spectaculo 
libens caruisse velit? Videbamus enim regem in ancipiti fortuna con- 
stantissimum  sapientissimos quosque ex populo secum congregare, 
sanare quae sananda essent, multa instituere, praeparare, moliri, quae 
aliquando, ac spe quidem citius, opus essent. Quid multis vos com- 
moror, auditores amplissimi? Omnes enim una, quod insecutum est, 
experti sumus. Qui honeste cecideramus, honestius etiam ae glorio- 
sius surreximus. 

O singularem hanc et ad posteritatis memoriam celebrandam 
aetatem! O beatos nos, sub huius regis auspiciis viventes! Vidimus 
enim in utraque fortuna quid ultimum esset. O beatissimum regem, 
qui in tali tempore fidem amoremque populi sui cognoverit, quemque 
iam in hanc unam rem intentum esse liceat, ut belli vulnera per- 
sanet, populique felicitatem, prospere fundatam, confirmet atque ex- 
tollat! 

Atque hae quidem laetandi iustissimae causae cum omnibus Bo- 
russis communes sint, tum vos, alumni disciplinae nostrae, proprias 
habetis easque gravissimas.  Erudimini enim, atque magnam partem 

etiam alimini in schola sola principum nostrorum liberalitate condita, 
quae tot documenta habet regiae voluntatis, ut quasi in ipsius regis 
tutela esse videatur. Nam primum condita est ab Ioachimo Fride- 
rico, annis abhinc ducentis quindecim, maximam partem de patri- 
monio ipsius principis, aucta deinde et locupletata ab invieto illo 
heroe, cuius equestris statua vobis ante oculos est, qui simul atque 
hostium catervis patriam liberavit, nihil antiquius habuit, quam ut 
hanc scholam, a maioribus ipsi commendatam, sed tum temporis de- 
vastatam sedeque pristina extorrem colligeret, foveret, magnificentius 
restituendam curaret. Quid dicam de Magno Friderico? qui cum 
vietoriarum. suarum fama et ingenii splendore omnem Europam col- 
lustrasset, regia maiestate sua non indignum putavit, sua ipsum manu 
magistris praecepta conscribere, quomodo erudiendi essetis? Quid de 
eius sorore Amalia, elegantis ingenii et virilis plane eruditionis fe- 
mina? quae hane potissimum scholam elegit, quam ornaret eo, in 
quo collizendo summum studium posuerat, apparatu librorum, cum 
typis descriptorum, tum notis musicis signatorum. Quid denique ad- 
dam de hoc ipso rege nostro Friderico Wilhelmo, cuius in universam 
rem scholasticam merita tanta sunt, ut singulari oratione celebranda 
videantur? 

Itaque ne vel mihi ipsi vel aliis argumentum, in quo iure eva- 
getur oratio, praecipere velle videar, hoc unum dieam, nihil unquam 
nos ad florem huius palaestrae litterarum augendum desiderasse, quod 
non vel ab ipso rege vel ab eius ministris, regis mentem edoctis, 
libentissime cumulatissimeque tributum sit, multa vero nos non ausos 
esse expetere, quae a viris sapientissimis ultro nobis oblata esse 
laetamur. Iam vero quanti illud faciendum est, quod regni heredem, 
alteram spem patriae, hie adesse videtis, qui quod in tanta turba 
gravissimorum negotiorum etiam nobis aliquid otii tribuere voluit, 
luculentissimo vobis documento esse poterit, quanto honore nostra 
haee studia litterarum digna existimet. 

Intelligitis igitur, adolescentes dileetissimi, me non vanum fuisse 
cum dicerem, vobis et ipsis proprias quasdam causas esse, cur 
hoe die pie laetemini, tàlem nobis regem a deo optimo maximo et 
datum esse et per quinque et viginti annos prospera valetudine ser- 
vatum, et cur ardentissimis precibus orare debeatis, ut eundem deus 
omnipotens usque ad extremam aetatem, quae utinam longissime ab- 
Sit, rebus nostris praeesse velit. 

Atque hie finienda mihi esset oratio, si nihil aliud mihi propo- 
situm fuisset, nisi ut vos vestra sponte currentes exhortarer ad regis 
nostri Friderici Wilhelmi tertii vigintiquinquennalia pie grateque con- 
celebranda. Verum haec huius diei sollemnitas etiam aliam quan- 

dam vim mihi quidem videtur habere, cogitanti, qui tandem factum 
sit, ut regum nostrorum decennalia ac vicennalia et haee ipsa vi- 
gintiquinquennalia olim non celebrata fuerint, cum reges habueri- 
mus, id quod dei optimi maximi singulari rerum nostrarum curae 
tribuendum censeo, qui et ipsi per longissimum temporis spatium 
summa cum laude inter nos regnaverint, ut Magnum Electorem, ut 
Friderieum Wilhelmum primum, ut illum, numquam sine honore ap- 
pellandum, Fridericum Magnum. 

Cur igitar hoc potissimum tempore haec quinta regis nostri quin- 
quennalia, tanto studio non huius tantum civitatis Berolinensis, sed, 
mihi credite, etiam ceterarum omnium per totius regni ambitum ce- 
lebrari censetis? Quia, si fas est dicere, non huius regis, sed regni 
Borussiei vigintiquinquennalia homines sibi celebrare videntur, quo- 
niam hoc ipso tempore et haec nostra memoria tantas turbas in aliis 
et vicinis et longinquis regnis audiverunt fuisse, et quotidie audiunt, 
quae omnium mentes ea persuasione implent, nobis quidem Borussis 
optime esse, nee feliciorem ullam esse civitatem atque huius feli- 
citatis unicam causam esse in stabilitate regni ac vere paterno re- 
gum nostrorum erga cives suos animo. | 

Quo id manifestius intelligeretur, possem Borussiae nostrae cum 
Hispania, Italia, Gallia, ipsa illa Britannia, alioquin florentissima, 
comparationem instituere ac demonstrare, quamvis aliis multis rebus, 
amoenitate regionum, clementia coeli, fecunditate soli, magnificentia 
urbium, artificiorum aliarumque rerum, ad vitae cultum pertinentium, 
abundantia nobis praestent, tamen nos hace honesta, nec illiberali 
quiete ac tranquillitate regni, hae principum nostrorum cum toto 
populo eoncordia nulli populo cedere, plerisque aliis etiam longe 
antecellere. Sed ego ab hac ipsa oratione, qua utor, Latina admonitus 
me continebo et de republica populi Romani dicam omnibus haud 
dubie provinciarum ambitu gloriaque rerum gestarum longe anteferenda. 

Ae vetera illa reipublieae liberae tempora omitto, neque enim 
iuvat, quae toto genere diversa sint, inter se comparare, quamquam, 
quod ad hune locum, de quo dicimus, felicitatis publicae pertinet, 
nulla est causa, cur illam comparationem defugiam. Nihil enim aliud 
quaeram, nisi hoc, num putetis, Romanos perfecta et absoluta illa 
libertate, adde etiam immunitate omnium tributorum uti potuisse, 
nisi ceteri omnes populi in orbe terrarum servirent, ac, nummquis 
se forte, ut res militaris et eloquentiae studia efflorescant, perpetuis 
bellis exerceri atque in summis turbis reipublicae administrandae 
vexari velit? Omnino, ne quid supervacuum addam, veteres illas 
respublicas Atheniensium, Lacedaemoniorum, Romanorum illustrissi- 
mum historiae documentum, nobilissimum spectaculum esse censeo, 

sed quod semel tantum esse potuerit: aliorum temporum, aliorum 
morum $unt, neque quemquam tam dementem esse puto, qui eandem 
gentium condicionem serio velit revocari. 

Verum, ut ad rem redeam, omissis illis antiquis temporibus ipsa 
haec regis nostri vigintiquinquennalia in memoriam nobis revocant 
vetera imperatorum Romanorum quinquennalia, decennalia, vicenna- 
lia; quae cum et ipsa omni laetitia publica et magnifico ludorum ap- 
paratu celebrata sint, adhortari quodammodo nos videntur, ut pau- 
lulum hic insistamus et utramque aetatem comparemus. Qua in re 
vos mihi rogandi estis, viri amplissimi, quorum praesentia haec scho- 
lastica .sollemnitas illustratur, tuque imprimis, serenissime princeps, 
cuius aspectu haec moenia gaudio quasi exultare mihi videntur, 
ne quid a me vel ex remotis doctrinae copiis haustum, vel artificiosa 
eloquentia magnifice exornatum expectetis. .Abhorret enim animus 
meus ab istis rhetorum calamistris, et quamvis mihi longe iucundis- 
simum sit, vos, tantos viros, hic adesse, nec orationes has scholasti- 
cas audire dedignari, tamen me adolescentulis nostris imprimis hanc 
orationem debere putaveram, neque, quod semel volanti calamo con- 
scripseram, tempus erat refingere et vestrae doctrinae accommodare. 
Nolite igitur existimare, me acute ornateque dicendi laudem, quam 
vere et ad illorum mentes erudiendas apte, quaerere maluisse, neve 
me eam ob causam reprehendite, quod loci et ordinis mei memor 
cum discipulis praecipue nostris agendum mihi esse censuerim. 

Itaque iam vos oro et obsecro, iuvenes disciplinae nostrae com- 
missi, huc mihi paulisper intendite animos, ut intelligatis, quantum 
momentum in hae regni stabilitate insit ad felicitatem populorum. 
Unde putatis accidisse, ut, quod vobis omnibus satis constare vide- 
tur, nulla unquam miserior ac perniciosior generi humano aetas fue- - 
rii, quam illa populi Romani sub imperatoribus? Nam hoe quidem 
nolite putare, non fuisse etiam in illa reipublieae forma multa, quae 
primo aspectu admirabilia summoque studio expetenda videantur- 
Quid enim, quaeso vos, quid speciosius esse potest, quam esse in 
republica unum sapientissimum consilium publieum, a quo plerique 
magistratus creentur, vectigalia imponantur, gravissimae res et do- 
mesticae et exterae administrentur eiusque consili principem esse, 
qui rei militari imperatoris nomine praesit, aliarüm rerum nihil 
. ipse sua potestate constituat, nec fere leges det, nisi de quibus antea 
ad senatum retulerit, quique magistratuum candidatos non omnes, 
sed aliquot tamen ipse legat: esse praeterea iudiciis suam vim, suum 
honorem, iudices ipsos ex honestissimis omnium ordinum civibus pri- 
vatis legi, atque causas coram populo diiudicare; vectigalium onus 
non grave, nullum publieum aes alienum, aerarium reipublicae se- 

iunctum a fisco principis, qui et suo patrimonio et aliquot provin- 
ciarum minorum vectigalibus facile se domumque suam sustentare 
possit, ipsorum denique civium inter se ius aequum, nec ullum prae- 
cipuum generis ac nobilitatis, aditum ad omnes honores et magistra- 
tus patere cuivis, qui prudentia civili et eloquentia vel virtute mili- 
tari excellat? Atque haec omnia in illa republica erant, neque me 
quisquam mentitum esse, aut rem auxisse dixerit. Nam imperatores 
quidem haud dubie se cives esse volebant, et principis ipsa appella- 
tio quem locum inter cives habere voluerint signifieat, neque nega- 
mus, prudentia et ingenio, adde etiam litteris, fere omnes valuisse, 
certe stultitiae ac fatuitatis pauca tantum exempla esse nec ea tam 
pestifera civitati, quam ingeniosam aliorum calliditatem. 

Unde igitur accidit, ut, quod initio dixeram, illo tempore nullum 
in historia generis humani miserius fuerit, ut summo horrore in au- 
diendis solis illorum nominibus Tiberii, Caligulae, Claudii, Neronis, 
Vitelli, Domitiani, aliorum corripiamini? Atqui didicimus etiam re- 
centioribus temporibus fuisse aliquos reges luxuriosos, libidinosos, 
iruces ac severos, ingenio minime valentes, neque tamen unquam, 
quamvis privata eorum vita summis lacerata fuerit conviciis, publice 
tantum eos suis civitatibus nocuisse intelleximus. Quam igitur cen- 
setis aliam causam fuisse praeter hanc, quod qui imperabant initio 
quidem imperium vi armisque ab devictis civibus extorserant, deinde 
summam potestatem habebant, non certa quadam et immutabilh lege, 
neque ex sese, cum non una domus regia, sancta et aeterna, esset, 
sed demandatam ab his, qui ipsi inopes et illorum arbitrio subiecti 
essent, quod denique falsa quadam simulatione cives se ferebant, cum 
armis iidem longe super alios omnes imperio ac militum armis elati 
essent? 

Ac sicuti saepenumero videmus fieri, si qui parum ingenio va- 
lentes aut caeca fortuna aut malis artibus in altum quendam locum 
evolarunt, ut adulatoribus aures praebeant et superbi fiant, et nisi 
improbe iis adulantur et assentantur, etiam odisse incipiant, a qui- 
bus se contemptos putant: ita paulo post factum est in imperatori- 
bus Romanis. Senatores principes, cum non satis intelligerent, cur 
non et ipsi eodem loco digni essent, ut hane mentem suam recon- 
derent, ad foedissimam adulationem prolabebantur: imperatores, si- 
mulationis intelligentes, contemnere coeperunt, et quoniam non iniuria 
subesse aliquid doli suspicabantur, non contemnebant solum, sed iis- 
dem fallaciis illos cireumvenire ac subvertere. studebant. Itaque al- 
terius conscientia, alterorum adulatio suspiciones pariebant, suspicio- 
nes odium, odium crudelitatem et extrema omnia. Atque ab hac 
perniciosa labe numquem vel bona mente praeditum imperatorem 

liberum se tenere potuisse arbitramini? Difficillimum certe fuisse ac 
paene supra naturam humanam fatebimini. 

Nam cum sui similes multos in civitate viderent, seque nulla 
re adeo insignes, quin ceteri idem sperare possent, quod ipsi adepti 
essent, anxie cireumspiceere coeperunt, numquis vel in senatu vel 
apud populum vel inter milites ea auctoritate et gratia floreret, quae 
ad suam accederet, et si quando conspexissent, vel conspicere sibi 
visl essent, animus perpetuo metu laceratus circumagi coepit, donec 
ilam formidinem procul amovisset. Haec mentis perturbatio etiam 
optimos quosdam imperatores corrupisse traditur, sicut Hadrianum, 
atque adeo ne Vespasianus quidem ipse, senex, ab' hae peste liber 
erat. Quid dicam de Tiberio, qui ante principatum et ducem belli 
eximium sese praestiterat, et modestum rerumque civilium peritissi- 
mum, iamque eo aetatis pervenerat, ut, quod iuvenis et vir inchoas- 
set, senex perfeeturus videretur: nonne is, quo propius mortem venit, 
eo crudelior, suspiciosior, optimo cuique infestior factus est?  Nimi- 
rum initio Germanicum, deinde eius filios, postremo Seianum rerum 
potiri velle seque meliores haberi existimaverat. 

Quid vero, si idem metus in iuvenem principem, in segnem, in 
luxuriosum, in mollem atque a bello abhorrentem incidisset, quid 
tum factum putamus? Facta sunt ea, quae sub Caligula, sub Claudio, 
sub Nerone, Vitelho, Domitiano accidisse didicimus. —Foedissima 
adulatione omnia prostrata erant, omnes ingenii flores retusi, omnis 
veritas ex hominum commercio sublata: ipsi principes miseram vi- 
tam, plenam anxietatis ac timoris agebant, in consuetudine vilissi- 
morum mancipiorum delectationem rerumque suarum oblivionem fru- 
stra quaerebant, dum optime quique ex amieis ob levissima crimina 
irucidabantur. Atque eo tandem illa superbia, illud odium generis 
humani erupit, ut Caligula quidem toti populo Romano unum collum 
esse vellet, quod uno ictu decideret! Nimirum quot Romae homines, 
tot sibi hostes esse credebat, quoniam sciebat, quam potestatem ha- 
beret, eam sibi non propriam, sed extortam esse maleficio ac sce- 
lere. O miseram illam vitam, o tempus luctuosissimum, quo nulla 
cuiquam salutis spes supererat, nisi qui longissime a conspectu prin- 
cipis recessisset, seque aut in solitudinem aut inter humillimam ple- 
bem abscondisset! | 

Tantum igitur potuit non populi depravatio nec inevitabilis 
quaedam generis humani labes, sed regiminis perversa ratio, quia 
iuris potestatisque discidium erat, quia qui imperabant, non certa et 
aeterna quadam lege ad illam loci maiestatem destinati erant, sed 
imperium omnium votis expetitum quasi in medio iacebat. Quo ma- 
iore misericordia generosus ille populus dignus est, quippe qui non 

sua culpa, sed in experimentum futurorum seculorum, ne qua eodem 
modo peccarent, foedissime laceratus esse videatur! 

Sed iam tempus est, ut eum locum relinquamus et nostram ae- 
tatem nostramque condicionem laeti gratique consideremus. Nam 
apud nos omnia diversa esse videtis, cuius rei causa nunquam satis 
magnas deo omnipotenti gratias agi posse censeo. Nos enim sta- 
bile regnum habemus, non profectum et quasi concretum ex corrupfa 
libertate, sed una cum primordiis gentis Germanorum natum: reges 
non ab ullo ordine civium nee militum armis civitati impositos, sed 
inter nos ex longa annorum serie ita natos, ita educatos, uf reges 
se aliquando fore certo scirent; nulla gratia, nullis delinimentis im- 
peritae multitudinis opus est, ut locum a maioribus suis relictum te- 
neant, nullo metu afficiuntur, ne eundem unquam vel cuiusquam sce- 
lere vel ambitiosis consiliis amittant. Itaque reges nostri humani 
et clementes sunt, et longe remoti a superbia adversus infimos. Qui 
enim possunt in ea civitate infimi vocari, ubi vel potentissimi, si cum 
rege comparentur, aeque longe ab summo rerum humanarum fastigio 
absunt atque ab ultima pauperum condicione? Ambulantium in pu- 
blico latera non tegunt satellites, quia discidium nullum inter ipsos 
et populum esse potest: cives suos facile patiuntur bonis fortunisque 
abundare, adiuvant etiam ae laetantur: quid enim vel locupletissimo- 
rum thesauri prae ipsorum copiis patritis atque avitis sunt? Nec sua 
causa tributa imponunt civibus, quia ipsorum patrimonium etiam 
luxuriose viventibus nimio plus sufficit. Quid quod etiam clientibus 
suis et ultimis civibus adversus se litium persequendarum potestatem 
concedunt? Non ego vobis illum molitorem in memoriam revoco, 
qui se a rege nostro, totius fere Europae victore, vinci non passus 
est. Quotidie, si vultis, similia audire potestis, quamquam non in 
tam illustri loco posita. Superbiunt enim reges nostri, si ulla re, 
iustitiae amore, sibique ipsi hanc immutabilem legem, multorum se- 
culorum usu sancitam, praescripserunt, ut nihil ipsi in iure pro po- 
testate decernant. luratos iudices sua auctoritate instituerunt, eosque 
ita volunt severe, nulla partium ratione habita, iudicare, ut, si unquam 
duri atque inexorabiles fuerunt, in puniendis iudicibus fuerint, quos 
secundum nobiliores adversus pauperes et inopes iudicasse censuis- 
sent. Mementote nobilissimi illius documenti regiae severitatis in 
altera causa molitoria! Quid enim iuvant leges, quid civilia instituta, 
nisi voluntas adest iis parendi? Romanorum quidem iudicia impera- 
toribus non subiecta erant, et tamen ius fractum est in causis ca- 
pitalibus. Nos alia quidem instituta habemus, sed reges iis ipsi ob- 
temperant: persuasum enim habent, nisi populo suo bene sit, ne sibi 
quidem bene esse posse. Itaque tamquam mites quidam patres inter 

nos versantur, qui nullum commodum seiunctum habeant a liberis 
suis, qui nulla re glorientur, nisi illorum pietate, strenuitate, virtute 
denique ac felicitate! 

Quid iam restat, viri amplissimi, nisi ut deum ardentissimis vo- 
tis precemur, ut hane tranquillitatem otii honesti, non servilis, hanc 
felicitatem, quam ipse nobis dedit, regni stabilis et legibus institutis- 
que bene temperati, propriam ac perpetuam nobis esse velit, utque 
hane concordiam regiae domus cum civibus ita conservet, ac, si fieri 
potest, confirmet atque augeat, ut nulla unquam vis externa eam 
concutere ac debilitare possit. Vos autem, iuvenes nostrae discipli- 
nae traditi, et meo et collegarum doctissimorum ét communis pa- 
triae nomine, oro atque obtestor, ut omni cura diligentiaque adhibita 
spem, quam adhue in vobis repositam habemus, comprobetis. Vos 
ex omnibus regni provinciis huc congregati estis: vos regia libera- 
litate, nostra summa cura et industria hie erudimini: vestrum erit 
probare tanta beneficia in gratos homines esse collata: vos ea, qua 
soletis, assiduitate et in dies maiore in litteris versabimini, eum ad 
finem, ut aliquando pietate, iustitia, constantia, doctrina, quanta fieri ' 
poteri, maxima instructi regis consilia sapientissima opera vestra 
ministerioque adiuvare possitis. Dixi. 


ORATIO HABITA IN FRIDERICI WILHELMI III. REGIS AUG. 
NATALICIS LIX BEROLINI IN GYMNASIO IOACHIMICO 
A. MLCCCOXXIII. 


Arbitror ego vos omnes, viri generosissimi, auditores huma- 
nissimi, eam ob causam hunc in locum convenire atque haec vota 
sollemnia vestra praesentia concelebrare voluisse, quod res scholastica 
vobis digna videtur, ad quam curam animosque convertatis. Neque 
sane non inter paucissimas res, quae omnium hominum mentes co- 
gitationesque exercent, habenda est haec scholasticae institutionis ra- 
tio, cuius admirabiles sunt in utramque partem fructus. atque ad 
. omnem vitam pertinentes. Quis enim est, qui non, cum recesserit 
in memoriam pueritiae, facile recordetur, quantam vim vel ipsa schola 
vel unius et alterius magistri disciplina ad animum excolendum ha- 
buerit, quid sit, cur una litterarum pars sibi vel seni iucunda sit, 
alterius nomen ipsum reminiscentis animum tacito quodam horrore 
perstringat? Servat enim odorem testa diu, quo semel recens imbuta 

est, et paucissimi, quam viam iuvenes ingredi non didicerunt, eam 
viri facti suo ingenio quaerere et investigare solent. Quapropter quid 
facere possum vel muneri meo aptius, vel personis vestris accommo- 
datius, quam ut de re scholastiea dieendi mihi argumentum sumam, 
praeserüim cum haec res artissime cum regis nostri laudibus con- 
iuncta sit, pro cuius salute ut hodie vota nuncuparem, huius scholae 
nomine orator constitutus sum. Nam hanc palmam optimo regi iu- 
stissime deberi omnes ita consentiunt, ut ab eo in hoc genere plus 
praestitum esse fateantur, quam a plerisque aliis regibus: hane esse 
in eius quasi corona civica fulgentissimam gemmam, quod rem scho- 
lasticam et sumptibus faciendis egregie adiutam et legibus dandis 
prudenter conformatam esse voluerit. 

Itaque hac rerum divisione servata, et ipse primum de statu 
scholarum, deinde de ratione disciplinae et constituta et constituenda 
dicam. Qwua in re hanc mihi veniam facile dabitis, auditores huma- 
nissimi, ut paululum a regis persona discedere liceat: redeunt enim 
omnia, quamvis longinqua videantur, ad eundem tamen finem et 
optimi regis laudem: neque pluribus verbis orabo, ut argumenti te- 
nuitatem excusetis, cum certo sciam, nihil vobis tenue videri, quod 
ad iuventutis patriae institutionem pertineat. 

Constat, auditores doctissimi, statum scholarum diversis temporibus 
diversum fuisse. Nam apud veteres Graecos, quibus solis hane quasi 
praerogativam natura tribuerat, ut omnia ingeniosius invenirent, quam 
laboriosius discerent, nullae erant scholae publice constitutae: totus 
ipse sibi populus erat magister, totus discipulus. Qui artem aliquam 
invenisset, discendi eupidos circa se congregabat: civitas nec adiu- 
menta, nec praesidia ad eam rem praebebat. Neque veteres Ro- 
mani, cum omni studio ad rempublicam administrandam ferrentur, 
quae eo pertinebant artes, operose discebant: ipsa respublica, fo- 
rum, iudicia pro schola erant, palam erant omnia, nihil reconditum, 
nihil remotum. Sed iidem tamen populi cum amissa libertate con- 
senescere coepissent, magno suo detrimento intellexerunt, longe 
difficilius esse, partam ab maioribus scientiam retinere ac tueri, 
quam illis fuerat, parere atque invenire. O documentum illud ingens 
ac memorabile, auditores humanissimi! Artium ac disciplinarum irre- 
vocabilis iaetura citius, quam quisquam expectaverat, ingruit, quam- 
vis et reges et imperatores Romani praemiis honoribusque studia 
hominum eruditorum retinere cuperent. Nam unum illud, quod rui- 
nam fortasse sustentare potuisset remedium, non erat in promptu, 
ut scholae doctrinae conderentur, magistri convocarentur, alerentur, 
omnibus alis negotiis exolverentur. Itaque tenebrae aliquanto ante 
Gothorum, Hunnorum, Vandalorum populationes orbem terrarum 

inducere coeperunt, veterum ingeniorum monumenta obruebantur, 
spissa nox paulatim ingravescebat. Extitit tum ecclesia christiana, 
quae scholas aperiret et doctrinae patrocinium quodammodo susci- 
peret. In eius tutela res scholastica mille ferme annos latuit. Et 
initio quidem satis liberaliter habebatur, ut artes litteraeque suae 
praestantiae causa, non ob aliquam necessitatem coli ac propagari 
viderentur: mox vero cum monachi et canonici, quorum illud munus 
fuerat, otium et quietem quam doctrinam sequi mallent, totaque ee- 
clesia agris bonisque locupletata sese a republica separasset, institu- 
tio iuvenilis negligi eoepit, nec fere quiequam litterarum, nisi apud 
solos eeclesiasticos erat, et quantum illud fuerit non opus est dicere. 
Sola fuit grammatica latina, qua nemo, qui supra vulgum sapere 
vellet, carere poterat: illud unum vinculum fuit, quo aliquando re- 
centem barbariem cum antiquitatis doctrina colligatum iri sperares. 

Restitutis igitur in ltalia litteris antiquis et veteribus Graecis 
Romanisque scriptoribus detectis atque in usum hominum prolatis, 
ea maxime mutatio scholarum secuta est, quod ad novam messem 
pereiplendam non unius tantum ordinis homines, sed omnia vitae 
genera invitarentur. Atque ipsa ecclesiae emendatio, quam reforma- 
tionem vulgo dicimus, quam aliam habuit vim, nisi ut discidium, 
quod inter eeclesiam ceteramque rempublicam esset, tolleret, sacer- 
dotes cum vita civili coniungeret, ceteros cives ad vitae sanctitatem 
et doctrinae communionem vocaret? Condebantur tum certatim. scho- 
lae a principibus, a civitatibus, a privatis hominibus, quae mirabilem 
in modum efflorescebant et discipulorum multitudine litterarumque 
iractatarum ambitu crescebant. taque artes et litterae illo sexto 
decimo saeculo tantos progressus fecerunt, ut veterem illam Grae- 
ciam, artium litterarumque inventrieem, revixisse putares, eo discri- 
mine, quod, ut olim ingenium lente doctrinam, sic doctrina tum cito 
ingenium provocasse videbatur. Sed hoc loco non dicimus de ipsis 
litteris, dicimus de scholarum regimine, quod, ut antea penes eccle- 
siam, sic jam, prout quaeque schola condita erat, penes principem, 
penes civitatum magistratus, penes singulos homines erat. 

Ex qua re quct incommoda nascerentur, nemo tum intelligebat, 
omnes enim uno studio exarserant augendae doctrinae, emendandae 
vitae, lucis evangelicae defendendae. Postea vero cum litterarum 
. ambitus ingentem in modum amplificaretur, alia non iam necessaria 
viderentur, novae multae opiniones de commutanda re scholastica 
orirentur, partim verae, partim veri tantum speciem prae se feren- 
tes, cum alii novam disciplinam cupide inducerent, alii veterem per- 
tinaciter tuerentur, nec tamen non possent eam in quibusdam rebus 
relinquere: intelligi coeptum est, quantopere res-scholastica certo 

quodam regimine egeret. Accesserat etiam aliud incommodum, quod 
magis etiam ad scholarum statum pertinebat. Nam cum in aliis pro- 
vinclis, aut veteri opulentia instructis, aut insigni principum liberali- 
tate adiutis, multae scholae florerent eorumque magistri lautis sti- 
pendiis instructi essent, in aliis contra latis regionibus pauca erant 
doctrinae seminaria, et quae redituum tenuitate miseram vitam tra- 
hebant. Comparate, quaeso, Saxoniam, ludis litterariis abundantem, 
cum Pomerania nostra et Neomarchia et hac ipsa provincia Brande- 
burgica electorali, qualis quidem ante paucos annos erat, ac facile, 
quantopere hoe diserimen scholarum conditarum ad doctorum homi- 
num proventum valuerit, intelligetis. 

Illis igitur incommodis, ut priora medendi initia omittam, peni- 
tus occurrit regis nostri sapientia, qui cum regnum ex ingentibus 
bellorum turbis recepisset, totam scholarum curam in partem sum- 
mae reipublicae recepit, et communi regimini subiecit. Neque poterat 
quiequam sapientius et ad augendas populi vires accommodatius in- 
stitui./ Nam eum omnis hominum vita et animo et corpore constet, 
sicut bonorum regum est, cavere, ne quod cives sui corporum et 
fortunarum detrimentum faciant, et omnia providere, ut et saluber- 
rime vivant et bonis honeste locupletentur: sic animis eorum, reli- 
gionis doctrinaeque praesidiis et adiumentis comparandis, consulere 
debent. 

Turpis enim atque inhumana quorundam hominum opinio merito 
censetur, perieulum esse, ne, hominibus nimis eruditis, fides erga 
regem patriamque, honestas atque religio labatur. Hoc certe falsum 
esse facile intelligitur. Deus enim hominibus mentem dedit, quam 
excolerent, neque potest ae debet quicquam perniciosum et alienum 
ab hominis et civis officiis ex illa mentis cultura, nullis terminis.cir- 
cumscripta, consequi. Itaque iure nullos sumptus, in augenda do- 
ctrina collocatos, nimis magnos existimabimus, atque regem eiusque 
amicos et praeclari operis administros omni laude cohonestandos 
censebit posteritas, quod veterum scholarum reditus, ubi opus vide- 
retur, auxerunt, novas condiderunt, nullam sustulerunt. 

Quae quamvis magna sint, et merito omni laude celebrentur, 
nemo tamen nihil iam relietum esse opinabitur. Provisum iam fere 
satis videri potest his scholis, de quibus peculiariter dico, quas litte- 
rarias appellare liceat, instituta etiam via est ad emendandas scholas 
parvulorum rusticorum.  Deesse tamen etiamnune videtur medium 
aliquod genus scholarum, cuius insignem fore utilitatem persuasum 
habeo. Nimirum hoc tempore, cum artes et disciplinae per omnem 
vitam ita diffusae sunt, ut si quis ad negotium aliquod civile, ad 

honestum quaestum, ad mercaturam factitandam accedere velit, multa 
iam percepta habere debeat, quibus illam ipsam rem sibi ac civitati 
fructuosiorem reddat: hoc igitur tempore scholae quaedam in urbibus 
maioribus desiderantur technicae, in quibus, quae ad praesentem usum 
et necessitatem vitae communis pertineant, aecuratius et plenius do- 
ceantur, quam fieri potest in scholis inferioribus ac fieri debet in 
scholis litterariis. Neque enim omnia, quae ad naturae cognitionem 
et scientiam pertinent, ad chemiam et eas partes mathematicae, quae 
artium popularium causas rationesque persequuntur, porro geographia, 
quae politiea et statistica vulgo dicitur, linguae recentiores, alia nec 
possunt ob temporis brevitatem in scholis litterariis doceri, nec de- 
bent, quandoquidem nondum ita possunt doceri, sicut accurata do- 
ctrinae ratio postulat. Atque ingens adeo commodum, talibus scho- 
lis institutis, ad haee antiquioris doctrinae seminaria redundaret. 
Laboramus enim, auditores humanissimi, multitudine discipulorum, 
alia omnia quam nostram hane doctrinam expetentium: eorum causa 
nonnulla docentur, quibus supersedere possemus, si omnes illos, certe 
plerosque, cursum scholasticum aliquando perfecturos esse sperare- 
mus, plura contra illi discere coguntur, quorum, cum utilitatem mi- 
nus perspiciant, non illi quidem aspernantur institutionem, sed crassa 
Minerva, ut aiunt, percipiunt, et ipsis magistris, ut leniores ac len- 
tiores fiant, paulatim persuadent. Accedit etiam hoc, quod hae blanda 
consuetudine lente discendi multi pueri quasi aliud agentes ab infi- 
morum Ordinum scamnis ad academiam perdueuntur, quorum ingenia 
ad alia factitanda melius videmus esse comparata, quam ad severio- 
res disciplinas et munera in republica obeunda. 

Sed etiam huius rei aliquando remedium regis sapientia inve- 
niet*). Nune, si multitudinem scholarum doctarum, iam in omnibus 
regni provinciis laete efflorescentium, contemplor, animus perfunditur 
laetitia, atque huic regno optima et faustissima quaeque praesagit. 
Felicem quis enim non iudicaverit terram, in qua honestas et doctrina 
per omnes civium ordines diffusa sit, imprimis ubi hi, qui aliquam 
reipublicae partem administraturi sint, ita omni et animi et ingenii 
praestantia exeellaut, ut ceteri cives se ab iis libenter regi patiantur? 
Neque enim unquam adducor, ut doctrina non mores quoque vitam- 


*) In hae quidem urbe nostra dudum instituta est schola, quae realis dici- 
tur, nuper regia liberalitate aucta et insigniter adiuta, cui aemulabitur ea, quam 
senatus huius civitatis condendam suscepit. Licet igitur iam sperare, simile ali- 
quid extiturum apud nostrates, ac Parisiis institutum polytechnicum, unde exi- 
miam utilitatem ad vitam communem et ipsas litteras fluxisse constat. 

que hominum emendari censeam, dummodo illa sit doctrina, quae 
non inani declamatione, sed operosa et gravi mentis intentione et 
constet et comparetur. 

Sed hoe alterum erat, de quo deinceps dicere constitueram, cum 
initio me verba facturum de re scholastica regis benivolentissimi 
auspiciis et aucta et novis legibus conformata ostendissem. Quid 
enim iuvat scholarum multitudo, nisi certae leges accedant, quibus 
et magistrorum labores et discipulorum studia regantur? 

Atque in ea re non possum non praedieare et regis ipsius et 
virorum, quos in partem curarum vocavit, sapientiam, qui cum multa, 
quae ad universam rem scholasticam pertinerent, accurate constituis- 
sent, alia non minus multa ipsis scholarum rectoribus et magistris 
permiserunt, de quibus, non dico ad libitum suum, sed ad praesen- 
tis usus necessitatem decernerent. Neque enim sapiens quisquam 
laudaverit istam sollicitam curam omnia praeseribendi, quam ex pe- 
regrinis ac barbaris terris etiam in patriae nostrae Germaniae quas- 
dam regiones illatam esse doleas; qua hoc assequi student, et vero 
etiam assequuntur, ne quid usquam novum, ingeniosum, atque a re- 
ceptis opinionibus alienum hoc in genere appareat. Ut hoe utar 
(neque enim decet, obscuris vocibus iactandis latius, quae ad te non 
pertineant, videri velle perstringere), nostrarum rerum moderatores 
non praescripserunt, quibus libris vel doctrinae compendiis magistri 
in docendis adolescentibus uterentur, a quibus abire et diversa do- 
cere piaculum esset. Ne scriptores quidem graecos et romanos, 
quamvis de his vetusta maiorum opinio, sed opinio tamen, iamdudum 
statuisse videatur, ita praescribunt pueris et adolescentibus praelegen- 
dos, ut scholarum rectores et magistri, prout discipulorum suorum 
profectibus conveniat, non possint etiam ad alios subinde transire. 
Commendant, admonent, corrigunt, sed tantum abest, ut patriae iu- 
ventutis doctores servos aut operas publicas existiment, qui, quod 
iussi sint, aeneo pectore, sicut praecones quidam, deblaterent, ut lau- 
dibus etiam praemiisque adhortentur, et adiuvent, si quis novum ali- 
quid et bonum suo in genere praestiterit, et ex doctrinae penu pro- 
tulerit. Rectissime. Nam, ita me deus iuvet, nescio an nulli homi- 
num ordini segnities et dulcia illa vitae sollieitae oblivia magis 
timenda sint, quam magistris scholasticis, cum eius rei nimis magna$ 
illecebras habeamus: similitudinem pensorum et profectuum, secessum 
domesticum, vitam a negotiis publicis remotam. 

Itaque doctrinam solam esse, quae nos et consolaretur et exci- 
taret, huius augendae ae proferendae studium semper alendum, huius 
adminicula largiter praebenda esse sapientissimi quique rerum scho- 
lasticarum. moderatores semper intellexerunt. Qui non vereor, ne 

pernieioso quorundam hominum errore et ipsi decipiantur, mediocri- 
tatem quandam doctrinae in hominibus scholasticis magnopere com- 
mendantium, ingenium vero et indefessum discendi studium etiam 
reprehendentium. Scilicet assiduitatem puerorum docendorum illis 
rebus minui opinantur, nec tamen cogitant, quantum exemplum va- 
leat ad animos erudiendos. Neque enim potest doctrinae studium 
gigni, nisi eodem studio, et frustra omnes omnium litterarum docto- 
res congreges, nisi scintilla illa, in teneris mentibus latens, adhor- 
tationibus, admonitionibus, poenis, vultu denique et voce et exemplo 
magistri excitetur, alatur, inflammetur. Sed in viam me revoco. 
Dixeram, insigni laude dignissimos esse et regem ipsum et regis 
amicos, (sie enim merito veteres Romani regum et principum con- 
siliarios vocabant,) quod scholarum magistros noluerunt illi quidem, 
docendi legibus praepeditos, in laboriosum negotium contrudere, sed 
eorundem studia certis institutis rexerunt. Quo ego pertinere arbi- 
tror examina severa, cum ipsorum virorum iuvenum, qui in hune 
doctorum publicorum ordinem intrare vellent, tum discipulorum, cursu 
scholastico perfecto, imprimis sollemnia et publica auctoritate sacrata. 
Potest enim ac debet civitas postulare a schola, quantum velit didi- 
cisse adolescentem, priusquam ad studia earum rerum, quae ad rem- 
publicam administrandam pertinent, gradum faciat. Hae scholae 
humanitatis sunt, vel, si mavis, universae doctrinae. Academia, quem 
haec doctrina habeat usum, quam rationem et utilitatem ad vitam 
civilem et negotia publica, docet, et omnis iam ad eruditionem cum 
utilitate et salute publica consociandam tendit. Itaque rex, quem 
modum scientiae eum habere vellet, qui aditum quasi propiorem ad 
rempublicam peteret, constituit, quique eum nondum assecuti sunt, 
hi, tantae rei impares, a limine aeademiae arceri debent. At dixerit 
aliquis, eaedem, quae in schola litterae traduntur etiam in academia: 
scriptores graeci et romani explicantur, scholae habentur de omnibus 
partibus mathematices et physices, historia et antiqua et recentior 
enarratur. Docentur illa quidem omnia, et prudenter hoe institutum 
est, ne ullus usquam locus vacuus esset praesidiis et exercitatione 
universae doctrinae et, litterarum humanitatis. Quocirca scholas, ut 
hoe utar, de praestantissimis graecis romanisque scriptoribus haben- 
das, aequum est ab omnibus iuvenibus in universitate studentibus 
frequentari, quoniam tam multiplices fructus ex hoc veteris historiae 
veterisque artis studio emanant. Verum illae scholae academicae 
non sunt tamen eam ob causam institutae, ut rudes adolescentes 
quasi manu magistri ducti lacunas eruditionis scholasticae expleant, 
sed ut eruditi iam ae bene praeparati ad altiora penetrent, et ipsi 
aliquando earum rerum doctores fiant. Quapropter iure a nostris 

adolescentibus, scholasticam disciplinam relieturis, exigitur, ut graece 
mediocriter intelligant, latine non solum intelligant, sed etiam emen- 
date scribant, universae historiae praecipuos eventus teneant, mathe- 
maticarum disciplinarum elementa perceperint, patrio denique ser- 
mone recte et apte quae cogitaverint exprimere possint. 

Haec non nimis magna esse, et iuveni in altum quasi artium 
ac disciplinarum enavigaturo prorsus necessaria, quivis harum rerum 
aestimator concedet, fatebitur adeo, ab adolescente bene instituto po- 
stulari praeterea posse, ut unam alteramve linguarum recentiorum 
usu et lectione didicerit, et aliquam cognitionem de ambitu doctrinae 
universae et cognatione litterarum habeat, id quod ego quidem iu- 
veni studioso imprimis utile esse arbitror. Sed ea tamen non exi- 
guntur, nec eorum quae exiguntur, ratio discendi et docendi scholis 
praescribitur, sed concordi magistrorum ingenio et doctrinae permit- 
titur. Sed nescio an nulla unquam lis tanta inter homines doctos 
fuerit, quanta haec de ratione modoque litterarum in schola tractan- 
darum, deque dissensione, quae putatur interesse inter disciplinas 
mathematicas ceterasque ad naturae scientiam pertinentes, et inter 
litteras antiquas quaeque aliae ad historiam spectant. Neque lis illa 
secundum hos vel illos diiudicata est a rege nostro, (regis enim ea 
puto esse omnia, quae regia auctoritate constituta sunt,) sed dissen- 
sio aliter atque plerique digladiantes expectaverant composita, dum 
utraeque disciplinae ita suum honorem obtinere iubentur, uf nec eru- 
ditionis antiquae severitati quiequam detractum, et multum recentio- 
ris flagitationibus concessum sit. 

Quodsi iam multi inveniuntur, qui perire vitam ; adódéscotitll 
multitudine rerum discendarum clament, et obrui teneros animos, 
dum, quae ceteri senes nondum didieerint, hodie ab adolescentulis 
exigantur: hi sibi persuadeant, usu atque meditatione magistrorum 
quotannis aditus ad doctrinam faciliores fieri. Male hercule actum 
esset de omni disciplina, nisi hoe nos obtinuerimus, plerasque res 
hodie facilius, nee tamen minus accurate disci, quam diseebantur 
ante hos viginti et triginta annos. Verbi causa: scriptores graeeos 
quanta facilitate iam nostri discipuli explicant et interpretantur! cum 
nos plerique magistri, quanto labore et quanto taedio decem Home- 
rieos versus singulis lectionibus olim perreptaverimus, non sane laeti 
recordemur. Porro latine et intelligendi et scribendi facultate quanto 
maiore hice adolescentes gaudeant, quam nos, eadem cum aetate 
eramus, quis est qui non libens velit agnoscere? Itaque quamvis in 
dies rerum diseendarum copia augeatur, augetur tamen etiam discendi 
facilitas, novae rationes ineuntur, non semper illae quidem impro- 
bandae; sed dum ipsa necessitate ad varia subsidia et adiumenta 

invenienda compellimur, latior et rectior via struitur, impedimenta, 
quibus olim obsepta erat, removentur, falsa abiiciuntur, minus recta 
corriguntur, certiora iam pueris traduntur. 

Atque ausim ego contendere, si quis hoe tantum agere velit, ut 
eum finem, qui academiae futuris civibus edicto regio propositus est, 
assequantur discipuli, multo etiam breviore tempore, quam nune so- 
let, illud posse perfici. Quid enim, auditores humanissimi? Graece 
intelligere, latine probabiliter scribere, ut de mea tantum professione 
dicam, si quis velit compendiaria via discere, legat quotidie Cicero- 
nem et Xenophontem, et unam horulam latine se scribendo exerceat: 
haud dubie intra biennium, postquam verba componere didicerit, 
omnium iudicum postulatis satisfaciet. Sed apage istas ineptias! Ne- 
. que enim veteribus linguis operam damus, aut praestantissimos scri- 
ptores legimus, ut verba construere discamus, sed ut animos veteri 
historia et eloquentia et philosophia alamus, cuius rei tanti sunt fru. 
ctus, tanta tamque honesta voluptas, ut nemo bonis adolescentibus 
tempus illud invidere debeat, quod una cum ceteris disciplinis huie 
praeclaro studio impendant. 

Atque ut hoc extremo loco etjam aliquid addam de divisione ae 
distributione lectionum scholasticarum, quam rem moderatores rerum 
nostrarum merito ipsis scholarum magistris permittere voluerunt, di- 
cam ego.quod sentio, quodque mihi multum ea de re cogitanti solet 
interdum non ineptum videri. Cum tres partes sint universae do- 
ctrinae, prima quae ad rerum naturalium notitiam et leges pertinet, 
altera. quae ad mentis humanae cognitionem, tertia quae ad rerum 
olim gestarum scientiam spectat: harum trium partium in his scho- 
lis, si quidem recte litterariae et doctae vocantur, omnium fundamenta 
iaci necesse est. Quarta additur, quae bene ornateque dicendi, quae 
didiceris aut cogitaveris, artem comprehendit, sive rhetorice, quam 
super illas quas dixi disciplinas imprimis accurate in scholis docen- 
dam esse nemo non intelligit. Linguis veteribus, graeca et latina, 
omne fundamentum historiae et rhetorices continetur, quibus adiun- 
gitur ad hune ipsum usum germaniea, nunquam sine honore appel- 
landa. lam vero si scholam litterariam, qualis haec nostra princi- 
pum laudatissimorum iussu esse debet, quinque discipulorum classibus 
constare video, nam infimi ordines in hunc censum venire non pos- 
sunt, propterea quod in iis non doctrina, sed institutio quaedam 
technica expetitur, quinque has classes ita videmur non inepte 
posse describere, ut in tribus inferioribus classibus grammatica 
utriusque linguae veteris binis quotidie lectionibus doceatur, totidem 
rerum naturalium notitia et causarum motuumque explicatio mathe- 
matica et physica tradatur. Neque enim verendum est, ne hanc 

puerorum curiosa aetas percipere non possit, quippe pleraque iam 
fere experimentis ae figuris doceri solent, neque quiequam pueriles 
animos vehementius allicit, quam rerum, quae in sensus incidunt, certa 
quaedam explicatio. Huie curiosae cognitioni si postea addatur 
causarum et notionum accurata definitio, non poterit non animus in- 
veniendi ae discendi studio excitari, qui frustra, si rerum deest copia, 
inani doctrina tentatur. 

Grammaticae vero in superiore classe iure superstruitur histo- 
riae cognitio, veteris illius dico, graecae et romanae, cum ex ipsis 
rerum gestarum fontibus, Herodoto, Plutarcho, Livio, Velleio, Cice- 
rone, scriptoribus probatissimis, altero post alterum, sicut rerum ordo 
postulat, legendis, ita ut lacunae, quas temporis brevitate oriri necesse 
sit, magistri quasi supplementis sarciantur, tum accurata et copiosa 
veteris historiae enarratione, una cum antiquitatum et terrarum lo- 
corumque situs descriptione. Quae res omnes cum latino sermone 
declarari possint, non opus est stili latini quae dicuntur exercitiis, 
quibus ne maiores quidem nostri egebant, cum sermone latino, eius 
rel vicario, uterentur. 

. Superest iam prima classis, cuius industria ae diligentia rheto- 
ricis imprimis exercitationibus videtur esse continenda. Nam hanc 
ego disciplinam aegerrime patior tam diu a scholis nostris exulare, 
eam dico, quae, praeceptis et exemplis nixa, omnes rationes inve- 
niendi, dividendi, eloquendi ornandique, figuras orationis, genera di- 
cendi pertractet, et qui cuiusque usus sit, demonstret. Vellem novus 
aliquis Meierotto existeret, qui ex scriptoribus graecis, romanis, ger- 
manicis, gallicis, (hos enim iuvenis litterarum studiosus pari facilitate 
intelligere debet, certe velle debet intelligere,) exempla eloquentiae 
conquireret ae veteri illa rhetorum ratione disponeret. Hane ego 
disciplinam imprimis putaverim primi ordinis tironibus aptam fore, 
mihi enim, nescio an fallar, sed dieam tamen quod sentio, germa- 
nica eloquentia et latina et quaevis alia una tantum atque eadem 
videtur esse, atque in omnibus linguis, modo grammaticam recte et 
ex ordine perceperis, verba provisam rem non invita sequi. Simul 
adolescenti explicentur Cicero et Demosthenes, Horatius et Euripi- 
des sive quis alius divinorum poetarum graecorum, demonstretur ar- 
tifieium rhetoricum, ars poetica, non futili ista ratione et saepe ex- 


agitata, ut parietes praeconiis euge, belle, pulehre, praeclare, eireum- 


sonent, sed sententiae vi proposita atque ex historiae naturaeque hu- 
manae cognitione explicata, quam illi apta sit oratio, non verbose 
enarretur, sed breviter significetur. Quaeretis fortasse, auditores hu- 
manissimi, quid iam interesse dicam inter hane historicam et rheto- 
ricam veterum interpretandorum rationem et grammaticam inferiori- 

bus classibus aptam? Hoe interesse videtur, quod cum utraque ver- 
borum intellectus perfectus est, diversa accedit ipsius magistri expli- 
catio. Qui grammaticam sequitur rationem, verborum constructiones 
premit, grammaticorum regulas repetit, fidemque illis singulis locis 
conciliat: qui historiam et eloquentiam docere voluerit, is non poterit 
in quavis periodo insistere, plures paginas coniunget, ad finem cur- 
ret, causas et eventum rei indagabit ac demonstrabit, argumentandi 
rationes proponet, diseipulos perpetuo, quo quidque pertineat, admo- 
nebit. 

Et si cui forte indignum videatur, quod historiam et stili ger- 
manici exercitationes ab inferioribus classibus excludendas censeam, 
ei me confirmabo nequaquam illas res parvi aestimare, immo longe 
pluris quam ut rite et sicut mereantur cum pueris tractari posse vi- 
deantur. Quid enim, auditores humanissimi? Placentne vobis pueruli 
de se suisque sententiis, quae nullae sunt, magnifice vel potius ridi- 
eule declamitantes? Accedit magister, reprehendit, corrigit, refutat, 
pinnas quasi evellit, scilicet ut pueri serio de rebus seriis scribere 
discant. At illi ante annos, priusquam rerum et praeceptorum co- 
piam mente conceperint, recte scribere non discent, quoque ingenio 
plus valent, eo magis aut correctiones aspernabuntur, auf sibi diffi- 
dere incipient. Quin igitur suis sibi imaginibus et mentis puerilis 
delectamentis permittuntur, ne, quod pueritia habeat iucundissimum, 
amittant, et nimis mature adolescant. 

Historiam vero, id est rerum gestarum cognitionem, tam video 
diffieilem esse, ut in scholis nostris vix antiquam recte disci posse 
putem. Videtur enim inutilis esse, nisi causarum simul explicatio 
accedat, nisi fontium. quaedam notitia adiungatur, nisi ingenium ae- 
tatis cuiusque intelligatur. Id quod perfici aliqua ratione potest in 
antiqua historia explicanda, nam praestantissimi scriptores a tironi- 
bus leguntur, antiquitates enarrantur, omnis cura magistrorum in eo 
consumitur, ut, quid a nostris diversum in antiquis linguis, moribus, 
institutis, ingeniis sit, recte intelligatur. Haec igitur fructuosa est 
rerum gestarum cognitio, et mirum quantum ad excolenda iuvenum 
ingenia prodest. Quid enim potest magis erudire et exercere, quam 
si, mente et cogitatione in longinquis temporibus defixus, excellen- 
tissimos homines consilia inire, agere ac pati videas, accurate intel- 
ligens, quid illud sit, quod suis laboribus expetant? Recentioris vero 
historiae in his scholis enarratio omni probatione caret: quotus enim 
quisque de fontibus et veris auctoribus cogitat aut anquirit? Causae 
plurimarum rerum ignorantur, nec nisi accurata diligentia investigan- 
tur: sed quod maximum esse mihi quidem videri solet, ipsae res, 
de quibus agitur, nervi atque artus omnis historiae, aut ab ipsis do- 

ctoribus nondum exploratae sunt, aut pueris certe et adolescentibus 
proponi nequeunt. Nam oro quaesoque vos, auditores doctissimi, 
nisi historiam pueris pueriliter volumus tradere, id quod a gravitate 
institutionis publieae alienum videtur, quae res, quam graves, quam 
ad vitam publicam pertinentes, erunt attingendae, de iuribus princi- 
pum et civitatum, de reditibus et vectigalibus publicis, de ordinum 
discrimine, de administranda summa republica, alia multa, quae quan- 
topere puerorum captum superent, ita intellimo, ut in academiis re- 
centioris historiae plenam et e fontibus ductam enarrationem omni- 
bus iuvenibus, qui quidem aliquam aliquando reipublicae partem at- 
tingere velint, prorsus necessariam iisque adeo publica auctoritate 
commendandam existimem. In his scholis abunde mihi sufficere vi- 
detur, si primorum ordinum tirones regnorum ac civitatum origines, 
et regum familias earumque successiones didicerint, cetera privatae, 
$1 forte, lectioni relinquantur. 

Quodsi temporis aliquid nobis supererit, quam ad rem potius 
adhibebimus, quam ad philosophiae quaedam fundamenta iacienda? 
Habemus ilius quidem disciplinae praeclaram ae vere divinam vica- 
riam, religionem sive theologiam, cuius partes aequum est omnium 
aetatum discipulis explicari, imprimis quantum ad cognoscendos libros 
sacros pertinet. Sed nescio tamen an huie institutioni doctrinam de 
moribus et summo bono, e veteribus philosophis petendam, et legen- 
dis praestantissimis libris Ciceronis de officiis et de finibus expliean-. 
dam, adiungere debeamus. Excitandi enim sunt adolescentium animi 
et advertendi ad illas quaestiones, quibus recte diiudieandis omnis 
vitae honestas continetur. Unum vero imprimis adolescentibus nostris 
opus est, cum ad maturitatis aliquam spem pervenerint, ut ambitum 
universae doctrinae cognoscant, ut partes scientiae humanae, quibus 
fundamentis nitantur, quos fines habeant, quae adiumenta et prae- 
sidia discendi sint, intelligant, ne rudes huius scientiae, cum in aca- 
demiam delati fuerint, suam illi quidem disciplinam factitent, sed 
ceteras litteras nihil ad se pertinere arbitrentur. Haec institutio et 
philosophiea est et litteraria, qua ut bene praeparati adolescentes e 
scholis dimittantur, nemo non optare debet. 

Ignoscite, auditores humanissimi, quod, dicendi studio abreptus, 
a regis optimi laudibus ad hane scholasticam disputationem devene- 
rim. Incalescit enim animus, quotiens de gravitate muneris schola- 
stici et de officio magistri cogitans et cum collegis coniunctissimis 
colloquens, quid rex, quid civitas, quid litterae a nobis. postulent, 
recordor: ef in hoe die festo concelebrando, quae sparsim antea ob- 
versabantur animo, ea coniunctim menti sese offerunt. Gestit haec 
schola et hoe magistrorum collegium, cuius iussu et nomine in hunc 

locum ascendi, regi ostendere, quantopere coniunctis viribus omnes 
allaboremus, ut eius liberalissimam voluntatem sanctissimaque con- 
silia de adolescentibus omni doctrina erudiendis adiuvemus. Neque 
veremur, ne labores nostri eventu destituantur. Vita nostra in ob- 
scuro versetur, sed splendeat memoria discipulorum probitate, . fide, 
constantia, doctrina; sie regi patriaeque, quod accepimus, largiter 
reddemus. Cumque nobis omnibus ita persuasum sit, neminem un- 
quam fuisse regem civium suorum saluti tantopere deditum, quantopere 
Fridericum Wilhelmum III.: consentaneum est, ut, cum semper, tum 
hoc die ardentissimis precibus deum o. m. oremus, ut hune regem 
nobis salvum esse velit, et ad extremae senectutis terminum integris 
animi corporisque viribus servet. Sed si quando deus illum naturae 
debitum reddere voluerit, at eundem animum, eandem erga cives 
voluntatem, regni heredi et heredibus inspiret, ne unquam hie popu- 
lus virtutes regum suorum laetus praedicare desinat. Dixi. 


ORATIO ADITIALIS PROFESSURAE EXTRAORDINARIAE 
HABITA. D. III. IAN. MDCCCXXIX. 


Vetus hoc est institutum, auditores ornatissimi, et aliarum aca- 
demiarum, et huius regiae litterarum sedis, ut, quicunque professo- 
rium munus susciplant, se suaque studia et collegis doctissimis, et 
studiosis iuvenibus nostram disciplinam sequentibus oratione publica 
recitanda commendent. Quod cum nuper renovatum sit, non diffi- 
teor initio mihi paulo gravius accidisse, non quin libenter in vestrum 
conspectum prodirem, sed quod animus ab omni ostentationis quam- 
vis levi specie abhorrebat, malebamque me re et factis, quantulum- 
cunque possem, ostendere, quam verbis, quae nimium saepe solent 
inania haberi. Veruntamen, quoniam ita fert amplissimi ordinis vo- 
luntas, parendum est éius auctoritati et communi legi satisfaciendum. 

Sed ego quidem, cum antiquitatis eruditae me cupiam interpre- 
tem esse, antiquitatem ipsam et eius studium laudare coram vobis, 
humanissimis viris, supervacaneum puto. Quis est enim qui hoc 
quasi discidium litterarum omnium inducere velit, ut antiquitatis co- 
gnitionem a praesenti vita eiusque studiis diducat? Nonne hoc ipsum 
eius doctrinae, quam quisque vestrum auf excolit, aut expetit, pro- 
prium est, scire, non solum quid sit, sed quid fuerit, et quomodo 
faetum sit, quidquid sit: posse earum artium litterarumque, quibus 

delectamini, semina et incrementa et quasi successiones ex antiquitate 
repetere, et ex illo tamquam puro quodam fonte, si quid sordium 
contractum sit, eluere? Iam quid dicam de humanissima voluptate, 
cognosse, qua ratione, quibus consiliis olim nobiles populi res publi- 
cas constituerint, mores rexerint, deorum religiones coluerint, quem- 
admodum ingeniosi homines ingenitum sensum veri et pulchri et 
honesti artibus litterisque et.inveniendis et excolendis protulerint! 
Itaque nemo unquam antiquitatem contempsit impune: huius studio 
brevitatem nostrae vitae cum toto saeculorum decursu compensamus, 
huius cognitione instructi ad singulares deinde artes cum fructu ac- 
cedimus, huius denique scientia communi iudicio vere doctum cen- 
semus. Sed cum ita fere sapientium hominum consensus statuerit, 
et totius antiquitatis principatus ad Graecos et Romanos delatus sit, 
quippe qui proximi nobis sint, plurimaque artium honestarum genera 
excoluerint, iuvat tamen animum advertere, qua rationum diversitate 
haee studia inde a renatis litteris tractata sint, imprimis in acade- 
miis, quamquam ne inferiores quidem scholae unquam huiusmodi 
mutationum expertes fuerunt. Nimirum fieri hoc videmus in singu- 
lis disciplinis, ut earum ratio docendi discendique cum tempore mu- 
tetur: sed reliquarum tamen unus fere et certus quidam finis haberi 
solet, in his studiis, quibus vere dicere licet adolescentiam ali, iu- 
ventutem regi, senectutem oblectari, singula propemodum saecula 
habuerunt, quem proprie tamquam summum finem expeterent. Atque 
tantum abest, ut haee consiliorum varietas reprehendenda videatur, 
ut haec ipsa causa sit, cur antiquitatis cognitio tam plena tamque 
perfecta extiterit, sperarique debeat fore ut in dies magis illustretur 
latiusque pateat. Qua de re constitui breviter dicere, auditores hu- 
manissimi, ad eum finem, ut cum meminerimus quae maiores prae- 
clare gesserint, et retinere veterem possessionem studeamus, et pa- 
ratas laudes novis aecessionibus cumulare nitamur. 

Primis igitur illis temporibus, cum antiquarum litterarum mo- 
numenta a diuturno neglectu vindieata in lucem proferebantur, mox- 
que saluberrima arte typographica inventa latius divulgabantur, ingens 
quaedam optimi euiusque festinatio orta est. Quasi restinguenda esset 
sitis diu collecta, ita tum omnes, et imprimis Itali ad hosce fontes 
ferebantur, reclusae videbantur omnis eruditionis et elegantiae fores: 
nihil iam plaeebat nisi quod ex antiquitate repetitum esset: veterum 
studiorum magna commutatio facta est. Abiecta philosophia scho- 
lastica iterum Academici et Peripatetici et Stoici et Epicurei exi- 
stebant, malebantque docti homines sie sese vocari, quam barbaris 
nominibus realistae vel nominalistae. Divi patres theologorum negligeban- 
tur, moralis philosophia ex antiquorum Graecorum et Romanorum libris 


petebatur. Tureconsulti iam despiciebantur, nisi qui iuris antiqui periti 
essent. Grammaticorum imprimis scientia et sermonis Latini forma, 
quae tune fuit, plane conversa est. Antea vix perceptis vulgaribus 
grammaticae compendiis, ita quisque et loquebatur, et scribebat, uti 
tum omnes loqui audiebat, sine eura verborum veterum, sine exem- 
plo et auctoritate. 'lum vero et aliorum veterum scriptorum, et im- 
primis Ciceronis libri vulgati omnes imitandi studio incenderant, ne- 
que quiequam tanta laude dignum habebatur, quanta illorum exemplo 
orationes vel epistolas posse componere. ^Admirantur saepe, qui 
hodie Latine scribere discunt, unde haec apud veteres illos tanta 
scribendi facultas nata sit. Hinc, unde omnis studiorum ratio tum 
pendebat, quod, qui antiquitatem cognoscebant, sese totos in anti- 
quorum naturam transformare studebant. Fuit hie amabilis mentium 
error, ut poetae verbis abutar, ut omni discrimine sublato, veram 
antiquitatem sibi redditam putarent, ut dulei quodam somnio capti, 
ipsi esse antiqui viderentur, ut veterum mores, res publicas et pri- 
vatas suas esse putarent, praediearent, effingerent, restituere cona- 
rentur. Atque hae vehementi cupiditate, sive furore potius, opus fuit, 
ut ingentes superarentur difficultates, quibus obsepta erat antiquarum 
litterarum  eognitio, ignorantia linguae Graecae, pessima librorum 
condicio (quae talis est ut interdum mirari subeat, quo pacto illi 
vel minimum intellexerint), superstitionum omnis generis gravissima 
cohors. : 

Sed vertit tamen hie rerum status: recentior aetas sui admonuit, 
discrimen rerum antiquarum eft recentiorum quantum esset, intelle- 
ctum est. Ipsa Italia, parens liberalium artium veterisque doctrinae, 
barbarorum armis capta et oppressa, mutatum esse rerum ordinem, 
sublatum imperium Romanum, deos ipsos abalenatos sensit. 

Tum primum, quae vere doctrina rerum antiquarum dici posset, 
orta est et operosa eruditio sub dimidium ferme saeculi sexti decimi. 
Quae priores illi magis sensu quodam incerto perceperant, iam con- 
quirebantur studiose, et diligenter examinabantur, rerum verborum- 
que diiudicatrix critica inventa est. Cumque etiamtum omnes ifa 
persuasum haberent, non posse rerum litterarumque praesentium 
statum, quamvis et ipse cura dignissimus esset, intelligi, nisi quis 
antiquitatis cognitione mentem imbuisset, summo studio ad monu- 
. menta historiae veteris incumbebant, rerum publicarum formas illu. 
strabant, iura civium et magistratuum perpendebant. Quid multa? 
generose quodammodo antiquitatis studia ad res gerendas adhibebant, 
ex iisque non vanam antique scribendi delectationem, sed rerum ge- 
rendarum auctoritates et exempla petebant. Neque illi tamen verba 
negligebant, sed sagacissimis emendationibus veterum libros ab igno- 

rantiae pristinae vestigiis liberabant, cumque apud superiores elegan- 
tia Latini sermonis, quamquam rerum nuda, summopere expetita et 
unice culta esset, hi rerum pondere addito, bene tamen et ipsi scri- 
bebant. 

Haec igitur aetas fuit, qua philologia, ut recepto utar nomine, 
maxime floruit, qua heroes illi veteris doctrinae, Sigonius, Muretus, 
Lipsius, Scaliger, Stephanus, Casaubonus, Salmasius, Vossius, alii, 
antiquitatem docendo scribendoque illustrarunt. "Tum reliquae disci- 
plinae, quae aliquam cum antiquitate coniunctionem habent, theologia, 
iuris privati et publici peritia, philosophia, ex his fontibus maxime 
crescebant, dum, qui ad eas incumbebant, antiquitatis plena cogni- 
tione instructi, libere ingenia sua quoquoversus conferebant, Grotius, 
Cuiacius, Gothofredus, Brissonius, Baco, Thuanus, alii Neque enim 
'tum scholae angustiis haec studia continebantur, sed libere per omnes 
et artis et hominum ordines diffundebantur, in lucem prodibant, ad 
rem publieam gerendam cum utilia, tum necessaria censebantur. 

Sed accidit versus medium saeculum septimum decimum, ut an- 
üiquitatis studia de gradu magnopere delaberentur. Neque me fallit, 
eandem tum fuisse reliquarum litterarum fortunam et communem 
causam: sed certo me libenter spatio, ne longius evagetur oratio, 
contineo. Accidit igitur, ut antiquitatis cognitio per exiguos et ari- 
dos compendiorum rivulos diduceretur, utque homines docti minus 
studiose ad augendam doctrinam incumberent, quam solliciti de ve- 
teri retinenda cogitarent. Ars critica verborum, quam superiores a 
rerum cognitione non separaverant, in desuetudinem venit: verborum 
eura nulla erat: rerum cognitio nuda quaerebatur. Qui tum veteres 
scriptores commentariis illustrabant, aut ex maioribus libris notulas 
quasdam antiquarias excerpebant, aut observationes politieas, quas 
nominabant, corrasis undique exemplis similiter factorum, cumula- 
bant, aut, si qui forte viam ad eloquentiam commonstrare vellent, 
rhetorieas figuras notabant, applicabant, contorquebant, totumque appara- 
tum scientiae nihil profuturae magno molimine profundebant. Verun- 
tamen quid effectum reperimus, auditores humanissimi? Quo studio- 
sius illi politicis hominibus inservire sese velle dicebant, eo pertina- 
cius hi talem cibum aversabantur et irridebant: quanto laboriosius 
rhetoricis exercitationibus ingenium adiuvabant, eo vitiosior et ineptior 
in dies sermo latinus fiebat. Atque illi tamen totius sibi antiquitatis 
compotes videbantur. OCondiderant enim in horreis quibusdam, sive 
thesauris sive lexicis ingentis formae, totam antiquitatis materiem: 
volumine gaudebant, ipso lumine carentes. Nimirum ars parva dictu, 
sed admirabilis effectu, perierat, ipsa intelligendi recte ratio, quae 
cum a verbis proficiscatur, pertinet tamen vel maxime ad res. 

Hine nova qaedam barbaries et antiquitatem ipsam ef inventa 
superiorum obruisset, nisi diversa studiorum via inita Batavia libera 
et propinqua Britannia, criticam artem, si minus invenissent, certe 
singulari studio rursus excolere coepissent. lluius artis haec erat 
vis, uf, quae adhuc certa et indubitata visa essent, in dubium revo- 
carentur, examini subiicerentur subtili, omnibus modis excuterentur- 
Et res quidem ipsae cum abunde pertractatae viderentur, sicuti fieri 
solet, ubi taedium alicuius rationis oritur, omittebantur propemodum: 
verba seriptorum examinabantur. Neque hoc iniuria, nam haec prius- 
quam explorata recteque percepta sint, rerum cognitio manca et de- 
bilis est. 

Quid pluribus persequar, auditores humanissimi, quae in prom- 
ptu sunt? Extitit denuo nobile certamen ingeniorum, primum in Ba- 
tavia, quo etiam ex Germania nostra certatim migrabant, quicunque 
politieam istam scientiam rerumque antiquarum caecam congeriem 
perhorrescebant, deinde in Britannia, ubi magnus Bentleyus ad hane 
rationem illustrandam divinum ingenium contulit. Et cum Batavi 
maxime significationes et constructiones verborum explorarent, et ex 
ingenti variantium lectionum apparatu definirent, quid latine, quid 
barbare, quid recte, quid vitiose dictum esset, Britanni, quo valent, 
ingenii acumen adhibebant ad diiudicandum, quid apte, venuste, con- 
cinne auf diceretur aut dici deberet: utrique omnem et doctrinam et 
sagacitatem ad emendandos et expoliendos scriptores conferebant. 

Quae ratio cum in Germaniam aliquanto post transvecta esset, 
studiosos quidem sui invenit haud paucos, neminem autem tam fe- 
lici praeditum ingenio, quam eum, cuius mortem luxit ante hos quat- 
tuor annos et dimidium haee urbs et haec academia, Frid. Aug. 
Wolfium. Cuius viri vel memoriam apud eos, qui cognoverunt, re- 
novare, vel admirationem his, quibus per aetatem non licuit cum eo 
versari; commendare utinam, sicut animus cupit, ita vel angustiae 
temporis, vel oratio non hae una de re suscepta, paterentur! Nune 
reliquis viri desideratissimi mihique cum paucis aliquot annorum con- 
suetudine eoniunctissimi, laudibus omissis, de disciplina eius cum 
cogito, Wolfium intelligo non magis Batavorum illa grammatica eru- 
ditione, nec Heinsiana vel Bentleyana in poetis expoliendis admira- 
bili facultate praestitisse, quam subtihtate iudicii, qua cuiusque scri- 
ptoris ingenium, cogitandi sentiendique rationem, dicendi quasi habi- 
tum tam tenuiter tamque perspicue persequeretur, ut, qui vel exiguam 
alicuius scriptoris partieulam a Wolfio enarratam audissent, totum sese 
scriptorem cognosse non iniuria putarent. Sunt haud dubie vestrum, 
auditores ornatissimi, aliquam multi, qui summa cum voluptate grata- 
que recordatione meminerint, quam subtiliter ille generosam Homeri 

simplicitatem deseripserit, Ciceronis in libris philosophicis consularem 
philosophandi necessitatem exegerit, 'laciti aculeatam orationem ex- 
pliearit, Horatii argutam elegantiam demonstrarit. Neque alia ratione 
latine scribendi artem docuit. Non ille flosculos oratorios compo- 
nere, non sententias venari, figuras imitari aut didicerat ipse, aut 
docebat alios; sed acre tersumque iudicium adhibebat, ut in alienis 
vitiis, qui cum eo versarentur, cognoscerent et caverent, quiequid in- 
epte, affectate, corrupte diceretur. Cumque haec omnia admirabili 
cum lepore non diceret tantum, sed ageret etiam et repraesentaret; 
cum ad accuratam linguae Graecae et Latinae cognitionem adiunge- 
ret Germanicae non vulgarem facultatem, perfecit Wolfius, ut litte- 
terarum antiquarum studium denuo liberalis institutio doctrinae ha- 
beretur, et sicut olim rerum antiquarum cognitio necessaria censebatur, 
si quis magnifice de rebus divinis atque humanis sentire, rebusque 
civilibus aptus fieri vellet, ita tum nemo doctus existimaretur, nisi qui 
his verborum studiis probe exercitatus esset. 
Atque haee quidem hactenus, auditores humanissimi. Sed quid 
tandem, quid nobis iunioribus et nostro saeculo relictum dicimus? 
Nihilne aliud, nisi ut vestigüs superiorum, quamvis excellentium 
hominum, ingrediamur? Di meliora! nam nisi quid ipsi afferre pos- 
semus, actum esset illico de omni disciplina! Iam vero, si quis sie 
intueatur, nihil propius esse videatur, quam ut illa mentis et acuminis 
exercitatio critiea de verbis et orationis forma, denuo, quasi orbe 
confecto, referatur ad res antiquas accuratius illustrandas, quae 
iam nimis diu, sicut a prioribus illis erant relictae, ita quasi 
per manus tradebantur secure? Atque sic sane videtur Nam 
quid aetatis nostrae tam proprium putatis esse, quam quod singulae 
antiquitatis partes, quae ad res publiee gestas, quae ad mores et in- 
stituta populorum, ad incrementa litterarum, ad religiones, ad situm 
terrarum et urbium, veterumque monumentorum reliquias pertinent, 
tanto rursus studio pertractari coeperunt, uf, quae paulo ante in ver- 
borum diiudicatione exercebatur industria, huc iam videatur omnis 
esse collata? taque certatim repetuntur a philologis quae regiones 
disciplinae iam in aliorum quasi possessionem cessisse videbantur, 
mythologia, geographia, chronologia, archaeologia, antiquitates civiles, 
tota denique historia: et liberaliter eorum adiuvantur studia a viris 
meritissimis, qui cum ipsi philologos sese non profiteaetur, plurimum 
tamen hisce studiis adiumenti praestant. Atque laetor equidem in- 
timis sensibus, hane urbem et hanc ipsam academiam, quae, cum 
primum nasceretur, Wolfiani florem ingenii vidit, iterum iam huius 
quoque rationis principes auctores aut fovisse aut etiamnune fovere, 
quorum illustrissimis nominibus abstineo, ne quis iniquior adulari me 

velle putet, eoque facilius abstinere possum, quod haec me dicere 
video intelligentibus, non quibus illud occini debeat: felices, sua si 
bona nossent. 

Veruntamen quid est, quod nonnulli continuo queri coeperunt, 
desciscere vulgo homines a superiore verborum accuratione, delabi 
ab elegantia sermonis ad barbarum et soloecum dicendi genus, altius 
efferri velle, sed ruere in deterius? Primum nolite mirari, auditores 
humanissimi, quod ubique fieri solet, ubi diversae rationes quasi eon- 
figere videntur. Verum hoc illud est, quo tota concluditur oratio 
mea, non videri nostrum saeculum illud esse, neque esse debere, 
quod ineonsulta quadam cupidine alterutram rationem amplectatur, 
sed quod utramque coniungat. Neque haec mens est eorum, quos 
tamquam statores disciplinae veneramur, ut in rerum, quae dicuntur, 
exquirendarüm studio omnis industria consumatur, verborum cura, 
et aere iudicium, et elegantia scribendi- negligatur: neque talia sui 
doeumenta dederunt illustrissima. Imperatores enim periti omnibus 
armis, prout locus et opportunitas postulat, utuntur, et sicut inglo- 
rium est, nihil ipsum novi attulisse ad augendam doctrinam, ita turpe 
habetur merito, remittere quicquam de veteri laudis possessione. Quod 
olim scriptor antiquus civitatium rectores luculenter monuit, concor- 
dia res parvas crescere, discordia maximas dilabi, id opportune cum 
ad alia, tum ad haec studia transferri potest. 

Atque tantum abest, ut vere periculum aliquod portendi hisce 
litteris videatur, ut ipsa verborum cura, quam aegre ferunt imminui, 
nune demum industria multorum ilud fundamentum reppererit, quo 
diu caruit, fideliter eongestos ex omnibus Europae bibliothecis va- 
riantium lectionum thesauros, ut plerisque in rebus iam non suspi- 
cari et divinare, sed scire et certo constituere possimus. Quid quod 
alia quaedam ars, laboriosa sine dubio et difficilis, sed si recte ad- 
ministretur fructuosissima, nunc item florere coepit, multorumque 
studia movit, quae tota versatur in verbis, grammaticam dico, non 
ilam vulgarem, quae centies dieta recantet, sed quae ad ipsos fon- 
tes ascendat, rationes indaget, linguarum recessus penetret. uc 
iam conferuntur et porro conferenda sunt, quae maiores nostri de 
singulis verbis et locutionibus passim, et interdum verbosius quam 
verius annotarunt, hic certabit subtilitas cum subtilitate, sed regnabit 
veritas et doctrina. Neque hoc studium uno scriptorum genere vel 
una aetate terminetur, sed pertineat ad omnia litterarum monumenta, 
propaget sese in ultimam antiquitatem, ne vetustissimam quidem lin- 
guam Indicam aspernetur, si quid ex ea, quod certe multum esse 
docet eius interpres doctissimus, ad intelligendam humani sermonis 
indolem peti potest. 

Itaque, quod deus bene vertat, commilitones, agite, incumbite, 
ingurgitate vos in doctrinam antiquitatis. Quamvis multa doctorum 
hominum ingeniis perfecta sint, tamen non minus multa sunt, quae 
nostram industriam postulent. Neque rerum cognitio adhuc ita ab- 
soluta est, ut illam, quam desiderant omnes, plenam antiquorum 
temporum historiam habeamus: immo haee nostrae disciplinae pars 
exulat quodammodo et aliena possessione continetur: neque verbo- 
rum doctrina sic locupletata est, ut omnia pateant possintque in cer- 
tum disciplinae ordinem orbemque redigi Atque si haec omnia per- 
fecta sint, accedat oportet philosophica contemplatio, quae dispersa 
congreget, et in unum conspectum divinae rationis colligat. Hoc 
quam non unius hominis sit, nec unius aetatis, facile est videre. 
Invitant ad sacra sua litterae diversissima hominum ingenia, quorum 
omnium successione et mutuo subsidio nascitur illud eximium, quod 
intelligimus mente, revera quamvis non assequamur, assequi tamen 
velle debemus. Dixi. 


ORATIO ADITIALIS PROFESSURAE ORDINARIAE LITT. 
LAT. HABITA D. XXVI. M. IUL. MDCCCXXXVII. 


Est hoc in more positum, viri illustrissimi, collegae doctissimi, 
iuvenes ornatissimi, ut, qui aut primum ad munus professorium ac- 
cedant, aut locum mutent, orationem habeant publicam, eoque sol- 
lemni exordio officii rite gerendi utantur. Cuius veteris instituti, in 
nostra universitate renovati, causa partim communis videtur esse, ne 
quod negotium sine praefatione sollemni et quasi religiosa incipiatur, 
partim propria olim fuit in hae docendi provincia, ut recens profes- 
sor primo statim aditu publice exponeret, quid sibi in disciplina per- 
tractanda proposuisset, qua via docendi usurus esset, quid consequi 
vellet. Etenim institutum hoc est illa aetate, qua pleraque oratione 
conficiebantur, ipsique professores frequenter migrabant: qui cum in 
aliam universitatem venissent, necesse fere putabant se suamque disci- 
plinam commendare ignotis. Hae quidem aetate in tanta litterarum 
luce et scribendi publieandique industria, cum nemo fere, nisi qui 
aut longa docendi industria aut libris in publicum editis abunde co- 
gnitus sit, in hune locum promoveatur, minus id necessarium videtur. 
Sed necessitatis causa sublata dignitatis tamen ratio mansit: iudi- 
catumque est decere in universitate nostra, quavis occasione iuvenum 

aures disputationibus de rebus ad doctrinam pertinentibus cireumsonare. 
Itaque eum mihiin cathedra ordinaria litterarum Latinarum posito, sol- 
lemnis oratio habenda esset, constitui de finibus et ambitu disciplinae 
philologieae eiusque discendae ac docendae ratione disserere, id ar- 
gumentum conventui iuvenum studiosorum, quem congregatum vide- 
rem, maxime convenire ratus. Versatur enim hac aetate caecus qui- 
dam dissensus inter huius disciplinae studiosos, dum alii alias eius 
studii partes praeferunt, deque earum praestantia ac principatu inter 
se contendunt. Hunc ego dissensum, si ad ullam partem contemnen- 
dam ac negligendam pertineat, perniciosum et ommi ratione tollen- 
dum censeo: nec ego solum censeo, sed omni aetate, qui praestan- 
tissimi et sunt et fuerunt disciplinae nostrae auctores, censuisse video. 
Sed fieri solet, ut, quae re vera studiorum varietas in excolendis 
universae disciplinae partibus, et verborum dissensus in finibus eius 
constituendis esse potest, a tironibus imperite ad rerum discrepantiam 
transferatur, et ab ignavis malevolisque asseclis ad invidiam alteris 
utris faciendam convertatur. Quibus puto acelamandum esse illud 
Horatianum 
Non isto vivitur hic 
Quo tu rere modo. 

Etenim quo quisque diligentius ac fructuosius in agro suo co- 
lendo versatur, eo manifestius intelligit, ne vicini quidem agrum ve- 
pribus ae sentibus sordere posse, quin suus contagione malorum in- 
fieiatur. Sunt autem hi omnes agri unius magnae ac latae regionis, 
nee inter se muris fossisque separati. 

Nam philologia quaenam sit disciplina, si quaeritur, non video 
equidem ab omnibus unam eandemque definitionem proponi, sed ta- 
men quas puto consoclari posse. "Traditur enim fere in libris ea de 
re scriptis, esse antiquitatis Graecae et Romanae cognitionem, ita ut 
ab alis pro philologiae nomine substituatur etiam hoc, ut antiquita- 
tis scientia appelletur, omissa quorum sit populorum mentione; eam 
ob eausam opinor, quod reliquorum antiquorum populorum, praeter 
Indos longe separatos, cognitio, partim manca et debilis sit, partim 
cum Graecis Romanisque plerisque in rebus coniungatur. 

Eam ego definitionem non possum non parum accuratam pu- 
tare. Incidit enim in historiam. Vero, aiunt, itaque philologus, quem 
dicimus, historicus est, eius quidem aetatis, quam antiquitatem voca- 
mus. At nemo illis nominibus sie utitur, et philologum alium quen- 
dam intelligunt. Neque enim archaeologum, quem dicimus, aut nu- 
mismaticum, quamvis et ipsi antiquitatis peritissimi esse debeant, 
quatenus agunt quod ipsorum est muneris, aut historicos auf philolo- 
gos appellamus. Contra cum invaluerit iam mos, ut aliquos philologos 

Orientales, aut Hebraeos, aut Indieos, aut Germanicos appellemus; 
neminem, qui vel aecuratissime historiam Germanorum, ut hoc utar, 
perdidieerit, eam ob causam philologum Germanicum dicimus. Ap- 
paret igitur, philologo, quem nos quaerimus, praeter universam illam 
antiquitatis cognitionem, qua eum instructum esse debere minime 
omnium nego, proprium quoddam officium attribui nimirum cogno- 
scendorum, et, quatenus artem exercet, explicandorum veterum scri- 
ptorum Graecorum et Latinorum, nec solum scriptorum, sed omnino 
omnium monumentorum litteris consignatorum. 

Nolite putare, auditores, me disciplinae honorem imminuere, si 
philologiam negem eandem esse atque historiam antiquam. Nam 
si historiam communi sensu intelligimus eam disciplinam, quae 
cognitionem et explicationem rerum publice gestarum  compre- 
hendat: ea instrumentum esse debet philologo, sieut ipsa non com- 
paratur nisi philologi auxilio. Si vero sensu latissimo ac philo- 
sopho intelligatis historiam, rerum omnium, quae aliqua aetate acci- 
derunt, plenam ac perfectam causis effectibusque vinetam cognitionem, 
sine dubio, quoniam etiam scriptores aliqua aetate vixerunt, cogita- 
runt, scripserunt, interior philologiae pars historia continebitur: verum 
ne sic quidem philologia non habebit, in quo proprie elaboret, quippe 
cui contemplatio ac tractatio illorum operum, reliquo argumento se- 
posito, supersit critica, grammatica, rhetorica, aesthetica. 

Intelligentiam autem veterum monumentorum illius generis, quam 
censeo philologiae propositam esse, dico perfectam 'et absolutam (qua- 
tenus id vetustatis ratio et ingenii humani imbecillitas patitur), ut 
mentem et consilium scriptoris perspiciamus, vitam moresque et do- 
ctrinam norimus, sermonis usum, artem rhetoricam aut poeticam 
teneamus, prorsus sic, ut cum ipso cogitare ac scribere nobis vi- 
deamur. 

Talem cognitionem veterum scriptorum non sine multiplici do- 
ctrina nec sine universa illa antiquitatis cognitione, quem alii finem 
esse philologiae statuunt, absolvi posse, facile patet. Itaque illa ver- 
borum magis contentio est, qua nemo abutetur, nisi qui suarum vi- 
rium tenuitatem et exiguitatem propositi falso rationis cuiusdam male 
intelleetae nomine abscondere velit. Res propemodum eadem erit: 
neque quisquam universam antiquitatis scientiam sine perfecta cogni- 
tione scriptorum comparabit, neque ullum paulo graviorem scriptorem 
sine illa generali antiquitatis cognitione intelliget et explicabit. Quam- 
quam illa contentio, si qua est, commode videtur ipsa consuetudine 
universitatum tolli posse, quoniam, quos vita communis fere philolo- 
gos vocat, universitates non sie, sed aut antiquarum aut Graecarum 
Latinarumque litterarum professores rite vocare solent. Hae igitur 

amplificari et exacui- debet, ut perfecta totius antiquitatis scientia 
nascatur. | 

Scriptorum igitur veterum eorumque monumentorum partim 
forma considerari potest, partim argumentum. Formam contempla- 
tur aut criticus, aut grammaticus, aut metricus; res et argumentum 
expendit aut philosophus, aut historicus, aut rerum naturalium peri- 
tus. Philologum, quem ratio quaerit, cui perfecta operum illorum 
intelligentia proposita est, oportet ex his omnibus aequaliter com- 
positum et quasi conflatum esse, si totum nominis huius honorem 
mereatur. At id quidem, dixerit quispiam, natura et imbecillitas 
humana non patitur. Quamquam nescio quidem an patiatur, modo 
valetudo et vita et fortuna suppetat, quales et olim fuerunt nonnulli 
heroes, Scaliger, Casaubonus, Salmasius, Bentleyus, et sunt fortasse 
etiamnunc. Veruntamen non hoc quaeritur hoc loco. Ars nunquam 
non pluris est, quam artifex. Tantum intelligitur, immensam esse 
professionem perfecti philologi, cuius si quis non omnes partes ex- 
plere potuerit, sed in una et altera et pluribus, ubi opus fuerit, ela- 
boret, operae tamen pretium faciet, si materiam viribus aequam ele- 
gerit, neque reliquas partes contemnat, sed in subsidium vocet. Et 
bonum factum, quod in tot diversis scriptoribus veteribus alius aliam 
partem disciplinae prae ceteris requirit. Omnes quidem constat cri- 
tieam et grammaticam et metricam, si poetae sunt, postulare; neque 
tamen ullius scriptoris intelligentia et explicatio his solis disciplinae 
partibus, quae ad formam monumentorum pertinent, recte absolvitur, 

Sed hie et singulorum hominum et aetatum dissensus quidam 
apparet. Nam quemadmodum nune reperiuntur, qui huic aut illi 
parti, in qua naturae beneficio aut diuturna exercitatione excellant, 
principatum tribuant, totamque disciplinam ea contineri falso plerum- 
que putent: sic aetates et suos quaeque scriptores reliquaque mo- 
numentorum genera habebat, in quibus prae ceteris elaboraret, et 
suam quandam artis exercendae rationem probabat, alias negligebat 
atque adeo contemnebat. 

Operae pretium est, auditores humanissimi, eam opinionum va- 
rietatem ac vicissitudinem considerare, quo certius Qognoseatis, quid 
nostra a nobis aetas postulet ac desideret. 

. Nam eum nobili certamine saeculo quinto decimo veteres scri- 
ptores partim e tenebris in lucem protracti, partim e misera Graecia 
in Italiam traducti essent, eoque pacto philologiae studium, quod non 
intermissum quidem unquam fuerat, sed tamen lente tabuerat, reno- 
vatum esset: omnium studia flagrantissima primum ad imitandam 
orationis elegantiam ferebantur: rhetorica et poetica tractatio flore- 

bat: philologus nemo tum censebatur, nisi qui Graece Latineque et 
loqui copiose et scribere eleganter et versus componere posset: im- 
primis autem Latina facundia ceteris fere artibus longe praeferebatur, 
adeo ut vetus Latium in Italia et Gallia et vero etiam Germania 
revocatum videretur. 

Evanuit paulatim ille fervor ingeniorum, non quin illud pulchrum 
semper et elegans haberetur, sed tamen mox alia maiora et magis 
expetenda ducebantur. Effloruit cirea medium saeculum sextum deci- 
mum alia eruditior ratio veterum monumentorum tractandorum. De- 
stiterant homines a caeco illo imitandi studio: satis exercitatae erant 
vires quasi adolescentium: revocari posse antiquitatem in vitam mo- 
resque nostros desperaverant: sed percipere eius diversitatem et in- 
telligere et exponere praestantiam studebant. Historiea veterum scri- 
ptorum tractandi ratio vigere coepit, non dico ignavam istam, quae 
saepe nunc nobili historiae nomine abusa, in repetenda rerum olim 
gestarum memoria occupatur, sed acrem illam penitus sese insinuan- 
tem in rationes causasque rerum publicarum, legum, institutorum, ef 
ingenti rerum materia ex omnibus artibus et disciplinis instructam, 
ad interpretanda veterum monumenta accedentem, aut rerum anti- 
quarum doctrinam ex ipsis fontibus explieantem, nec lumine erudi- 
tionis, critica, quantum tum res ferebant, destitutam. lllam rationem 
philologiae factitandae dico, qua Sigonius, Turnebus, Lambinus, 
Lipsius, Scaliger, Casaubonus, Salmasius, Meursius, Vossius, Grotius, 
Gothofredus aliique multi illis voluntate atque industria pares, ingenio 
inferiores excelluerunt, quorum laboribus quiequid ad historiam et 
antiquitates et variam doctrinam veterem pertinet, insigniter excultum 
posterisque traditum est. 

Mutata est illa quoque ratio, quamquam non in melius. Vix 
enim videtur fieri potuisse, ut praestantissima ratione illico praestan- 
tior inveniretur. Etenim depravari coepit cirea medium saeculum 
septimum decimum, aut paulo ante, ingeniosa illa et ampla et magni- 
fica philologiae exercendae ratio: cumque homines vix iam sibi vide- 
rentur novi quiequam invenire posse, satis habebant quae a priori- 
bus inventa fuerant, in lexiea, tamquam in horrea, constipare, unde 
rursus, $i quid in singulis scriptoribus explicandis opus esset, crudum, 
nudum, quod aiunt, depromerent. 

Ipsi scriptores veteres tenuiter ac ieiune, sed tamen, ut homines 
sibi persuadebant, tum demum utiliter tractabantur, dum sententias 
morales ac politicas, quas dicebant, ad usum scilicet principum viro- 
rum et civitates regentium excerpebant et explicabant, artem autem 
et divinum ingenium scriptorum, verumque rerum intellectum negli- 
gebant. Critiea ars prorsus in desuetudinem venerat: littera scripta 

sacra et inviolata erat. Quid vero quod illa aetate Graeci scriptores, 
illustrissima pars philologiae, neglecti iacebant, a publicis scholis 
paene exclusi, nec nisi a paucis et fere theologis dicis causa culti? 
Neque tamen ullo tempore plures dissertationes de rebus, quas vo- 
cant antiquarii maxime generis, scriptas invenietis, auditores, sed 
destitutas fere lumine critico, et alienas ab universa illa cognitione an- 
tiquitatis, quae sieut non nascitur, nisi te in medium pelagus veteris 
doctrinae inieceris, ita etiam in minima re pertractanda emergit. Non 
equidem negarim, etiam illa aetate fuisse, qui prioribus illis, summis 
viris, nec ingenio nec eruditione cederent: sed illi et pauci erant, 
nec fere nisi in Batavia, benigna tum nutrice studiorum, et, in quo 
maxime saeculi ingenium agnoscas, honore fere et assensu carentes: 
sicuti novimus Io. Fr. Gronovium, accuratissimum criticum, paucitate 
discipulorum desertum fuisse, cum Boxhornii et Pitisci celebritate 
florerent. 

Novo genere disciplinae opus fuit, ut studia languentia excita- 
rentur, idque, non dicam inventum est (nam a principibus quibusque 
philologis nulla non aetate aut omnes simul disciplinae partes, aut 
illae, quibus in quaque re opus fuit, exercitatae sunt), sed singulari 
tamen et egregia exercendi ratione in vitam quasi revocatum est a 
Richardo Bentleyo Britanno. Nam huius viri admirabili sagacitate, 
quod maxime illa aetas desiderabat, critica ratio hominibus commen- 
dari coepit, non tam illa, quae praecipue in fide veterum exemplarium 
exploranda versatur, sed quae grammaticae et metricae scientiae vi- 
ribus instructa, facultate recte sentiendi et acute disputandi de iis, 
quae quoque loco conveniant, totam sese ad tollendas librariorum et 
interpolatorum fraudes intendit. 

Qua ratione inventa:et exculta mirum est quanta paulatim scien- 
tiae conversio secuta sit. Nam cum homines certissimis auctoritatibus 
fidem derogare docerentur, cum iis, quibus antea assueti fuerant, et 
suis quasi oculis diffidere cogerentur, ad aeternam mentis humanae 
normam revocarentur, imprimis tota illa moles veteris historiae ope- 
rose congesta, cum multis in rebus falsa et corrupta inventa esset, 
in contemptum venit, videbaturque nihil scire melius esse quam falsa 
scire. Quid enim fieret, si integri libri, quos priora saecula tamquam 
certissima antiquitatis monumenta suspexissent, evincerentur fraudu- 
lentiae, qualia criticae documenta insignia Bentleyus et Marklandus, 
eorumque mox aemuli in Batavia et Germania dederunt. Nimirum 
nova philologiae forma cito Britanniae fines evagata, in Bataviam 
propagata est, et Germaniam nostram excitavit antea, heu nimis diu, 
sanguinolentis theologorum rixis laceratam. Quid quod in hac terra 
tamquam alma studiorum parente, propriam quandam sedem reppe- 

rit, cum Britanni denuo philologiae studia in angustos fines contra- 
xissent, Datavique elanguissent! In patriam, inquam, nostram subtilis 
illa criticae factitandae ratio non solum recepta est, sed Wolfii im- 
primis, eiusque aut aemulorum aut discipulorum ingeniis latissime 
explicata tantoque honore aucta est, ut philologi iam fere communi 
vocabulo critici vocarentur. 

Nee tamen eodem loco res stetit, aut stare debuit. lam enim 
accedo ad nostrae aetatis partes, auditores. sensimus nimirum ipsi, 
criticam illam philologiae factitandae rationem non amplius explere 
potuisse hominum studia. Satis videbantur ingenia exercitata esse 
illis disputationum acuminibus, quibus tandem aliquando, longo qui- 
dem sed utilissimo circuitu, ad illud deducti eramus, ut suum ho- 
norem etiam opinionum, constantiae habendum esse, nec fere falsa 
esse, quae incredibilia demonstrarenter, intelligeremus. In. verborum 
crisi plurimum dandum esse fidei exemplarium non vanae, sed ex- 
ploratae, cognovimus: istis pulehri rectique opinionibus diffidere di- 
dicimus: grammatica scientia praeter regulas generales etiam exce- 
ptionum ludibria in ordinem redigere coepit. 

Quid multa? Satis iam fere progymnasmatis quibusdam exculti 
videmur, et rursus nos in cognitionem rerum antiquarnm immergere 
cupimus. Videtis, quanto studio certatim historia populorum anti- 
quorum exploretur, quanta curiositate ad cognoscendas antiquitates 
Graecas Romanasque ferantur, quanto acumine philosophia Graeca 
ex fontibus non modo patentibus, sed remotissimis repetatur, quanta 
subtilitate genera ac formae litterarum antiquarum explicentur, quanto 
studio etiam artificiorum veterum reliquiae examinentur. Rerum na- 
turalium scientia ad explicandam antiquitatem relata, et technologiae 
veteris cognitio solae adhue desunt, sed hae quoque iam desideran- 
tur nec sine cultoribus manebunt, cuius rei non exiguos fructus ad 
absolvendam illam, quam quaerimus, totius antiquitatis cognitionem 
nobis pollicemur. Non vereor, auditores humanissimi, ne adulari me 
velle nobis nostrisque collegis existimetis. Sed nimirum dicendum 
esí, quod verum est, vosque mihi assentiemini. Hune ego novum 
fervorem explorandae antiquitatis non solum in Germania genitum 
dico, sed in hac urbe et intra huius universitatis parietes natum et 
exertum dico. Nominibus viventium abstineo invitus: sed de mor- 
tuis praedieare licet. "Wolfium intra hos parietes docentem et Ben- 
tleyana acumina Bentleyana sagacitate depugnantem audivimus: Butt- 
manni acutissimas de analogia et anomalia grammaticae Graecae 
disputationes hic natas novimus: Niebuhrium hie facem Scaligero, 
quem penitus venerabatur, dignam efferre vidimus ad illustrandas 

historiae Romanae tenebras: Hegelium audivimus exquisitam Graecae 
antiquitatis, qua pollebat, intelligentiam , ad evolvendas antiquorum 
populorum notiones et subtiliter describendas philosophorum genera- 
tiones, definiendasque artium et litterarum formas adhibere: neque 
te debita laude hac in re fraudabo, placidum caput senile, Hirti, 
qui aecuratam veterum artium cognitionem, non magis ipsis monu- 
mentis contemplandis et examinandis, quam multiplici scriptorum le- 
ctione haustam, rursus ad exornandam philologiam contulisti. 

Atque haee quidem sic se habent. Non facile alia aetate feli- 
cius effloruisse et in plerasque partes aequabiliter sese effudisse phi- 
lologiae studium dico: atque hune florem disciplinae contendo unice 
ex coniunctione criticae rationis eum rerum antiquarum studio natum 
et procreatum esse. 

Veruntamen, dixerit quispiam, quid est, quod initio de quibus- 
dam philologorum inter se contentionibus iacuisti? lllud est, quod a 
nostra universitate et a nostro coetu, sicut nune quidem abest, ita 
in posterum longe censeo abesse debere: quod si quando invaserit, 
rursus hunc philologiae florem pessum iturum persuasum est. 

Videtis enim veram philologiam diversissimis partibus constare, 
quarum nulla contemni prae altera potest, quin tota disciplina illico 
detrimentum sentiat. Quid enim? Ut a capite incipiam, qui Graecas 
et Latinas litteras dissociant, quales nunc non raro audimus, qui 
Latinas contemnant, Graecas unice a sese diligi dicant: quantum 
flagitium committant apparere puto. Primum enim, quae una est 
decursu suo antiquitas, eam dirimunt: et quae historia hoe singulare 
ac magnificum habet, ut a prima generis humani pueritia usque ad 
decrepitam senectutem ordine explicari possit, eius partem tantum 
degustant. Deinde quamvis non equidem negaverim, sicut posteriora 
tempora intelligere prorsus non possis nis] cum priora perdidiceris, 
ita priora quidem quodammodo cognosci posse, neglectis quae postea 
fuerunt: tamen nulla ne postremae quidem antiquitatis pars est, quae 
non veteris doctrinae et elegantiae vestigiis abundet: neque quis- 
quam Ammianum Marcellinum. aut Macrobium, extremi temporis 
scriptores, contempserit, quin in aliqua parte adamatae illus aetatis 
laboret. Deinde cum nostra aetas artissimis vinculis eum Romana 
antiquitate cohaereat, cum instituta, leges, monumenta, ipsa vocabula 
oculis memoriaeque nostrae insideant, quis est qui propiora, unde 
gradus ad remotiora fiat, impune se posse negligere putet? 'lum 
sequitur etiam hoe, quod nonnunquam factum doluimus, ut, cum qui- 
dam sese dicant a Romanis rebus abhorrere, nec nisi cum Graecis 
habitare velle, plane descisceant ab usu linguae Latinae turpiterque 

balbutientes a pueris irrideantur, totamque professionem infament. 
Sed non necesse est plura de eiusmodi perversitate dicam. Nimis 
manifesta res est. 

Altera cautio est, ne dum res a veteribus traditae pertractantur 
(id quod antea huius nostrae aetatis denuo opus quoddam proprium 
esse dixi) et dum rerum gestarum, antiquitatum Graecarum et Ro- 
manarum, geographiae, archaeologiae, philosophiae antiquae, mytho- 
logiae disciplinae ordine explieatae perdiscuntur, ipsi scriptores ne- 
negligantur eorumque interpretandorum ars et exercitatio omittatur, 
qua imprimis critica et grammatica continetur. Nimis enim facilis 
iuvenum ad altiora tendentium error est, posse sese supersedere 
interpretatione scriptorum, quam scilieet abunde in scholis minoribus 
exercuerint: atque alitur etiam ista falsa opinio, dum recordantur 
quot et quanta nomina auctorum dudum sibi cognita sint: lectos sibi 
in schola esse Platonem, Sophoclem, 'Thucydidem; Ciceronem autem, 
Horatium, Tacitum in sucum quasi et sanguinem conversos. Itaque 
tempus esse putant relinquere tenuem illum victum, coenulam fru- 
stulis concisam, liquorem gultatim instillatum: abiicere inferiora et 
pleno quodam haustu res ipsas ingurgitare conantur. Quid enim? 
aiunt. Tune opus esse putas, cum de aetatibus atque ingeniis scri- 
ptorum Graecorum et Romanorum dudum disputare consuerimus, 
cum, quae fuerit Athenis et Romae contionis, iudiciorum, aerarii 
forma et administratio, perdidicerimus, remeare nos rursus ad sin- 
gulos libros, pedetentim verba et syllabas percensere, quae constru- 
ctio debeat esse, quae non debeat; qui sensus insit, qui non insit; 
quis interpretum verum viderit, quis, qua in re, quam ob causam 
lapsus sit, discere: quae quidem omnia facile, si quando opus sit 
in-contentionibus philologorum, ex commentariorum comparatione 
sumi posse, sed longe melius esse, si nunquam opus sit? 

Ego vero, auditores, sed quid me dico, qui sciam communem 
esse hane praestantissimi cuiusque philologi sententiam ? Nos igitur 
accuratam quamque scientiam nasci non posse credimus misi ex re- 
petita nec unquam omissa singulorum scriptorum exploratione, et 
hace ipsa re distare historicorum, qui vulgo appellantur, et philologo- 
rum cognitionem antiquitatis, quod illi generalem quandam rerum 
scientiam. expetant, hi vero subtiliter eandem ad fontes eorumque 
interpretationem referant. Quid vero quod, si forte subtilis illa inter- 
pretandi ratio atque exercitatio negligatur aut omittatur, facile res 
eo ventura est, ut homines dediseant ipsum illud intelligere? An vos 
hoc fieri non posse putatis in re tam facili? At facilius est, quod 
adhue studiose exercitatur. Verum exempla in promptu sunt etiam 
doctissimorum virorum, qui caeca quadam cupidine rerum, quas in- 

venire volebant, rapti (etiam aestheticas quasdam opiniones dico, ad 
philosophiam rerum pertinentes) quae aliis simplicissima videntur 
verba, partim plane non intellexerunt, partim ita torserunt, ut exi- 
stere tandem aliquando sensum, quem expetissent, laeti propemodum 
ipsi admirarentur. Quid quod totae aetates suis opinionibus prae- 
iudieatis captae clarissima quaeque in verbis scriptorum non viderunt, 
qualia exempla in theologorum et iurisperitorum disciplinis non raro 
reperiuntur. 

Ab his erroribus philologiae studium recte exercitatum studiosos 
sui tuetur. Ac nescio an hic maximus fuerit huius disciplinae fructus. 
Intelligendi enim ars maxima est maximeque necessaria, nec sepa- 
rari potest ab arte cogitandi et dicendi. Quin, si recte spectatis, 
cum, quidquid agas, aut invenire sit, aut quod ab aliis inventum est, 
recognoscere, pleraque autem quae inventa sunt, litteris contineantur: 
apparet alteram partem artium et disciplinarum fere omnium philo- 
logia quadam generali contineri. Quocirca maxime dolerem, si error 
ille nasceretur aut latius serperet, confecta et composita quadam an- 
tiquitatis scientia, interpretationem singulorum scriptorum in univer- 
sitatibus litterariis omitti posse. .An illam rem scholis minoribus 
absolvi putatis? Immo vero in plerisque (sunt enim exceptiones, par- 
tim insigni magistrorum praestantia, partim egregia discipulorum so- 
bole) in plerisque tenuiter tantum inchoatur. Qui enim fieret, ut, 
cum tot adolescentes e scholis quasi cum absoluta cognitione philo- 
logiae dimitti quotannis videamus, tam pauci inveniantur, qui viri 
facti, praestantissimorum veterum scriptorum, quos omnis aetas lau- 
davit, lectione otium suum oblectare aut velint aut possint? Eheu! 
quam illi perennem fontem nobilissimae virtutis atque honestissimae 
voluptatis omittunt! 

Atque cum initio viderimus, quanta res sit intelligere auctorem 
antiquum, id est, non solum verba verbis reddere, sed penetrare in 
eius sensus et consilium et artem et aetatem et res descriptas, illud- 
ne fieri posse existimatis, ut in scholis minoribus absolvatur? 'lan- 
tum abest, ut hoc fiat, ut ne nobis quidem, qui in his studiis aeta- 
tem consumpsimus,. gloriari liceat, cum multis nos scriptoribus tantam 
familiaritatem contraxisse, qua opus sit, ut in eorum interpretatione 
philologiea non dico aliis (nam hoe quidem longe facilius fuerit) sed 
nobismetipsis satisfacere possimus. Num dico quod mirum vobis 
accidat? Certe collegis meis, viris doctissimis, non accidet. Nam 
aliud est sibi intelligere, aliud accurate interpretari, id est, non dicere 
quid verum sit, sed explicare cur verum sit, et perreptatis omnium 
falsarum opinionum latebris convincere, sic esse et aliter esse non 
posse, errorumque segetem radicitus extirpare. Et cum certissime 

confidamus, tanta nos et universae eruditionis supellectile et totius 
antiquitatis cognitione imbutos esse, ut nullam non antiquitatis par- 
tem aut scriptoris argumentum, si opus sit et tempus detur, expli- 
care cum fructu possimus: tamen intelligimus, ad omnia partim tem- 
pus nobis deesse, partim animum, ae sentimus vere dictum esse illud 
nihil invita Minerva. Oportet enim facile et libenter facias, si recte 
tibi quidem facias. 

Atque hoec commodum est magnarum universitatum, qualem 
hane nostram esse iure omnes laetamur, ubi pro studiorum diversi- 
tate, cum tamen omnes eandem sententiam de universa re, idemque 
propositum habeamus, facile unusquisque in amplissima disciplina in- 
venit, non solum quod ipse agat, sed quod cum fructu doceat. Haec 
tot et tantarum virium coniunctio non solum iuventuti studiosae, no- 
Stris curis commissae, sed proderit etiam ipsis doctoribus, quorum alter 
ab altero opem et consilium expetere possit. Quid quod philologi 
professio ne aliarum quidem plurimarum artium et disciplinarum 
commercio et adiumento ullo pacto carere potest, physicorum, ma- 
thematicorum, iurisperitorum, theologorum, reliquorum omnium. Quo- 
cirea gaudeo, viri illustrissimi, me in coetum vestrum receptum esse, 
quod iam propioris cuiusdam collegii iure a doctrina et humanitate 
vestra mearum virium adminicula petere possum. Atque sicut ego 
vobis spondeo ac promitto, me nulla in re ab utilitate communi 
dissensurum, ita vos rogo atque oro, ut me in gratiam amicitiamque 
vestram admittatis. Dixi. : 


ORATIO NATALICIS FRIDERICI WILHELMI IIL REGIS 

BORUSSORUM CELEBRANDIS AUCTORITATE UNIVERSI- 

TATIS LITTERARIAE FRIDERICAE GUILELMAE D. III. M. 
AUG. A. MDCCCXXXVIII HABITA. 


Negotium hoe, quod subito mihi superiorum mandatu impositum 
est, verba faciendi hoc die festo in splendidissimo conventu vestro, viri 
illustrissimi, doctissimi, commilitones humanissimi, mentirer si dicerem 
mihi non videri difficillimum. Nam cum multa simul animum meum 
perturbent, locus insolitus, rei novitas, expectatio hominum: tum ar- 
gumenti gravitas, qua nescio quemadmodum recte defungar, magno- 
pere me sollicitum habet. Movet enim me regis persona, quae ora- 

torem vetat quiequam ab huius diei sollemnitate alienum proferre, 
movet vester conspectus, collegae, qui vulgaria contemnitis, movet 
etiam exemplum et auctoritas viri magnifici, qui per tot annos con- 
tinuos hoc negotio ita functus est, ut difficilem suecessori viam aut 
imitandi aut non imitandi reliquerit. Nam et tam apte de univer- 
sis optimi regis virtutibus dixit, ut velint omnes, tam copiose et ab- 
undanter de singulis, ut nemo possit ad eandem rationem dicere. 
Et quis sum ego, qui audeam in hoe consessu virorum illustrium 
regis imaginem describere, cuius benivolentiam et humanitatem et 
liberalitatem reliquasque virtutes plerisque eorum contigit, ut propius 
quam ego, et in semet ipsis experti cognoscerent. Quodsi verba 
mihi facienda essent inter peregrinos, qui regem nostrum aut non 
nossent aut non amarent, nulum sane argumentum esset, in quo 
facilius eloquentiam depromerem: sed in hac urbe, in regni sede, 
in ipso prope conspectu regis dilectissimi laudes eiusdem persequi, 
non inani strepitu verborum, sed nove, et accurate, et sicut ipsius 
augustissima persona dignum est, rem esse arduam, quae et eximium 
ingenium ef diuturnam meditationem desideret, etiamsi regis amore 
nulli concedo, libere fateor, auditores. 

Sed erigit me et confirmat inter has curas simplex cogitatio of- 
Hiei mei. Nam cum considero quid muneris mihi quidem impositum 
sit, non hercle invenio, laudandum mihi esse eum regem, quem tot 
peetora, tot voces unanimi consensu laudant, quem orbis terrarum 
agnoscit, cuius laudes iam historia generis humani loquitur, sed nihil 
aliud proprie à me postulari, nisi ut collegarum nomine et vota sol- 
vam anno superiore pro salute regis optimi suscepta, et nova nun- 
cupem pro eiusdem regis regiaeque stirpis incolumitate et statu rei 
publieae, quo nostrae quoque universitatis flos continetur. Laetitiae 
igitur votorumque vestrorum cum interpretem me esse iusseritis, col- 
legae, non discedam ego longius ab argumento mihi proposito, et in 
hae ipsa laetitia publica laetus commorans in rationibus et causis 
horum sollemnium, quae cum ad universum populum Borussorum 
tum ad universitatem nostram pertinent, orationem meam continebo. 

Nam ferit animum! meum et excitat popularis laetitia, qua con- 
celebrari hunc diem video. Concentus musici circumstrepunt, festa 
plebs in propinquos urbi lucos effunditur, coetus et convivia haben- 
tur, spectacula obeuntur, nox ignibus artificiosis collustratur, amoe- 
nitas locorum cantibus et saltationibus resonat: regis nomen ubique 
cum gratulatione celebratur. llae me quoque intimis sensibus affici 
laetitia, sicut unum de plebe, fateor libenter. Quid vos, auditores? 
Nonne gaudetis populi gaudio? nonne regis hoc esse praeclarissimum 
praeconium putatis? Neque fugere quemquam vestrum opinor, audi- 

tores, quotquot longiore memoria utimini, quotannis augeri solitam 
esse hane populi laetitiam, adeo ut iam lascivia plebis, quod vehe- 
menter doluimus, severis edictis coercenda fuerit. Quid igitur faetum 
est, auditores? unde natam vel auctam potius existimatis hanc huiusce 
diei popularem hilaritatem? Nam olim quidem, quamquam numquam 
non regum nostrorum dies natales piis civium votis celebrati sunt, 
abfuit tamen haee popularis et exultans laetitia. Vtrumne igitur vim 
quandam gliscentem ipsa consuetudo habet, qua per tot annos (uti- 
nam multi supersint alii!) regem optimum hoc die populo natum esse 
caudemus? An est ut cives nostri opulentiores facti, quam antea, 
feriandi laetandique causas, anni temporis amoenitate adiuti, cupidius 
arripiant? Non ego negarim has quoque causas nonnihil valuisse, 
sed aliam esse interiorem ae potentiorem "mihi persuasi hanc, quod 
populus, et suis olim incommodis et aliorum populorum diseordiüs et 
calamitatibus edoctus, magis quotannis intelligit patrio se regi impe- 
rio, suamque salutem cum regis salute atque perpetuitate stirpis re- 
ciae artissime esse coniunctam. 

Etenim recordor, quemadmodum inter ipsas regni Borussici an- 
gustias populus hostilibus armis oppressus primum regis nostri ac 
reginae, excellentissimae feminae, natales sua et quasi clandestina 
laetitia celebrare coeperit: cum irascerentur homines, diri hostium 
imperatoris natalem mortariorum tormentorumque bellicorum fragore, 
tympanorum eymbalorumque clangore, ludorum theatralium largitione, 
domuum illuminationibus iussis et coactis agitari, nostri regis, tum 
maesti et absentis, nullo apparatu publico celebrari. lllud fuit tem- 
pus, eum populus agnovit suam salutem regis incolumitate contineri: 
et ex illo tempore hune diem festum, non indictum, sed sponte sum- 
ptum, laetitia quotannis maiore et turbulentiore, quod plebis solet 
esse ingenium, agitari coeptum esse meminimus. Sacra igitur iam 
extiterunt anniversaria regi patriaeque communia, publica professio 
proditur, iudiscreta populi regisque esse commoda, unam utriusque 
salutem. 

Et rectissime factum est ab ordine decurionum huius regiae urbis, 
quod anno priore laetitiam plebis, quae sibi soli permissa in pravi- 
tatem solet incidere, municipali sumptu regendam quodammodo, dum 
adiuvant, susceperunt. Nam prudentium gubernatorum est, non minus 
negotia civium ad industriam, quam otia et ludos ad elegantiam et 
modestiam dirigere. Non provocatur laetitia populi praebendis spe- 
ctaculis, quod apud vicinos nostros Gallos his ferme isdem diebus 
videmus fieri, sed regitur et temperatur. Itaque gaudeo fundamenta 
quodammodo posita esse civilis ac popularis festi, quod cum a po- 
pulo inventum sit, adiuvetur paululum magistratuum cura, singulorum 

honesta aemulatione. .Ac nescio quomodo versantur ante animum 
exempla antiquorum populorum, apud quos laetitia publica, sobrie 
ac modeste habita, plurimarum bonarum artium mater et nutrix fuisse, 
neque multo minus quam vetusta originis memoria, aut religionum 
communio, ad copulandum populum valuisse traditur. Non ego de- 
sidero mutum pomparum splendorem, aut sanguinolenta bestiarum 
et gladiatorum certamina, sed corporum certationes honestas et ele- 
gantes, artificiorum expositiones, fabularum poeticarum actiones, con- 
centuum musicorum voluptatem, quibus artes aluntur et ad multitu- 
dinis cognitionem commendantur. 

Ac vere dicam quod sentio: vetus hic populus Borussicus magis 
etiam quam ullus alius mereri mihi quidem videtur, cuius etiam re- 
missionis honestae aliquam curam gerant magistratus. Quid enim, 
auditores? Ullumne populum esse putatis, qui maiore omnium virium 
contentione ex infelicissima aetate belli tricennalis usque ad liber- 
tatem Germaniae ex oppressione Gallorum recuperatam, continuis 
laboribus militaribus et privationibus domesticis, rei publicae causa 
patienter susceptis, exercitatus sit? qui ex tam tenuibus rei publicae 
exordis principum nostrorum fortitudine ac sapientia, sua industria 
et obedientia, ad hunc laetiorem statum evectus sit? Habet in ea re 
similitudinem quandam cum vetere populo Romano, quem ex historia 
didieimus non felicitate sua, sed fortitudine ac patientia imperium 
constituisse. Ac ne nunc quidem remittendum esse de contentione 
virium intelligimus omnes. Laudantur alii populi, quod in pinguibus 
agris et sub clementissimo coelo constituti commodius vitam degunt, 
ali, quod maribus cincti aut montium propugnaculis septi aut cam- 
porum latitudine separati facilius sese a periculis bellicis defendunt: 
nos inter potentissima regna interiectos, nullis naturae praesidiis tu- 
tos, agrorum fecunditate destitutos, necesse est industria nostra et 
parsimonia à paupertate, fortitudine et concordia a periculis defendi. 
Sunt qui continuam -aliorum populorum hilaritatem laudent, apud 
quos ipsum religionis Christianae exercitium cum oblectatione plebis 
coniunctum est: nos et morum severitas ab effusa laetitia prohibet, 
et religionis ratio a sensibus ad mentis contemplationem revocat. 
Quocirca si quem diem populus noster laetitia celebrandum sibi sum- 
psit, videtur id illi tanto facilius permittendum esse, quo rarius eve- 
nit, curandumque ut ipsa laetitia ad elegantiam dirigatur et honestatis 
adiumentum habeat. 

Atque hoc rex noster prudentissime intelligit, qui tantum abest 
ut laetitiae populi invideat, uf adiuvet etiam et laetantium circulis 
laetus intersit ipse. Nam quod ab huiusce diei laetitia abesse ma- 
vult, id omnea scimus non fieri tristitia morum, sed praeclara illa 

modestia, qua semet ipsum eximiis honoribus macetari non cupit, et 
admirabili humanitate, qua veretur, ne augusta sua praesentia reli- 
quorum incompositam laetitiam turbare videatur. 

Itaque recte mihi augurari videor, fore ut, etiamsi aliquando, 
quod absit longissime, hoc rege orbatus fuerit populus, tamen tertius 
Augusti dies nunquam festum populare desinat esse, quo laeti remi- 
niscantur cives, sibi in prosperis adversisque fatis regum suorum 
Friderici Magni et Friderici Wilhelmi Iusti et Pii excelsas imagines 
tamquam signa praeluxisse, quae secuti damna fortunae repararint, 
gravissima bella vicerint, pacis emolumenta largiter perceperint. Hac 
memoria laete repetenda coniungantur cives, memünerintque se unius 
familiae liberos esse: et sicut legimus veteres gentes, civitatibus di- 
visas, certis diebus festis communiter agitandis sese agnovisse, sic 
hoc die festo concelebrando Borussi omnes sese agnoscant. Aperiun- 
tur pectora laetitia, curae pelluntur, invidiae removentur. Quocirca 
ubicunque Borussi coniunetim tertium Augusti celebrant, patriae prin- 
cipisque sui caritate perfusi, patriique honoris sensu inflammati, obli- 
viscantur dissensionum atque aemulationum, quae in magno populo 
incidere nonnunquam solent, et Borussos omnes sese meminerint 
esse, laetorum ac tristium consortes. 

Sed revocant me a communi omnium civium laetitia ad sese 
haee nostra sollemnia, iubentque cogitare quid sit cur universitas po- 
tissimum hunc diem, quanto. maximo potest apparatu, celebret. Nam 
cum multa sint alia nostrae civitatis quasi corpora, iudicum, causidi- 
corum, mercatorum, artificum collegia, ea quidem omnia nobiscum 
una communi laetitia perfruuntur, sed tamen peculiari opera non 
fere conferre quiequam solent ad augendam publicam huiusce diei 
sollemnitatem, ut sif prorsus quod gaudeamus, nos imprimis delectos 
esse, quibus hoe publicum quoddam officium committeretur. 

Sed una quidem causa statim apparet maximeque perspicua est, 
quod haee bonarum artium omnisque eruditionis: schola singulari qua- 
dam regis providentia, liberalitate, benivolentia condita atque ornata 
est. Itaque laetamur unum nobis diem datum esse, quo publice pro- 
fiteamur, quantam regi principibusque nostris gratiam habeamus, quod 
communem hunc.quasi portum litterarum refertissimumque optimarum 
artium mercatum aperuerunt, quod subsidiis eruditionis loeupletissi- 
mis instruxerunt, quod privilegiis maximis ornarunt, quod eximia 
denique benignitate sustentant, fovent, adiuvant. Neque est quod 
dixerit aliquis, ea referri omnia non minus ad utilitatem rei publicae, 
quam ad honorem litterarum atque praestantiam, nec in ea re magis 
benivolentiae argumenta, quam necessitatis remedia reperiri. Magno- 
pere falluntur qui sic existimant, nec intelligunt quantum intersit inter 

largitionem liberalem et angustam necessitatem. Velut hic ipse locus, 
quo ad tempus utimur, dum nostra domus instauratur, nos admonet, 
quantos sumptus rex faciat, ut universitas non solum commode, sed 
etiam laute ac magnifice habitet. Quodsi quis peregrinus in hane 
regiam urbem ingressus per vias longe directas vicosque apte descri- 
ptos usque ad medium quasi sanctuarium urbis penetraverit, et inter 
domos regias, exadversum ipsum regem, aedes nostras extolli ornari- 
que viderit, fatebitur sine "dubio litteras apud nos non vulgari in loco, 
sed summa et singulari principum nostrorum cura dignas haberi. 
Quid vero quod privata regis regiaeque gentis benignitas plurimis 
commilitonum nostrorum velut fons quidam inexhaustus ultimumque: 
refugium sedulitatis improsperae patet? ITuic igitur regi,. merito fa- 
cimus, commilitones, quod quacunque re possumus dictis factisque 
venerabundi gratiam referimus, eiusque natales votis laetissimis con- 
celebramus. 

Veruntamen contra diei potest, regis benivolentiam totum popu- 
lum ita complecti, ut nullus ordo, nullum collegium, nullum hominum 
genus sit, quin eam pro merita parte experiatur. Quod cum negari 
nullo modo possit aut debeat, aliam quoque causam intelligo esse, 
cur hoe pium offieium regiorum nataliciorum celebrandorum univer- 
sitatibus potissimum mandatum sita sapientissimis viris, qui hoc pri- 
mum instituerunt. Neque enim haec universitatum sollemnis celebra- 
tio regiorum -natalieiorum antiqua res apud- nos, aut more tradita 
vetusto, euius origo reperiri non queat, sed fere cum hac ipsa uni- 
versitate nata est et instituta. Quam igitur hanc causam esse dicamus 
aliam, quam quod prudentissimi viri recte intellexerunt, nusquam 
sanctius, nusquam firmius, quam in universitatibus, regis patriaeque 
amorem et ali et ali debere? Etenim ubi magis consentaneum est 
patriae caritatem florere, quam ubi iuvenes honestissimi et doctissimi 
congregantur, litterisque et artibus praeparantur, ut ad varias rei pu- 
blieae partes administrandas idonei fiant, unde discedunt ad vitam 
publieam referendamque patriae gratiam beneficiorum .aeceptorum? 
Cuius rei rationem ut penitus intelligatis, recedite, oro vos, auditores, 
memoria in illud tempus, quo primum haec universitas condita et 
instituta est. Hostilibus armis cireumdati, separati, oppressi eramus: 
regnum misere discerptum: una spes supererat, intimis pectoribus 
condita, quam positam habebamus in regis sapientia, ministrorum 
fidelitate, totius nominis Borussiei consensu. "lum hie pius mos in- 
stitui coepit, ut in mataliciis regiis conveniremus et contemplanda 
inter angustias fortunae felicitate nostra vota renovaremus, facito- 
que mentium consensu iuraremus, cum hoe rege Borussos nos vietu- 
ros, Borussos morituros. O sancte amor patriae, tu nos coniunctos 

tenebas, tibi confidimus, per te vicimus! Quid vero, auditores orna- 
tissimi? Numquisnam dubitat quin illo tempore magnae fuerint par- 
tes universitatum in sanctissimo hoc igne conservando? Immo fuisse 
maximas ommes agnoscunt. Hie alebatur regis amor, patriorum in- 
stitutorum caritas, odium peregrinae improbitatis, spes recuperandae 
libertatis, — restituendaeque maiorum gloriae ab hostibus concul- 
catae. Neque illa spes frustra fuit. Deus, deus inquam, qui pectora 
hominum virtute inflammat, dedit nobis quod seniores iam sese vi- 
suros esse desperaverant. 

Abiit illud tempus, quies restituta est, nationes tum quidem saevo 
turbine commotae, iam amicitia coniunctae et artium litterarumque 
vinculis copulatae pacis emolumentis perfruuntur, non armis, ut olim, 
se pessundare, sed industria, doctrina, humanitate inter se excellere 
student. Nec eo tamen secius patriae patrisque patriae amore opus 
esí, quem in universitatibus aeque a nobis magistris atque ab alu- 
mnis disciplinae nostrae ali alique debere dico. Nam, per deum 
immortalem, ubinam niti dicamus salutem patriae, nisi in scholis 
atque in his scholarum principibus universitatibus? in quibus nisi iu- 
venes instituuntur ad pietatem, doctrinam, humanitatem , modestiam, 
atque instituuntur, non quia sic necesse est, sed bene merendi causa 
de rege, de populo, de patria: actum est de re publica. 

Nam his tribus vocabulis unum eandemque rem significari gau- 
demus. Etenim sie nos vivimus Borussi sub regno, ut nullum sit 
discrimen inter populum et regem: eaque coniunctio debet esse per- 
petua, ut numquam illud inducatur quasi animi et corporis discidium, 
aut aliud conducere posse regi, aliud populo patriaeque dicatur. In- 
ducuntur enim invidiae, malevolentiae, suspiciones, odia, quibus nulla 
mala possunt esse turpiora magisque civitatibus perniciosa. Itaque 
sic agimus natales regis nostri, ut patriae ipsius natales celebremus, 
atque iidem recordemur, quantum, quam sanctum, quam late patens 
offieium nobis impositum sit. Ac nescio, hercule, an nulli civium 
aut magistratuum ordini munus. demandetur gravius, quam nobis pro- 
fessoribus, ut stirpem gentis nobilissimam sie instituamus, ut regi 
patriaeque honeste velint et recte possint servire. Nos quidem, quod 
possumus, facimus, ut solidissima doctrinae fundamenta tradamus, 
ut ea, quae vera et iusta et honesta et decora sunt, sine ambitione 
praecipiamus, ut denique exemplo nostro doceamus, officium, quod 
cuique a re publica impositum sit, reliquis omnibus rebus esse prae- 
ferendum.  Reliquam institutionem ipsa res publica perficiet, cuius 
ordo et admirabilis descriptio, sicut pulchrum aedificium ingressos, 
amore et admiratione implebit. 

.Sed magnopere falluntur, si qui sunt qui putent litterarum tra- 

ctationem, quae fiat in universitatibus, prorsus seiunctam esse a pa- 
triae caritate, quippe quas partim ad vitam communem non pertinere, 
partim generales esse dicant et omnium gentium, omnium terrarum 
communes: aut qui existiment, etiamsi pulehrum honestumque sit 
eas referri ad patriam, non tamen fere professores id solere curare, 
quippe qui satis habeant, quae ipsi cogitando reppererint, tradere, 
legum civitatis, in qua doceant, et ipsorum auditorum incuriosi. Fal- 
luntur, inquam, magnopere: nam quod aiunt litteras patriam non 
habere, nae illi ieiunas ac steriles intelligunt litteras quasdam, a qui- 
bus non sit frequens regressus ad vitam moresque, omittuntque lit- 
terarum concentum, qui maxime in universitatibus petitur: aut non 
intelligunt maiore illa patria, in qua litterae versantur, etiam mino- 
rem hane continerij quae quo propior est, eo debet certiores ac ma- 
turiores litterarum fructus percipere. Quod autem alii professorum, 
illud esse vitium volunt, quos quia nonnunquam locum mutare vident, 
patriae non tangi caritate clamant: non eum nos patriae amorem 
intelligimus, quem habet colonus glebae ascriptus, sed qui sit cum 
libero iudieio et certa spe virtutis exercendae coniunctus. Neque 
enim mutum et inane solum patria est, sed cives.et res publica, 
quam multi non primis annis, sed aetate composita nacti tanto cu- 
pidius amplectuntur, quo diutius caruerunt. Qui autem fieri potest, 
ut hi rem publicam non ament eam, cuius cives nobilissimos quoti- 
die summo cum labore erudiant, cuius famam doctrinae et humani- 
tatis ut augeant dies noctesque laborent, cuius denique ipsi partem 
non minimam, sed re vera maximam et praestantissimam administrent. 

Quae cum ita sint, gloriemur sane, collegae, nos imprimis de- 
lectos esse qui parentis patriae diem natalem statis sollemnibus ce- 
lebremus, quod nullus sit ordo civium, apud quem firmius ac sanctius 
amorem paítriae coli foverique consentaneum sit. 

Sed quid dico de vobis, iuvenes humanissimi, commilitones, qui 
quidem prae ceteris convocamini ad. concelebranda haec sollemnia? 
Num cui dubium esse potest, quin vestrae sint maximae partes in 
regiis nataliciis pie celebrandis, aut quin a vobis merito postuletur, 
ut sancto regis amore, ceteros omnes iuvenes praecedatis? Nam cum 
easdem laetandi gratulandique causas habeatis, atque nos professores, 
tum vos ii estis, in quibus et rex et patria magnam spem futurorum 
eventuum repositam habeant. Ac ne quis dicat, hoc ad alteros qui- 
dem vestrum pertinere, quibuscum haec terra et haec res publiea 
ipsa nascendi condicione coniuncta sit, non pertinere ad eos, qui ex 
peregrinis terris hue ad mereatum litterarum convenerint: cum in 
scholis academicis, in privilegiis studiosorum iuvenum, in omni hu- 
manitate vitae diserimen non fiat inter populares huius regni et alie- 

nos universifati nostrae ascriptos et in nostrum ordinem receptos, 
ne in communi quidem gratulatione diserimen fieri debet. Ac sicuti 
festa domestica non ab iis solum obiri solent, qui in eadem domo 
nati sunt, sed laetitia augetur invitandis hospitibus atque amicis: sie 
hoe Borussorum quasi festum domesticum non a Dorussis tantum, 
sed ab omnibus, qui bene regi populoque nostro volunt, celebrabitur. 

Ae vos quidem, commilitones, singularem quandam causam ha- 
betis amandae et admirandae regis benivolentiae ex eo, quod aliquot 
abhine annis institutum est. Praestiterit forsitan non movere Cama- 
rinam, quod in proverbio dicitur, sed ego tamen ne hunc quidem 
locum reformido, quia vel maxime ad eam rem, de qua adhue dixi, 
pertinet. Nam cum sine dubio maximum sit officium boni civis 
eiusque qui rem publicam vere amat, agere omni virium contentione 
quod cuiusque et aetatis et loci et muneris est, iuvenum autem in 
universitate versantium proprium munus sit litteris operam dare, in 
easque fortiter incumbendo praeparare sese ad eam rei publieae par- 
tem administrandam, cui admoti fuerint, ipsique sese destinarint: 
fuit aliquando, cum funestus error, temporum perturbatione nutritus, 
improvidam iuventutem abriperet, ut non pauci agere mallent, quod 
nee aetatis, nec experientiae, nec officii ipsorum esset. Qua re cum 
tot infelices iuvenes optimos vitae annos perdidissent (nam ne quid 
gravius dicam, benignissimi regis fecit clementia), rex eiusque mini- 
stri, prudentissimi viri, qui multo mallent cavere ne peecaretur, quam 
peccata graviter ulcisci, studiorum. illecebris auctis, certamina littera- 
ria instituerunt, quibus perpetuo admonerentur iuvenes, quid ipsis 
esset elaborandum, praemiaque lautissima proposuerunt, quae publica 
cum laude hoe die festo tribuerentur vietoribus. O praeclarum re- 
medium erroris! O eximiam aemulationem doctrinae atque industriae! 
O studiorum incitamentum, non ad hos solum qui vicerint, sed ad 
reliquos omnes pertinens! Utinam plures quotannis in hoc stadio 
decurrant, et optimo regi meritam gratiam sua cum laude referant. 
Quamquam, commilitones, si quis recte consideret, vix opus quidem 
videtur fuisse novis atque insignibus praemiis. "lot sunt in hac uni- 
versitate incitamenta studiorum , tot societates litterariae publice in- 
stitutae et a nobis professoribus rectae, ut iam nemo desiderare pos- 
si curriculum industriae cum honesta inter aequales oblectatione 
coniunetum. Lue incumbite, commilitones, hac ratione privatim quo- 
que in litteris versamini, hoec paeto dum ad publicam rem gerendam 
vos praeparatis, servite voluntati regis, servite patriae, et re bene 
gesta communia utriusque natalicia laetabundi obite. 

Te vero, deus optime maxime, precamur, ut civium cum reli- 
quorum tum academiéorum studia demerendae patriae fortunes, ut 

nostrum magistrorum collegium, gravibus nuper damnis affectum, 
sustentes, confirmes, viribus augeas, ut et litterarum lucem propagare 
et patriae prodesse et regis voluntati propensissimae respondere tan- 
tum, quantum cupimus, possimus: imprimis vero precamur, ut regem 
ipsum, parentem patriae, regnique successorem, alteram spem nostram, 
totamque regiam domum incolumem serves, statumque rei publicae, 
qui illorum nititur sapientia atque incolumitate, sicut adhuc fecisti, 
tueare perpetuo. Dixi. 

